parama-pūjya-śrīla-rūpa-gosvāmi-pāda-praṇītaḥ

śrī-śrī-ujjvala-nīlamaṇiḥ

mūla-mātram

Please remember that this service requires many hours of freely given time on the part of those who make these texts available.

Any donations you can make to further this project would be most enthusiastically appreciated. The editors.

## Version 2.01

(Oct. 24, 2007)

Text entered by Jagadananda Das.

Two texts have been used in making this edition. One is the Nirnaya-sagara edition, reprinted by Chowkhamba in 1985. The other is the second edition of Haridas Das's edition in Bengali script, edited by Kanailal Adhikari in 1979. (Jagat)

# śrī-śrī-ujjvala-nīlamaṇiḥ

(1)

# nāyaka-bheda-prakaraṇam

**nāmākṛṣṭa-rasajñaḥ śīlenoddīpayan sadānandam |**

**nija-rūpotsava-dāyī sanātanātmā prabhur jayati ||1||**

**mukhya-raseṣu purā yaḥ saṁkṣepeṇodito rahasyatvāt |**

**pṛthag eva bhakti-rasa-rāṭ sa vistareṇocyate madhuraḥ ||2||**

**vakṣyamāṇair vibhāvādyaiḥ svādyatāṁ madhurā ratiḥ |**

**nītā bhakti-rasaḥ prokto madhurākhyo manīṣibhiḥ ||3||**

tatra **vibhāveṣv ālambanāḥ—**

**asminn ālambanāḥ proktāḥ kṛṣṇas tasya ca vallabhāḥ ||4||**

tatra **kṛṣṇo**, yathā—

pada-dyuti-vinirdhuta-smara-parārdha-rūpoddhatir

dṛg-añcala-kalānaṭīpaṭimabhir mano-mohinī |

sphuran-nava-ghanākṛtiḥ parama-divya-līlā-nidhiḥ

kriyāt tava jagat-trayī-yuvati-bhāgya-siddhir mudam ||5||

**ayaṁ suramyo madhuraḥ sarva-sal-lakṣaṇānvitaḥ |**

**valīyān nava-tāruṇyo vāvadūkaḥ priyaṁ-vadaḥ ||6 ||**

**sudhīḥ sa-pratibho dhīro vidagdhaś caturaḥ sukhī |**

**kṛtajño dakṣiṇaḥ prema-vaśyo gambhīrāmbudhiḥ ||7||**

**varīyān kīrtimān nārī-mohano nitya-nūtanaḥ |**

**atulya-keli-saundarya-preṣṭha-vaṁśī-svanāṅkitaḥ ||8||**

**ity ādayo’sya śṛṅgāre guṇāḥ kṛṣṇasya kīrtitāḥ |**

**udāhṛtir amīṣāṁ tu pūrvam eva pradarśitā ||9||**

**pūrvokta-dhīroddāttādi-catur-bhedasya tasya tu |**

**patiś copapatiś ceti prabhedāv iha viśrutau ||10||**

tatra **patiḥ—**

**uktaḥ patiḥ sa kanyāyā yaḥ pāṇigrāhako bhavet ||11||**

yathā—

rukmiṇaṁ yudhi vijitya rukmiṇīṁ

dvārakām upagamayya vikramī |

utsavocchalita-paura-maṇḍalaḥ

puṇḍarīka-nayanaḥ kare’grahīt ||12||

yathā vā—

kalita-yugala-bhāvaḥ kvāpi vaidarbhya-putryā

makha-bhuvi kṛta-dīkṣo dakṣiṇārthān dadānaḥ |

viharati harir uccaiḥ satyayā dīyamānaḥ

kvacid alam alasāṅgaḥ puṇyake nāradāya ||13||

yathā vā (bhā.pu. 10.22.4)—

kātyāyani mahā-māye

mahāyoginy adhīśvari |

nanda-gopa-sutaṁ devi

patiṁ me kuru te namaḥ ||14||

**iti saṅkalpam ācerur yā gokula-kumārikāḥ |**

**tāsv eva kiyatīnāṁ tu pati-bhāvo harāv abhūt ||15||**

**mūla-mādhava-māhātmye śrūyate tata eva hi |**

**rukmiṇy-udvāhataḥ pūrvaṁ tāsāṁ pariṇayotsavaḥ ||16||**

**athopapatiḥ—**

**rāgeṇollaṅghayan dharmaṁ parakīyā-balārthinā |**

**tadīya-prema-vasatir budhair upapatiḥ smṛtaḥ ||17||**

yathā padyāvalyām (205)—

saṁketīkṛta-kokilādi-ninadaṁ kaṁsa-dviṣaḥ kurvato

dvāronmocana-lola-śaṅkha-valaya-kvāṇaṁ muhuḥ śṛṇvataḥ |

keyaṁ keyam iti pragalbha-jaratī-vākyena dūnātmano

rādhā-prāṅgaṇa-koṇa-koli-viṭapi-kroḍe gatā śarvarī ||18||

**atraiva paramotkarṣaḥ śṛṅgārasya pratiṣṭhitaḥ ||19||**

tathā ca muniḥ—

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ ||20||

**laghutvam atra yat proktaṁ tat tu prākṛta-nāyake |**

**na kṛṣṇe rasa-niryāsa-svādārtham avatārini ||21||**

tathā ca prāñcaḥ—

śṛṅgāra-rasa-sarvasvaṁ śikhi-piccha-vibhūṣaṇam |

aṅgīkṛta-narākāram āśraye bhuvanāśrayam ||22||

**anukūla-dakṣiṇa-śaṭhā dhṛṣṭaś ceti dvayor athocyante |**

**pratyekaṁ catvāro bhedā yuktibhir amī vṛttyā ||23||**

**śāṭhya-dhārṣṭye paraṁ nāṭya-prokte upapater ubhe |**

**kṛṣṇe tu sarvaṁ nāyuktaṁ tat-tad-bhāvasya sambhavāt ||24||**

**tatrānukūlaḥ—**

**atiraktatayā nāryāṁ tyaktānya-lalanā-spṛhaḥ |**

**sītāyāṁ rāmavat so’yam anukūlaḥ prakīrtitaḥ ||25||**

**rādhāyām eva kṛṣṇasya suprasiddhānukūlatā |**

**tad-āloke kadāpy asya nānyā-saṅgaḥ smṛtiṁ vrajet ||26 ||**

vaidagdhī-nikuramba-cumbita-dhiyaḥ saundarya-sārojjvalāḥ

kāminyaḥ kati nādya vallava-pater dīvyanti goṣṭhāntare |

rādhe puṇyavatī-śikhā-maṇir asi kṣāmodari tvāṁ vinā

preṅkhantī na parāsu yan madhuripor dṛṣṭātra dṛṣṭir mayā ||27 ||

**dhīrodāttānukūlo,** yathā—

kuvalaya-dṛśaḥ saṅketa-sthā dṛg-añcala-kauśalair

manasija-kalā-nāṭī-prastāvanām abhitanvatām |

na kila ghaṭate rādhā-raṅga-prasaṅga-vidhāyitā

vrata-vilasite śaithilyasya cchaṭāpy agha-vidviṣaḥ ||28||

**dhīralalitānukūlo,** yathā—

gahanād anurāgataḥ pitṛbhyām

apanīta-vyavahāra-kṛtya-bhāraḥ |

viharan saha rādhayā murārir

yamunā-kūla-vanāny alaṁcakāra ||29||

**dhīraśāntānukūlo.** yathā—

bradhnopāsti-vidhau tava praṇayitāpūreṇa veśaṁ gate

kṣmā-devasya kathaṁ guṇo’py agharipau drāg adya saṁcakrame

buddhiḥ paśya viveka-kauśalavatī dṛṣṭiḥ kṣamodgāriṇī

vāg etasya mṛgākṣi rūḍha-vinayā mūrtiś ca dhīrojjvalā ||30||

**dhīroddhatānukūlo,** yathā—

satyaṁ me parihṛtya tāvaka-sakhīṁ premāvadātaṁ mano

nānyasmin pramadājane kṣaṇam api svapne’pi saṅkalpate |

sāra-grāhiṇi gauri sad-guṇa-gurau mukta-vyalīkodyame

mudrāṁ kiṁ nu mayi vyanakṣi lalite gūḍhābhyasūyā-mayīm ||31||

atha **dakṣiṇaḥ—**

**yo gauravaṁ bhayaṁ prema dākṣiṇyaṁ pūrva-yoṣiti |**

**na muñcaty anya-citto’pi jñeyo’sau khalu dakṣinaḥ ||32||**

yathā—

tathyaṁ candrāvali kathayasi prekṣyate na vyalīkaṁ

svapne’pyasya tvayi madhubhidaḥ premaśuddhāntarasya |

śrutvā jalpaṁ piśunamanasāṁ tadviruddhaṁ sakhīnāṁ

yuktaḥ kartuṁ sakhi savinaye nātra viśrambhabhaṅgaḥ ||33||

yad vā—

nāyikāsv apy anekāsu tulyo dakṣiṇa ucyate ||34|| [ra.aṣu. 1.83]

yathā daśa-rūpake (2.7)[[1]](#footnote-2)—

snātā tiṣṭhati kuntaleśvara-sutā vāro’ṅga-rāja-svasur

dyūte rātrir iyaṁ jitā kamalayā devī prasādyādya ca |

ity antaḥ-pura-sundarīḥ prati mayā vijñāya vijñāpite

devenāpratipatti-mūḍha-manasā dvitrāḥ sthitaṁ nāḍikāḥ ||35||

yathā vā—

padmā dṛg-bhaṅgir alaṁ kalayati kamalā jṛmbhate sāṅga-bhaṅgaṁ

tārā dor-mūlam alpaṁ prathayati kurute karṇa-kaṇḍūṁ sukeśī |

śaivyā nīvyāṁ vidhatte karam iti yugapan mādhavaḥ preyasībhir

bhāvenāhūyamāno bahu-śikhara-manāḥ paśya kuṇṭho’yam āste ||36||

**śaṭhaḥ—**

**priyaṁ vakti puro’nyatra vipriyaṁ kurute bhṛśam |**

**nigūḍham aparādhaṁ ca śaṭho’yaṁ kathito budhaiḥ ||37||**

yathā—

svapne vyalīkaṁ vanamālinoktaṁ

pālīty upākarṇya vivarṇa-vaktrā |

śyāmā viniḥśvasya madhu-triyāmāṁ

sahasra-yāmām iva sā vyanaiṣīt ||38||

yathā vā—

talpitena tapanīya-kāntinā

kṛṣṇa kuñja-kuhare’dya vāsasā |

abhyadhyāyi tava nirvyalīkatā

muñca sāma-paṭalīpaṭiṣṭhatām ||39||

atha **dhṛṣṭaḥ—**

**abhivyaktānya-taruṇī-bhoga-lakṣmāpi nirbhayaḥ |**

**mithyā-vacana-dakṣaś ca dhṛṣṭo’yaṁ khalu kathyate ||40||**

yathā—

nakhāṅkā na śyāme ghana-ghusṛṇa-rekhā-tatir iyaṁ

na lākṣāntaḥ-krure paricinu girer gairikam idam |

dhiyaṁ dhatse citraṁ vata mṛgamade’py añjanatayā

taruṇyās te dṛṣṭiḥ kim iva viparīta-sthitir abhūt ||41||

**udāttādyaiś catur-bhedais tribhiḥ pūrṇatamādibhiḥ |**

**caturviṁśaty ātmā paty-ādi-yugmataḥ ||42||**

**nāyakaḥ so’nukūlādyaiḥ syāt ṣan-navatidhoditaḥ |**

**nokto dhūrtādi-bhedas tu muneḥ sammaty-abhāvataḥ ||43||**

iti śrī-śrīmad-ujjvala-nīlamaṇau nāyaka-bheda-prakaraṇam |

||1||

 —o)0(o—

### (2)

# atha nāyaka-sahāya-bheda-prakaraṇam

**athaitasya sahāyāḥ syuḥ pañcadhā ceṭako viṭaḥ |**

**vidūṣakaḥ pīṭhamardaḥ priya-narma-sakhas tathā ||1||**

**narma-prayoge naipuṇyaṁ sadā gāḍhānurāgitā |**

**deśakālajñatā dākṣyaṁ ruṣṭa-gopī-prasādanam |**

**nigūḍha-mantratety ādyāḥ sahāyānāṁ guṇāḥ smṛtāḥ ||2||**

**sandhāna-caturaś ceṭo gūḍha-karmā pragalbha-dhīḥ |**

**sa tu bhaṅgura-bhṛṅgārādikaḥ prokto’tra gokule ||3||**

yathā—

na punar idam apūrvaṁ devi kutrāpi dṛṣṭaṁ

śaradi yad iyam ārān mādhavī puṣpitābhūt |

iti kila vṛṣabhānor lambhitāsau kumārī

vraja-nava-yuva-rāja vyājataḥ kuñja-vīthim ||4||

atha **viṭaḥ—**

**veśopacārakuśalo dhūrto goṣṭhīviśāradaḥ |**

**kāmatantrakalāvedī viṭa ityabhidhīyate |**

**kaḍāro bhāratīvandhurityādirviṭa īritaḥ ||5||**

yathā—

vraje sāraṅgākṣī-vitatibhir anullaṅghya-vacanaḥ

sakhāhaṁ tad-bandhoś caṭubhir abhiyāce muhur idam |

kala-krīḍad-vaṁśī-sthagita-jagatī-yauvata-dhṛtis

tvayā yuktaḥ śyāme na khalu parihartuṁ sakhi hariḥ ||6||

atha **vidūṣakaḥ—**

**vasantādy-abhidho lolo bhojane kalaha-priyaḥ |**

**vikṛtāṅga-vaco-veṣair hāsya-karī vidūṣakaḥ |**

**vidagdha-mādhave khyāto yathāsau madhumaṅgalaḥ ||7||**

yathā—

tuṣṭena smita-puṣpa-vṛṣṭir adhunā sadyas tvayā mucyatām

ārūḍhaḥ kutukī vimānam atulaṁ māṁ gokulākhaṇḍalaḥ |

ithaṁ devi manorathena rabhasād abhyarthyamāno’py asau

yat te mānini nādharaḥ prayatate tan nādbhutaṁ rāgiṣu ||8||

yathā vā—

mamopaharati svayaṁ bhavad-abhīṣṭa-devo naman

navaṁ kamalam ujjvalaṁ kamala-bandhur utkaṇṭhayā |

mayā tu tad-avajñayā bhuvi nirasyate ruṣyatā

na mānayasi mad-vacas tad api mānini tvaṁ kutaḥ ||9||

atha **pīṭhamardaḥ—**

**guṇair nāyaka-kalpo yaḥ premnā tatrānuvṛttimān |**

**pīṭhamardaḥ sa kathitaḥ śrīdāmā syād yathā hareḥ ||10||**

yathā—

kālindī-puline mukunda-caritaṁ viśvasya vismāpanaṁ

draṣṭuṁ gacchati goṣṭham eva nikhilaṁ naikātra candrāvalī |

brūmas tasya suhṛttamāḥ svayam amī pathyaṁ ca tathyaṁ ca te

mā govardhana-malla ghaṭṭaya mudhā govardhanoddhāriṇam ||11||

yathā vā—

taveyaṁ śrīdāman bhaṇitir iha viśrambhayati māṁ

prasādo rudrāṇyāḥ kim iva capalāsu prasaratu |

vane yāntīṁ durgārcana-ghusṛṇa-mālyāṅkita-karāṁ

vadhūṁ dṛṣṭvā śaṅke prathayati kalaṅkaṁ khala-janaḥ ||12||

atha **priya-narma-sakhaḥ—**

**ātyantika-rahasya-jñaḥ sakhī-bhāva-samāśritaḥ |**

**sarvebhyaḥ praṇayibhyo’sau priya-narma-sakho varaḥ |**

**sa gokule tu subalas tathā syād arjunādayaḥ ||13||**

yathā—

pratyāvartayati prasādya lalanāṁ krīḍā-kali-prasthitāṁ

śayyāṁ kuñja-gṛhe karoty agha-bhidaḥ kandarpa-līlocitām ||

svinnaṁ bījayati priyā-hṛdi parisrastāṅgam uccair amuṁ

kva śrīmān adhikāritāṁ na subalaḥ sevā-vidhau vindati ||14||

yathā vā—

yābhiḥ sāci-dṛg-añcalena caṭulaṁ kaṁsārir ālihyate

dor-dvandvena kucopapīḍam urasi svairaṁ pariṣvajyate |

etasyādhara-sīdhur uddhuratayā sāmodamāsvādyate

kiṁ jānāsi sakhe vyadhāyi katarad gopībhir ābhis tapaḥ ||15||

**caturdhāḥ sakhāyo’tra ceṭaḥ kiṅkara īryate |**

**pīṭhamardasya vīrādāvapi sāhāyyakāritā ||16||**

**hari-priyā-prakaraṇe vakṣyante yāstu dūtikāḥ |**

**atrāpi tā yathā-yogyaṁ vijñeyā rasa-vedibhiḥ ||17||**

tatra **svayaṁ,** yathā—

sakhi mādhava-dṛg-dūtyāḥ

karmaṭhatā kārmaṇe vicitrāsti |

upadhā-śuddhāpi yayā

ruddhā tvam citritevāsi ||18||

**vaṁśī** yathā śrī-lalita-mādhave (1.24— gārgy-uktiḥ)—

hriyam avagṛhya gṛhebhyaḥ

karṣati rādhāṁ vanāya yā nipuṇā |

sā jayati nisṛṣṭārthā

vara-vaṁśaja-kākalī dūtī ||19||

**āptadūtī—**

**vīrāvṛndādirapyāptadūtī kṛṣṇasya kīrtitā |**

**vīrā pragalbhavacanā vṛndā cāṭūktipeśalā ||20||**

yathā—

vimukhī mā bhava garviṇi

madgiri giriṇā dhṛte na kṛtarakṣam |

mūḍhe samuḍha-vayasaṁ

mādhava-mādhāva rāgeṇa ||21||

yathā vā—

vṛndā sundari vandanaṁ vidadhatī yat pṛcchati tvām asau

cañcan-mañjula-khañjarīṭa-nayane tatrottaraṁ vyañjaya |

keyaṁ bhrū-bhujagī tavātiviṣamā bambhramyate yad bhiyā

klāntaḥ kāliya-mardano’pi kurute nādya praveśaṁ vraje ||22||

**asyāsādhāraṇā dūtyo vīvādyāḥ kathitā hareḥ |**

**liṅginyantās tu vakṣyante yās tāḥ sādhāraṇā dvayoḥ ||23||**

iti śrī-śrī-ujjvala-nīlamaṇau nāyaka-sahāya-bheda-prakaraṇam ||2||

 —o)0(o—

(3)

# atha śrī-hari-priyā-prakaraṇam

**hareḥ sādhāraṇa-guṇair upetās tasya vallabhāḥ |**

**pṛthu-premṇāṁ sumādhurya-sampadāṁ cāgrimāśrayāḥ ||1||**

yathā—

praṇamāmi tāḥ parama-mādhurī-bhṛtaḥ

kṛta-puṇya-puñja-ramaṇī-śiromaṇīḥ |

upasanna-yauvana-guror adhītya yāḥ

smara-keli-kauśalam udāharan harau ||2||

**svakīyāḥ parakīyāś ca dvidhā tāḥ parikīrtitāḥ ||3||**

tatra **svakīyāḥ—**

**kara-graha-vidhiṁ prāptāḥ patyur ādeśa-tat-parāḥ |**

**pātivratyād avicalāḥ svakīyāḥ kathitā iha ||4||**

yathā—

 sunirmāṇe dharmādhvani pati-parābhiḥ paricite

mudā baddha-śraddhā giri ca guru-vargasya paritaḥ |

gṛhe yāḥ sevante priyam aparatantrāḥ pratidinaṁ

mahiṣyas tāḥ śaures tava mudam udagrāṁ vidadhatu ||5||

yathā vā śrī-daśame (10.60.55)–

na tvādṛśīṁ praṇayinīṁ gṛhiṇīṁ gṛheṣu

paśyāmi mānini yayā sva-vivāha-kāle |

prāptān nṛpān na vigaṇayya raho-haro me

prasthāpito dvija upaśruta-sat-kathasya ||6||

**tās tu śrī-yadu-vīrasya sahasrāṇyasya ṣoḍaśa |**

**aṣṭottara-śatāgrāṇi dvāravatyāṁ suviśrutāḥ ||7||**

**āsāṁ sakhyaś ca dāsyaś ca pratyekaṁ syuḥ sahasraśaḥ |**

**tulya-rūpa-guṇāḥ sakhyaḥ kiñcin nyūnās tu dāsikāḥ ||8||**

**tatrāpi rukmiṇī satyā jāmbavaty arka-nandinī |**

**śaivyā bhadrā ca kauśalyā mādrīty aṣṭau gaṇāgrimāḥ ||9||**

**tatrāpi rukmiṇī-satye varīyasyau prakīrtite |**

**aiśvaryād rukmiṇī tatra satyā saubhāgyato varā ||10||**

tathā hi hari-vaṁśe—

kuṭumbasyeśvarī yāsīd rukmiṇī bhīṣmakātmajā |

satyabhāmottamā strīṇāṁ saubhāgye cādhikābhavat ||11||

pādme (6.88.28) ca kārttika-māhātmye tāṁ prati śrī-kṛṣṇa-vākyaṁ

na me tvattaḥ priyatamā kācid anyā nitambinī |

ṣoḍaśa-strī-sahasrāṇāṁ priye prāṇa-samā hy asi ||12||

**anayoḥ sakalotkṛṣṭāḥ sakhyo dāsyaś ca lakṣaśaḥ |**

**svīyā-jātīya-bhāvena nikhilā eva bhāvitāḥ ||13||**

**yāś ca gokula-kanyāsu pati-bhāva-ratā harau |**

**tāsāṁ tad-vṛtti-niṣṭhitvān na svīyātvam asāmpratam ||14||**

yathā—

āryā ced ativatsalā mayi muhur goṣṭheśvarī kiṁ tataḥ

prāṇebhyaḥ praṇayāspadaṁ priya-sakhī-vṛndaṁ kim etena me |

vaikuṇṭhāṭavi-maṇḍalī-vijayī ced vṛndāvanaṁ tena kiṁ

dīvyaty atra na ced umā-vrata-phalaṁ piñcāvataṁsī patiḥ ||15||

**gāndharva-rītyā svīkārāt svīyātvam iha vastutaḥ |**

**avyaktatvād vivāhasya suṣṭhu pracchanna-kāmatā ||16||**

atha **parakīyā—**

**rāgeṇaivārpitātmāno loka-yugmānapekṣiṇā |**

**dharmeṇāsvīkṛtā yās tu parakīyā bhavanti tāḥ ||17||**

yathā—

rāgollāsa-vilaṅghitārya-padavī-viśrāntayo’py uddhura-

śraddhā-rajyad-arundhatī-mukha-satī-vṛndena vandyehitāḥ |

āraṇyā api mādhurī-parimala-vyākṣipta-lakṣmī-śriyas

tās trailokya-vilakṣaṇā dadatu vaḥ kṛṣṇasya sakhyaḥ sukham ||18||

**kanyakāś ca paroḍhāś ca parakīyā dvidhā matāḥ |**

**pracchanna-kāmatā hy atra gokulendrasya saukhyadā ||19||**

tathā hi rudraḥ (śṛṅgāra-tilake 2.30)—

vāmatā durlabhatvaṁ ca strīṇāṁ yā ca nivāraṇā |

tad eva pañca-bāṇasya manye paramam āyudham ||20||

viṣṇu-gupta-saṁhitāyāṁ ca—

yatra niṣedha-viśeṣaḥ sudurlabhatvaṁ ca yan mṛgākṣīṇām |

tatraiva nāgarāṇāṁ nirbharam āsajjate hṛdayam ||21||

**āḥ kiṁ vānyad yatas tasyām idam eva mahāmuniḥ |**

**jagau pāramahaṁsyāṁ ca saṁhitāyāṁ svayaṁ śukaḥ ||22||**

yathā śrī-daśame (10.33.19)—

kṛtvā tāvantam ātmānaṁ yāvatīr gopayoṣitaḥ |

reme sa bhagavāṁs tābhir ātmārāmo’pi līlayā ||23||

**vartitavyaṁ śam icchadbhir bhaktavan na tu kṛṣṇavat |**

**ity evaṁ bhakti-śāstrāṇāṁ tātparyasya vinirṇayaḥ ||24||**

**rāmādivad vartitavyaṁ na kvacid rāvaṇādivat |**

**ity eṣa mukti-dharmādi-parāṇāṁ naya īryate ||25||**

tathā ca tatraiva (10.33.31, 36)—

naitat samācarej jātu manasāpi hy anīśvaraḥ |

vinaśyaty ācaran mauḍhyād yathārudro’bdhi-jaṁ viṣam ||26||

anugrahāya bhaktānāṁ mānuṣaṁ deham āśritaḥ |

bhajate tādṛśīḥ krīḍā yāḥ śrutvā tat‑paro bhavet ||27||

**śrī-mukhena tu māhātmyam āsāṁ prāha svayaṁ hariḥ ||28||**

yathā tatraiva (10.32.22)—

na pāraye’haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ |

yām ābhajan durjara-geha-śṛṅkhalāḥ

saṁvṛścya tad vaḥ pratiyātu sādhunā ||29||

**uddhavo’pi jagau suṣṭhu sarva-bhāgavatottamaḥ ||30||**

yathā (bhā.pu. 10.47.61)—

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajaṁ sva-janam ārya-pathaṁ ca hitvā

bhejur mukunda-padavīṁ śrutibhir vimṛgyām ||31||

**māyā-kalita-tādṛk-strī-śīlanenānasūyabhiḥ |**

**na jātu vraja-devīnāṁ patibhiḥ saha saṅgamaḥ ||32||**

tathā hi śrī-daśame (10.33.37)—

nāsūyan khalu kṛṣṇāya mohitās tasya māyayā |

manyamānāḥ svapārśvasthān svān svān dārān vrajaukasaḥ ||33||

tatra **kanyakāḥ—**

**anūḍhāḥ kanyakāḥ proktāḥ sa-lajjāḥ pitṛ-pālitāḥ |**

**sakhī-keliṣu visrabdhāḥ prāyo mugdhā-guṇānvitāḥ ||34||**

**tatra durgā-vrata-parāḥ kanyā dhanyādayo matāḥ |**

**hariṇā pūritābhīṣṭās tena tās tasya vallabhāḥ ||35||**

yathā—

visrabdhā sakhi dhūli-keliṣu paṭā-saṁvīta-vakṣaḥ-sthalā

bālāsīti na vallavas tava pitā jāmātaraṁ mṛgyati |

tvaṁ tu bhrānta-vilocanās tam acirād ākarṇya vṛndāvane

kūjantīṁ śikhi-piccha-mauli-muralīṁ sotkampam āghūrṇasi ||36||

atha **paroḍhāḥ—**

**gopair vyūḍhā api hareḥ sadā sambhoga-lālasāḥ |**

**paroḍhā vallabhās tasya vraja-nāryo’prasūtikāḥ ||37||**

yathā padyāvalyām (312)—

kātyāyanī-kusuma-kāmanayā kim arthaṁ

kāntāra-kukṣi-kuharaṁ kutukād gatāsi |

paśya stana-stavakayos tava kaṇṭakāṅkaṁ

gopaḥ sukaṇṭhi bata paśyasi jāta-kopaḥ ||38||

**etāḥ sarvātiśāyinyaḥ śobhā-sādguṇya-vaibhavaiḥ |**

**ramādibhyo’py uru-prema-mādhurya-bhara-bhūṣitāḥ ||39||**

tathā śrī-daśame (10.47.60)—

nāyaṁ śriyo’ṅga u nitānta-rateḥ prasādaḥ

svar-yoṣitāṁ nalina-gandha-rucāṁ kuto’nyāḥ |

rāsotsave’sya bhuja-daṇḍa-gṛhīta-kaṇṭha-

labdhāśiṣāṁ ya udagād vraja-vallabhīnām ||40||

**tās tridhā sādhana-parā devyo nitya-priyās tathā ||41||**

tatra **sādhana-parāḥ—**

**syur yauthikyas tv ayauthikya iti tatrādimā dvidhā ||42||**

tatra **yauthikyaḥ—**

**yauthikyas tatra saṁbhūya gaṇaśaḥ sādhane ratāḥ |**

**dvividhās tās tu munayas tathopaniṣado matāḥ ||43||**

tatra **munayaḥ—**

**gopālopāsakāḥ pūrvam aprāptābhīṣṭa-siddhayaḥ |**

**cirād udbuddha-ratayo rāma-saundarya-vīkṣayā ||44||**

**munayas tan-nijābhīṣṭa-siddhi-sampādane ratāḥ |**

**labdha-bhāvā vraje gopyo jātāḥ pādma itīritam ||45||**

**kathāpy anyā kila bṛhad-vāmane ceti viśrutiḥ |**

**siddhiṁ katicid evāsāṁ rāsārambhe prapedire |**

**iti kecit prabhāṣante prakaṭārthānusāriṇaḥ ||46||**

atha **upaniṣadaḥ—**

**samantāt sūkṣma-darśinyo mahopaniṣado'khilāḥ |**

**gopīnāṁ vīkṣya saubhāgyam asamordhvaṁ suvismitāḥ ||47||**

**tapāṁsi śraddhayā kṛtvā premāḍhyā jajñire vraje |**

**vallavya iti paurāṇī tathaupaniṣadī prathā ||48||**

atha **ayauthikyaḥ—**

**tad-bhāva-baddha-rāgā ye janās te sādhane ratāḥ |**

**tad-yogyam anurāgaughaṁ prāpyotkaṇṭhānusārataḥ ||49||**

**tā ekaśo'thavā dvi-trāḥ kāle kāle vraje'bhavan |**

**prācīnāś ca navāś ca syur ayauthikyas tato dvidhā ||50||**

**nitya-priyābhiḥ sālokyaṁ prācīnāś ciram āgatāḥ |**

**vraje jātā navās tv etā martyāmartyādi-yonitaḥ ||51||**

atha **devyaḥ—**

**deveṣv aṁśena jātasya kṛṣṇasya divi tuṣṭaye |**

**nitya-priyāṇām aṁśās tu yā yātā deva-yonayaḥ ||52||**

**atra devāvataraṇe janitvā gopa-kanyakāḥ |**

**tā aṁśinīnām evāsāṁ priya-sakhyo'bhavan vraje ||53||**

atha **nitya-priyāḥ—**

**rādhā-candrāvalī-mukhyāḥ proktāḥ nitya-priyā vraje |**

**kṛṣṇavan nitya-saundarya-vaidagdhyādi-guṇāśrayāḥ ||54||**

tathā ca brahma-saṁhitāyāṁ (5.48)—

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi ||55||

**tatra śāstra-siddhās tu rādhā candrāvalī tathā |**

**viśākhā lalitā śyāmā padmā śaibyā ca bhadrikā |**

**tārā vicitrā gopālī dhaniṣṭhā pālikādayaḥ ||56||**

**candrāvaly eva somābhā gāndharvā rādhikaiva sā |**

**anurādhā tu lalitā naitās tenoditāḥ pṛthak ||57||**

**loka-prasiddha-nāmnyas tu khañjanākṣī manoramā |**

**maṅgalā vimalā līlā kṛṣṇā śārī viśāradā |**

**tārāvalī cakorākṣī śaṅkarī kuṅkumādayaḥ ||58||**

**ity ādīnāṁ tu śataśo yūthāni vraja-subhruvām |**

**lakṣa-saṅkhyās tu kathitā yūthe yūthe varāṅganāḥ ||59||**

**sarvā yūthādhipā etā rādhādyāḥ kuṅkumāntimāḥ |**

**viśākhāṁ lalitāṁ padmāṁ śaibyāṁ ca prohya kīrtitāḥ|| 60||**

**kintu saubhāgya-dhaureyā aṣṭau rādhādayo matāḥ |**

**yūthādhipātve’py aucityaṁ dadhānā lalitādayaḥ |**

**sveṣṭa-rādhādi-bhāvasya lobhāt sakhya-ruciṁ dadhuḥ ||61||**

iti śrī-śrī-ujjvala-nīlamaṇau śrī-hari-priyā-prakaraṇam ||3||

 —o)0(o—

(4)

# atha śrī-rādhā-prakaraṇam

**tatrāpi sarvathā śreṣṭhe rādhā-candrāvalīty ubhe |**

**yūthayos tu yayoḥ santi koṭi-saṅkhyā mṛgīdṛśaḥ ||1||**

**abhūd ākulito rāsaḥ pramadā-śata-koṭibhiḥ |**

**puline yāmune tasminn ity eṣāgamikī prathā ||2||**

**tayor apy ubhayor madhye rādhikā sarvathādhikā |**

**mahā-bhāva-svarūpeyaṁ guṇair ativarīyasī ||3||**

**gopālottara-tāpanyāṁ yad gāndharveti viśrutā |**

**rādhety ṛk-pariśiṣṭe ca mādhavena sahoditā |**

**atas tadīya-māhātmyaṁ pādme devarṣiṇoditam ||4||**

tathā hi—

yathā rādhā priyā viṣṇos tasyāḥ kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā ||5||

**hlādinī yā mahā-śaktiḥ sarva-śakti-varīyasī |**

**tat-sāra-bhāva-rūpeyam iti tantre pratiṣṭhitā ||6||**

**suṣṭhu-kānta-svarūpeyaṁ sarvadā vārṣabhānavī |**

**dhṛta-ṣoḍaśa-śṛṅgārā dvādaśābharaṇānvitā ||7||**

tatra **suṣṭhu-kānta-svarūpā**, yathā śrī-kṛṣṇa-vākyam——

kacās tava sukuñcitā mukham adhīra-dīrghekṣaṇaṁ

kaṭhora-kuca-bhāg-uraḥ kraśima-śāli madhya-sthalam |

nate śirasi dorlate karaja-ratna-ramyau karau

vidhūnayati rādhike tri-jagad eṣa rupotsavaḥ ||8||

atha **dhṛta-ṣoḍaśa-śṛṅgārā—**

snātā nāsāgra-jāgran-maṇir asita-paṭā sūtriṇī baddha-veṇī

sottaṁsā carcitāṅgī kusumita-cikurā sragviṇī padma-hastā |

tāmbūlāsyoru-bindu-stavakita-cibukā kajjalākṣī sucitrā

rādhālaktojjvalāṅghriḥ sphurati tilakinī ṣoḍaśa-kalpinīyam ||9||

atha **dvādaśābharaṇāśritā—**

divyaś cūḍā-maṇīndraḥ puraṭa-viracitāḥ kuṇḍala-dvandva-kāñci-

niṣkāś cakrī-śalākā-yuga-valaya-ghaṭāḥ kaṇṭha-bhūṣormikāś ca |

hārās tārānukāra bhuja-kaṭaka-tulākoṭayo ratna-kḷptās

tuṅgā pādāṅgurīya-cchavir iti ravibhir bhūṣaṇair bhāti rādhā ||10|||

**atha vṛndāvaneśvaryāḥ kīrtyante pravarā guṇāḥ |**

**madhureyaṁ nava-vayāś calāpāṅgojjvala-smitā ||11||**

**cāru-saubhāgya-rekhāḍhyā gandhonmādita-mādhavā |**

**saṅgīta-prasarābhijñā ramya-vāṅ narma-paṇḍitā ||12||**

**vinītā karuṇā-pūrṇā vidagdhā pāṭavānvitā |**

**lajjā-śīlā sumaryādā dhairya-gāmbhīrya-śālinī ||13||**

**suvilāsā mahābhāva-paramotkarṣa-tarṣiṇī |**

**gokula-prema-vasatir jagac-chreṇī-lasad-yaśāḥ ||14||**

**gurv-arpita-guru-snehā sakhī-praṇayitā-vaśā |**

**kṛṣṇa-priyāvalī-mukhyā santatāśrava-keśavā |**

**bahunā kiṁ guṇās tasyāḥ saṅkhyātītā harer iva ||15||**

**ity aṅgokti-manaḥ-sthās te para-sambandha-gās tathā |**

**guṇā vṛndāvaneśvaryā iha proktāś caturvidhāḥ ||16||**

**mādhuryaṁ cārutā navyaṁ vayaḥ kaiśora-madhyamam |**

**saubhāgya-rekhā pādādi-sthitāś candra-kalādayaḥ ||17||**

**sādhumārgād acalanaṁ maryādety uditaṁ budhaiḥ |**

**lajjābhijātya-śīlādyair dhairyaṁ duḥkha-sahiṣṇutā ||18||**

**vyaktatvāl lakṣitatvāc ca nānyeṣāṁ lakṣaṇaṁ kṛtam ||19||**

tatra **madhurā**, yathā vidagdha-mādhave (1.32)—

balād akṣṇor lakṣmīḥ kavalayati navyaṁ kuvalayaṁ

mukhollāsaḥ phullaṁ kamala-vanam ullaṅghayati ca |

daśāṁ kaṣṭām aṣṭā-padam api nayaty āṅgika-rucir

vicitraṁ rādhāyāḥ kim api kila rūpaṁ vilasati ||20||

atha **nava-vayāḥ—**

śroṇiḥ syandanatāṁ kṛśodari kuca-dvandvaṁ kramāc cakratāṁ

bhrūś cāpa-śriyam īkṣaṇa-dvayam idaṁ yāty āśugatvaṁ tava |

saināpatyam ataḥ pradāya bhuvi te kāmaḥ paśūnāṁ patiṁ

dhunvan jitvara-māninaṁ tvayi nijaṁ sāmrājya-bhāraṁ nyadhāt ||21||

atha **capalāpāṅgī**—

taḍid-aticalatāṁ te kiṁ dṛgantād apāṭhīd

vidhu-mukhi taḍito vā kiṁ tavāyaṁ dṛgantaḥ |

dhruvam iha gurutābhūt tvad-dṛg-antasya rādhe

varam atijavināṁ me yena jigye mano'pi ||22||

atha **ujjvala-smitā—**

tava vadana-vidhau vidhauta-madhyāṁ

smita-sudhayādhara-lekhikām udīkṣya |

sakhi laghur aghabhic-cakora-varyaḥ

pramada-madoddhura-buddhir ujjihīte ||23||

atha **cāru-saubhāgya-rekhāḍhyā—**

aghahara bhaja tuṣṭiṁ paśya yaccandralekhā-

valayakusumavallīkuṇḍalākārabhāgbhiḥ |

abhidadhati nilīnāmatra saubhāgyarekhā-

vitatibhiranuviddhāḥ suṣṭhu rādhāṁ padāṅkāḥ ||24||

atha **gandhonmādita-mādhavā—**

vallī-maṇḍala-pallavālibhir itaḥ saṅgopanāyātmano

mā vṛndāvana-cakravartini kṛthā yatnaṁ mudhā mādhavi |

bhrāmyadbhiḥ sva-virodhibhiḥ parimalair unmādanaiḥ sūcitāṁ

kṛṣṇas tāṁ bhramarādhipaḥ sakhi dhuvan dhūrto dhruvaṁ dhāsyati ||25||

atha **saṅgīta-prasarābhijñā—**

kṛṣṇa-sāra-hara-pañcama-svare

muñca gīta-kutukāni rādhike |

prekṣate’tra hariṇānudhāvitāṁ

tvāṁ na yāvad atiroṣaṇaḥ patiḥ ||26||

atha **ramya-vāk—**

suvadane vadane tava radhike

sphurati keyam ihākṣara-mādhurī |

vikalatāṁ labhate kila kokilaḥ

sakhi yayādya sudhāpi mudhārthatām ||27||

atha **narma-paṇḍitā—**

vaṁśyās tvam upādhyāyaḥ

kim upādhyāyī tavātra vaṁśī vā |

kula-yuvati-dharma-haraṇād

asti yayor nāparaṁ karma ||28||

yathā vā—

deva prasīda vṛṣa-vardhana puṇya-kīrte

sādhvī-gaṇa-stana-śivārcana-nitya-pūta |

nirmañchanaṁ tava bhaje ravi-pūjanāya

snātāsmi hanta mama na spṛśa na spṛśāṅgam ||29||

atha **vinītā**—

api gokule prasiddhā bhrū-bhramibhiḥ parijanair niṣiddhāpi |

pīṭhaṁ mumoca rādhā bhadrikām api dūrataḥ prekṣya ||30||

yathā vā, vidagdha-mādhave (5.15)—

bhūyo bhūyaḥ kali-vilasitaiḥ sāparādhāpi rādhā

ślāghyenāhaṁ yad agharipuṇā bāḍham aṅgīkṛtāsmi |

tatra kṣāmodari kim aparaṁ kāraṇaṁ vaḥ sakhīnāṁ

dattāmodāṁ praguṇa-karuṇā-mañjarīm antareṇa ||31||

atha **karuṇā-pūrṇā—**

tārṇa-sūci-śikhayāpi tarṇakaṁ

viddha-vaktram avalokya sāsrayā |

lipyate kṣatam avāpta-bādhayā

kuṅkumena kṛpayāsya rādhayā ||32||

atha **vidagdhā—**

ācāryā dhātu-citre pacana-viracanā-cāturī-cāru-cittā

vāg-yuddhe mugdhayantī gurum api ca girāṁ paṇḍitā mālya-gumphe |

pāṭhe śārī-śukānāṁ paṭur ajitam api dyūta-keliṣu jiṣṇur

vidyā-vidyoti-buddhiḥ sphurati rati-kalā-śālinī rādhikeyam ||33||

atha **pāṭavānvitā**, yathā vidagdha-mādhave (3.3)—

chinnaḥ priyo maṇisaraḥ sakhi mauktikāni

vṛttāny ahaṁ vicinuyām iti kaitavena |

mugdhaṁ vivṛtya mayi hanta dṛganta-bhaṅgīṁ

rādhā guror api puraḥ praṇayād vyatānīt ||34||

atha **lajjā-śīlā—**

vraja-narapati-sūnur dulrabhālokano’yaṁ

sphurati rahasi tāmyaty eṣa tarṣāj jano’pi |

virama janani lajje kiñcid udghāṭya vaktraṁ

nimiṣam iha manāg apy akṣi-koṇaṁ kṣipāmi ||35||

atha **sumaryādā—**

prāṇān akṛtāhārā sakhi rādhā-cātakī varaṁ tyajati |

na tu kṛṣṇa-mudira-muktād amṛtād vṛttiṁ bhajed aparām ||36||

yathā vā—

āhūyamānā vrajanāthayāsmi yukto'bhisāraḥ sakhi nādhunā me |

na tādṛśīnāṁ hi gurūttamānām ājñāsv avajñā valate śivāya ||37||

yathā vā—

pūrṇāśīḥ pūrṇimāsāv anavahitatayā yā tvayāsyai vitīrṇā

vaṣṭi tvām eva tanvann akhila-madhurimotsekam asyāṁ mukundaḥ |

diṣṭyā parvodagāt te svayam abhisaraṇe cittam ādhatsva vatse

yuktyāpy uktā mayeti dyumaṇi-sakha-sutā prāhiṇod eva citrām ||38||

atha **dhairya-śālinī—**

tīvras tarjati bhinna-dhīr gṛha-patiś chadma-jñayā padmayā

hāraṁ hārayati hari-praṇihitaṁ kīśena bhartuḥ svasā |

mallīṁ lumpati kṛṣṇa-kāmya-kusumāṁ śaivyā priyā varkarī

rādhā paśya tathāpy atīva sahanā tuṣṇīm asau tiṣṭhati ||39||

atha **gāmbhīrya-śālinī**—

kalahāntaritāpade sthitiṁ

sakhi dhīrādya gatāpi rādhikā |

bahir udbhaṭa-māna-lakṣaṇā

sudurūhā lalitā dhiyāpy abhūt ||40||

atha **suvilāsā—**

tiryak-kṣipta-calad-dṛgañcala-rucir lāsyollasad-bhrū-latā

kundābha-smita-candrikojjvala-mukhī gaṇḍocchalat-kuṇḍalā |

kandarpāgama-siddha-mantra-gahanām ardhaṁ duhānā giraṁ

hāriṇy adya harer jahāra hṛdayaṁ rādhā vilāsormibhiḥ ||41||

atha **mahā-bhāva-paramotkarṣa-tarṣiṇī—**

aśrūṇām ativṛṣṭibhir dviguṇayanty arkātmajā-nirjharaṁ

jyotsnī-syandi-vidhūpala-pratikṛti-cchāyaṁ vapur bibhratī |

kaṇṭhāntas truṭad-akṣarādya-pulakair labdhā kadambākṛtiṁ

rādhā veṇu-dhara pravāta-kadalī-tulyā kvacid vartate ||42||

atha **gokula-prema-vasatiḥ—**

prema-santatibhir eva

vedhasā nu vṛṣabhānu-nandinī |

yādṛśāṁ padam itā manāṁsi naḥ

snehayaty akhila-goṣṭha-vāsinām ||43||

atha **jagac-chreṇī-lasad-yaśāḥ—**

utphullaṁ kila kurvatī kuvalayaṁ devendra-patnī-śrutau

kundaṁ nikṣipatī viriñcī-gṛhiṇī-romauṣadhī-harṣiṇī |

karṇottaṁsa-sudhāṁśu-ratna-sakalaṁ vidrāvya bhadrāṅgi te

lakṣmīm apy adhunā cakāra cakitāṁ rādhe yaśaḥ-kaumudī ||44||

atha **gurv-arpita-guru-snehā—**

na sutāsi kīrtidāyāḥ

kintu mamaiveti tathyam ākhyāmi |

prāṇimi vīkṣya mukham te

kṛṣṇasyeveti kiṁ trapase ||45||

atha **sakhī-praṇayādhīnā—**

upadiśa sakhi vṛnde vallavendrasya sūnuṁ

kim ayam iha sakhīnāṁ mām adhīnāṁ dunoti |

apasaratu saśaṅkaṁ mandirān māninīnāṁ

kalayati lalitāyāḥ kiṁ na śauṭīrya-dhāṭīm ||46||

atha **kṛṣṇa-priyāvalī-mukhyā**, yathā lalita-mādhave (10.10)—

santu bhrāmyad-apāḍga-bhaṅgi-khuralī-khelābhuvaḥ subhruvaḥ

svasti syān madirekṣaṇe kṣaṇam api tvām antarā me kutaḥ |

tārāṇāṁ nikurumbakena vṛtayā śliṣṭe’pi somābhayā

nākāśe vṛṣabhānujāṁ śriyam ṛte niṣpadyate svaś-chaṭā ||47||

atha **santatāśrava-keśavā**—

ṣaḍ-aṅghribhir arditān kusuma-sañcayān ācinod

akhaṇḍam api rādhike bahu-śikhaṇḍakaṁ tvad-girā |

amuñca nava-pallava-vrajam udañcad arkojjvalaṁ

karotu vaśago janaḥ kim ayam anyad-ājñāpaya ||48||

**yasyāḥ sarvottame yūthe sarva-sad-guṇa-maṇḍitāḥ |**

**samantān mādhavākarṣi-vibhramāḥ santi subhruvaḥ ||49||**

**tās tu vṛndāvaneśvaryāḥ sakhyaḥ pañca-vidhā matāḥ |**

**sakhyaś ca nitya-sakhyaś ca prāṇa-sakhyaś ca kāścana |**

**priya-sakhyaś ca parama-preṣṭha-sakhyaś ca viśrutāḥ ||50||**

**sakhyaḥ kusumikā-vindhyā-dhaniṣṭhādyāḥ prakīrtitāḥ |**

**nitya-sakhyaś ca kastūrī-maṇi-mañjarikādayaḥ ||51||**

**prāṇa-sakhyaḥ śaśimukhī-vāsantī-lāsikādayaḥ |**

**gatā vṛndāvaneśvaryāḥ prāyeṇemāḥ svarūpatām ||52||**

**priya-sakhyaḥ kuraṅgākṣī sumadhyā madanālasā |**

**kamalā mādhurī mañju-keśī kandarpa-sundarī |**

**mādhavī mālatī kāma-latā śaśikalādayaḥ ||53||**

**parama-preṣṭha-sakhyas tu lalitā sa-viśākhikā |**

**sa-citrā campakalatā tuṅgavidyendulekhikā |**

**raṅgadevī sudevī cetyaṣṭau sarva-gaṇāgrimāḥ ||54||**

**āsāṁ suṣṭhu dvayor eva premṇaḥ parama-kāṣṭhayā |**

**kvacij jātu kvacij jātu tad-ādhikyam ivekṣate ||55||**

iti śrī-śrī-ujjvala-nīlamaṇau

śrī-rādhā-prakaraṇam

||4||

 —o)0(o—

(5)

# atha nāyikā-bheda-prakaraṇam

**yūthe’py avāntara-gaṇās teṣu ca kaścid gaṇas tri-caturābhiḥ |**

**iha pañca-ṣābhir anyaḥ saptāṣṭābhis tathety ādyāḥ ||1||**

**nāsau nāṭye rase mukhye yat paroḍhā nigadyate |**

**tat tu syāt prākṛta-kṣudra-nāyikādy-anusārataḥ ||2||**

tathā coktam—

neṣṭā yad aṅgini rase kavibhir paroḍhā

tad gokulāmbujadṛśāṁ kulam antarena |

āśāṁsayā rasavidher avatāritānāṁ

kaṁsāriṇā rasikamaṇḍalaśekhareṇa ||3||

**vrajendra-nandanatvena suṣṭhu niṣṭhām upeyayuḥ |**

**yāsāṁ bhāvasya sā mudrā sad-bhaktair api durgamā ||4||**

yathā lalita-mādhave (6.14)—

gopīnāṁ paśupendra-nandana-juṣo bhāvasya kas tāṁ krtī

vijñātuṁ kṣamate durūha-padavī-sañcāriṇaḥ prakriyām |

āviṣkurvati vaiṣṇavīm api tanuṁ tasmin bhujair jiṣṇubhir

yāsāṁ hanta caturbhir adbhuta-ruciṁ rāgodayaḥ kuñcati ||5||

**bhujā-catuṣṭayaṁ kvāpi narmaṇā darśayann api |**

**vṛndāvaneśvarī-premṇā dvibhujaḥ kriyate hariḥ ||6||**

yathā—

rāsārambha-vidhau nilīya vasatā kuñje mṛgākṣī-gaṇair

dṛṣṭaṁ gopayituṁ svam uddhura-dhiyā yā suṣṭhu sandarśitā |

rādhāyāḥ praṇayasya hanta mahimā yasya śriyā rakṣituṁ

sā śakyā prabhaviṣṇunāpi hariṇā nāsīc catur-bāhutā ||7||

api ca—

**sāmānyāyā rasābhāsa-prasaṅgāt tādṛg apy asau |**

**bhāva-yogāt tu sairindhrī parakīyaiva sammatā ||8||**

yathā ca prāñcaḥ (śṛṅgāra-tilake 1.62,64)—

sāmānyā vanitā veśyā sā dravyaṁ param icchatā |

guṇa-hīne ca na dveṣo nānurāgo guṇiny api |

śṛṅgārābhāsa etāsu na śṛṅgāraḥ kadācana ||9|| iti |

**svakīyāś ca paroḍhāś ca yā dvidhā parikīrtitāḥ |**

**mugdhā madhyā pragalbheti pratyekaṁ tās tridhā matāḥ ||10||**

**bheda-trayam idaṁ kaiścit svīyāyā eva varṇitam |**

**tathāpi sat-kavi-granthe dṛṣṭatvāt tad-anādṛtam ||11||**

tathā prācīnaiś coktam—

udāhṛti-bhidāṁ kecit sarvāsām eva tanvate |

tās tu prāyeṇa dṛśyante sarvatra vyavahārataḥ ||12||iti |

tatra **mugdhā**—

**mugdhā nava-vayaḥ-kāmā ratau vāmā sakhī-vaśā |**

**rati-ceṣṭāsu sa-vrīḍa-cāru-gūḍha-prayatna-bhāk ||13||**

**kṛtāparādhe dayite bāṣpa-ruddhāvalokanā |**

**priyāpriyoktau cāśaktā māne ca vimukhī sadā ||14||**

tatra **nava-vayāḥ—**

viramati śaiśava-śiśire, praviśati yauvana-madhau viśākhāyāḥ |

dīvyati locana-kamalaṁ, vadana-sudhāṁśuś ca visphurati ||15||

yathā vā—

bālya-dhvānta sakhe prayāhi tarasā rādhā-vapur dvīpata-

stāruṇya-dyumaṇer yad eṣa vijayārambhaḥ puro jṛmbhate |

kṛṣṇa-vyomni rucir darottaralatā tārā-dyutau kāpy uraḥ-

pūrvādrau suṣamonnatiḥ smita-kalā paśyādya vaktrāmbuje ||16||

**nava-kāmā**, yathā—

bāle kaṁsa-bhidaḥ smarotsava-rase prastūyamāne chalāt

prauḍhābhīra-vadhūbhir ānata-mukhī tvaṁ karṇam adhyasyasi |

savyājaṁ vana-mālikā-viracane’py ullāsam ālambase

raṅgaḥ ko’yam avātarad vada sakhi svānte navīnas tava ||17||

**ratau vāmā**, yathā—

nava-bālikāsmi kuru narma nedṛśaṁ

padavīṁ vimuñca śikhi-piñcha-śekhara |

viracanti paśya paṭavas taṭīm imā-

maravinda-bandhu-duhitur nata-bhruvaḥ ||18||

yathā vā—

yamunā-puline vilokanān me

calitāṁ smera-sakhī-gṛhīta-hastām |

ayi muñca karaṁ mameti kañjad-

vacanāṁ khañjana-locanāṁ smarāmi ||19||

**sakhī-vaśā—**

vraja-rāja-kumāra karkaśe

sukumārīṁ tvayi nārpayāmy amum |

kalabhendra-kare navodayāṁ

nalinīṁ kaḥ kurute janaḥ kṛtī ||20||

yathā vā—

na svīkṛtā sakhi mayā srag ihāsti kaundī

kiṁ dīrgha-roṣa-vikaṭāṁ bhru-kuṭīṁ tanoṣi |

kṣipteyam atra mama maṇḍana-peṭikāyāṁ

ced vṛndayā caṭulayā kim ahaṁ kariṣye ||21|

**savrīḍa-rata-prayatnā**, yathā—

dvitrāṇy etya padāni kuñja-vasater dvāre vilāsonmukhī

sadyaḥ kampa-taraṅgad-aṅga-latikā tiryag-vivṛttā hriyā |

bhūyaḥ snigdha-sakhī-girāṁ parimalais talpāntam āseduṣī

svāntaṁ hanta jahāra hāri-hariṇī-netrā mama śyāmalā ||22||

**roṣa-kṛta-bāṣpa-maunā**, yathā—

siddhāparādham api śuddha-manāḥ sakhī me

tvāṁ vakṣyate katham adakṣiṇam akṣameva |

nemāṁ viḍambaya kadamba-vanī-bhujaṅga

vaktraṁ pidhāya kurutām iyam aśru-mokṣam ||23||

atha **māne vimukhī—**

**mṛdvī tathākṣamā ceti sā māne vimukhī dvidhā ||24||**

tatra **mṛdvī**, yathā rasa-sudhākāre (1.156)—

vyāvṛtti-kramaṇodyame’pi padayoḥ pratyudgatau vartanaṁ

bhrū-bhedo’pi tad īkṣaṇa-vyasaninā vyasmāri me cakṣuṣā |

cāṭūktāni karoti dagdha-rasanā rūkṣākṣare’py udyatā

sakhyaḥ kiṁ karavāṇi māna-samaye saṅghāta-bhedo mama ||25||

**akṣamā**, yathā—

ābhīra-paṅkaja-dṛśāṁ bata sāhasikyaṁ

yā keśave kṣaṇam api praṇayanti mānam |

māneti varṇa-yugale’pi mama prayāte

karṇāṅganaṁ vahati vepathum antarātmā ||26||

atha **madhyā—**

**samāna-lajjā-madanā prodyat-tāruṇya-śālinī |**

**kiñcit-pragalbha-vacanā mohānta-surata-kṣamā |**

**madhyā syāt komalā kvāpi māne kutrāpi karkaśā ||27||**

tatra **samāna-lajjā-madanā**, yathā—

vikirati kila kṛṣṇe netra-padmaṁ sa-tṛṣṇe

namayati mukham antaḥ-smeram āvṛtya rādhā |

nidadhati dṛśam asminn anyataḥ prekṣate’muṁ

tad api sarasijākṣī tasya modaṁ vyatānīt ||28||

**prodyat-tāruṇya-śālinī**, yathā—

bhruvor vikṣepas te kavalayati mīna-dhvaja-dhanuḥ-

prabhārambhaṁ rambhā-śriyam upahasaty uru-yugalam |

kuca-dvandvaṁ dhatte ratha-caraṇa-yūnor vilasitaṁ

varorūṇāṁ rādhe taruṇimani cūḍāmaṇir asi ||29||

**kiñcit-pragalbhoktiḥ**, yathoddhava-sandeśe (54)—

mad-vaktrāmbhoruha-parimalonmatta-sevānubandhe

patyuḥ kṛṣṇa-bhramara kuruṣe kiṁtarām antarāyam |

tṛṣṇābhis tvam yadi kala-ruta-vyagra-cittas tadāgre

puṣpaiḥ pāṇḍu-cchavim aviralair yāhi puṁnāga-kuñjam ||30||

**mohānta-surata-kṣamā**, yathā—

śrama-jala-niviḍāṁ nimīlitākṣīṁ

ślatha-cikurām anadhīna-bāhu-vallīm |

mudita-manasam asmṛtānya-bhāvāṁ

rati-śayane niśi gopikāṁ smarāmi ||31||

**māne komalā**, yathā—

prāṇās tvam eva kim iva tvayi gopanīyaṁ

mānāya keśi-mathane sakhi nāsmi śaktā |

ehi prayāva ravijā-taṭa-niṣkuṭāya

kalyāṇi phulla-kusumāvacaya-cchalena ||32||

**māne karkaśā**, yathā vidagdha-mādhave (5.30)—

mudhā mānonnāhād glapayasi kim aṅgāni kaṭhine

ruṣaṁ dhatse kiṁvā priya-parijanābhyarthana-vidhau |

prakāmaṁ te kuñjālaya-gṛha-patis tāmyati puraḥ

kṛpā-lakṣmīvantaṁ caṭulaya dṛgantaṁ kṣaṇam iha ||33||

**tridhāsau māna-vṛtteḥ syād dhīrādhīrobhayātmikā ||34||**

tatra **dhīra-madhyā—**

**dhīrā tu vakti vakroktyā sotprāsaṁ sāgasaṁ priyam ||35||**

yathā—

svāmin yuktam idaṁ tavāñjana-navālakta-dravaiḥ sarvataḥ

saṁkrāntair dhṛta-nīla-lohita-tanor yac candralekhā-dhṛtiḥ |

ekaṁ kintv avalocayāmy anucitaṁ haṁho paśūnāṁ pate

dehārdhe dayitāṁ vahan bahumatām atrāsi yan nāgataḥ ||36||

atha **adhīra-madhyā—**

**adhīrā paruṣair vākyair nirasyed vallabhaṁ ruṣā ||37||**

yathā—

uttuṅga-stana-maṇḍalī-sahacaraḥ kaṇṭhe sphurann eṣa te

hāraḥ kaṁsaripo kṣapā-vilasitaṁ niḥsaṁśayaṁ śaṁsati |

dhūrtābhīra-vadhū-pratārita-mate mithyā-kathā-ghargharī-

jhaṅkāronmukhara prayāhi tarasā yuktātra nāvasthitiḥ ||38||

**atha dhīrādhīra-madhyā—**

**dhīrādhīra tu vakroktyā sa-bāṣpaṁ vadati priyam ||39||**

yathā—

gopendranandana na rodaya yāhi yāhi

sā te vidhāsyati ruṣaṁ hṛdayādhidevī |

tvan-mauli-mālya-hṛta-yāvaka-paṅkam asyāḥ

pāda-dvayaṁ punar anena vibhūṣayādya ||40||

yathā vā—

tām eva pratipadya kāma-varadāṁ sevasva devīṁ sadā

yasyāḥ prāpya mahā-prasādam adhunā dāmodarāmodase |

pādālakta-citaṁ śiras tava mukhaṁ tāmbūla-śeṣojjvalaṁ

kaṇṭhaś cāyam uroja-kuṭmala-suhṛn-nirmālya-mālyāṅkitaḥ ||41||

**sarva eva rasotkarṣo madhyāyām eva yujyate |
yad asyāṁ vartate vyaktā maugdhya-prāgalbhyayor yutiḥ ||42||**

atha **pragalbhā—**

**pragalbhā pūrṇa-tāruṇyā madāndhoru-ratotsukā |**

**bhūri-bhāvodgamābhijñā rasenākrānta-vallabhā |**

**atiprauḍhokti-ceṣṭāsau māne cātyanta-karkaśā ||43||**

tatra **pūrṇa-tāruṇyā**, yathā—

muṣṇāti stana-yugmam abhramu-pateḥ kumbha-sthalī-vibhramaṁ

visphāraṁ ca nitamba-maṇḍalam idaṁ rodhaḥ-śriyaṁ luṇṭhati |

dvandvaṁ locanayoś ca lola-śapharī-visphūrjitaṁ spardhate

tāruṇyāmṛta-sampadā tvam adhikaṁ candrāvali kṣālitā ||44||

atha **madāndhā—**

niṣkrānte rati-kuñjataḥ parijane śayyām avāpayya māṁ

svairaṁ gauri riraṁsayā mayi dṛśaṁ dīrghāṁ kṣipaty acyute |

sadyaḥ-prodyad-uru-pramoda-laharī-vismāritātma-sthitirnāhaṁ tatra vidāmbabhūva kim abhūt kṛtyaṁ kilātaḥ-param ||45||

**uru-ratotsukā**, yathā—

udañcad-vaiyātyāṁ pṛthu-nakha-padākīrṇa-mithunāṁ

skhalad-barhākalpāṁ dalad-amala-guñjā-maṇisarām |

mamānaṅga-krīḍāṁ sakhi valaya-riktī-kṛta-karāṁ

manas tām evoccair maṇita-ramaṇīyāṁ mṛgayate ||46||

**bhūri-bhāvodgamābhijñā**—

sāci-preṅkhad-apāṅga-śṛṅkhala-śikhā visphārita-bhrū-latā

sākūta-smita-kuḍmalāvṛta-mukhī protkṣipta-romāṅkurā |

kuñje guñja-dalau virājasi cirāt kūjad-vipañcī-svarā

baddhuṁ bandhura-gātri kṛṣṇa-hariṇaṁ śaṅke tvam ākāṅkṣasi ||47||

**rasākrānta-vallabhā**, yathā—

avacinu kusumāni prekṣya cāruṇy araṇye

viracaya punar ebhir maṇḍanāny ujjvalāni |

madhumathana mad-aṅge kalpayākalpam etair

yuvatiṣu mama bhīmaṁ rautu saubhāgya-bherī ||48||

**atiprauḍhoktiḥ,** yathā padyāvalyāṁ (280)—

kākuṁ karoṣi gṛha-koṇa-karīṣa-puñja-

gūḍhāṅga kiṁ nanu vṛthā kitava prayāhi |

kutrādya jīrṇa-taraṇi-bhramaṇātibhīta-

gopāṅganā-gaṇa-viḍambana-cāturī te ||49||

**atiprauḍha-ceṣṭā**, yathā—

sakhyās tavānaṅga-raṇotsave’dhunā

nanarta muktā-latikā stanopari |

utplutya yasyāḥ sakhi nāyakaś calo

dhīraṁ muhur me prajahāra kaustubham ||50||

**māne’tyanta-karkaśā**, yathā uddava-sandeśe (53)—

medinyāṁ te luṭhati dayitā mālatī mlāna-puṣpā

tiṣṭhan dvāre ramaṇi vimanāḥ khidyate padmanābhaḥ |

tvaṁ connidrā kṣapayasi niśām rodayantī vayasyā

māne kas te nava-madhurimā taṁ tu nālokayāmi ||51||

**māna-vṛtteḥ pragalbhāpi tridhā dhīrādi-bhedataḥ ||52||** (raṣu. 1.103b)

tatra **dhīra-pragalbhā—**

**udāste surate dhīrā sāvahitthā ca sādarā ||53||** (raṣu. 1.104a)

yathā—

devī nādya mayārciteti na hare tāmbūlam āsvāditaṁ

śilpaṁ te paricitya tapsyati gṛhīty aṅgīkṛtā na srajaḥ |

āhūtāsmi gṛhe vrajeśitur iti kṣipraṁ vrajantyā vacastasyāśrāvi na bhadrayeti vinayair mānaḥ pramāṇīkṛtaḥ ||54||

yathā vā—

kaṇṭhe nādya karomi durvrata-hatā ramyām imāṁ te srajaṁ

vaktuṁ suṣṭhu na hi kṣamāsmi kaṭhinair maunaṁ dvijair grāhitā |

kā tvāṁ projjhya calet khaleyam aciraṁ śvaśrūr na ced āhvaye

itthaṁ pālikayā harau vinayato manyur gabhīrīkṛtaḥ ||55||

yathā vā—

kucālambhe pāṇir na hi mama bhavatyā vighaṭito

muhuś cumbārambhe mukham api na sācīkṛtam abhūt |

parīrambhe candrāvali na ca vapuḥ kuñcitam idaṁ

kva labdhā mānasya sthitir iyam anālokita-carī ||56||

atha **adhīra-pragalbhā—**

**santarjya niṣṭhuraṁ roṣād adhīrā tāḍayet priyam ||57||** (raṣu. 1.104b)

yathā—

mugdhāḥ kaṁsaripo vayaṁ racayituṁ jānīmahe nocitaṁ

tāṁ nīti-krama-kovidāṁ priya-sakhīṁ vandemahi śyāmalām |

mallī-dāmabhir ucchalan-madhukaraiḥ saṁyamya kaṇṭhe yayā

sākṣepaṁ cakitekṣaṇas tvam asakṛt karṇotpalais tāḍyase ||58||

atha **dhīrādhīra-pragalbhā—**

**dhīrādhīra-guṇopteā dhīrādhīreti kathyate ||59||** (raṣu. 1.105)

yathā—

sphurati na mama jātu krodha-gandho’pi citte

vratam anu gahanābhūt kintu maune manīṣā |

aghahara laghu yāhi vyāja āstāṁ yad etāḥ

kusuma-rasanayā tvāṁ bandhum icchanti sakhyaḥ ||60||

yathā vā—

kṛtāgasi harau puraḥ sphurati taṁ bhramad-bhrū-latā

titāḍayiṣur uddhurā śruti-taṭād vikṛṣyotpalam |

na tena tam atāḍayat kim api yāhi yāhīti sā

bruvaty ajani maṅgalā sakhi paraṁ parāñcan-mukhī ||61||

**kiśorikāṇām apy āsām ākṛteḥ prakṛter api |**

**prāgalbhyād iva kāsāṁcit pragalbhātvam udīryate ||62||**

**madhyā tathā pragalbhā ca dvidhā sā paribhidyate |**

**jyeṣṭhā cāpi kaniṣṭhā ca nāyaka-praṇayaṁ prati ||63||**

yathā—

supte prekṣya pṛthak puraḥ priyatame tatrārpayan puṣpajaṁ

līlāyā nayanāñcale kila rajaś cakre prabodhodyamam |

kṛṣṇaḥ śītala-tāla-vṛnta-racanopāyena paśyāgrata-

stārāyāḥ praṇayād iva praṇayate nidrābhivṛddhi-kramam ||64||

yathā vā—

dīvyantyau dayite samīkṣya rabhasād akṣais tryahātma-glahai-

rgaurīṁ ghūrṇitayopadiśya hitavad-dāya-prayogaṁ bhruvā |

tasyās tūrṇam upārjayann iva jayaṁ śikṣā-vaśenācyutaḥ

śyāmām eva cakāra dhūrta-nagarī-saṅketa-vij jitvarām ||65||

**kācit kāñcid apekṣya syāj jyeṣṭhety āpekṣikī bhidā |**

**ato bheda-dvayam idaṁ na kṛtaṁ gaṇanāntare ||66||**

**kanyā mugdhaiva sā kintu svīyānyoḍhe ubhe budhaiḥ |**

**mugdhā-madhyādi-bhedena ṣaḍ-bhede parikīrtite ||67||**

**madhyā-prauḍhe dviṣaḍ-bhede prokte dhīrādi-bhedataḥ |**

**kanyā svīyā paroḍheti mugdhā ca trividhā matā |**

**iti tāḥ kīrtitā pañcadaśa bhedā ihākhilāḥ ||68||**

**athāvasthāṣṭakaṁ sarva-nāyikānāṁ nigadyate |**

**tatrābhisārikā vāsa-sajjā cotkaṇṭhitā tathā ||69||**

**khaṇḍitā vipralabdhā ca kalahāntaritāpi ca |**

**proṣita-preyasī caiva tathā svādhīna-bhartṛkā ||70||**

tatra **abhisārikā**, yathā—

**yābhisārayate kāntaṁ svayaṁ vābhisaraty api |**

**sā jyotsnī tāmasī yāna-yogya-veṣābhisārikā ||71||**

**lajjayā svāṅga-līneva niḥśabdākhila-maṇḍanā |**

**kṛtāvaguṣṭhā snigdhaika-sakhī-yuktā priyaṁ vrajet ||72||**

tatra **abhisārayitrī**, yathā—

jānīte na harir yathā mama manaḥ-kandarpa-kaṇḍūm imāṁ

māṁ prītyābhisaraty ayaṁ sakhi yathā kṛtvā tvayi prārthanām |

cāturyaṁ tarasā prasāraya tathā sasneham āsādya taṁ

yāvat prāṇaharo na candrahatakaḥ prācī-mukhaṁ cumbati ||73||

atha **jyotsnyāṁ svayam abhisārikā**, yathā—

indus tundila-maṇḍalaṁ praṇayate vṛndāvane candrikāṁ

sāndrāṁ sundari nandano vraja-pates tvad vīthim udvīkṣate |

tvaṁ candrāñcita-candanena khacitā kṣaumeṇa cālaṅkṛtā

kiṁ vartmany aravinda-cāru-caraṇa-dvandvaṁ na sandhitsasi ||74||

**tāmasyāṁ**, yathā vidagdha-mādhave (4.22)—

timira-masibhiḥ saṁvītāṅgyaḥ kadamba-vanāntare

sakhi baka-ripuṁ puṇyātmānaḥ saranty abhisārikāḥ |

tava tu parito vidyud-varṇās tanu-dyuti-sūcayo

hari hari ghana-dhvāntānyetāḥ svavairiṇi bhindate ||75||

atha **vāsaka-sajjā—**

**svavāsaka-vaśāt kānte sameṣyati nijaṁ vapuḥ |**

**sajjī-karoti gehaṁ ca yā sā vāsaka-sajjikā ||76||**

**ceṣṭā cāsyāḥ smara-krīḍā-saṅkalpo vartma-vīkṣaṇam |**

**sakhī-vinoda-vārttā ca muhur dūti-kṣaṇādayaḥ ||77||**

yathā—

rati-krīḍā-kuñjaṁ kusuma-śayanīyojjvala-ruciṁ

vapuḥ sālaṅkāraṁ nijam api vilokya smita-mukhī |

muhur dhyāyaṁ dhyāyaṁ kim api hariṇā saṅgama-vidhiṁ

samṛddhyantī rādhā madana-mada-mādyan matir abhūt ||78||

atha **utkaṇṭhitā—**

**anāgasi priyatame cirayaty utsukā tu yā |**

**virahotkaṇṭhitā bhāva-vedibhiḥ sā samīritā ||79||**

**asyās tu ceṣṭā hṛt-tāpo vepathur hetu-tarkaṇam |**

**aratir bāṣpa-mokṣaś ca svāvasthā-kathanādayaḥ ||80||**

yathā—

sakhi kim abhavad baddho rādhā-kaṭākṣa-guṇair ayaṁ

samaram athavā kiṁ prārabdhaṁ surāribhir uddhuraiḥ |

ahaha bahulāṣṭamyāṁ prācī-mukhe’py udite vidhau

vidhu-mukhi! na yan māṁ sasmāra vrajeśvara-nandanaḥ ||81||

**vāsa-sajjā-daśāśeṣe mānasya viratāv api |**

**pāratantrye tathā yūnor utkaṇṭhā syād asaṅgamāt ||82||**

atha **vipralabdhā—**

**kṛtvā saṅketam aprāpte daivāj jīvita-vallabhe |**

**vyathamānāntarā proktā vipralabdhā manīṣibhiḥ |**

**nirveda-cintā-khedāśru-mūrcchā-niḥśvasitādi-bhāk ||83||**

yathā—

vindati sma divam indur indirā-

nāyakena sakhi vañcitā vayam |

kurmahe kim iha śādhi sādaraṁ

drāg iti klamam agān mṛgekṣaṇā ||84||

atha **khaṇḍitā—**

**ullaṅghya samayaṁ yasyāḥ preyān anyopabhogavān |**

**bhoga-lakṣmāṅkitaḥ prātar āgacchet sā hi khaṇḍitā |**

**eṣā tu roṣa-niḥśvāsa-tūṣṇīṁ-bhāvādi-bhāg bhavet ||85||**

yathā—

yāvair dhūmalitaṁ śiro bhuja-taṭīṁ tāṭaṅka-mudrāṅkitāṁ

saṁkrānta-stana-kuṅkumojjvalam uro mālāṁ parimlāpitām |

ghūrṇā-kuḍmalite dṛśau vraja-pater dṛṣṭvā prage śyāmalā

citte rudra-guṇaṁ mukhe tu sumukhī bheje munīnāṁ vratam ||86||

atha **kalahāntaritā—**

**yā sakhīnāṁ puraḥ pāda-patitaṁ vallabhaṁ ruṣā |**

**nirasya paścāt tapati kalahāntaritā hi sā |**

**asyāḥ pralāpa-santāpa-glāni-niḥśvasitādayaḥ ||87||**

yathā—

srajaḥ kṣiptā dūre svayam upahṛtāḥ keśi-ripuṇā

priya-vācas tasya śruti-parisarānte’pi na kṛtāḥ |

namann eṣa kṣauṇī-viluṭhita-śikhaṁ praikṣi na mayā

manas tenedaṁ me sphuṭati puṭapākārpitam iva ||88||

atha **proṣita-bhartṛkā—**

**dūra-deśaṁ gate kānte bhavet proṣita-bhartṛkā |**

**priya-saṁkīrtanaṁ dainyam asyās tānava-jāgarau |**

**mālinyam anavasthānaṁ jāḍya-cintādayo matāḥ ||89||**

yathā—

vilāsī svacchandaṁ vasati mathurāyāṁ madhu-ripu-

rvasantaḥ santāpaṁ prathayati samantād anupadam |

durāśeyaṁ vairiṇy ahaha mad-abhīṣṭodyama-vidhau

vidhatte pratyūhaṁ kim iha bhavitā hanta śaraṇam ||90||

atha **svādhīna-bhartṛkā—**

**svāyattāsanna-dayitā bhavet svādhīna-bhartṛkā |**

**salilāraṇya-vikrīḍā-kusumāvacayādi-kṛt ||91||**

yathā—

mudā kurvan patrāṅkuram anupamaṁ pīna-kucayoḥ

śruti-dvandve gandhāhṛta-madhupam indīvara-yugmam |

sa-khelaṁ dhammillopari ca kamalaṁ komalam asau

nirābādhāṁ rādhāṁ ramayati ciraṁ keśi-damanaḥ ||92||

yathā vā, śrī-gīta-govinde (12.25)—

racaya kucayoś citraṁ patraṁ kuruṣva kapolayor

ghaṭaya jaghane kāñcīṁ mugdha-srajā kavarī-bharaṁ |

kalaya valaya-śreṇīṁ pāṇau pade maṇi-nūpurāv

iti nigaditaḥ prītaḥ pitāmbaro’pi tathākarot ||93||

**ced iyaṁ preyasā hātuṁ kṣaṇam apy atiduḥśakā |**

**parama-prema-vaśyatvān mādhavīti tadocyate ||94||**

**hṛṣṭāḥ svādhīna-patikā-vāsasajjābhisārikāḥ |**

**maṇḍitāś ca parāḥ pañca khinnā maṇḍana-varjitāḥ |**

**vāma-gaṇḍāśrita-karāś cintā-santapta-mānasāḥ ||95||**

**uttamā madhyamā cātra kaniṣṭhā ceti tās tridhā |**

**vrajendranandane prema-tāratamyena kīrtitāḥ ||96||**

**bhāvaḥ syād uttamādīnāṁ yasyā yāvān priye harau |
tasyāpi tasyāṁ tāvān syād iti sarvatra yujyate ||97||**

tatra **uttamā**, yathā—

kartuṁ śarma kṣaṇikam api me sādhyam ujjhaty aśeṣaṁ

cittotsaṅge na bhajati mayā datta-khedāpy asūyām |

śrutvā cāntarvidalati mṛṣāpy ārti-vārtā-lavaṁ me

rādhā mūrdhany akhila-sudṛśāṁ rājate sad-guṇena ||98||

**madhyamā**, yathā—

durmānam eva mananā bahu mānayantī

kiṁ jñāta-kṛṣṇa-hṛdayārtir api prayāsi |

raṅge taraṅgam akhilāṅgi varāṅganānāṁ

nāsau priye sakhi bhavaty anurāga-mudrā ||99||

**kaniṣṭhā**, yathā—

danujabhid-abhisāra-prastutau vṛṣṭim ugrāṁ

jana-gamana-virāmād uccakaiḥ stauṣi tuṣṭā |

kathaya katham idānīṁ jṛmbhite megha-ḍimbhe

kutukini bata kuñje prasthitau mantharāsi ||100||

**pūrvaṁ yāḥ pañcadaśadhā proktās tāsāṁ śataṁ tathā |**

**viṁśatiś cābhir atra syād avasthābhiḥ kilāṣṭabhiḥ ||101||**

**punaś ca tri-vidhair ebhiḥ prabhedair uttamādibhiḥ |**

**triśatī spaṣṭam uktātra ṣaṣṭyā yuktā manīṣibhiḥ ||102||**

**kiṁ ca—**

**yathā syur nāyakāvasthā nikhilā eva mādhave |**

**tathaitā nāyikāvasthā rādhāyāṁ prāyaśo matāḥ ||103||**

iti śrī-śrī-ujjvala-nīlamaṇau

nāyikā-bheda-prakaraṇam

||5||

 —o)0(o—

(6)

# atha yūtheśvarī-bheda-prakaraṇam

**etāsāṁ yūtha-mukhyānāṁ viśeṣo varṇito’py asau |**

**suhṛd-ādau vyavahṛti-vyaktaye varṇyate punaḥ ||1||**

**saubhāgyāder ihādhikyād adhikā sāmyataḥ samā |**

**laghutvāl laghur ity uktās tridhā gokula-subhruvaḥ ||2||**

**pratyekaṁ prakharā madhyā mṛdvī ceti punas tridhā ||3||**

**pragalbha-vākyā prakharā khyātā durlaṅghya-bhāṣitā |**

**tad-ūnatve bhaven mṛdvī madhyā tat-sāmyam āgatā ||4||**

**tatra adhikā-trikam—**

**ātyantikī tathaivāpekṣikī cety adhikā tridhā ||5||**

**sarvathaivāsamordhvā yā sā syād ātyantikādhikā |**

**sā rādhā sā tu madhyaiva yan nānyā sadṛśī vraje ||6||**

tatra **ātyantādhikā,** yathā—

tāvad bhadrā vadati caṭulaṁ phullatām eti pālī

śālīnatvaṁ tyajati vimalā śyāmalāhaṅkaroti |

svairaṁ candrāvalir api calaty unnamayyottamāṅgaṁ

yāvat karṇe na hi niviśate hanta rādheti mantraḥ ||7||

atha **āpekṣikādhikā—**

**madhye yūthādhināthānām apekṣyaikatamām iha |**

**yā syād anyatamā śreṣṭhā sā proktāpekṣikādhikā ||8||**

atha **adhika-prakharā**, yathā—

paśya kṣauṇī-dharād upaiti purataḥ kṛṣṇo bhujaṅgāgraṇīs

tūrṇaṁ bhīrubhir ālibhiḥ samam itas tvaṁ yāhi mantrojjhite |

ācāryāham aṭāmi bhogi-ramaṇī-vṛndasya vṛndāṭavīṁ

kiṁ naḥ kāmini kārmaṇena vaśatāṁ nītaḥ kariṣyaty asau ||9||

atha **adhika-madhyā—**

ālībhir me tvam asi viditā pūrṇimāyāḥ pradoṣe

roṣeṇāsau prathayasi kathaṁ pāṭavenāvahitthām |

dhṛtvā dhūrte saha-parijanāṁ mad-gṛhe tvāṁ nirundhyāṁ

vartma-prekṣī guṇayatu sa te jāgaraṁ kuñja-rājaḥ ||10||

atha **adhika-mṛdvī—**

nyañcan-mūrdhā saha parijanair dūrato mā prayāsīr

mām ālokya priya-sakhi yataḥ prema-pātrī mamāsi |

mālā maulau tava paricitā mat-kalā-kauśalāḍhyā

dyūte jitvā danuja-damanaṁ yā tvayā svīkṛtāsti ||11||

atha **samā-trikam—**

**sāmyaṁ bhaved adhikayos tathā laghu-yugasya ca ||12||**

tatra **sama-prakharā—**

na bhavati tava pārśve cet sakhī kāpi mābhūt

parihara hṛdi kampaṁ kiṁ haris te vidhātā |

aham aticaturābhir veṣṭitālī-ghaṭābhiḥ

priya-sakhi puratas te dustarā bāhudāsmi ||13||

atha **sama-madhyā—**

lole na spṛśa māṁ tavālika-taṭe dhātur yad ālakṣyate

tvaṁ spṛśyāsi kathaṁ bhujaṅga-ramaṇī dūrād atas tyajyase |

dhig vāmaṁ vadasi tvam eva kuhaka-preṣṭhāsi bhogāṅkite

yenādya cyuta-kañcukāḥ śuṣir ataḥsakhyo’pi sarpanti te ||14||

**atha sama-mṛdvī—**

pratyākhyātu suhṛjjanaḥ katham ayaṁ tārābhidhatte giraṁ

prāṇās tvaṁ hi mamoccakair urasi śape dharmāya līlāvati |

kintu tām aham arthaye param idaṁ kalyāṇi taṁ vallabhaṁ

svīyaṁ śādhi yathā sa gauri sarale kuryāj jane na cchalam ||15||

yathā vā—

prahitya kaṭhine nijaṁ parijanaṁ madāryā tvayā

nikāmam upajapyatāṁ kim u vibhīṣikā-ḍambaraiḥ |

vrajāmi ravijā-taṭe guru-girā mṛṣā-śaṅkini

pradoṣa-samaye samaṁ savayasā śivāṁ sevitum ||16||

atha **laghu-trikam—**

**laghur āpekṣikī cātyantikī ceti dvidhoditā ||17||**

tatra **āpekṣikī laghuḥ—**

**madhye yūthādhināthānām apekṣyaikatamām iha |**

**yā syād anyatamā nyūnā sā proktāpekṣikī laghuḥ ||18||**

**tatra laghu-prakharā—**

tvaṁ mithyā-guṇa-kīrtanena caṭule vṛndāṭavī-taskare

gāḍhaṁ devi nibadhya māṁ kim adhunā tuṣṭā taṭasthāyase |

hṛtvā dhairya-dhanāni hanta rabhasād ācchidya hrī-vaibhavaṁ

yenāyaṁ sakhi vañcito’pi bahudhā duḥkhī jano vañcyate ||19||

**atha laghu-madhyā—**

goṣṭhādhīśa-sutasya sā nava-nava-preṣṭhasya yāvad-dṛśoḥ

panthānaṁ vṛṣabhānujā sakhi vaśīkārauṣadhijñā yayau |

tāvat tvayy api kūrkṣam asya balavad-dākṣiṇyam evekṣyate

kā candrāvali evi durbhagatayā dūnātmanāṁ naḥ kathā ||20||

**atha laghu-mṛdvī—**

apasaraṇam ito naḥ sāmprataṁ syād

yad api hari-cakoraṁ citram ālocayāmaḥ |

kalayata sahacaryaḥ paryaṭad-gaura-dīptis

taṭa-bhuvi nava-śobhāṁ sauti candrāvalīyam ||21||

**atha ātyantikī laghuḥ—**

**anyā yato’sti na nyūnā sā syād ātyantikī laghuḥ |**

**traividhya-sambhave’py asyā mṛdutaivocitā bhavet ||22||**

yathā—

nija-nikhila-sakhīnām āgraheṇāgha-vairī

katham api sa mayādya vyaktam āmantrito’sti |

kṣaṇam uru-karuṇābhiḥ saṁvarītuṁ trapāṁ me

mad-udavasita-lakṣmīṁ goṣṭha-devyas tanudhvam ||23||

**na samā na laghuś cādyā bhaven naivādhikāntimā |**

**anyās tridhādhikāś ca syuḥ samāś ca laghavaś ca tāḥ ||24||**

**vinātyantādhikāṁ tena sarvāsu laghutā bhavet |**

**sarvāsv adhikatā ca syād vinaivātyantikīṁ laghum ||25||**

**ādyaikaivāntimā dvedhā madhyasthā navadhoditāḥ |**

**ity asau yūtha-nāthānāṁ bhidā dvādaśadhoditā ||26||**

iti śrī-śrī-ujjvala-nīlamaṇau

yūtheśvarī-bheda-prakaraṇam

||6||

 —o)0(o—

(7)

# atha dūtī-bheda-prakaraṇam

**athāśrita-sahāyānāṁ kṛṣṇa-saṅgama-tṛṣṇayā |**

**etāsāṁ pūrva-rāgādau dūtya-yuktir vilikhyate ||1||**

**dūtī svayaṁ tathāptā ca dvidhātra parikīrtitā ||2||**

tatra **svayaṁ dutī—**

**atyautsukya-truṭad-vrīḍā yā ca rāgātimohitā |**

**svayam evābhiyuṅkte sā svayaṁ-dūtī tataḥ smṛtā ||3||**

**svābhiyogās tridhā proktā vācikāṅgika-cākṣuṣāḥ ||4||**

tatra **vācikaḥ—**

**vāciko vyaṅgya evātra sa śabdārtha-bhavo dvidhā |**

**uktau vyaṅgyau ca tau kṛṣṇa-puraḥstha-viṣayau dvidhā ||5||**

tatra **kṛṣṇa-viṣayaḥ—**

**sa sākṣād-vyapadeśābhyāṁ syāt kṛṣṇa-viṣayo dvidhā ||6||**

tatra **sākṣāt—**

**sākṣād bahu-vidho garvākṣepa-yācñādibhir bhavet ||7||**

tatra **garveṇa śabdottho vyaṅgyo,** yathā vidagdha-mādhave (6.20)—

sādhvīnāṁ dhuri dhāryā lalitā-saṅgena garvitā cāsmi |

hitam ālapāmi mādhava pathi mādya bhujaṅgatāṁ racaya ||8||

**arthottho**, yathā—

tamāla-śyāmāṅgi kṣipasi kim apāṅga-śriyam itaḥ

prasiddhāhaṁ śyāmā trijagati satīnāṁ kula-guruḥ |

samārabdhe yasyāḥ katham api manāg bādhana-vidhau

mṛgī-mālāpy eṣā prasabham abhito hanti kupitā ||9||

atha **ākṣepeṇa śabdottho vyaṅgyo**, yathā—

adhvānaṁ vraja-dhūrta mā vṛṇu suraḥ paśyāmbarānte dṛśaṁ

nikṣipyoru-payodharonnatim imāṁ naṣṭendu-lekhā-śriyam |

navyā kañculikojjvalā tanur iyaṁ rāgeṇa valgu-śriyā

yāvan na stimitā satī kuṭila me vaivarṇyam āpadyate ||10||

**arthottho**, yathā—

kadambāraṇyānāṁ kitava vikacaṁ luṇṭhasi navaṁ

mad-utsaṅgād diṣṭyā vara-parimalaṁ malli-paṭalam |

ruci-sphāraṁ hāraṁ harasi yadi me ko’tra śaraṇaṁ

vidūre yad-goṣṭhaṁ jana-virahitā ceyam aṭavī ||11||

**atha yācñā—**

**yācñā svārthā parārtheti dvidhātra parikīrtitā ||12||**

tatra **svārtha-yācñayā śabdottho vyaṅgyo**, yathā—

puṣpa-mārgaṇa-mano-rathoddhatā

kṛṣṇa mañju-latayā tavānayā |

rakṣitāsmi sa-vikāsayā puro

visphurat-sumanasaṁ kuruṣva mām ||13||

**arthottho**, yathā—

vṛndāraṇyaṁ bhujaga-nikarākrāntam aśrāntam asmāt

kātyāyanyai kusuma-paṭalīṁ jāta-bhīr nāharāmi |

tena krīḍoddhūta-phaṇi-pate śraddhayāsmi prapannā

tvām ekānte diśa viṣa-haraṁ mantram ekaṁ prasīda ||14||

yathā vā—

samastam abhirakṣituṁ janam arandhra-vīrud-ghane

vane carasi kīrtyase tvam uru-kīrti-bhājāṁ dhuri |

prasīda karuṇāṁ kuru tvaritam uddiśādhva-kramaṁ

yadūdvaha vadhū-janaḥ śrayatu vismṛtādhvā vrajam ||15||

**parārtha-yācñayā śabdottho**, yathā—

sakṛt pītvā vaṁśī-dhvani-nava-sudhāṁ karṇa-culukair

madālī vibhrāntā laghima-nikarottānita-matiḥ |

sadāhaṁ kaṁsāre kam api gadam āsādya viṣamaṁ

vivarṇā tvāṁ dhanvatarim iha paraṁ niścitavatī ||16||

**arthottho**, yathā—

asūryampaśyāpi priya-sahacarī-premabhir ahaṁ

tavābhyarṇaṁ labdhvā madhumathana dūtyaṁ vidadhatī |

drutaṁ tasyāḥ snehaṁ niśamaya na yāvac chaśi-dhiyā

dhayan vaktra-jyotsnāṁ niśi hata-cakoras tudati mām ||17||

**atha vyapadeśaḥ—**

**jalpo vyājena kenāpi vyapadeśo’tra kathyate ||18||**

**tena śabdottho**, yathā—

tyajan kuvalayādhikāṁ ghana-rasa-śriyollāsinīṁ

puraḥ sura-taraṅgiṇīṁ madhura-matta-haṁsa-svanām |

malīmasa-payodharām api madāndha-padminn imāṁ

bhajan kim iva paṅkilām ahaha karma-nāśām api ||19||

**arthottho**, yathā—

madhupair anavaghrātāṁ vimucya

mākanda-mañjarīṁ madhurām |

bhrāmyasi madakala kokila

katham iva vṛndāvane paritaḥ ||20||

**atha puraḥstha-viṣayaḥ—**

**śṛṇvato’pi harer matvā vyājāt aśrutivat kila |**

**jalpo’grataḥ sthite jantau puraḥstha-viṣayo mataḥ ||21||**

**tatra śabdottho**, yathā—

āhūyamānāsmi kathaṁ tvayālināṁ

svanaiḥ sva-puṣpāvacayāya mālati |

āmoda-pūrṇaṁ sumanobhir āśritaṁ

punnāgam eva pramadena kāmaye ||22||

**arthottho**, yathā—

anavacita-carīyaṁ cāru-puṣpā latālī

tava nikhila-vihaṅgāś cātra nirdhūta-śaṅkāḥ |

tvayi vicaritum īhe tena govardhanādya

prakaṭaya tam upāyaṁ nirvṛtā yena yāmi ||23||

yathā vā—

prasiddhaḥ sādhvīnāṁ vrata-hara-vinode vraja-pateḥ

suto’yaṁ tvaṁ vācāpy alam asi niroddhuṁ na mṛdulā |

aho dhiṅ mūḍhāhaṁ tad api gahane granthila-latā-

śatākrānte śrāntā yad iha vicarāmy asya purataḥ ||24||

atha **āṅgikāḥ—**

**aṅguli-sphoṭanaṁ vyāja-sambhramādy-aṅga-saṁvṛtiḥ |**

**padā bhū-lekhanaṁ karṇa-kaṇḍūtis tilaka-kriyā ||25||**

**veśa-kriyā bhruvor dhūtiḥ sakhyām āśleṣa-tāḍane |**

**daṁśo’dharasya hārādi-gumpho maṇḍana-śiñjitam ||26||**

**dor-mūlādi-prakaṭanaṁ kṛṣṇa-nāmābhilekhanam |**

**tarau latāyā yogādyāḥ kṛṣṇasyāgre syur āṅgikāḥ ||27||**

tatra **aṅguli-sphoṭanam—**

iyaṁ satīnāṁ pravarā varākṣī

kathaṁ nu labhyeti mayi klamāḍhye |

viśākhayāsphoṭyata pañca-śākha-

śākhāvalī mad-vyasanena sārdham ||28||

**vyāja-sambhramādy-aṅga-saṁvṛtiḥ—**

pihitam api pidhatte mat-purastād uro yad-

vṛtam api muhur āsyaṁ yat-paṭenāvṛṇoti |

vraja-nava-hariṇākṣī tan-manojasya manye

śara-paribhava-ghūrṇāghrāta-citteyam āste ||29||

**padā bhū-lekhanam—**

kamraṁ namra-mukhī lilekha caraṇāṅguṣṭhena goṣṭhāṅgane

yat kiñcid vraja-sundarī mayi dṛśor vṛtte nava-prāghuṇe |

tenānaṅga-nideśa-paṭṭa-padavīm āsādya man-mānasaṁ

kṣiptvā tat-kuca-śaila-saṅkaṭa-taṭī-sandhau balāt kīlitam ||30||

**karṇa-kaṇḍūtiḥ—**

raktāṅgulī-śikhara-ghaṭṭana-lola-pāṇi-

śiñjāna-kaṅkaṇa-kṛta-smara-turya-śaṅkam |

līloccalat-kanaka-kuṇḍalam atra karṇa-

kaṇḍūyanaṁ vraja-saroja-dṛśaḥ smarāmi ||31||

**tilaka-kriyā—**

sānandaṁ śarad-indu-sundara-mukhī sindūra-bindūjjvalaṁ

bandhūka-dyutinā kareṇa tilakaṁ gāndharvikā kurvatī |

tvām ālokya śikhaṇḍa-śekhara sakṛt karṇoccalat-kuṇḍalā

rūḍhaṁ cetasi rāga-kandalam iva vyaktaṁ vyatānīd bahiḥ ||32||

**veśa-kriyā—**

harau puraḥsthe kara-pallavena

salīlam ullāsya milan-marandam |

nālīka-netrā nija-karṇa-pālīṁ

pālī lavaṅga-stavakaṁ nināya ||33||

**bhruvor dhūtiḥ—**

vidhunvatī madana-dhanur bhayaṅkaraṁ

bhruvor yugalaṁ kathaya kim adya khidyase |

viśākhike mukha-śaśi-kānti-śṛṅkhalā

babandha te madhuripu-gandha-sindhuram ||34||

**sakhyām āśleṣaḥ—**

puraḥ kalaya maṇḍalī-kṛta-kaṭhora-vakṣoruhaṁ

calat-kanaka-kaṅkaṇa-kvaṇita-tuṅgitānaṅgayā |

apāṅgam aghamardane nayana-vīthi-navyātithau

prasārya pariṣasvaje sahacarī ciraṁ citrayā ||35||

**sakhī-tāḍanam—**

vimuñca nikhilaṁ vaśīkaraṇa-kāraṇānveṣaṇaṁ

manas tvayi viśākhayā muraharopahārīkṛtam |

muhur yad anayā bhavat-pada-saroja-kakṣā-milat-

taḍic-cala-dṛgantayā sphuṭam atāḍi puṣpaiḥ sakhī ||36||

**adhara-daṁśaḥ—**

bhajati pathi dṛśor vrejandrasunau

madana-madonmuditā puras tavālī |

iyam iha kupiteva paśya sakhyai

vidhu-vadanā radana-cchadāvadākṣīm ||37||

**hārādi-gumphaḥ—**

keyaṁ puraḥ sphurati phulla-saroruhākṣī

savye yayā subala mām avalokayantyā |

āvṛtya mauktika-sare parigumphyamāne

ceto-maṇir mama sakhe taralo vyadhāyi ||38||

**maṇḍana-śiñjitam—**

vilokya māṁ śyāmalayā vidūrataḥ

saṅkīryamāṇā maṇi-kaṅkaṇāvalī |

vitanvatī jhaṅkṛta-ḍambaraṁ muhuḥ

śaṅke bravīty aṅgaja-rāja-śāsanam ||39||

**dor-mūla-prakaṭanam—**

śyāme divyatarāḥ sphuranti parito vṛndāvanāntar-latā

yāḥ kalyāṇi vahanti hanta madhurām agre phalānāṁ tatim |

citreyaṁ tava dor-latā valayinī yasyās tvayollāsite

mūle nandita-kṛṣṇa-kokilam abhūd āvir varīyaḥ phalam ||40||

**kṛṣṇa-nāmābhilekhanam—**

dūtyam agre tava tiṣṭhatu vṛnde

tiṣṭhate yad iyam indumukhī me |
nāma me vilikhati priya-sakhyāḥ

paśya gaṇḍa-phalake ghusṛṇena ||41||

**tarau latāyā yogaḥ—**

rūpaṁ nirūpya kim api vraja-paṅkajākṣyāḥ

sākṣād bhuvam aham arjuna yāvad ārtaḥ |

sā mām adhīram adhinot kala-dhauta-yūthyā-

stāvat tamāla-viṭape ghaṭanāṁ vidhāya ||42||

atha **cākṣuṣāḥ—**

**netra-smitārdha-mudratve netrānta-bhrama-kūṇane |**

**sācīkṣā vāma-dṛk-prekṣā kaṭākṣādyāś ca cākṣuṣāḥ ||43||**

tatra **netra**-**smitam**, yathā—

vibhramaṁ ratipateḥ sthagayantīṁ

keśavasya purataḥ kapaṭena |

tvām avetya caṭule sakhi jātyā

gūḍham atra hasatas tava netre ||44||

**netrārdha-mudrā—**

kavayo hari-vaktra-puṣkare’smin

sakhi netre kathayanti puṣpavantau |

anayoḥ savidhe tavākṣi-padmaṁ

bhavitā nārdha-nimīlitaṁ kathaṁ vā ||45||

**netrānta-bhramaḥ—**

na hṛdye’py adhyastā rati-raṇa-ḍuhāṁ saṅgara-rase

na ramye’pi krīḍā-sadasi suhṛdāṁ dhīr upahitā |

tvayi kṣiptvā dṛṣṭiṁ param iha tamālāyitam abhūn

mukundena śyāme tad api kim apāṅgaṁ naṭayasi ||46||

yathā vā—

kalindajā-kūla-purandare dṛśo-

radhvany avāpte prathamādhvanī-natām |

trapāñcitaṁ kiñcid akuñci cañcalaṁ

vilakṣayā śyāmalayā dṛg-añcalam ||47||

**sācīkṣā—**

tiryag-vivartita-naṭan-nayana-tribhāgaṁ

praikṣiṣṭa yat taraṇijā-puline mṛgākṣī |

hṛn-magna-bhagna-makarāṅka-śarāgravan māṁ

sadyas tad adya nitarāṁ vivaśīkaroti ||48||

**vāma-dṛk-prekṣā—**

pūrṇaṁ pramodottaralena rādhe

śyāmāṁ rasānāṁ nidhim indubhājam |

savyena netrāñjalinā pibantī

tvam unmanāḥ kumbha-bhavāyitāsi ||49||

**kaṭākṣaḥ—**

**yad gatāgati-viśrānti-vaicitryeṇa vivartanam |**

**tārakāyāḥ kalābhijñās taṁ kaṭākṣaṁ pracakṣate ||50||**

yathā—

citraṁ gauri vivartate bhramikarī viśramya viśramya te

dṛk-tārā-bhramarī gatāgatim iyaṁ karṇotpale kurvatī |

yasyāḥ kelibhir ākulīkṛta-mateḥ padmāli-vārtā kva sā

gāndharve madhusūdanasya nitarāṁ svasyāpy abhūd vismṛtiḥ ||51||

**ity eteṣām asaṅkhyānāṁ dig eveyaṁ pradarśitā |**

**yathocitam amī jñeyā nāyake’py agha-vidviṣi ||52||**

**svābhiyogā iti proktāś ced amī buddhi-pūrvakāḥ |**

**svabhāvajās tu bhāvajñair anubhāvāḥ prakīrtitāḥ ||53||**

atha **āpta-dūtī—**

**na viśrambhasya bhaṅgaṁ yā kuryāt prāṇātyayeṣv api |**

**snigdhā ca vāgminī cāsau dūtī syād gopa-subhruvām |**

**amitārthā nisṛṣṭārthā patra-hārīti sā tridhā ||54||**

tatra **amitārthā—**

**jñātveṅgitena yā bhāvaṁ dvayor ekatarasya vā |**

**upāyair melayet tau dvāv amitārthā bhaved iyam ||55||**

yathā—

sā te bakāntaka kaṭākṣa-śarārditāpi

jīrṇaṁ trapā-kavacam eva vṛthā vahantī |

varṇair nunoda mukha-candra-vigāhibharmāṁ

gamyair dṛśāṁ guṇatayā na kila śrutīnām ||56||

atha **nisṛṣṭārthā—**

**vinyasta-kārya-bhārā syād dvayor ekatareṇa yā |**

**yuktyobhau ghaṭayed eṣā niṛṣṭārthā nigadyate ||57||**

yathā—

aghadamana jagaty anargha-rūpā

vilasati sā guṇa-ratna-rāśir ekā |

dhig apaṭumatir asmi yat purastāt

kaṭhina-maṇes tava vaktum udyatām ||58||

atha **patrahārī—**

**sandeśa-mātraṁ yā yūnor nayet sā patra-hārikā ||59||**

yathā—

tayā nibhṛtam arpitā mayi mukunda sandeśa-vāg-

vrajāmbuja-dṛśādya yā śruti-puṭena tāṁ svīkuru |

praviśya mama nirbhaye yad iha sāndra-nidrotsave

kadarthayasi dhūrta māṁ kim iva yuktam etat tava ||60||

**tāḥ śilpa-kārī daivajñā liṅginī paricārikā |**

**dhātreyī vana-devī ca sakhī cety ādayo vraje ||61||**

atra **śilpa-kārī—**

tvām āhuḥ pramādākṛtiṁ bhagavatas tvaṣṭur dvitīyāṁ tanuṁ

tat tūrṇaṁ likha rūpam atra bhuvane yad vetsi lokottaram |

ity abhyarthitayā mayādya phalake tvāṁ prekṣya sā citritaṁ

citrā citra-daśāṁ gatā sahacarī netreṣu citrīyate ||62||

**daivajñā—**

tavādya śubha-rohiṇī-vṛṣabha-rāśi-bhājaḥ parām

avetya gaṇanād ahaṁ sukha-samṛddhim atrāgatā |

tad ehi mudirākṛte parama-citra-kodaṇḍa-bhāg

akhaṇḍa-vidhu-maṇḍalā bhavati vidyud uddyotatām ||63||

**liṅginī—**

**liṅginā tāpasī-veśā paurṇamāsīvad īritā ||64||**

yathā—

sarale na vidhehi putri cintāṁ

vaśagas te bhavitā vrajendra-sūnuḥ |

yad ahaṁ caturātra siddha-mantrā

jaratī pravrajitā tavāsmi dūtī ||65||

**paricārikā—**

**lavaṅga-mañjarī-bhānumaty-ādyāḥ paricārikāḥ ||66||**

yathā—

sahacara-pariṣattaḥ kṣipram ārād vikṛṣtas

tava guṇa-maṇi-mālām īśvari grāhitaś ca |

madhuripur ayam akṣṇoḥ prāpitaś cābhikakṣāṁ

bhaṇa punar api seyaṁ kiṅkarī kiṁ karotu ||67||

**dhātreyī—**

dhātreyikāsmi madhumardana rādhikāyās

tvayy adbhutaṁ kim api vaktum ihāgatāham |

niṣpadya kṛṣṇa-rucir adya hiraṇya-gaurī

sadyaḥ sudhākara-kalā-dhavaleyam āsīt ||68||

**vanadevī—**

jātyāhaṁ vana-devatāpi bhaginī kutrāpi te premataḥ

kvāpy ambā jananī kvacit priya-sakhī kutrāpi bhartuḥ svasā |

grīvām unnamaya prasīda racaya bhrūr iṅgitād īṅgitaṁ

kuryād vallava-kuñjaraḥ pariṇatiṁ vakṣoja-kumbhe tava ||69||

**atha sakhī—**

**svātmano’py adhikaṁ prema kurvāṇānyonyam acchalam |**

**viśrambhiṇī vayo-veṣādibhis tulyā sakhī matā ||70||**

yathā—

na me śokas tasyāṁ yad iyam atipūtaiḥ priya-sakhī

hatā te dṛg-bhaṅgīṣubhir anupamāṁ yāsyati gatim |

paraṁ śocāmy uccair jagad idam ahaṁ yan madhuripo

vinā tasyāḥ prekṣām ahaha bhavitā vyartha-nayanam ||71||

**vācyaṁ vyaṅgyam iti dvedhā tad dūtyam ubhayor api ||72||**

**tatra kṛṣṇa-priyāyāṁ vācyaṁ**, yathā—

śapa prahara tarja māṁ kṣipa bahiṣkuruṣvādya vā

kadāpi matir āgrahān na sakhi me viraṁsyaty ataḥ |

prayāmi tad ahaṁ harer upanayāya satyaṁ bruve

na sā śvasitu yā na vām anubhaven navāṁ saṅgatim ||73||

**vyaṅgyaṁ**, yathā—

sakhi tarkitāsi kāmita-

kṛṣṇāguru-saurabhā tvam iha |

bhavad-abhimatārtha-vidhaye

naigama-savidhaṁ gamiṣyāmi ||74||

yathā vā—

tvam asi kim iva bāle vyākulā tṛṣṇayoccaiḥ

śṛṇu hitam avilambāṁ tatra yātrāṁ vidhehi |

vilasad-amala-rāgaḥ pūrva-śailasya tiṣṭhan

vidhur upari cakori tvat-pratīkṣāṁ karoti ||75||

atha **kṛṣṇe vācyam—**

tayāsmi kṛṣṇa prahitā tavāgre

saundarya-sarojjvalayā trilokyām |

abhūta-pūrvāṁ racayan vidhir yāṁ

svasyāpi vismāpakatām ayāsīt ||76||

atha **vyaṅgyam—**

**tat-priyāyāḥ puraḥ paścāt kṛṣṇe vyaṅgyaṁ dvidhā bhavet |**

**tat sākṣād vyapadeśābhyāṁ dvividhaṁ ca dvidhoditam ||77||**

tatra **tat-priyāyāḥ puraḥ kṛṣṇe sākṣād vyaṅgyaṁ**, yathā—

mādhava kalāpinīyaṁ na savidham āyāti me durārādhā |

nija-pāṇinā tad enāṁ prasīda tūrṇaṁ gṛhāṇādya ||78||

yathā vā uddhava-sandeśe (51) —

santi sphītā vraja-yuvatayas tvad-vinodānukūlā

rāgiṇi agre mama sahacarī na tvayā ghaṭṭanīyā |

dṛṣṭvābhyarṇe śaṭha-kula-guruṁ tvāṁ kaṭākṣārdha-candrān

bhrū-kodaṇḍe ghaṭayati javāt paśya saṁrambhiṇī iyam ||79||

**vyapadeśena—**

dhavam upekṣya kaṭhoram iyaṁ puraḥ

parimalollasitā kila mādhavī |

śrayitum utkalikā-valitādbhutaṁ

nanu bhavantam upaiti hali-priya ||80||

**tat-priyāyāḥ paścāt sākṣād vyaṅgyaṁ**, yathā—

sphurat-sura-maṇi-prabhaḥ suramaṇī-ghaṭā-ślāghitāṁ

sadābhimata-saurabhaḥ prakaṭa-saurabhodbhāsinīm |

mukunda mudira-cchavi-nava-taḍic-chriyaṁ tām asau

bhavān api na campakāvalim ṛte kila bhrājate ||81||

**vyapadeśena vyaṅgyaṁ**, yathā**—**

śailas tuṅga-śirā virājati saras tasyottare vistṛtaṁ

tat tīre vanam unnataṁ tad-udare hārī latā-maṇḍapaḥ |

tasya dvāri gabhīra-saurabha-bharair āhlādayantī diśaḥ

phullā te madhusūdanādya padavīm ālokate mālatī ||82||

**yathā nāyikayā dūtye vayasyāyā niyojanam |**

**kṛṣṇāya kriyate tasya prakāro’yaṁ vilikhyate |**

**niyojanaṁ kriyāsādhyaṁ vācikaṁ ceti tad dvidhā ||83||**

tatra **kriyā-sādhyam—**

divi vīkṣya navāmbudaṁ tathāsau

parirambhodyamam atatāna tanvī |

api kiñcid ihānudīrya vācā

prajighāyāghabhide yathā vayasyam ||84||

yathā vā—

muhur api vidhurāntar-veṇum ākarṇya mugdhā

svayam iha na vayasyāṁ mādhavāya nyayuṅkte |

api tu viśadam asyāḥ sveda-śālinya-ruddhā

tanum anu vikasantī kaṇṭaka-śreṇir eva ||85||

**atha vācikam—**

**vācyaṁ vyaṅgyam iti proktaṁ pūrvavad vācikaṁ dvidhā ||86||**

**tatra vācyaṁ**, yathā—

tvam asi mad-āsavo bahiś carantas

tvayi mahatī paṭutā ca vāgmitā ca |

laghur api laghimā na me yathā syān

mayi sakhi rañjaya mādhavaṁ tathādya ||87||

atha **vyaṅgyam—**

**atra śabdārtha-mūlatvād vyaṅgyaṁ ca dvividhaṁ bhavet ||88||**

tatra **śabda-mūlaṁ**, yathā—

na hi śikṣituṁ vara-kalāsu kauśalaṁ

guṇa-cāturīṁ ca na mṛgākṣi kāmaye |

tam ahaṁ samabhyasitum eva subhruvāṁ

sakhi keśa-bandhana-viśeṣam arthaye ||89||

yathā vā—

ṇa paumarāa-ppamuhaṁ raaṇaṁ kāmei goi me hiaaṁ |

kintu sadā hīra-baraṁ vāñchai hārantare kāduṁ ||90||

[*na padma-rāga-pramukhaṁ ratnaṁ kāmayate gopī me hṛdayam |*

*kintu sadā hīra-varaṁ vāñchati hārantare kartum* ||]

atha **artha-mūlam—**

**ākṣepeṇa svapatyāder govindādeḥ praśaṁsayā |**

**vaiśiṣṭyena ca deśāder artha-mūlam anekadhā ||91||**

tatra **svapatyādy-ākṣepeṇa**, yathā**—**

vidhātur daurātmyān na hi vahati ghora-prakṛtaye

ruciṁ cetaḥ patye hata-vapur idaṁ dīvyati rucā |

bhajat-kakṣām akṣṇor viṣamam idam ugraṁ praharate

yamī-tīrāraṇyaṁ kim iha sakhi śikṣāṁ na tanuṣe ||92||

**govindādeḥ praśaṁsayā**, yathā**—**

kula-strīṇāṁ neṣṭā para-puruṣa-rūpa-stuti-kathā

tathāpi tvaṁ prāṇāḥ sakhi mama vahiṣṭhāḥ svayam asi |

kiyān āste tasmin vraja-pati-kumāre madhurimā

cchaṭāpy ārād yasya mradayati dṛśor dvandvam amṛtaiḥ ||93||

yathā vā—

dūtya-cakra-caturāsi cañcale

nandano vrajapateḥ sa nāgaraḥ |

māṁ jahāti śiśutā ca rakṣiṇī

mā kṛthāḥ sakhi tataḥ pramāditām ||94||

**deśādi- vaiśiṣṭyena**, yathā—

vṛndāraṇye vratati-paṭalī-saṅkaṭe puṣpa-hetor

bhrāmaṁ bhrāmaṁ sahacari ciraṁ śrāntim abhyāgatāsmi |

tad-viśrāntiṁ kṣaṇam iha karomy ekikāhaṁ nikuñje

tvaṁ kālindī-taṭa-parisarād āharethāḥ prasūnam ||95||

yathā vā—

madhuritā madhunā vidhunāpy asau

sakhi pataṅga-sutā-pulināṭavī |

sa-vayasā vayasā ca vibhūṣitā

tanur iyaṁ kim iha kṣamam ucyatām ||96||

iti śrī-śrī-ujjvala-nīlamaṇau

dūtī-bheda-prakaraṇam

||7||

 —o)0(o—

(8)

# atha sakhī-prakaraṇam

**prema-līlā-vihārāṇāṁ samyag vistārikā sakhī |**

**viśrambha-ratna-peṭī ca tataḥ suṣthu vivicyate ||1||**

**eka-yūthānuṣaktānāṁ sakhīnām eva madhyataḥ |**

**adhikāder bhidā jñeyā prakharādeś ca pūrvavat ||2||**

**prema-saubhāgya-sādguṇyādy-ādhikyād adhikā sakhī |**

**samā tat-sāmyato jñeyā tal-laghutvāt tathā laghuḥ ||3||**

**durlaṅghya-vākya-prakharā prakhyātā gauravocitā |**

**tad-ūnatve bhaven mṛdvī madhyā tat-sāmyam āgatā ||4||**

**ātyantikādhikatvādi-bhedaḥ pūrvavad atra saḥ |**

**sva-yūthe yūtha-nāthaiva syād atrātyantikādhikā |**

**sā kvāpi prakharā yūthe kvāpi madhyā mṛduḥ kvacit ||5||**

**tatra ātyantikādhikā-trikam—**

**tat trikaṁ sakalāpekṣyaṁ nātīvānyavaśaṁ tathā |**

**sva-yūthe tad-vyavahṛti-vyaktaye punar ucyate ||6||**

tatra **ātyantikādhika-prakharā—**

nīle nīla-nicolam arthaye maghe dehi srajaṁ dāmanīṁ

tvaṁ kālāguru-kardamaiḥ sakhi tanuṁ limpasva campe mama |

jānīhi bhramarākṣi kutra guravaḥ paśya pradoṣodgame

kuñjābhikramaṇāya māṁ tvarayate sphārāndhakārāvalī ||7||

**adhika-prakharāḥ śyāmā-maṅgalādyāḥ prakīrtitāḥ ||8||**

tatra **ātyantikādhika-madhyā—**

anaṅga-śara-jarjaraṁ sphuṭati cen mano vas tadā

mad-arthana-kadarthanaiḥ kṛtam itaḥ svayaṁ gacchata |

dṛśāṁ pathi bhavādṛśī-praṇayitānurūpaḥ sukhaṁ

yad atra rata-hiṇḍakaḥ sa kila pāti go-maṇḍalam ||9||

**bhavanty adhika-madhyās tu śrī-rādhā-pālikādayaḥ ||10||**

tatra **ātyantikādhika-mṛdvī—**

śṛṇu sakhi vacas tathyaṁ māna-grahe mama kā kṣatiḥ

sphurati muralī-nāde ko vā śramaḥ śravaṇāvṛtau |

atikaṭhinatā-durvādaṁ te niśamya mayā vraje

damayitum amuṁ kintu kṣipraṁ dṛg-ardham agha-dviṣi ||11||

**adhikā mṛdavaś candrāvalī-bhadrādayo matāḥ ||12||**

atha **āpekṣikādhikā-trikam—**

**yauthikīṣu sakhīṣv eva yūtheśāto laghuṣv iha |**

**yādhikaikām apekṣānyā sā syād āpekṣikādhikā ||13||**

tatra **adhika-prakharā—**

sumadhye mā yāsīs tvam adhikam amībhir mṛdulatāṁ

madasyopādānaiḥ śaṭha-kula-guror jalpa-madhubhiḥ |

ayi krīḍā-lubdhe kim u nibhṛta-bhṛṅgendra-bhaṇite

kuḍuṅge rādhāyāḥ klamam api visasmāra bhavatī ||14||

yathā vā—

mugdhe tūṣṇīṁ bhava śaṭha-kalā-maṇḍalākhaṇḍalena

tvaṁ mantreṇa sphuṭam iha vaśīkṛtya tenānuśiṣṭā |

kuñje govardhana-śikhariṇo jāgareṇādya rādhāṁ

dṛṣṭvāpy uccaiḥ sakhi yad asi me cāṭu-vāde pravṛttā ||15||

**lalitādyās tu gāndharvā-yūthe’tra prakharādhikāḥ ||16||**

atha **adhika-madhyā**—

dāmārpyatāṁ priya-sakhī-prahitāṁ tvayaiva

dāmodare kusumam atra mayāvaceyam |

nāhaṁ bhramāc caturike sakhi sūcanīyā

kṛṣṇaḥ kadarthayati mām adhikaṁ yad eṣaḥ ||17||

yathā vā—

giro gambhīrārthāḥ katham iva hitās te na śṛṇuyāṁ

nigūḍho māṁ kintu vyathayati murārer avinayaḥ |

mayollāsāt tasmai svayam upahṛtā hanta sakhi yā

kuraṅgākṣī-keśopari paricitā sā srag adhunā ||18||

**atra yūthe viśākhādyā bhavanty adhika-madhyamāḥ ||19||**

atha **adhika-mṛdvī**—

darāpi na dṛg-arpitā sakhi śikhaṇḍa-cūḍe mayā

prasīda bata mā kṛthā mayi vṛthā purobhāgitām |

naṭan-makara-kuṇḍalaṁ sapadi caṇḍi līlā-gatiṁ

tanoty ayam adūrataḥ kim iha saṁvidheyaṁ mayā ||20||

**adhikā mṛdavaś cātra citrā madhurikādayaḥ ||21||**

atha **samā-trikam—**

**gāḍha-viśrambha-nirbheda-prema-bandhaṁ samā-trikam ||22||**

tatra **sama-prakharā—**

praviśati harir eṣa prekṣya nau hṛṣṭa-cetāḥ

sakhi sapadi mudhā tvaṁ sambhramān mā prayāsīḥ |

pṛthu-bhuja-parighābhyāṁ skandhayor arpitābhyāṁ

taṭa-bhuvi sukham āvāṁ maṇḍite paryaṭāvaḥ ||23||

atha **sama-madhyā—**

śyāme gauri hariḥ kva dīvyati sakhi kṣauṇībhṛtaḥ kandare

kiṁ pañcāsya-nakhāḥ sva-vikramam adhur vakṣoja-kumbhe tava |

ākarṣaty abhitaḥ sa nāga-mathanas tvām eva kṛtvā ravaṁ

mithyā lāsya-naṭi tvam eva ramase tasmin sukaṇṭhī-rave ||24||

atha **sama-mṛdvī—**

prālambam indumukhi yādṛśam eva dattaṁ

kṛṣṇena tubhyam aparaṁ sakhi tādṛśaṁ me |

tvaṁ cen madīyam api ditsasi nādya mā dā

hāsyaṁ vimuñca calitā tava pārśvato’smi ||25||

atha **laghu-trikam—**

**laghu-trikaṁ priya-sakhī-saukhyotkarṣārtha-ceṣṭitam ||26||**

**yadapy anyonya-niṣṭhaṁ syāt sakhyaṁ tad api yujyate |**

**sadā sāhāyya-hetutvān mukhyaṁ tat tu laghu-trike ||27||**

**laghur āpekṣikī cātyantikī ceti dvidheritā ||28||**

tatra **āpekṣika-laghuḥ—**

**āpekṣika-laghuś cātra kathitā lalitādikā ||29||**

tatra **laghu-prakharā**, yathā vidagdha-mādhave (5.32)—

dhārā bāṣpa-mayī na yāti viratiṁ lokasya nimitsataḥ

premāsminn iti nanda-nandana-rataṁ lobhonmanā mā kṛthāḥ |

itthaṁ bhūri nivāritāpi tarale mad-vāci sācīkṛta-

bhrū-dvandvā na hi gauravaṁ tvam akaroḥ kiṁ nādya rodiṣyasi ||30||

**sā laghu-prakharā dvedhā bhaved vāmātha dakṣiṇā ||31||**

tatra **vāmā**—

**māna-grahe sadodyuktā tac chaithilye ca kopanā |**

**abhedyā nāyake prāyaḥ krūrā vāmeti kīrtyate ||32||**

tatra **māna-grahe sadodyuktā**, yathā padyāvalyāṁ (222)—

kañcana vañcana-cature

prapañcaya tvaṁ murāntake mānam |

bahu-vallabhe hi puruṣe

dākṣiṇyaṁ duḥkham udvahati ||33||

**māna-śaithilye kopanā**, yathā—

sarabhasam abhivyaktiṁ yāte navāvinayotkare

caṭupaṭimabhir nītā mṛdvī prasādam agha-dviṣā |

asarala-sakhī-cillī-vyālī-paribhrama-kampitā

vimukhita-mukhī bhūyo bhadrā haṭhād bhrukuṭiṁ dadhe ||34||

**nāyakābhedyā**, yathoddhava-sandeśe (52)—

kāmaṁ dūre vasatu paṭimā cāṭu-vṛndas tatrāyaṁ

rājyaṁ svāmin viracaya mama prāṅgaṇaṁ mā prayāsīḥ |

hanta klāntā mama sahacarī rātrim ekākinīyaṁ

nītā kuñje nikhila-paśupī-nāgarojjāgareṇa ||35||

**nāyake krūrā**, yathā dāna-keli-kaumudyāṁ (57)—

amūr vraja-mṛgekṣaṇāś catur-aśīti-lakṣādhikāḥ

pratisvam iti kīrtitaṁ savayasā tavaivāmunā |

ihāpi bhuvi viśrutā priya-sakhī mahārghyety asau

kathaṁ tad api sāhasī śaṭha! jighṛkṣur enām asi ||36||

**yūthe’tra vāma-prakharā lalitādyāḥ prakīrtitāḥ ||37||**

atha **dakṣiṇā—**

**asahā māna-nirbandhe nāyake yukta-vādinī |**

**sāmabhis tena bhedyā ca dakṣiṇā parikīrtitā ||38||**

tatra māna-nirbandhāsahā, yathā śrī-gīta-govinde (9.10)—

snigdhe yat paruṣāsi praṇamati stabdhāsi yad rāgiṇi

dveṣasthāsi yad unmukhe vimukhatāṁ yātāsi tasmin priye |

tad yuktaṁ viparīta-kāriṇi tava śrī-khaṇḍa-carcā viṣaṁ

śītāṁśus tapano himaṁ hutavahaḥ krīḍā-mudo yātanāḥ ||39||

**nāyake yukta-vādini**, yathā padyāvalyām (297)—

adoṣād doṣād vā tyajati vipine tāṁ yadi bhavān

abhadraṁ bhadraṁ vā tribhuvana-pate tvāṁ vadatu kaḥ |

idaṁ tu krūraṁ me smarati hṛdayaṁ yat kila tayā

tvad-arthaṁ kāntāre kula-tilaka nātmāpi gaṇitaḥ ||40||

**nāyaka-bhedyā**, yathā—

na vyarthāṁ kuruṣe mamaiva bhaṇitiṁ madhye sakhīnām iti

śrutvā khyātim asau kṛtī madhuripur māṁ bāḍham āśiśriye |

dṛṣṭvā mad-vadanaṁ prasīda rabhasād enaṁ puraḥ kātaraṁ

kalyāṇībhir alaṁ kṛśodari dṛśor bhaṅgībhir aṅgīkuru ||41||

**tuṅgavidyādikā cātra dakṣiṇa-prakharā bhavet ||42||**

atha **laghu-madhyā—**

tvayā racita-saṁkathāṁ pathi samīkṣya māṁ māninī

sakhī mama viṣaṇṇa-dhīḥ kṛta-kaṭākṣam ākṣepyati |

vrajādhipati-nandana tvam avadhehi mantraṁ bruve

vinātra lalitāśrayaṁ bhavad-upakramo’yaṁ vṛthā ||43||

atha **laghu-mṛdvī—**

sakhi tava muhur mūrdhnā pāda-graho’pi mayā kṛtas

tad api ca harau jātāsi tvaṁ prasāda-parāṅ-mukhī |

bhavatu yamunā-tīre veṇor udañcati pañcame

vicalita-dhṛtis tvaṁ lolākṣī mayāpi hasiṣyase ||44||

atha **ātyantika-laghuḥ—**

**ātyantika-laghus tatra proktā kusumikādikā |**

**sarvathā mṛdur eveyaṁ yan nitānta-laghīyasī ||45||**

yathā—

vande sundari sandiśa priya-sakhīṁ mānaṁ vimuñcatv asau

sotkaṇṭhāpi manasvinīva vasati tvac-chaṅkayā veśmani |

dūre tvan-mukham īkṣate harir iyaṁ maunaṁ śukaḥ śikṣate

lāsyaṁ necchati candrakī savayasaḥ kvāsmīti na svaṁ viduḥ ||46||

**prakharādiṣv anyatamā yūtheśaikaiva kīrtitā |**

**madhyasthā navadhaivantyā samā laghur iti dvidhā ||47||**

**ekaikasminn ato yūthe bhidā dvādaśadhā bhavet |**

**atha dūtyārtham etāsāṁ viśeṣaḥ punar ucyate ||48||**

**dūtyam atra tu tad-dūrād yūnor yad abhisāram |**

**tatra tu prathamā nitya-nāyikāvātra kīrtitā ||49||**

**syur nāyikāś ca sakhyaś ca tisro madhyasthitās tataḥ ||50||**

**tatrādyā nāyikā-prāyā dvitīyā dvi-samā tataḥ |**

**tṛtīyā tu sakhī-prāyā nitya-sakhyeva pañcamī ||51||**

**ādyāyāṁ nikhilāḥ sakhyo dūtya eva na nāyikāḥ |**

**pūrvoktā nāyikā eva pañcamyāṁ na tu dūtikāḥ ||52||**

tatra **nitya-nāyikā—**

**yātra yūtheśvarī proktā sā bhaven nitya-nāyikā |**

**apekṣyatvād atīvāsyā mukhyaṁ dūtyaṁ na vidyate ||53||**

**svayauthikya-sakhī-madhye yā yatrātīva rāgiṇī |**

**niyuktair asti tad dūtye suṣṭhu sā yūtha-mukhyayā |**

**tathāpi praṇayāṁ kvāpi kadācid gauṇam īkṣyate ||54||**

**dūre gatāgatam ṛte yad dūtyaṁ gauṇam atra tat |**

**gauṇaṁ hareḥ samakṣaṁ ca parokṣaṁ ceti tad dvidhā ||55||**

tatra **samakṣam—**

**sāṅketikaṁ vācikaṁ ca samakṣaṁ dvividhaṁ matam ||56||**

tatra **sāṅketikam—**

**tatrādyaṁ syād dṛgantādyaiḥ kṛṣṇaṁ prerya sva-nihnutiḥ ||57||**

yathā—

priya-sakhi viditaṁ te karma yat prerayantī

tvam aghadamanam akṣṇā kṣiptram antarhitāsi |

ahaha na hi latāḥ syus tatra cet kaṇṭakinyo

mama gatir abhaviṣyat tat-karāt kā na vedmi ||58||

 —idam adhika-mṛdvī-dūtyam

atha **vācikam—**

**mithaḥ puro vā paścād vā vākyam ekatra vācikam ||59||**

tatra **mithaḥ puraḥ kṛṣṇe vācikam—**

mayāpalapanaṁ kiyat tvayi kariṣyate yā sakhī

mamāniśam upendra te kusuma-mañjarīr luñcati |

iyaṁ guṇavatī kare tava vidhṛtya dattādya sā

yathecchasi tathā kuru svayam ito gṛhaṁ gamyate ||60||

 —idam adhika-prakharā-dūtyam

**kṛṣṇasya paścāt sakhyaṁ**, yathā—

mat-kaṇṭhād iha mauktikāni vicinu tvaṁ vīrudārodhataḥ

srastāny eṣa kilāsti mālya-racanāvyāsakta-citto hariḥ |

diṣṭyā kṣemam upasthitaṁ sumukhi naḥ sānau yad asya cyuto

hastād veṇur iti prayāmi kapaṭān nihnotum enaṁ girau ||61||

 —idam adhika-madhyā-dūtyam

**sakhyāḥ paścāt kṛṣṇe**, yathā—

vicakilam avacetuṁ sā sakhī mad-vacobhiḥ

katham api taṭa-puṣpāraṇyam ekā gatāsti |

aghahara mama gehād yāntam abhyarthaye tvāṁ

punar iyam atimugdhā na tvayā khedanīyā ||62||

**atha hareḥ parokṣam—**

**tat parokṣaṁ hareḥ sakhyāḥ sakhī-dvārā yad arpaṇam |**

**vyapadeśādinā vāpi tat-pārśve preṣaṇādikam ||63||**

**tatra sakhī-dvārā**, yathā—

ruddhāṁ viddhi guror girā śaśikalām ātma-dvitīyām atas

tvām udyamya nayāmi śarmaṇi sadā jāgarti te rādhikā |

bhṛṅgāḥ subhru tad-aṅga-saurabha-bharair ākṛṣyamāṇāḥ kramāt

panthānaṁ prathayanti te kuru puraḥ kuñja-praveśe tvarām ||64||

atha **vyapadeśaḥ—**

**vyapadeśo harau lekhopāyanādy-arpaṇa-kriyā |**

**nija-prayojanāścarya-darśanādiś ca kīrtitaḥ ||65||**

**tatra lekhya-vyapadeśena**, yathā—

dūtī-paddhatim uddhate parihara tvaṁ sāci kiṁ prekṣase

vāmākṣi svayam āhṛtaṁ priya-sakhī-lekhaṁ puro vācaya |

śayyā puṣpamayī nikuñja-bhavane saurabhya-puñjāvṛtā

mṛdvī tvām iyam āhvayaty ali-ghaṭā kolāhala-vyājataḥ ||66||

**upāyana-vyapadeśena**, yathā—

prasīda vasanāñcalaṁ mama vimuñca nirmañchanaṁ

vrajāmi nanu nirdaya sphurati paśya sandhyorjitā |

vidaty api tavonnataṁ guṇam upāharaṁ manda-dhīḥ

srajaṁ priya-sakhī-girā vrajapate na te dūṣaṇam ||67||

**nija-prayojana-vyapadeśena**, yathā—

muktāvalī niśi mayā dayitā kadamba-

vāṭī-kuṭīra-kuhare sakhi vismṛtāsti |

tām āhareti vṛṣabhānujayā niyuktā

tāṁ projjhya kiṁ śaśikale gṛham āgatāsi ||68||

**āścarya-darśana-vyapadeśena**, yathā—

sakhi vyālīṁ vaktre dyumaṇi-paṭalaṁ kaṇṭha-savidhe

dadhac-candrān mūrdhopari sakala-ratnāni vamati |

ali-śyāmo haṁsaḥ sphuṭam iti mad-uktāsi calitā

tad āścaryaṁ draṣṭuṁ kim iva kupitevātra milasi ||69||

**atha nāyikā-prāyātrikam—**

**āpekṣikādhikānāṁ yat tisṝṇāṁ laghuṣu sphuṭam |**

**kadācid eva dūtyaṁ tā nāyikā-prāyikās tataḥ ||70||**

tatra **adhika-prakharā-dūtyam—**

pāṇau me patitāsi śambhali cirād atyākulaṁ mā kṛthāḥ

kākuṁ te karavāṇi niṣkrayam ahaṁ śīrṇābhisāraiḥ sadā |

tvaṁ diṣṭyātra nikuñja-sīmani samānītā kim u stambhase

muktās tvat-kuca-kumbhagāḥ kṣapatu śyāmaḥ sa siṁhī-patiḥ ||71||

tatra **adhika-madhyā-dūtyam—**

vyathayasi sadā māṁ vāg-bhaṅgyā śanair anuśiṣya yaṁ

chalayasi ca māṁ bhrū-nartakyā vinudya yam uddhate |

aham iha vaśīkṛtya svairī mayāpy upalambhitas

tvayi vitanutāṁ kṛṣṇaḥ padmī sa padmini vibhramam ||72||

tatra **adhika-mṛdvī-dūtyam—**

anudinam abhisāraṁ kāritāsmi tvayāhaṁ

kusumita-ravi-kanyā-tīra-vanyā-kuṭīṣu |

sakṛd aham akṛtajñā tvāṁ puraḥ kuñja-madhye

yad iyam upanaye kā niṣkṛtis te tato’bhūt ||73||

**atha dvi-samā-trikam—**

**samānāṁ prakharā-madhyā-mṛdvīnāṁ tu parasparam |**

**dūtyaṁ ca nāyikātvaṁ ca samaṁ tā dvisamās tataḥ ||74||**

**tatra sama-prakharā-dūtyam—**

prāg ekāntaram eva niścitam abhūd anyonya-dūtyaṁ hi nau

vāras tatra tavāyam astu karavai dūtyaṁ tathāpy adya te |

bhrū-bhaṅgaṁ sakhi muñca maṇḍaya tanuṁ yad yācate mām asau

savyā te sphuratī dṛg adya mṛgaye goṣṭhāṅgane mādhavam ||75||

**atha sama-madhyā-dūtyam—**

tvaṁ nyastāsi muradviṣaḥ śaśikale pāṇau mayā gamyate

dūtī hanta tavāham eva kamale kiṁ dhiṅ mṛṣā jalpasi |

ity anyonya-vikṣepaṇa-praṇayitā-mādhurya-mugdho harir

dorbhyāṁ te hṛdaye nidhāya yugapat paśyonmadaḥ khelati ||76||

yathā vā—

kva mālatikayārpitā calasi mādhavi tvaṁ mama

kva mādhavikayārpitā tvam api yāsy alaṁ mālati |

asambhava-sahodgame rahasi kṛṣṇa-bhṛṅgo yuvā

yuvām iha dhayann ayaṁ vahatu kañcid ānandathum ||77||

**atīvābheda-madhuraṁ sauhṛdaṁ sama-madhyayoḥ |**

**viralaṁ śakyate jñātuṁ kintu prema-viśeṣibhiḥ ||78||**

atha **sama-mṛdvī-dūtyam—**

drutam anusaran mandārākṣīṁ mukunda nivartaya

vrajati nibhṛtaṁ yā kuñjāntaḥ-kuṭīm upanīya mām |

iti tava sakhī-vākyena tvām ahaṁ sukham āhvaye

sphurati hi muhur madhye tiṣṭhan vidhuḥ sama-tārayoḥ ||79||

atha **sakhī-prāyātrikam—**

**laghūnāṁ prakharā-madhyā-mṛdvīnāṁ prāyaśaḥ sadā |**

**dūtyaṁ bhavati tenemāḥ sakhī-prāyāḥ prakīrtitāḥ ||80||**

tatra **laghu-prakharā-dūtyaṁ**, yathā śrī-gīta-govinde (11.22)—

tvaṁ cittena ciraṁ vahann ayam atiśrānto bhṛśaṁ tāpitaḥ

kandarpeṇa ca pātum icchati sudhā-sambādha-bimbādharam |

asyāṅkaṁ tad alaṅkuru kṣaṇam iha bhrū-kṣepa-lakṣmī-lava-

krīte dāsa ivopasevita-padāmbhoje kutaḥ sambhramaḥ ||81||

atha **laghu-madhyā-dūtyam—**

kim iti kuṭilita-bhrūś caṇḍi vṛttādya sadyas

tvam iha kusuma-hetoḥ sauhṛdād āhṛtāsi |

vraja-nara-pati-putraṁ santam antar nilīya

priya-sakhi taṭa-kuñje hanta jāne kathaṁ vā ||82||

atha **laghu-mṛdvī-dūtyam—**

kuñja-geham avagāhya mādhavaṁ

suptam atra sicayena vījaya |

phullam indu-kiraṇaiḥ kumudvatī-

koraka-prakaram āharāmy aham ||83||

**āsāṁ madhye bhavet kācin nāyikātve darāgrahā |**

**tasminn anāgrahā kācit sakhya-saukhyābhilāṣiṇī ||84||**

tatra **ādyā,** yathā—

lekhām āhara nīpa-kuñja-kuharāt tvaṁ candrakāṇāṁ mayā

nyastānām iti mad-girā sarabhasaṁ smerā svayaṁ prasthitā |

tām unmucya mad-īritāṁ śaśikale kiṁ candralekhā-śataṁ

celenāvṛtam anyad eva dadhatī labdhāsi namrā gṛham ||85||

**dvitīyā**, yathā—

māṁ puṣpāṇām avacayam iyād vṛndaśo mā prahaiṣīr

vṛndāraṇye param iha bhavad-duḥkha-bhītyā prayāmi |

satyaṁ satyaṁ sumukhi sakhitā-saukhyatas te mama syān

na svādīyān agha-vijayinaḥ keli-śayyādhirohaḥ ||86||

atha **nitya-sakhī—**

**sakhyenaiva sadā prītā nāyikātvānapekṣiṇī |**

**bhaven nitya-sakhī sā tu dvidhaikātyantikī laghuḥ |**

**āpekṣika-laghūnāṁ ca madhye’nyā kācid īritā ||87||**

yathā—

rādhā-raṅga-lasat-tvad-ujjvala-kalā-sañcāraṇa-prakriyā

cāturyottaram eva sevanam ahaṁ govinda samprārthaye |

yenāśeṣa-vadhū-janodbhaṭa-mano-rājya-prapañcāvadhau

nautsukyaṁ bhavad-aṅga-saṅgama-rase’py ālambate man-manaḥ ||88||

yathā vā—

tvayā yad upabhujyate murajid-aṅga-saṅge sukhaṁ

tad eva bahu jānatī svayam avāptitaḥ śuddha-dhīḥ |

mayā kṛta-vilobhanāpy adhika-cāturī-caryayā

kadāpi maṇi-mañjarī na kurute’bhisāra-spṛhām ||89||

tatra **tad-dūtyaṁ**, yathā—

antaḥ praviśati na sakhī

kupyati me kuñja-dehalī-līnā |

tad imāṁ bhaṅgurita-bhruvam

anunaya vṛndāṭavī-candra ||90||

**prākharyaṁ mārdavaṁ cāpi yadyapy āpekṣikaṁ bhavet |**

**tathāpi vistara-bhayāt tad viśeṣo’tra neritaḥ ||91||**

**prākharyādi-svabhāvo’yaṁ yathāyatham udīritaḥ |**

**deśa-kālādi-vaiśiṣṭye syād asyāpi viparyayaḥ ||92||**

tatra **prākharyasya viparyayo**, yathā—

dhvāntair gāḍhatamāṁ tamīm agaṇayan vṛṣṭiṁ ca dhārā-mayīṁ

caṇḍaṁ cānila-maṇḍalaṁ sakhi hari-dvāraṁ tavāsau śritaḥ |

hā krodhaṁ visṛja prasīda tarasā kaṇṭhe gṛhāṇa priyaṁ

mūrdhnāyaṁ lalitābhidhas tava padaṁ natvā jano yācate ||93||

**mārdavasya viparyayo**, yathā—

guṇa-stavana-kūṭataḥ kuṭila-dhīḥ sakhi tvām asau

kaṭākṣitavatī kathaṁ tad api nojjhasi praśrayam |

ruṣaṁ kuru karoṣi cen mṛdutarādya citrāpy asau

vidhāsyati tadaucitīṁ hima-ghaṭeva padmopari ||94||

**dūtyaṁ tu kurvatī sakhyāḥ sakhī rahasi saṅgatā |**

**kṛṣṇena prārthyamānāpi syāt kadāpi na sammatā ||95||**

yathā—

dūtyenādya suhṛj-janasya rahasi prāptāsmi te sannidhiṁ

kiṁ kandarpa-dhanur bhayaṅkaram amuṁ bhrū-guccham udyacchasi |

prāṇān arpayitāsmi samprati varaṁ vṛndāṭavīcandra te

na tv etām asamāpita-priya-sakhī-kṛtyānubandhāṁ tanum ||96||

**mithaḥ prema-gunotkīrtis tayor āsakti-kāritā |**

**abhisāro dvayor eva sakhyāḥ kṛṣṇe samarpaṇam ||97||**

**narmāśvāsana-nepathyaṁ hṛdayodghāṭa-pāṭavam |**

**chidra-saṁvṛtir etasyāḥ paty-ādeḥ parivañcanā ||98||**

**śikṣā saṅgamanaṁ kāle sevanaṁ vyajanādibhiḥ |**

**tayor dvayor upālambhaḥ sandeśa-preṣaṇaṁ tathā |**

**nāyikā-prāṇa-saṁrakṣā prayatnādyāḥ sakhī-kriyāḥ ||99||**

tatra **kṛṣṇe sakhī-premotkīrtiḥ**, yathā padyāvalyāṁ (189)—

murahara sāhasa-garimā

katham iva vācyaḥ kuraṅga-śāvākṣyāḥ |

khedārṇava-patitāpi

prema-madhurāṁ te na sā tyajati ||100||

**sakhyāṁ kṛṣṇa-premotkīrtiḥ**, yathā tatraiva (191)—

keli-kalāsu kuśalā nagare murārer

ābhīra-nīraja-dṛśaḥ kati vā na santi |

rādhe tvayā mahad akāri tapo yad eṣa

dāmodaras tvayi paraṁ paramānurāgaḥ ||101||

tatra **tasyā guṇotkīrtiḥ**, yathā—

nininda nijam indirā vapur avekṣya yasyāḥ śriyaṁ

vicārya guṇa-cāturīm acalajā ca lajjāṁ gatā |

aghārdana tayā vinā jagati kvānurūpāsti te

paraṁ parama-durlabhā milatu kasya sā me sakhī ||102||

**tasyāṁ tasya guṇotkīrtiḥ**, yathā lalita-mādhave (1.49)—

mahendra-maṇi-maṇḍalī[[2]](#footnote-3)-mada-viḍambi-deha-dyutir

vrajendra-kula-candramāḥ[[3]](#footnote-4) sphurati ko’pi navyo yuvā

sakhi sthira-kulāṅganā[[4]](#footnote-5)-nikara-nīvi-bandhārgala-

cchidā-karaṇa-kautukī jayati yasya vaṁśī-dhvaniḥ ||103||

**kṛṣṇe sakhyā āsakti-kāritā**, yathā vidagdha-mādhave (2.10)—

sā saurabhormi-paridigdha-digantarāpi

bandhyaṁ januḥ sutanu gandha-phalī bibharti |

rādhe na vibhrama-bharaḥ kriyate yad-aṅke

kāmaṁ nipīta-madhunā madhusūdanena ||104||

**tasyāṁ tasyāsakti-kāritā**, yathā—

yady etasyāṁ vara-parimalārabdha-viśvotsavāyāṁ

na tvaṁ kṛṣṇa-bhramara ramase rādhikām alpikāyām |

arthaḥ ko vā nava-taruṇimodbhāsinas te tataḥ syād

vṛndāṭavyām iha viharaṇa-prakriyā-cāturībhiḥ ||105||

**kṛṣṇasyābhisāraṇaṁ**, yathā—

avaruddha-sudhāṁśu-vaibhavaṁ

vinudantaṁ sakhi sarvato-mukham |

iha kṛṣṇa-ghanaṁ pragṛhya taṁ

lalitā-prāvṛḍ iyaṁ samāgatā ||106||

**sakhyā abhisāraṇaṁ**, yathā śrī-gīta-govinde (5.18)—

tvad-vāmyena samaṁ samagram adhunā tigmāṁśur astaṁ gato

govindasya manorathena ca samaṁ prāptaṁ tamaḥ sāndratām |

kokānāṁ karuṇa-svanena sadṛśī dīrgha-mad-abhyarthanā

tan mugdhe viphalaṁ vilambanam asau ramyo’bhisāra-kṣaṇaḥ ||107||

**kṛṣṇe sakhyāḥ samarpaṇaṁ**, yathā—

yad-antaram upāsituṁ kamala-yonim ījur guṇā

yad-aṅgam upasevituṁ taruṇimāpi cakre tapaḥ |

nava-praṇaya-mādhurī-pramada-medureyaṁ sakhī

mayādya bhavataḥ kare muraharopahārīkṛtā ||108||

**narma**, yathā vidagdha-mādhave (1.33)—

dehaṁ te bhuvanāntarāla-virala-cchāyā-vilāsāspadaṁ

mā kautūhala-cañcalākṣi latikā-jāle praveśaṁ kṛthāḥ |

navyām añjana-puñja-mañjula-ruciḥ kuñjecarī devatā

kāntāṁ kāntibhir aṅkitām iha vane niḥśaṅkam ākarṣati ||109||

**āśvāsanaṁ**, yathā—

mā gāḥ klamaṁ sakhi muhur vṛṣabhānu-putri

bhānuṁ pratīhi caramācala-caṅkramotkam |

ānandayan nayanam uddhura-dhenu-dhūlī-

dhvāntaṁ vidhūya vidhur eṣa purojjihīte ||110||

**nepathyaṁ**, yathā—

bhāle mayā te mṛganābhināsau

yaḥ patra-bhaṅgo’sti viracyamānaḥ |

sa bindu-rūpeṇa patac-chramāmbu-

lipto harer vaktram alaṅkarotu ||111||

**hṛdayodghāṭa-pāṭavaṁ**, yathā—

tathyaṁ vadādya na hi saṅkuca paṅkajābhaṁ

dvandvaṁ dṛśor iha kiśori nimīlayantī |

kā rajyate sakhi vivoḍhari gokule’smin

kṣuṇṇā na vīthir iyam ekikayā tvayaiva ||112||

yathā vā—

vayas te sāmrājyaṁ sakhi vitanute puṣpa-dhanuṣo

jihīte saundaryaṁ tribhuvana-dṛg-āsecanakatām |

na dāsye’py aucityaṁ vahati pariṇetā pariṇatas

tvam ekā hrī-dagdhe bata vimuṣitāsi vraja-kule ||113||

**chidra-saṁvṛtir,** yathā vidagdha-mādhave (6.1)—

mudā kṣiptaiḥ parvottarala-hṛdayābhir yuvatibhiḥ

payaḥ-pūyaiḥ pītīkṛtam atiharidrā-drava-mayaiḥ |

dukūlaṁ dor-mūlopari paridadhānāṁ priya-sakhīṁ

kathaṁ rādhām ārye kuṭilita-dṛgantaṁ kalayasi ||114||

**paty-ādeḥ parivañcanā**, yathā—

śyāmāṅgaḥ paṭur eṣa karmaṇi baṭur gargasya śiṣyo mayā

rādhām arcayituṁ prage dina-karaṁ sadmany ayaṁ prāpitaḥ |

tenābhīra payas tvam āgamaya gāṁ dugdhvā pataṅga-priyāṁ

piṅgākṣīm aruṇām ahaṁ tu karavāṇy ebhiḥ sarojaiḥ srajam ||115||

**śikṣā**, yathā—

tvam īraya samīraṇaṁ vara-saroja-vallī-dalair

vidhehi sakhi mantharaṁ caraṇa-padma-saṁvāhanam |

mukhe ghaṭaya vīṭikām avadalayya karpuriṇīṁ

harer iti navāṅganā praṇayinī-padaṁ vindati ||116||

yathā vā—

kurvīthāḥ param ādaraṁ priya-suhṛd-varge sadā preyasaḥ

kāmaṁ tasya rahasya-saṁvṛti-vidhau nirbandham aṅgīkuru |

mā cetas tad asammate sakhi nijābhīṣṭe’pi kṛtye kṛthāḥ

prāpsyaty evam anargalo’pi sa haris tūrṇaṁ tavādhīnatām ||117||

atha **kāle saṅgamanaṁ**, yathā—

vāsarīya-viraha-klama-biddhāṁ

locanotpala-valad-bhramarālim |

rādhikā-kumudinīṁ vidhuneyaṁ

saṁyunakti lalitottara-sandhyā ||118||

atha **vyajanādinā sevā,** yathā—

cāmarī-kṛta-latā-camarīkā

kuñja-dhāmni lalitā lulitāṅgīm |

svidyad ākṛtim abījayad enāṁ

petuṣīm aghaharorasi rādhām ||119||

atha **tayor dvayor upālambhaḥ |** tatra **harer upālambho**, yathā—

saumya-mūrtir upanīya nirbharaṁ

śāradārka iva rāgam agrataḥ |

tvaṁ bhajan sapadi tīvratāṁ kutaḥ

pūtanārdana dunoṣi me sakhīm ||120||

**sakhyā upālambho**, yathā—

vipakṣe dākṣiṇyaṁ praṇayasi paraṁ keli-kutuke

mukundenārabdhe kalayasi pṛthuṁ vepathu-bharam |

mudhaivābhyasyantī sahacari sadā maṇḍana-kalāṁ

kuto maugdhyena tvaṁ samayam anabhijñe gamayasi ||121||

atha **sandeśa-preṣaṇaṁ**, yathā haṁsadūte (75)—

tvayā goṣṭhaṁ goṣṭhī-tilaka kila ced vismṛtam idaṁ

na tūrṇaṁ dhūmorṇā-patir api vidhatte yadi kṛpām |

ahar-vṛndaṁ vṛndāvana-kusuma-pālī-parimalair

darālokaṁ śokāspadam iva kathaṁ neṣyati sakhī ||122||

atha **nāyikā-prāṇa-saṁrakṣā-prayatno**, yathā—

tvām āyāntaṁ kathayasi mṛṣā kurvatī divyam ugraṁ

mūrcchārambhe tava maṇimayīṁ darśayaty āśu mūrtim |

vanye veṇau dhvanti marutā karṇa-rodhaṁ vidhatte

rakṣaty asyāḥ katham api tanuṁ mādhavī yādavendra ||123||

**iti sakhī-kriyā-prakaraṇam |**

**athāsām aparaḥ ko’pi viśeṣaḥ punar ucyate |**

**asamaṁ ca samaṁ ceti snehaṁ sakhyaṁ svapakṣagāḥ |**

**kṛṣṇe yūthādhipāyāṁ ca vahantyo dvividhā matāḥ ||124||**

atha **asama-snehāḥ—**

**adhikaṁ priya-sakhyās tu harau tasyāṁ tatas tathā |**

**vahantyaḥ sneham asama-snehās tu dvividhā matāḥ ||125||**

tatra **harau snehādhikāḥ—**

**ahaṁ harer iti svānte gūḍhām abhimatiṁ gatāḥ |**

**anyatra kvāpy anāsaktyā sveṣṭāṁ yūtheśvarīṁ śritāḥ ||126||**

**manāg evādhikaṁ snehaṁ vahantyas tatra mādhave |**

**tad dūtyādi-ratāś cemā harau snehādhikā matāḥ ||127||**

yathā—

na me cetasy anyad vacasi punar anyat katham api

sthavīyān mānas te sakhi mayi sukhaṁ prathayati |

raves tāpeneva kṣaṇam udayatā yena janito

bakārer vaktrendu-cchavi-śavalimā māṁ glapayati ||128||

yathā vā—

sura-kulam akhilaṁ praṇamya mūrdhnā

pravaram amuṁ varam arthaye varāṅgi |

muhur abhimata-sevayā yathāhaṁ

subala-sakhaṁ sukhayāmi rādhikāṁ ca ||129||

**yāḥ pūrvaṁ sakhya ity uktās tās tu snehādhikā harau ||130||**

**atha priya-sakhyāṁ snehādhikāḥ—**

**tadīyatābhimāninyo yāḥ snehaṁ sarvadāśritāḥ |**

**sakhyām alpādhikaṁ kṛṣṇāt sakhī-snehādhikās tu tāḥ ||131||**

yathā—

viramatu tava vṛnde dūtya-cāturya-caryā

sahacari vinivṛtya brūhi goṣṭhendra-sūnum |

viṣama-viṣadhareyaṁ śarvarī prāvṛṣeṇyā

katham iha giri-kuñje bhīrur eṣā praheyā ||132||

yathā vā—

vayam idam anubhūya śikṣayāma

kuru cature saha rādhayaiva sakhyam |

priya-sahacari yatra bāḍham antar-

bhavati hari-praṇaya-pramoda-lakṣmīḥ ||133||

**yāḥ pūrvaṁ prāṇa-sakhyaś ca nitya-sakhyaś ca kīrtitāḥ |**

**sakhī-snehādhikā jñeyās tā evātra manīṣibhiḥ ||134||**

atha **sama-snehāḥ—**

**kṛṣṇe sva-priya-sakhyāṁ ca vahantyaḥ kam api sphuṭam |**

**sneham anyūnatādhikyaṁ sama-snehās tu bhūriśaḥ ||135||**

yathā—

vinā kṛṣṇaṁ rādhā vyathayati samantān mama mano

vinā rādhāṁ kṛṣṇo’py ahaha sakhi māṁ viklavayati |

janiḥ sā me mā bhūt kṣaṇam api na yatra kṣaṇaduhau

yugenākṣṇor lihyāṁ yugapad anayor vaktra-śaśinau ||136||

**tulya-pramāṇakaṁ prema vayantyo’pi dvayor imāḥ |**

**rādhāyā vayam ity uccair abhimānam upāśritāḥ |**

**parama-preṣṭha-sakhyaś ca priya-sakhyaś ca tā matāḥ ||137||**

iti śrī-śrī-ujjvala-nīlamaṇau

sakhī-bheda-prakaraṇam

||8||

 —o)0(o—

(9)

# atha hari-vallabhā-prakaraṇam

**āsāṁ caturvidho bhedaḥ sarvāsāṁ vraja-subhruvām |**

**syāt sva-pakṣaḥ suhṛt-pakṣas taṭasthaḥ pratipakṣakaḥ ||1||**

**suhṛt-pakṣa-taṭasthau tu prāsaṅgikatayoditau |**

**dvau sva-pakṣa-vipakṣākhyau bhedāv eva rasa-pradau ||2||**

**proktas tatra sva-pakṣasya viśeṣaḥ pūrvam eva hi |**

**suhṛt-pakṣādi-bhedānāṁ dig eva kila darśyate ||3||**

**tatra suhṛt-pakṣaḥ—**

**suhṛt-pakṣo bhaved iṣṭa-sādhako’niṣṭa-bādhakaḥ ||4||**

**tatra iṣṭa-sādhakatvam,** yathā—

adyākarṇaya mad-giraṁ parijanair ebhiḥ samaṁ śyāmale

rādhāyās tvayi sauhṛdaṁ sakhi jagac citteṣu citrīyate |

ullāsād bhavad ākhyayā yad aniśaṁ tasyāṅgarāgas tayā

sāndraś candraka-śekharasya samaye candrānvitaḥ preṣyate ||5||

**aniṣṭa-bādhakatvaṁ**, yathā—

gīrbhir mūḍha-janasya khaṇḍita-matir bhāṇḍīra-mūle mudhā

kiṁ gantāsmi tavodite balavatī śyāme pratītir mama |

nirvyājaṁ baṭa-rāja-rodhasi vadhū-veśa-kriyodbhāsinā

kaṁsāriḥ subalena goṣṭha-nagarī-vaihāsikaḥ krīḍati ||6||

atha **taṭasthaḥ—**

**yo vipakṣa-suhṛt-pakṣaḥ sa taṭastha ihocyate ||7||**

yathā—

khedaṁ na vyasane tanoṣi vahase nollāsam asyāḥ śubhe

doṣāṇāṁ prakaṭīkṛtau na hi dhiyaṁ dhatse guṇānām api |

avyākṣipta-mano-gatiḥ suvadane dveṣeṇa rāgeṇa ca

tvaṁ śyāme muni-vṛttir atra satataṁ candrāvalau dṛśyase ||8||

atha **vipakṣaḥ—**

**mitho-dveṣī vipakṣaḥ syād iṣṭahāniṣṭa-kārakaḥ ||9||**

**tatra iṣṭa-hantṛtvaṁ,** yathā—

rādhe tvat-padavī-niveśita-dṛśaṁ kuñje hariṁ jānatī

padmā tatra nināya hanta kuṭilā candrāvalīṁ chadmanā |

ity ākarṇya mukunda sā subalataḥ stabdhā tathādya sthitā

dṛṣṭvā nīla-paṭīṁ tanau jaṭilayā prātar yathā tarjitā ||10||

atha **aniṣṭa-kāritvaṁ,** yathā—

kutaḥ padme putri kṣiti-dhara-taṭād amba jaṭile

vadhūr dṛṣṭā kva nu ravi-niketasya purataḥ |

ciraṁ nāyāty eṣā katham iva niruddhātra hariṇā

tavādhvānaṁ paśyaty ahaha bhavatī dhāvatu ruṣā ||11||

**chadmerṣyā-cāpalāsūyā-matsarāmarṣa-garvitam |**

**vyaktiṁ yāty ukti-ceṣṭābhiḥ pratipakṣa-sakhīṣv idam ||12||**

tatra **chadma,** yathā—

śrutvā kīcakam adri-mūrdhni paśavaḥ śyāmaṁ ca dṛṣṭvāmbudaṁ

dhāvantv alpa-dhiyaḥ kathaṁ tvam api dhig dhīrādhikaṁ dhāvasi |

ity uccair anṛtottareṇa taralāṁ pratyāyya padmām asau

prāptā paśya gṛhaṁ karoti lalitā rādhā-prayāṇe tvarām ||13||

atha **īrṣyā,** yathā—

udghaṭayya kuṭilaṁ kaca-pakṣaṁ

devi darśayasi kiṁ vana-mālām |

nīla-yaṣṭivad amuṁ mad-alinde

lokayāli vana-mālinam eva ||14||

yathā vā—

nirbandha-pravaṇena kaṁsa-ripuṇā prāg arpyamāṇo’pi yaḥ

prājyaṁ doṣam avekṣya nāyaka-maṇau na svīkṛto’bhūn mayā |

hāraḥ samprati so’yam eva viṣamo lubdhe kva labdhas tvayā

drāg iṣṭo’py uraga-kṣatāṅguli-nibho duṣṭaḥ sakhi tyajyatām ||15||

atha **cāpalam—**

nātmānaṁ vyathaya vṛthā nikuñja-madhye

khadyoti dyutim iha kurvatī sa-rāgam |

kṛṣṇābhre girivara-saṅgate’nurūpā

somābhā vilasitum atra vidyud eva ||16||

atha **āsūyā**—

yad bhāṇḍīre tava sahacarī tāṇḍavaṁ sā vyatānīt

padme śaivyā samajani na tat kasya vismāpanāya |

sā cet tanvī prakṛti-laḍahā śikṣitā cābhaviṣya-

nmanye sarvaṁ jagad api tataḥ prekṣayāmohayiṣyat ||17||

atha **matsaraḥ**—

alaṁ cakre rādhā-hṛdayam uru-hāreṇa hariṇā

srajā dhūrteneyaṁ tava tu kavara-śrīr avarayā |

mano dvandvātītaṁ munivad avikalpaṁ ca dadhatī

tathāpi tvaṁ mugdhe na vipina-vinodād viramasi ||18||

atha **amarṣaḥ**—

sphuṭadbhir iva korakair alaghubhiś ca guñjā-phalair

mayādya viracayya yan muraharāya viśrāṇitam |

tvayātra pakhi rādhikā-śravasi vīkṣya tat-kuṇḍalaṁ

manaḥ svam udaghāṭi yat tad atilāghavāyaiva naḥ ||19||

atha **garvitam—**

**ahaṅkāro’bhimānaś ca darpa uddhasitaṁ tathā |**

**mada auddhatyam ity eṣa garvaḥ ṣoḍhā nigadyate ||20||**

**atra ahaṅkāraḥ—**

**ahaṅkāraḥ parākṣepaḥ svapakṣa-guṇa-varṇanāt ||21||**

yathā—

ākāśe ruci-lavam indra-nīla-śobhe

somābhā janayati tāvad-asphuṭa-śrīḥ |

netrāṇāṁ timira-harā vareṇya-dīptiḥ

sā yāvan na hi vṛṣabhānujābhyudeti ||22||

**abhimānaḥ—**

**abhimāno nija-premotkarṣākhyānaṁ tu bhaṅgitaḥ ||23||**

**tatra kṛṣṇe svapakṣa-premākhyānaṁ**, yathā—

tvaṁ dhīra-dhīḥ phaṇi-hrade hari-jhampa-gāthāṁ

niṣkampam eva yad iyaṁ gadituṁ pravṛttā |

tatrānuṣaṅgikatayāpy udite kadambe

vakṣaḥ pinaṣṭi rudatī taralā sakhī me ||24||

**svapakṣe kṛṣṇa-premākhyānaṁ**, yathā—

dhanyāsi kṛṣṇa-kara-kalpita-patra-vallī

ramyālikā viharase mada-mantharāṅgī |

hā vañcitāsmi kalite lalitā-mukhendau

jāḍyaṁ sa yāty akhila-śilpa-dhurandharo’pi ||25||

**darpaḥ—**

**garvam ācakṣate darpaṁ vihārotkarṣa-sūcakam ||26||**

yathā—

vidmaḥ puṇyavatī-śikhāmaṇim iha tvām eva harmye yayā

nīyante śaradindu-dhāma-dhavalāḥ svāpotsavena kṣapāḥ |

ko’yaṁ naḥ phalati sma karma-viṭapī vṛndāṭavī-kandare

śyāmaḥ ko’pi karī karoti hṛdayonmādena nidrā-kṣayam ||27||

**uddhasitam—**

**upahāso vipakṣasya sākṣād uddhasitaṁ bhavet ||28||**

yathā—

noccair niḥśvasihi prasīda parame muñca grahaṁ durlabhe

mlāniṁ te sakhi vīkṣya hanta kṛpayā mac-cittam uttāmyati |

baddhaḥ paśya vibhaṅgure’tra lalitā-vāg-vāgurāḍambare

jānīte na kila svam eva sarale śyāmaḥ kuraṅgī-patiḥ ||29||

**madaḥ—**

**sevādy-utkarṣakṛd garvo mada ity abhidhīyate ||30||**

yathā—

jagati lalite dhanyā yūyaṁ sugandhibhir adbhutai

ravir aviratiṁ yābhiḥ puṣpair amībhir upāsyate |

bata vidhi-vaśāj jātaṁ vanya-sraji vyasanaṁ tathā

dalam api na naḥ kātyāyanyai yathā pariśiṣyate ||31||

**auddhatyam—**

**spaṣṭaṁ svotkṛṣṭatākhyānam auddhatyam iti kīrtyate ||32||**

yathā—

kas tāvad vraja-maṇḍale sa valate gāndharvikā spardhatāṁ

sārdhaṁ hanta janena yena jagatī-jaṅghāla-kīrti-dhvajā |
kulyāyāḥ kṛpaṇāvalīṣu kṛpayā kāmaṁ dravac-cetaso

yasyāḥ preraṇayā kṣaṇaṁ bhavati vaḥ padme niṣevyo hariḥ ||33||

**kiṁ ca—**

**śliṣṭoktiś ca kvacit tāsāṁ nindā-garbhopajāyate ||34||**

yathā—

govindāhita-maṇḍanā vidhuratāvāpti-prasaṅgojjhitā

dakṣānalpa-kalā vayo-ghana-ruciṁ tanvā muhus tanvatī |

sarvānuttama-sādhu-tāpada-kṛtir bhavye bhavatyāḥ sakhī

nāsau bhāgya-bharāt kadāpi viratiṁ prāpnoti saudāminī ||35||

yathā vā—

samasta-jana-locanotsava-vinoda-niṣpādinī

vilakṣaṇa-gati-kriyā-vicalitāṅga-hāra-sthitiḥ |

nirasya haritālajaṁ ruci-taraṅgam ātmorjitaiḥ

sakhī naṭati te rasa-skhalitam atra khelāvatī ||36|

**yās tu yūthābhināthāḥ syuḥ sākṣān nerṣyanti tāḥ sphuṭam |**

**vipakṣāya sva-gāmbhīrya-maryādādi-guṇodayāt ||37||**

yathā—

vipakṣa-ramaṇī-sakhīṁ piśunitorugarvacchaṭāṁ

vilokya kila maṅgalā virala-hāsa-phenojjvalam |

tatāna tam anākulaṁ vinaya-nirjharaṁ yena sā

nije tarasi majjitā sapadi lajjitā vivyathe ||38||

**vipakṣa-yūtha-nāthāyāḥ purataḥ prakaṭaṁ na hi |**

**jalpanti laghavaḥ serṣyaṁ prāyaśaḥ prakharā api ||39||**

yathā—

diṣṭyā dustarato mad-ukti-nigaḍān muktāsi mugdhe kṣaṇād

abhyarṇe vṛṣabhānujā vijayate yad bhānujāyās taṭe |

nātathyaṁ prathayāmi devy api girāṁ vāg-dyūta-kelīṣu me

nirdhūta-pratibhodgamā bhagavatī lajjārṇave majjati ||40||

**hari-priya-jane bhāvā dveṣādyā nocitā iti |**

**ye vyāharanti te jñeyā apūrva-rasikāḥ kṣitau ||41||**

yathā vā—

**saṁmohanasya kandarpa-vṛndebhyo’py agha-vidviṣaḥ |**

**mūrto narma-priya-sakhaḥ śṛṅgāro vartate vraje ||42||**

**kṣipen mitho vijātīya-bhāvayor eṣa pakṣayoḥ |**

**īrṣyādīn sva-parivārān yoge sva-preṣṭha-tuṣṭaye |**

**ata eva hi viśleṣe snehas tāsāṁ prakāśate ||43||**

yathā lalita-mādhave (3.39)—

sāndraiḥ sundari vṛndaśo hari-pariṣvaṅgair idaṁ maṅgalaṁ

dṛṣṭaṁ te hata-rādhayāṅgam anayā diṣṭyādya candrāvali |

drāg enāṁ nihitena kaṇṭham abhitaḥ śīrṇena kaṁsa-dviṣaḥ

karṇottaṁsa-sugandhinā nija-bhuja-dvandvena sandhukṣaya ||44||

**yūtheśāyāḥ sva-pakṣādi-bheda-hetur athocyate |**

**bhāvasya sarvathaivātra sājātye syāt sapakṣatā ||45||**

**manāg etasya vaijātye suhṛt-pakṣatvam īritam |**

**sājātyasya tathālpatve sati jñeyā taṭasthatā |**

**sarvathā khalu vaijātye niścitā pratipakṣatā ||46||**

**mitho-bhāvasya vaijātye na bhāvo rocate mithaḥ |**

**arocakatayaivāyam akṣāntiṁ janayet parām ||47||**

yathā—

yā madhyastha-padena saṅkulatarā śuddhā prakṛtyā jaḍā

vaidagdhī-nalinī-nimīlana-paṭur doṣāntarollāsinī |

āśāyāḥ sphuraṇaṁ harer janayituṁ yuktātra candrāvalī

sāpi syād iti locayan sakhi janaḥ kaḥ soḍhum īṣṭe kṣitau ||48||

ṣoḍaśyās tvam uḍor vimuñca sahasā nāmāpi vāmāśaye

tasyā durvinayair muner api manaḥ śāntātmanaḥ kupyati |

dhig goṣṭhendra-sute samasta-guṇināṁ maulau vrajābhyarcite

pādānte patite’pi naiva kurute bhrū-kṣepam apy atra yā ||49||

**yatra syān nija-bhāvasya prāyas tulya-pramāṇatā |**

**pakṣaḥ sa eva maitrāya vidveṣāya ca yujyate ||50||**

**nāṁśo’py anyatra rādhāyāḥ premādi-guṇa-sampadām |**

**rasenaiva vipakṣādau mithaḥ sāmyam ivārpyate ||51||**

**bhāvasyātyantikādhikye sājātyaṁ sarvathā dvayoḥ |**

**tathā tulya-pramāṇatvam evaṁ prāyaḥ sudurghaṭam ||52||**

**syāc ced ghuṇākṣra-nyāyāt suhṛttaiveha sammatā |**

**rasa-svabhāvād atrāpi vaipakṣyam iti kecana ||53||**

iti śrī-śrī-ujjvala-nīlamaṇau

hari-vallabhā-prakaraṇam

||9||

 —o)0(o—

(10)

# atha uddīpana-vibhāva-prakaraṇam

**atha vibhāveṣūddīpanāḥ—**

**uddīpana-vibhāvā hares tadīya-priyāṇāṁ ca |**

**kathitā guṇa-nāma-carita-maṇḍana-sambandhinas taṭasthāś ca ||1||**

**tatra guṇāḥ—**

**guṇās tridhā mānasā syur vācikāḥ kāyikās tathā ||2||**

**tatra mānasāḥ—**

**guṇāḥ kṛtajñatā-kṣānti-karuṇādyās tu mānasāḥ ||3||**

yathā—

vaśam alpikayāpi sevayāmum

vihite’py āgasi duḥsahe smitāsyam |

para-duḥkha-lave’pi kātaraṁ me

harim udvīkṣya manas tanoti tṛṣṇām ||4||

atha **vācikāḥ—**

**vācikās tu guṇāḥ proktāḥ karṇānandakatādayaḥ ||5||**

yathā—

karṇāpahāri-varṇām

aśruta-cara-mādhurībhir abhyastām |

āli rasālāṁ mādhava-

vācaṁ nācamya tṛpyāmi ||6||

atha **kāyikāḥ—**

**te vayo rūpa-lāvaṇye saundaryam abhirūpatā |**

**mādhuryaṁ mārdavādyāś ca kāyikāḥ kathitā guṇāḥ ||7||**

tatra **vayaḥ—**

**vayaś caturvidhaṁ tv atra kathitaṁ madhure rase |**

**vayaḥ-sandhis tathā navyaṁ vyaktaṁ pūrṇam iti kramāt ||8||**

**vayo-mukhā guṇāḥ pūrva-muktāḥ keśava-saṁśrayāḥ |**

**tena te’tra pravakṣyante prāyaśas tat-priyānugāḥ ||9||**

**tatra vayaḥ-sandhiḥ—**

**bālya-yauvanayoḥ sandhir vayaḥ-sandhir itīryate ||10||**

**sa kṛṣṇasya**, yathā—

yāntī śyāmalatāṁ vimucya kapiśa-cchāyāṁ smara-kṣmāpater

adyājñā-lipi-varṇa-paṅkti-padavīm āpnoti romāvalī |

vāñchaty ucchalitaṁ manāg abhinavāṁ tāruṇya-nīra-cchaṭāṁ

labdhvā kiñcid adhīram akṣi-śaphara-dvandvaṁ ca kaṁsadviṣaḥ ||11||

**tan-mādhuryam**—

daśārdha-śara-lubdhakaṁ calam avekṣya lakṣyecchayā

viśantam iha sāmprataṁ bhavad-rūpāṅga-śṛṅgopari |

sadāśru-nikarokṣitā vraja-mahendra vṛndāvane

kuraṅga-nayanāvalī dara-pariplavatvaṁ gatā ||12||

**tat-priyāṇāṁ**, yathā—

vādyaṁ kiṅkiṇim āharaty upacayaṁ jñātvā nitambo guṇī

svasya dhvaṁsam avetya vaṣṭi balibhir yogaṁ hrasan-madhyamam |

vakṣaḥ sādhu-phala-dvayaṁ vicinute rājopahāra-kṣamaṁ

rādhāyās tanu-rājyam añcati nave kṣauṇī-patau yauvane ||13||

**tan-mādhuryam**—

āśāste patituṁ kaṭākṣa-madhupo mandaṁ dṛg-indīvare

kiñcid vrīḍa-visāṅkuraṁ mṛgayate ceto-marālārbhakaḥ |

narmālāpa-madhu-cchaṭādya vadanāmbhoje tavodīyate

śaṅke sundari mādhavotsava-karīṁ kāñcid daśām añcasi ||14||

atha **navyam**—

**darodbhinna-stanaṁ kiñcic-calākṣaṁ manthara-smitam |**

**manāg abhisphurad-bhāvaṁ navyaṁ yauvanam ucyate ||15||**

yathā—

uraḥ stokocchūnaṁ vacanam udayad-vakrima-lavaṁ

davodghūrṇā dṛṣṭir jaghana-taṭam īṣad ghanataram |

manāg vyaktā romāvalir apacitaṁ kiñcid udaraṁ

hareḥ sevaucityaṁ tava suvadane vindati vayaḥ ||16||

**tan-mādhuryam—**

vāraṁ vāraṁ vicarasi harer adya viśrāma-vedyām

udbhrāntāsi sphurati pavane tad-vapur gandha-bhāji |

bāle netre vikirasi muhur naicikīnāṁ padavyāṁ

bhāvāgnis te sphuṭam iha mano-dhāmni dhūmāyito’sti ||17||

**atha vyaktam—**

**vakṣaḥ pravyakta-vakṣojaṁ madhyaṁ ca suvali-trayam |**

**ujjvalāni tathāṅgāni vyakte sphurati yauvane ||18||**

yathā—

rathāṅga-mithunaṁ navaṁ prakaṭayaty uroja-dyutir

vyanakti yugalaṁ dṛśoḥ śaphara-vṛttim indrāvali |

bibharti ca vali-trayaṁ tava taraṅga-bhaṅgodgamaṁ

tvam atra sarasīkṛtā taruṇima-śriyā rājasi ||19||

**tan-mādhuryam—**

bhrājante varadanti-mauktika-gaṇā yasyollikhadbhir nakhaiḥ

kṣiptāḥ puṣkara-mālayāvṛta-rucaḥ kuñjeṣu kuñjeśv amī |

śauṭīryābdhir uroja-pañjara-taṭe saṁveśayantyā kathaṁ

sa śrīmān hariṇekṣaṇe harir abhūn netreṇa baddhas tvayā ||20||

atha **pūrṇam—**

**nitambo vipulo madhyaṁ kṛśam aṅgaṁ vara-dyuti |**

**pīnau kucāv uru-yugmaṁ rambhābhaṁ pūrṇa-yauvane ||21||**

yathā—

dṛśor dvandvaṁ vakrāṁ harati śapharollāsa-laharīm

akhaṇḍaṁ tuṇḍa-śrīr vidhu-madhurimāṇaṁ damayati |

kucau kumbha-bhrāntiṁ muhur avikalāṁ kandalayatas

tavāpūrvaṁ līlāvati vayasi pūrṇe vapur abhūt ||22||

**tan-mādhuryam—**

na vitrastā kā te pratiyuvatir āsīn mukha-rucā

dadhāra staimityaṁ praṇaya-ghana-vṛṣṭyā tava na kā |

vraje śiṣyā kābhūn na hi tava kalāyām iti harer

nikuñja-svārājye tvam asi rasike paṭṭa-mahiṣī ||23||

**tāruṇyasya navatve’pi kāsāñcid vraja-subhruvām |**

**śobhā-pūrti-viśeṣeṇa pūrṇateva prakāśate ||24||**

**atha rūpam—**

**aṅgāny abhūṣitāny eva kenacid bhūṣaṇādinā |**

**yena bhūṣitavad bhāti tad rūpam iti kathyate ||25||**

yathā dāna-keli-kaumudyāṁ (22)—

trapate vilokya padmā

lalite rādhāṁ vināpy alaṅkāraṁ |

tad alaṁ maṇimaya-maṇḍana-

maṇḍala-racanā-prayāsena ||26||

yathā vā vidagdha-mādhave (7.48)—

nītaṁ te punar uktatāṁ bhramarakaiḥ kastūrikā-patrakaṁ

netrābhyāṁ viphalīkṛtaṁ kuvalaya-dvandvaṁ ca karṇāpitam |

hāraś ca smita-kānti-bhaṅgibhir alaṁ piṣṭānupeṣīkṛtaḥ

kiṁ rādhe tava maṇḍanena nitarām aṅgair asi dyotitā ||27||

atha **lāvaṇyam—**

**muktāphaleṣu chāyāyās taralatvam ivāntarā |**

**pratibhāti yad aṅgeṣu lāvaṇyaṁ tad ihocyate ||28||**

yathā—

jagad-amala-rucir vicitya rādhe

vyadhita vidhis tava nūnam aṅgakāni |

maṇimaya-mukuraṁ kuraṅga-netre

kiraṇa-gaṇena viḍambayanti yāni ||29||

yathā vā—

śṛṇu sakhi tava karṇe varṇayāmy atra nīcair

viracaya mukha-candraṁ mā vṛthārād vivarṇam |

iyam urasi murārer asti nānyā mṛgākṣī

marakata-mukurābhe bimbitāsi tvam eva ||30||

atha **saundaryam—**

**aṅga-pratyāngakānāṁ yaḥ sanniveśo yathocitam |**

**susliṣṭa-sandhi-bandhaḥ syāt tat saundaryam itīryate ||31||**

yathā—

akhaṇḍendos tulyaṁ mukham uru-kuca-dyotitam uro

bhujau srastāv aṁse kara-parimitaṁ madhyam abhitaḥ |

parisphārā śroṇī krama-laghima-bhāg ūru-yugalaṁ

tavāpūrvaṁ rādhe kim api kamanīyaṁ vapur abhūt ||32||

atha **abhirūpatā—**

**yad ātmīya-guṇotkarṣair vastv anyan nikaṭa-sthitam |**

**sārūpyaṁ nayati prājñair ābhirūpyaṁ tad ucyate ||33||**

yathā—

magnā śubhre daśana-kiraṇe sphāṭikīva sphurantī

lagnā śoṇe kara-sarasije padmāragīva gauri |

gaṇḍopānte kuvalaya-rucā vaindra-nīlīva jātā

sūte ratna-traya-dhiyam asau paśya kṛṣṇasya vaṁśī ||34||

yathā vā—

vakṣoje tava campaka-cchavim avaṣṭambhoru-kumbhopame

rādhe kokanada-śriyaḥ karatale sindūrataḥ sundare |

drāg indindira-bandhureṣu cikureṣv indīvarābhāṁ vahann

ekaḥ kairava-korako vitanute puṣpa-trayī-vibhramam ||35||

atha **mādhuryam—**

**rūpaṁ kim apy anirvācyaṁ tanor mādhuryam ucyate ||36||**

yathā—

kim api hṛdayam abhra-śyāmalaṁ dhāma rundhe

dṛśam ahaha viluṇṭhaty āṅgikī kāpi mudrā |

caṭulayati kula-strī-dharma-caryāṁ bakāreḥ

sumukhi nava-vivartaḥ ko’py asau mādhurīṇām ||37||

atha **mardavam—**

**mārdavaṁ komalasyāpi saṁsparśāsahatocyate |**

**uttamaṁ madhyamaṁ proktaṁ kaniṣṭhaṁ ceti tat tridhā ||38||**

tatra **uttamam**—

abhinava-nava-mālikām ayaṁ sā

śayana-varaṁ niśi rādhikādhiśiśye |

na kusuma-paṭalaṁ darāpi jaglau

tad-anubhavāt tanur eva sa-vraṇāsīt ||39||

**madhyamaṁ**, yathā—

citraṁ dhaniṣṭhe tanu-vāsaso’pi

cīnasya pīna-stani saṅgamena |

lipteva te lohita-candanena

mūrtir bindunā sakhi lohitāsīt ||40||

**kaniṣṭhaṁ**, yathā rasa-sudhākare (1.186f)—

āmodam āmodanam ādadhānaṁ

nilīna-nīlālaka-cañcarīkam |

kṣaṇena padmā-mukha-padmam āsīt

tviṣā raveḥ komalayāpi tāmram ||41||

atha **nāma**, yathā—

taṭa-bhuvi ravi-putryāḥ paśya gaurāṅgi raṅgī

sphurati sakhi kuraṅgī-maṇḍale kṛṣṇasāraḥ |

iti bhavad-abhidhānaṁ śṛṇvatī sā mad-uktau

sutanur atanu-ghūrṇā-pūra-pūrṇā babhūva ||42||

atha **caritam—**

**anubhāvāś ca līlā cety ucyate caritaṁ dvidhā |**

**agre’nubhāvā vaktavyā līleyaṁ kathyate’dhunā ||43||**

**līlā syāc cāru-vikrīḍā tāṇḍavaṁ veṇu-vādanam |**

**godohaḥ parvatoddhāro gohūtir gamanādikā ||44||**

atha **cāru-vikrīḍā—**

**rāsa-kandūka-khelādyā cāru-krīḍātra kīrtitā ||45||**

tatra **rāsaḥ—**

taṁ vilāsavati rāsa-maṇḍale

puṇḍarīka-nayanaṁ surāṅganāḥ |

prekṣya sambhṛta-vihāra-vibhramaṁ

babhramur madana-sambhramormibhiḥ ||46||

**kandūka-krīḍā—**

aruṇa-rucim udasya kṣepaṇīṁ kuñcitāgrāṁ

sarabhasam abhidhāvan vibhramad-dīrgha-veṇiḥ |

viracayati mukundaḥ kandukāndola-nṛtya-

dvipula-nayana-bhaṅgī-vibhramaḥ kautukaṁ naḥ ||47||

**tāṇḍavam—**

pracala-pracalāka-kuṇḍalo’yaṁ

sva-suhṛn-maṇḍala-carcarī-parītaḥ |

harir adya naṭan pataṅga-putrī-

taṭa-raṅge mama raṅgam ātanoti ||48||

**veṇu-vādanaṁ**, yathā lalita-mādhave (4.27)—

jaṅghādhas-taṭa-saṅgi-dakṣiṇa-padaṁ kiñcid vibhugna-trikam-

sāci-stambhita-kandharaṁ sakhi tiraḥ-sañcāri-netrāñcalam |

vaṁśīṁ kuṭmalite dadhānam adhare lolāṅgulī-saṅgatāṁ

riṅgad-bhrū-bhramaraṁ varāṅgi paramānandaṁ puraḥ svīkuru ||49||

**go-doho**, yathā padyāvalyāṁ(262)—

aṅguṣṭhāgrima-yantritāṅgulir asau pādārdha-nīruddha-bhūr

āpīnāñcalam ārdrayann iha puro dvitraiḥ[[5]](#footnote-6) payo-bindubhiḥ |

nyag-jānu-dvaya-madhya-yantrita-ghaṭī-vaktrāntarāla-skhalad-dhārādhvāna-manoharaṁ sakhi payo gāṁ dogdhi dāmodaraḥ ||50||

**parvatoddhāraḥ—**

udyamya kandukita-manda-rasodarādriṁ

savyaṁ karaṁ kaṭim anu sthagayann asavyam |

smerānanaś cala-dṛg-añcala-cañcarīkaś

cittāmbujaṁ mama hariś caṭulīcakāra ||51||

**go-hūtiḥ—**

piśaṅgi maṇika-stani praṇata-śṛṅgi piṅgekṣaṇe

mṛdaṅga-mukhi dhūmale śabali haṁsi vaṁśī-priye |

iti sva-surabhī-kulaṁ muhur udīrṇa-hīhī-dhvanir

vidūra-gatam āhvayan harati hanta cittaṁ hariḥ ||52||

**gamanam—**

anupada-mada-mandāndoli-dor-argala-śrīḥ

sura-gaja-guru-garva-stambhi-gambhīra-keliḥ |

sahacari dara-cañcac-cāru-cūḍā-rucir māṁ

madayati gati-mudrā-mādhurī mādhavasya ||53||

**atha maṇḍanam—**

**caturdhā maṇḍanaṁ vāso-bhūṣā-mālyānulepanaiḥ ||54||**

**atha vastraṁ,** yathā—

ambaraṁ racita-dhairya-saṁvaraṁ

ramyam ambara-maṇi-prabhojjvalam |

subhru kiṁ na hi kaṭīra-maṇḍale

puṇḍarīka-nayanasya paśyasi ||55||

yathā vā—

amala-kamala-rāga-rāgam etat tava

jayati sphuṭam adbhutaṁ dukūlam |

mama hṛdi nija-rāgam atra rādhe

dadhad api yad dviguṇaṁ babhūva raktam ||56||

**bhūṣā,** yathā—

praharatu hariṇā kadamba-puṣpaṁ

priya-sakhi śekharitaṁ yad aṅgajāstram |

bata katham amunāvataṁsito’sau

mama hṛdi bidhyati nīlakaṇṭha-pakṣaḥ ||57||

yathā vā—

hāreṇa tāra-dyutinā kapolaḥ

preṅkholinā kuṇḍalayor yugena |

uttuṅga-bhāsā kanakāṅgadena

māṁ lāliteyaṁ lalitā dhinoti ||58||

**mālyānulepane,** yathā rasa-sudhākare (1.186a)—

ālolair anumīyate madhukaraiḥ keśeṣu mālya-grahaḥ

kāntiḥ kāpi kapolayoḥ prathayate tāmbūlam antargatam |

aṅgānām anubhūyate parimalair ālepana-prakriyā

veṣaḥ ko’pi vidagdha eṣa sudṛśaḥ sūte sukhaṁ cakṣuṣoḥ ||59||

yathā vā—

anaṅga-rāgāya babhūva sadyas

tavāṅga-rāgo’pi kim aṅganāsu |

uddāma-bhāvāya tathā kim āsīd

dāmāpi dāmodara tāvakīnam ||60||

atha **sambandhinaḥ—**

**lagnāḥ sannihitāś ceti dvidhā sambandhino matāḥ ||61||**

tatra **lagnāḥ—**

**vaṁśī-śṛṅgī-ravau gītaṁ saurabhyaṁ bhūṣaṇa-kvaṇaḥ |**

**padāṅkādyā vipañcyādi-nikvāṇāḥ śilpa-kauśalam |**

**ity ādayo’tra kathitā lagnāḥ sambandhino budhaiḥ ||62||**

tatra **vaṁśī-ravo,** dānakeli-kaumudyāṁ (32)—

veṇor eṣa kala-svanas taru-latā-vyājṛmbhaṇe dohadaṁ

sandhyā-garja-bharaḥ pika-dvija-kuhu-svādhyāya-pārāyaṇe |

ābhīrendu-mukhī-smarānala-śikhotseke salīlānilo

rādhā-dhairya-dharādharendra-damane dambhohlir unmīlati ||63||

yathā vā rasa-sudhākare (1.100) [padyāvalyāṁ (246)]—

mādhavo madhura-mādhavī-latā-

maṇḍape paṭu raṭan-madhuvrate |

saṁjagau śravaṇa-cāru gopikā-

māna-mīna-vaḍiśena veṇunā ||64||

**kṛṣṇa-vaktrendu-niṣṭhyūtaṁ muralī-ninadāmṛtam |**

**uddīpanānāṁ sarveṣāṁ madhye pravaram īryate ||65||**

**śṛṅgī-ravaḥ—**

kaṁsārāteḥ pibatu muralī tasya sad-vaṁśa-janmā

sā vaktrenduṁ sphuṭam akuṭilā pañcamodgāra-gurvī |

āsvādyāmuṁ tvam api viṣamā bhaṅgurāṅgāra-kālī

tuṅgaṁ śṛṅgi dhvanasi yad idaṁ tat tu duḥkhākaroti ||66||

**atha gītam—**

mānānalaṁ me śamayan samiddhaṁ

gānāmṛtaṁ varṣati kṛṣṇa-meghaḥ |

mā krudhya vātyāsi sakhi prasīda

dūre nayāmuṁ nija-vibhrameṇa ||67||

**saurabham—**

milati parimalormiḥ kasya roma-śriyāsau

mama tanu-latikāyāṁ kurvatī kuḍmalāni |

sakhi viditam ihāgre mādhavaḥ prādurāsīd

bhuvi surabhitayā yaḥ khyātim aṅgīkaroti ||68||

yathā vā—

madayati hṛdayaṁ kim apy akāṇḍe

mama yad idaṁ nava-saurabhaṁ varīyaḥ |

tad iha kusuma-saṁgrahāya rādhā

śikhari-taṭe śikhara-dvijā viveśa ||69||

**bhūṣaṇa-kvaṇaḥ—**

kalahaṁsa-nādam iha haṁsa-gāminī

niśamayya haṁsa-duhitus taṭāntare |

tava nūpura-dhvani-dhiyā pariplavā

kalasīṁ na veda śirasaś cyutām api ||70||

yathā vā lalita-mādhave (1.51)—

madhurima-laharībhiḥ stambhayaty ambare yā

smara-mada-sarasānāṁ sārasānāṁ rutāni |

iyam udayati rādhā-kiṅkinī-jhaṅkṛtir me

hṛdi pariṇamayantī vikriyāḍambarāṇi ||71||

**padāṅkādyāḥ**, yathā dāna-keli-kaumudyāṁ (13)**—**

pada-tatibhir alaṅkṛtojjvaleyaṁ

dhvaja-kuliśāṅkuśa-paṅkajāṅkitābhiḥ |

nakhara-luṭhita-kuṭmalāvanālī

kim api dhinoti dhunoti cāntaraṁ me ||72||

**vipañcī-nikvāṇo**, yathā lalita-mādhave (1.36)—

smara-keli-nāṭya-nāndīṁ

śabda-brahma-śriyaṁ muhur duhatī |

vahati mudaṁ mama mahatīm

iha mahitā śyāmalā-mahatī ||73||

**śilpa-kauśalaṁ**, yathā—

vara-kusuma-niveśa-prakriyā-sauṣṭhavena

prakaṭita-hari-śilpā paṭṭa-sūtrojjvala-śrīḥ |

hṛdi vinihita-kampā nirmimīte srag eṣā

niśita-śara-parīta-smāra-tuṇīr aśaṅkām ||74||

**atha sannihitāḥ—**

**nirmālyādyāḥ sannihitā barha-guñjādri-dhātavaḥ |**

**naicikīnāṁ samudayo laguḍī-veṇu-śṛṅgīkāḥ ||75||**

**tat-preṣṭha-dṛṣṭir godhūlir vṛndāraṇyaṁ tad-āśritāḥ |**

**govardhano ravisutā tathā rāsa-sthalādayaḥ ||76||**

tatra **nirmālyādyāḥ**, yathā vidagdha-mādhavādau (2.42)—

aṅgottīrṇa-vilepanaṁ sakhi samākṛṣṭi-kriyāyāṁ maṇir

mantro hanta muhur vaśīkṛti-vidhau nāmāsya vaṁśī-pateḥ |

nirmālya-srag iyaṁ mahauṣadhir iha svāntasya sammohane

nāsāṁ kas tisṛṇāṁ gṛṇāti paramācintyāṁ prabhāvāvalīm ||77||

yathā vā lalita-mādhave (6.26)—

dukūle’smin kārtasvara-mahasi vistārita-dṛśo

vapuḥ kiṁ te phullair vahati tulanāṁ nīpa-kusumaiḥ |

truṭantībhiḥ kiṁ vā sphaṭika-maṇi-mālābhir upamāṁ

labhante’mī kṣāmodari nayanayos toya-pṛṣatāḥ ||78||

**atha barha-guñje**, yathā vidagdha-mādhave (2.16)—

agre prekṣya śikhaṇḍa-khaṇḍam acirād utkampam ālambate

guñjānāṁ ca vilokanān muhur asau sāsraṁ parikrośati |

no jāne janayann apūrva-naṭana-krīḍā-camatkāritāṁ

bālāyāḥ kila citta-bhūmim aviśat ko’yaṁ navīna-grahaḥ ||79||

**adri-dhātur**, yathā—

ābhīra-vṛndādhipa-nandanasya

kalevarālaṅkaraṇojjvala-śrīḥ |

kṣiptendra-gopāṁśur apāṁśulo’yaṁ

tanoti rāgaṁ mama dhātu-rāgaḥ ||80||

**naicikī-samudayo**, yathā—

sandhyā-dyote vilasati gatāḥ prekṣya goṣṭha-prakoṣṭhe

hambārambhonmukharita-mukhī-naicikīs tvad-vihīnāḥ |

antaś-cintā-culukita-matir yādavendrādya mandā

kaṣṭaṁ candrāvalir iha kathaṁ prāṇa-bandhaṁ karotu ||81||

**laguḍī**, yathā—

viṣṭabhya yāṁ bhuvi puraḥ śikharārpitena

vinyasta-cāru-cibukena kara-dvayena |

dīvyan harir giri-taṭe mudam ādadhān naḥ

sā hanta yasṭir adhunā hṛdayaṁ pinaṣṭi ||82||

**veṇur**, yathā—

hṛdi nyastā vaṁśī tad-adhara-sudhā-bhāg iti mayā

durantaṁ viśleṣa-jvara-garalam asyāḥ śamayitum |

vitene sā tūrṇaṁ śata-guṇam idaṁ yādava-pate

virakto yatreśas tam iha na hi vā kaḥ praharati ||83||

**śṛṅgikā**, yathā—

valitaṁ vilocanāgre, śavalaṁ dhūlibhir idaṁ balāvaraja |

balavat kuvalaya-nayanās tava gavalaṁ kavalayaty adya ||84||

**tat-preṣṭha-dṛṣṭir**, yathā—

sakhi mṛgamada-lekhayā viśākhā-

hṛdi makarīr api rādhikā likhantī |

subalam avakalayya ghūrṇitāgre

pulakavatī vana-mālinaṁ lilekha ||85||

yathā vā lalita-mādhave (6.43)—

nikhila-suhṛdām arthārambhe vilambita-cetasā

masṛṇita-śikho yaḥ prāpto'bhūd manāg iva mārdavam |

sa khalu lalitā-sāndra-sneha-prasaṅga-ghanībhavan

punar api balād indhe rādhā-viyoga-mayaḥ śikhī ||86||

**godhūlir,** yathā uddhava-sandeśe(37)—

ā-pratyūṣād api sumanasāṁ vīthibhir grathyamānā

dhatte nāsau sakhi katham aho vaijayantī samāptim |

dhinvan gopī-nayana-śikhinaḥ vyoma-kakṣām jagāhe

so’yaṁ mugdhe niviḍa-dhavalo dhūli-cakrāmbuvāhaḥ ||87||

**vṛndāraṇyaṁ**, yathā tatraiva (83)—

āśā-pāśaiḥ sakhi nava-navaiḥ kurvatī prāṇa-bandhaṁ

jātyā bhīruḥ kati punar ahaṁ vāsarāṇi kṣamiṣye |

ete vṛndāvana-viṭapinaḥ smārayantaḥ vilāsān

utphullās tān mama kila balān marma nirmūlayanti ||88||

**tad-āśritāḥ—**

**tad-āśrityāḥ khagā bhṛṅgā mṛgāḥ kuñjā latās tathā |**

**tulasī karṇikāraś ca kadambādyāś ca kīrtitāḥ ||89||**

tatra **khagāḥ**, yathā lalita-mādhave (10.16)—

kas tān paśyan bhavad-upahṛta-snigdha-piñchāvataṁsān

kaṁsārāte na khalu śikhinaḥ khidyate goṣṭhavāsī |

unmīlantaṁ nava-jaladharaṁ nīlam adyāpi matvā

ye tvām antar-mudita-matayas tanvate tāṇḍavāni ||90||

**bhṛṅgāḥ**, yathā—

vṛndāvane śravasi ye ninadaṁ vipañcī-

niṣṭhyūta-pañcama-manoharam āharantaḥ |

te ṣaṭpadāḥ kuliśa-ghaṭṭana-ghoram etaṁ

daive virodhini bhavanti na ke vipakṣāḥ ||91||

**mṛgāḥ**, yathā tatraiva—

hari hari bhavatībhiḥ svānta-hārī hariṇyo

harir iha kim apāṅgātithya-saṅgī vyadhāyi |

yad anuraṇita-vaṁśī-kākalībhir mukhebhyaḥ

sukha-tṛṇa-kavalā vaḥ sāmi-līḍhāḥ skhalanti ||92||

**kuñjāḥ**, yathā uddhava-sandeśe (125)—

labdhāndolaḥ praṇaya-rabhasād eṣa tāmrauṣṭhi namraḥ

pramlāyantīṁ kim api bhavatīm yācate nanda-sūnuḥ |

premoddāma-pramada-padavī sākṣiṇī śaila-kakṣe

draṣṭavyā te katham api na sā mādhavī kuñja-lekhā[[6]](#footnote-7) ||93||

**latādir,** yathā padyāvalyāṁ (295)—

tulasi vilasasi tvaṁ malli jātāsi phullā

sthala-kamalini bhṛṅge saṅgatāṅgī vibhāsi |

kathayata bata sakhyaḥ kṣipram asmāsu kasmin

vasati kapaṭa-kandaḥ kandare nanda-sūnuḥ ||94||

**karṇikāro**, yathā lalita-mādhave (7.15)—

rāsāt tirohita-tanuḥ sakhi yasya puṣpaiś

cūḍāṁ cakāra cikure mama piñcha-cūḍaḥ |

kūle kalinda-duhitur dhṛta-kandalo’yaṁ

māṁ dandahīti sa muhur nava-karṇikāraḥ ||95||

**kadambo**, yathā—

sakhi ropito dvipatraḥ

śatapatrākṣeṇa yo vraja-dvāri |

so’yaṁ kadamba-ḍimbhaḥ

phullo vallava-vadhūs tudati ||96||

**govardhano**, yathā lalita-mādhave (3.42)—

govardhana tvam iha gokula-saṅgi-bhūmau

tuṅgaiḥ śirobhir abhipadya nabho vibhāsi |

tenāvalokya haritaḥ parito vadāśu

kutrādya vallava-maṇiḥ khalu khelatīti ||97||

**ravi-sutā,** yathā padyāvalyām (368)—

mathurā-pathika murārer

upageyaṁ dvāri vallavī-vacanam |

punar api yamunā-salile

kāliya-garalānalo jvalati ||98||

**rāsa-sthalī**, yathā—

goṣṭhād apy avalokya māna-śikharocchrāya-śriyā dūrataḥ

sadyaḥ khedini citta-catvara-taṭe vaṁśī-vaṭenārpitā |

kurvāṇā hṛta-vṛttim indriya-gaṇaṁ sā yādavendrāya te

kaṣṭaṁ rāsa-vihāra-bhur viharati prāṇaiḥ kuraṅgī-dṛśām ||99||

atha **taṭasthāḥ—**

**taṭasthāś candrikā-megha-vidyuto mādhavas tathā |**

**śarat-pūrṇa-sudhāṁśuś ca gandhavāha-khagādayaḥ ||100||**

tatra **candrikā**, yathā rasa-sudhākare (1.87)—

durāsade candrikayā sakhī-gaṇair

latāli-kuñje lalitā nigūhitā |

cakora-cañcu-cyuta-kaumudī-kaṇaṁ

kuto’pi dṛṣṭvā bhajati sma mūrcchanām ||101||

**megho**, yathā rasa-sudhākare[[7]](#footnote-8)—

vāsaḥ pītaṁ kutukini kutaḥ kutra barhaṁ madāndhe

kaṁsārir vā kva nu sakhi mudhā sambhramān mā prayāhi |

paśyottuṅge kṣaṇa-ruci-ghaṭāliṅgitaḥ śaila-śṛṅge

navyaḥ śakraṁ dadhad udayate kārmucaṁ vār-mug eṣaḥ ||102||

**vidyut,** yathā rasa-sudhākare (1.98)—

varṣāsu tāsu kṣaṇa-ruk-prakāśād

gopāṅganā mādhavam āliliṅga |

vidyuc ca sā vīkṣya tad-aṅga-śobhāṁ

hrīṇeva tūrṇaṁ jaladaṁ jagāhe ||103||

**vasanto**, yathā—

ṛtu-hatakaḥ sakhi bhuvane

kim avatatīrṣur babhūvādya |

mandādaram alivṛndaṁ

vṛndāvana-kunda-saṅgame yad abhūt ||104||

**śarat**, yathā—

kalahaṁsojjvala-jalpā

prakaṭita-vṛndāvanoru-mādhuryā |

dhṛtim apahartuṁ sakhi me

dūtīva hareḥ śaran militā ||105||

**pūrṇa-sudhāṁśur**, yathā—

rākā-sudhāṁśur abhavan na tamāṁsi hartuṁ

vṛndāṭavī-jaṭharagāny adhunāpi śaktaḥ |

rākā-sudhāṁśu-mukhi tāni tavonnatāni

hṛt-kandarāstara-carāṇi kathaṁ jahāra ||106||

**gandhavāho**, yathā śrī-gīta-govinde (7.39)—

mano-bhavānandana-candanānila

prasīda re dakṣiṇa muñca vāmatām |

kṣaṇaṁ jagat-prāṇa vidhāya mādhavaṁ

puro mama prāṇa-haro bhaviṣyasi ||107||

**khagāḥ**, yathā—

mānena sārdhaṁ paśupāla-subhruvāṁ

marāla-mālā calitā ghanāgame |

kadamba-kuñje vijihīrṣayā samaṁ

samāgatā nāgari cātakāvalī ||108||

**ādi-śabdāt sakhī-sneha ātmany uddīpano varaḥ ||109||**

yathā—

harim avekṣya puro guruto bhiyā

muhur abhūn mukulan-nava-vibhramā |

lalitayā vivṛte nija-sauhṛde

cala-dṛg-añcalam ādhita rādhikā ||110||

iti śrī-śrī-ujjvala-nīlamaṇau

uddīpana-vibhāva-bheda-prakaraṇam

||10||

 —o)0(o—

(11)

# atha anubhāva-prakaraṇam

**anubhāvās tv alaṅkārās tathaivodbhāsvarābhidhāḥ |**

**vācikāś ceti vidvadbhis tridhāmī parikīrtitāḥ ||1||**

tatra **alaṅkārāḥ—**

**yauvane sattvajās tāsām alaṅkārās tu viṁśatiḥ |**

**udayanty adbhutāḥ kānte sarvathābhiniveśataḥ ||2||**

**bhāvo hāvaś ca helā ca proktās tatra trayo’ṅgajāḥ ||3||**

**śobhā kāntiś ca dīptiś ca mādhuryaṁ ca pragalbhatā |**

**audāryaṁ dhairyam ity ete saptaiva syur ayatnajāḥ ||4||**

**līlā vilāso vicchittir vibhramaḥ kilakiñcitam |**

**moṭṭāyitaṁ kuṭṭamitaṁ bibboko lalitaṁ tathā |**

**vikṛtaṁ ceti vijñeyā daśa tāsāṁ svabhāvajāḥ ||5||**

tatra **bhāvaḥ—**

**prādurbhāvaṁ vrajaty eva raty-ākhye bhāva ujjvale |**

**nirvikārātmake citte bhāvaḥ prathama-vikriyā ||6||**

tathā hy uktaṁ (rasa-sudhākare 1.192)—

cittasyāvikṛtiḥ sattvaṁ vikṛteḥ kāraṇe sati |

tatrādyā vikriyā bhāvo bījasyādi-vikāravat ||7||

yathā—

pitur goṣṭhe sphīte kusumini purā khāṇḍava-vane

na te dṛṣṭvā saṅkrandanam api manaḥ spandanam agāt |

puro vṛndāraṇye viharati mukunde sakhi mudā

kim āndolād akṣṇaḥ śruti-kumudam indīvaram abhūt ||8||

atha **hāvaḥ—**

**grīvā-recaka-saṁyukto bhrū-netrādi-vikāśa-kṛt |**

**bhāvād īṣat-prakāśo yaḥ sa hāva iti kathyate ||9||**

yathā—

sāci-stambhita-kaṇṭhi kuḍmalavatīṁ netrālir abhyeti te

ghūrṇan karṇa-latāṁ manāg vikasitā bhrū-vallarī nṛtyati |

atra prādurabhūt taṭe sumanasām ullāsakas tvat-puro

gaurāṅgi prathamaṁ vana-priya-vadhū-bandhuḥ sphuṭaṁ mādhavaḥ ||10||

atha **helā—**

**hāva eva bhaved dhelā vyakta-śṛṅgāra-sūcakaḥ ||11||**

yathā—

śrute veṇau vakṣaḥ sphurita-kucam ādhmātam api te

tiro-vikṣiptākṣaṁ pulakita-kapolaṁ ca vadanam |

skhalat-kāñci svedārgalita-sicayaṁ cāpi jaghanaṁ

pramādaṁ mā kārṣīḥ sakhi carati savye gurujanaḥ ||12||

atha **ayatnajāḥ |** tatra **śobhā—-**

**sā śobhā rūpa-bhogādyair yat syād aṅga-vibhūṣaṇam ||13||**

yathā—

dhṛtvā raktāṅguli-kiśalayair nīpa-śākhāṁ viśākhā

niṣkrāmantī vratati-bhavanāt prātar udghūrṇitākṣī |

veṇīm aṁsopari viluṭhatīm ardha-muktāṁ vahantī

lagnā svānte mama na hi bahiḥ seyam adyāpy ayāsīt ||14||

atha **kāntiḥ—**

**śobhaiva kāntir ākhyātā manmathāpyāyanojjvalā ||15||**

yathā—

prakṛti-madhura-mūrtir bāḍham atrāpy udañcat-

taruṇima-nava-lakṣmī-lekhayāliṅgitāṅgī |

vara-madana-vihārair adya tatrāpy udārā

madayati hṛdayaṁ me rundhatī rādhikeyam ||16||

atha **dīptiḥ—**

**kāntir eva vayo-bhoga-deśa-kāla-guṇādibhiḥ ||**

**uddīpitātivistāraṁ prāptā ced dīptir ucyate ||17||**

yathā—

nimīlan-netra-śrīr acaṭula-paṭīrācala-marun-

nipīta-svedāmbus truṭad-amala-hārojjvala-kucā |

nikuñje kṣiptāṅgī śaśi-kiraṇa-kirmīrita-taṭe

kiśorī sā tene hari-manasi rādhā manasijam ||18||

atha **mādhuryam—-**

**mādhuryaṁ nāma ceṣṭānāṁ sarvāvasthāsu cārutā ||19||**

yathā—

asavyaṁ kaṁsārer bhuja-śirasi dhṛtvā pulakinaṁ

nija-śroṇyāṁ savyaṁ karam anṛju-viṣkambhita-padā |

dadhānā mūrdhānaṁ laghutara-tiraḥ-sraṁsinam iyaṁ

babhau rāsottīrṇā muhur alasa-mūrtiḥ śaśimukhī ||20||

atha **pragalbhatā—-**

**niḥśaṅkatvaṁ prayogeṣu budhair uktā pragalbhatā ||21||**

yathā vidagdha-mādhave (7.40)—

prātikūlyam iva yad vivṛṇvatī

rādhikā rada-nakhārpaṇoddhūrā |

keli-karmaṇi gatā pravīṇatāṁ

tena tuṣṭim atulāṁ harir yayau ||22||

atha **audāryam—**

**audāryaṁ vinayaṁ prāhuḥ sarvāvasthāgataṁ budhāḥ ||23||**

yathā vidagdha-mādhave (4.13) —

nyaviśata nayanānte kāpi sāralya-niṣṭhā

vacasi ca vinayena stotra-bhaṅgī nyavātsīt |

ajani ca mayi bhūyān sambhramas tena tasyā

vyavṛṇuta hṛdi manyuṁ suṣṭhu dākṣiṇyam eva ||24||

yathā vā—

kṛtajño’pi premojjvala-matir api sphāra-vinayo’py

abhijñānāṁ cuḍāmaṇir api kṛpā-nīradhir api |

yad antaḥ-svaccho’pi smarati na harir gokula-bhuvaṁ

mamaivedaṁ janmāntara-durita-dusṭa-druma-phalam ||25||

atha **dhairyam—**

**sthirā cittonnatir yā tu tad dhairyam iti kīrtyate ||26||**

yathā lalita-mādhave (7.7)—

audāsīnya-dhurā-parīta-hṛdayaḥ kāṭhinyam ālambatāṁ

kāmaṁ śyāmala-sundaro mayi sakhi svairī sahasraṁ samāḥ |

kintu bhrānti-bharād api kṣaṇam idaṁ tatra priyebhyaḥ priye

ceto janmani janmani praṇayitād āsyaṁ na me hāsyati ||27||

atha **svabhāvajāḥ |** tatra **līlā—**

**priyānukaraṇaṁ līlā ramyair veśa-kriyādibhiḥ ||28||**

yathā viṣṇu-purāṇe (5.13.27)—

duṣṭa-kāliya tiṣṭhādya kṛṣṇo’ham iti cāparā |

bāhum āsphoṭya kṛṣṇasya līlā-sarvasvam ādade ||29||

yathā vā chando-mañjaryām—

mṛgamada-kṛta-carcā pīta-kauṣeya-vāsā

rucira-śikhi-śikhaṇḍā baddha-dhammilla-pāśā |

anṛju-nihitam aṁse vaṁśam utkvāṇayantī

kṛta-madhuripu-veṣā mālinī pātu rādhā ||30||

atha **vilāsaḥ—**

**gati-sthānāsanādīnāṁ mukha-netrādi-karmaṇām |**

**tātkālikaṁ tu vaiśiṣṭyaṁ vilāsaḥ priya-saṅgajam ||31||**

yathā—

ruṇatsi purataḥ sphuraty aghahare kathaṁ nāsikā-

śikha-grathita-mauktikonnamana-kaitavena smitam |

nirāsthad aciraṁ sudhā-kiraṇa-kaumudī-mādhurīṁ

manāg api tavodgatā madhura-danti danta-dyutiḥ ||32||

yathā vā—

adhyāsīnam amuṁ kadamba-nikaṭe krīḍā-kuṭīra-sthalīm

ābhīrendra-kumāram atra rabhasād ālokayantyāḥ puraḥ |

digdhā dugdha-samudra-mugdha-laharī-lāvaṇya-nisyandibhiḥ

kālindī tava dṛk-taraṅgita-bharais tanvaṅgi gaṅgāyate ||33||

atha **vicchittiḥ—**

**ākalpa-kalpanālpāpi vicchittiḥ kānti-poṣa-kṛt ||34||**

yathā—

mākanda-patreṇa mukunda-cetaḥ

pramodinī māruta-kampitena |

raktena karṇābharaṇīkṛtena

rādhā-mukhāmbhoruham ullalāsa ||35||

yathā vā hari-vaṁśe—

ekenāmala-patreṇa kaṇṭha-sūtrāvalambinā |

rarāja barhi-patreṇa manda-māruta-kampinā ||36||

**sakhī-yatnād iva dhṛtir maṇḍanānāṁ priyāgasi |**

**serṣyāvajñā vara-strībhir vicchittir iti kecana ||37||**

yathā—

mudrāṁ gāḍhatarāṁ vidhāya nihite dūrīkuruṣvāṅgade

granthiṁ nyasya kaṭhoram arpita-matiḥ kaṇṭhān maṇiṁ bhraṁśaya |

mugdhe kṛṣṇa-bhujaṅga-dṛṣṭi-kalayā durvārayā dūṣite

ratnālaṅkaraṇe manāg api manas tṛṣṇāṁ na puṣṇāti me ||38||

atha **vibhramaḥ—**

**vallabha-prāpti-velāyāṁ madanāveśa-sambhramāt |**

**vibhramo hāra-mālyādi-bhūṣā-sthāna-viparyayaḥ ||39||**

yathā vidagdha-mādhave (4.21)—

dhammillopari nīla-ratna-racito hāras tvayāropito

vinyastaḥ kuca-kumbhayoḥ kurvalaya-śreṇī-kṛto garbhakaḥ |

aṅge carcitam añjanaṁ vinihitā kastūrikā netrayoḥ

kaṁsārer abhisāra-sambhrama-bharān manye jagad vismṛtam ||40||

yathā vā, śrī-daśame (10.29.7)—

limpantyaḥ pramṛjantyo’nyā añjantyaḥ kāś ca locane |

vyatyasta-vastrābharaṇāḥ kāścit kṛṣṇāntikaṁ yayuḥ ||41||

**adhīnasyāpi sevāyāṁ kāntasyānabhinandanam |**

**vibhramo vāmatodrekāt syād ity ākhyāti kaścana ||42||**

yathā—

tvaṁ govinda mayāsi kiṁ nu kavarī-bandhārtham abhyarthitaḥ

kleśenālam abaddha eva cikura-stomo mudaṁ dogdhi me |

vaktrasyāpi na mājjanaṁ kuru ghanaṁ gharmāmbu me rocate

naivottaṁsaya mālatīr mama śiraḥ khedaṁ bhareṇāpsyati ||43||

atha **kilakiñcitam—**

**garvābhilāṣa-rudita-smitāsūyā-bhaya-krudhām |**

**saṅkarī-karaṇaṁ harṣād ucyate kila-kiñcitam ||44||**

yathā—

mayā jātollāsaṁ priya-sahacarī locana-pathe

balān nyaste rādhā-kuca-mukulayoḥ pāṇi-kamale |

udañcad-bhrū-bhedaṁ sapulakam avaṣṭambhi valitaṁ

smarāmy antas tasyāḥ smita-rudita-kānta-dyuti mukham ||45||

yathā vā dāna-keli-kaumudyāṁ (1)—

antaḥ-smeratayojjvalā jala-kaṇa-vyākīrṇa-pakṣmāṅkurā

kiñcit pāṭalitāñcalā rasikatotsiktā puraḥ kuñcatī |

ruddhāyāḥ pathi mādhavena madhura-vyābhugna-tārottarā

rādhāyāḥ kilakiñcita-stavakinī dṛṣṭiḥ śriyaṁ vaḥ kriyāt ||46||

atha **moṭṭāyitam—**

**kānta-smaraṇa-vārtādau hṛdi tad-bhāva-bhāvataḥ |**

**prākaṭyam abhilāṣasya moṭṭāyitam udīryate ||47||**

yathā—

na brūte klama-bījam ālibhir alaṁ pṛṣṭāpi pālī yadā

cāturyeṇa tad-agratas tava kathā tābhis tadā prastutā |

tāṁ pītāmbara jṛmbhamāṇa-vadanāmbhojā kṣaṇaṁ śṛṇvatī

bimboṣṭhī pulakair viḍambitavatī phullāṁ kadamba-śriyam ||48||

atha **kuṭṭamitam—**

**stanādharādi-grahaṇe hṛt-prītāv api sambhramāt |**

**bahiḥ krodho vyathitavat proktaṁ kuṭṭamitaṁ budhaiḥ ||49||**

yathā—

karauddhatyaṁ hanta sthagaya kavarī me vighaṭate

dukūlaṁ ca nyañcaty aghahara tavāstāṁ vihasitam |

kim ārabdhaḥ kartuṁ tam anavasare nirdaya madāt

patāmy eṣā pāde vitara śayituṁ me kṣaṇam api ||50||

yathā vā—

na bhrū-latāṁ kuṭilaya kṣipa naiva hastaṁ

vaktraṁ ca kaṇṭakita-gaṇḍam idaṁ na rundhi |

prīṇātu sundari tavādhara-bandhu-jīve

pītvā madhuni madhure madhusūdano’sau ||51||

atha **bibbokaḥ—**-

**bibboko māna-garvābhyāṁ syād abhīṣṭe’py anādaraḥ ||52||**

tatra **garveṇa**, yathā—

priyokti-lakṣeṇa vipakṣa-sannidhau

svīkāritāṁ paśya śikhaṇḍa-maulinā |

śyāmātivāmā hṛdayaṅgamām api

srajaṁ darāghrāya nirāsa helayā ||53||

yathā vā—

sphuraty agre tiṣṭhan sakhi tava mukha-ksipta-nayanaḥ

pratīkṣāṁ kṛtvāyaṁ bhavad-avasarasyāgha-damanaḥ |

dṛśoccair gāmbhīrya-grathita-guru-helā-gahanayā

hasantīva kṣīve tvam iha vanamālāṁ racayasi ||54||

**mānena**, yathā—

hariṇā sakhi cāṭu-maṇḍalīṁ

kriyamāṇām avamanya manyutaḥ |

na vṛthādya suśikṣitām api

svayam adhyāpaya gauri śārikām ||55||

atha **lalitam—**

**vinyāsa-bhaṅgi-raṅgānāṁ bhrū-vilāsa-manoharāḥ |**

**sukumārā bhaved yatra lalitaṁ tad udīritam ||56||**

yathā—

subhrū-bhaṅgam ananaṅga-bāṇa-jananīr ālokayantī latāḥ

sollāsaṁ pada-paṅkaje diśi diśi preṅkholayanty ujjvalā |

gandhākṛṣṭa-dhiyaḥ kareṇa mṛdunā vyādhunvatī ṣaṭ-padān

rādhā nandati kuñja-kandara-taṭe vṛndāvana-śrīr iva ||57||

atha **vikṛtam—**

**hrī-mānerṣyādibhir yatra nocyate sva-vivakṣitam |**

**vyajyate ceṣṭayaivedaṁ vikṛtaṁ tad vidur budhāḥ ||58||**

tatra **hriyā**, yathā—

niśamayya mukunda man-mukhād

bhavad-abhyarthitam atra sundarī |

na girābhinananda kintu sā

pulakenaiva kapola-śobhinā ||59||

yathā vā—

na para-puruse dṛṣṭi-ksepo varākṣi tavocitas

tvam asi kulajā sādhvī vaktraṁ prasīda vivartaya |

iti pathi mayā narmaṇy ukte harer nava-vīkṣaṇe

sadayam udayat-kārpaṇyaṁ mām avaikṣata rādhikā ||60||

**mānena**, yathā—

mayāsaktavati prasādana-vidhau vismṛtya candra-grahaṁ

tad-vijñapti-samutsukāpi vijahau maunaṁ na sā māninī |

kintu śyāmala-ratna-sampuṭa-dalenāvṛtya kiñcin mukhaṁ

satyā smārayati sma vismṛtam asau mām auparāgīṁ śriyam ||61||

**īrsyayā**, yathā—

vitara taskari me muralīṁ hṛtā-

miti mad-uddhara-jalpa-vivṛttayā |

bhrukuṭi-bhaṅguram arka-sutā-taṭe

sapadi rādhikayāham udīkṣitaḥ ||62||

**alaṅkārā nigaditā viṁśatir gātra-citta-jāḥ |**

**amī yathocitaṁ jñeyā mādhave’pi manīṣibhiḥ ||63||**

**kaiścid anye’py alaṅkārāḥ proktā nātra mayoditāḥ |**

**muner asammatatvena kintu dvitayam ucyate |**

**maugdhyaṁ ca cakitaṁ ceti kiñcin mādhurya-poṣaṇāt ||64||**

tatra **maugdhyam—**

**jñātasyāpy ajñavat pṛcchā priyāgre maugdhyam īritam ||65||**

yathā muktā-carite—

kās tā latāḥ kva vā santi kena vā kila ropitāḥ |

nātha mat-kaṅkaṇa-nyastaṁ yāsāṁ muktāphalaṁ phalam ||66||

**cakitam—**

**priyāgre cakitaṁ bhīter asthāne’pi bhayaṁ mahat ||67||**

yathā—

rakṣa rakṣa muhur eṣa bhīṣaṇo

dhāvati śravaṇa-campakaṁ mama |

ity udīrya madhupād viśaṅkitā

sasvaje hariṇa-locanā harim ||68||

ity alaṅkāra-vivṛtiḥ

**atha udbhāsvarāḥ**

**udbhāsante sva-dhāmnīti proktā udbhāsvarā budhaiḥ ||69||**

**nīvy-uttarīya-dhammilla-sraṁsanaṁ gātra-moṭanam |**

**jṛmbhā ghrāṇasya phullatvaṁ niśvāsādyāś ca te matāḥ ||70||**

**tatra nīvi-sraṁsanaṁ**, yathā vidagdha-mādhave (7.41)—-

nairañjanyam upeyatuḥ parigalan-modāśruṇī locane

svedoddhūta-vilepanaṁ kila kuca-dvandvaṁ jahau rāgitām |

yogautsukyam agād uraḥ sphurad iti prekṣyodayaṁ saṅgināṁ

rādhe nīvir iyaṁ tava ślatha-guṇā śaṅke mumukṣāṁ dadhe ||71||

**uttarīya-sraṁsanaṁ**, yathā—

tava hṛdi mama rāgāt ko’pi rāgo gariṣṭhaḥ

sphurati tad apasṛtya vyaktam etaṁ karomi |

iti khalu hṛdayāt te rādhike rodhakāri

cyutam iva purato me mañju māñjiṣṭha-vāsaḥ ||72||

**dhammilla-sraṁsanaṁ**, yathā—

sphurati mura-dviṣi purato

durātmanām api vimuktide gauri |

nādbhutam idaṁ yadīyuḥ

saṁyaminas te kacā muktim ||73||

**gātra-moṭanaṁ**, yathā—

vrajāṅgane vallava-puṅgavasya

puraḥ kuraṅgī-nayanā salīlam |

apy aṅga-bhaṅgaṁ kila kurvatīyam

anaṅga-bhaṅgaṁ tarasā vyatānīt ||74||

**jṛmbhā**, yathā—

puṣpair avetya viśikhair bhavatīm asādhyāṁ

sādhvīm adhītya madanaḥ kila jṛmbhaṇāstrām |

candrāvali prasabham eva vaśīcakāra

yad goṣṭha-sīmani muhuḥ sakhi jṛmbhase’dya ||75||

**ghrāṇa-phullatvaṁ**, yathā—

racita-śikhara-śobhārambham ambhoruhākṣī

śvasita-pavana-dolāndolinā mauktikena |

puṭa-yugam atiphullaṁ bibhratī nāsikāyāṁ

mama manasi vilagnā darśanād eva rādhā ||76||

**yadyapy ete viśeṣāḥ syur moṭṭāyita-vilāsayoḥ |**

**śobhā-viśeṣa-poṣitvāt tathāpi pṛthag īritāḥ ||77||**

atha **vācikāḥ—**

**ālāpaś ca vilāpaś ca saṁlāpaś ca pralāpakaḥ |**

**anulāpo’palāpaś ca sandeśaś cātideśakaḥ ||78||**

**apadeśopadeśau ca nirdeśo vyapadeśakaḥ |**

**kīrtitā vacanārambhā dvādaśāmī manīṣibhiḥ ||79||**

tatra **ālāpaḥ—**

**cāṭu-priyoktir ālāpaḥ ||80||**

yathā śrī-daśame(10.29.40)—

kā stry aṅga te kala-padāyata-mūrcchitena

sammohitā’rya-padavīṁ na calet trilokyām |

trailokya-saubhagam idaṁ ca nirīkṣya rūpaṁ

yad go-dvija-druma-mṛgān pulakāny abibhrat ||81||

yathā vā vidagdha-mādhave (5.31)—

kaṭhorā bhava mṛdvī vā prāṇās tvam asi rādhike |

asti nānyā cakorasya candralekhāṁ vinā gatiḥ ||82||

atha **vilāpaḥ—**

**vilāpo duḥkhajaṁ vacaḥ ||83||**

yathā śrī-daśame (10.47.47)—

paraṁ saukhyaṁ hi nairāśyaṁ svairiṇy apy āha piṅgalā |

taj jānatīnāṁ naḥ kṛṣṇe tathāpy āśā duratyayā ||84||

**saṁlāpaḥ**—

**ukti-pratyuktimad-vākyaṁ saṁlāpa iti kīrtyate ||85||**

yathā padyāvalyāṁ (269)—-

uttiṣṭhārāt tarau me taruṇi mama taroḥ śaktir ārohaṇe kā

sākṣād ākhyāmi mugdhe taraṇim iha raver ākhyayā kā ratir me |

vārteyaṁ nau-prasaṅge katham api bhavitā nāvayoḥ saṅgamārthā

vārtāpīti smitāsyaṁ jita-girim ajitaṁ rādhayārādhayāmi ||86||

**pralāpaḥ**—

**vyarthālāpaḥ pralāpaḥ syāt ||87||**

yathā—

karoti nādaṁ muralī ralī ralī

vrajāṅganā-hṛn-mathanaṁ thanaṁ thanam |

tato vidūnā bhajate jate jate

hare bhavantaṁ lalitā litā litā ||88||

**anulāpaḥ—**

**anulāpo muhur vacaḥ ||89||**

yathā—

kṛṣṇaḥ kṛṣṇo nahi nahi tāpiñcho’yaṁ

veṇur veṇur nahi nahi bhṛṅgodghoṣaḥ |

guñjā guñjā nahi nahi bandhūkālī

netre netre nahi nahi padma-dvandvam ||90||

**apalāpaḥ |**

**apalāpas tu pūrvoktasyānyathā yojanaṁ bhavet ||91||**

yathā—

phullojjvala-vana-mālaṁ kāmayate kā na mādhavaṁ pramadā |

haraye spṛhayasi rādhe nahi nahi vairiṇi vasantāya ||92||

**sandeśaḥ—**

**sandeśas tu proṣitasya sva-vārtā-preṣaṇaṁ bhavet ||93||**

yathā—

vyāhara mathurānāthe mama sandeśa-prahelikāṁ pāntha |

vikalā kṛtā kuhūbhir labhate candrāvalī kva layam ||94||

**atideśaḥ—**

**so’tideśas tad uktāni mad-uktānīti yad vacaḥ ||95||**

yathā—

vṛthā kṛthās tvaṁ vicikitsitāni

mā gokulādhīśvara-nandanātra |

gāndharvikāyā giram antarasthāṁ

vīṇeva gītiṁ lalitā vyanakti ||96||

atha **apadeśaḥ—**

**anyārtha-kathanaṁ yat tu so’padeśa itīritaḥ ||97||**

yathā—

dhatte vikṣatam ujjvalaṁ pṛthu-phala-dvandvaṁ navā dāḍimī

bhṛṅgeṇa vraṇitaṁ madhūni pibatā tāmraṁ ca puṣpa-dvayam |

ity ākarṇya sakhī-giraṁ guru-janāloke kila śyāmalā

cailena stanayor yugaṁ vyavadadhe danta-cchadau pāṇinā ||98||

**upadeśaḥ—**

**yat tu śikṣārtha-vacanam upadeśaḥ sa ucyate ||99||**

yathā chando-mañjaryām—

mugdhe yauvana-lakṣmīr vidyud-vibhrama-lolā

trailokyādbhuta-rūpo govindo’tidurāpaḥ |

tad vṛndāvana-kuñje guñjad-bhṛṅga-sanāthe

śrī-nāthena sametā svacchandaṁ kuru kelim ||100||

**nirdeśaḥ—**

**nirdeśas tu bhavet so’yam aham ity ādi-bhāṣaṇam ||101||**

yathā—

seyaṁ me bhaginī rādhā laliteyaṁ ca me sakhī |

viśākheyam ahaṁ kṛṣṇa tisraḥ puṣpārtham āgatāḥ ||102||

**vyapadeśaḥ—**

**vyājenātmābhilāṣoktir vyapadeśa itīryate ||103||**

yathā—

vilasan-navaka-stavakā kāmya-vane paśya mālatī milati |

katham iva cumbasi tumbīm athavā bhramaro’si kiṁ brūmaḥ ||104||

**anubhāvā bhavanty ete rase sarvatra vācikāḥ |**

**mādhuryādhikya-poṣitvād ihaiva parikīrtitāḥ ||105||**

iti śrī-śrī-ujjvala-nīlamaṇau anubhāva-prakaraṇam

||11||

 —o)0(o—

(12)

# atha sāttvika-prakaraṇam

tatra **stambhaḥ, sa harṣād**, yathā dāna-keli-kaumudyām (36)—

abhyukṣya niṣkaṁ patayālunā muhuḥ

svedena niṣkampatayā vyavasthitā |

pañcālikā-kuñcita-locanā kathaṁ

pañcālikā-dharmam avāpa rādhikā ||1||

**bhayād**, yathā—

ghana-stanita-cakreṇa cakiteyaṁ ghana-stanī |

babhūva harim āliṅgya niścalāṅgī vrajāṅganā ||2||

 — digdho’yam |

**āścaryād**, yathā—

tava madhurima-sampadaṁ vilakṣya

trijagad-alakṣya-tulāṁ mukunda rādhā |

kalaya hṛdi balavac[[8]](#footnote-9)-camatkriyāsau

samajani nirnimiṣā ca niścalā ca ||3||

**viṣādād**, yathā—

vilambam ambhoruha-locanasya

vilokya sambhāvita-vipralambhā |

saṅketa-gehasya nitāntam aṅke

citrāyitā tatra babhūva citrā ||4||

**amarṣād**, yathā—

mādhavasya parivartita-gotrāṁ

śyāmalā niśi giraṁ niśamayya |
deva-yoṣid iva nirnimiṣākṣī

chāyayā ca rahitā kṣaṇam ayāsīt ||5||

atha **svedaḥ, sa harṣād**, yathā viṣṇu-purāṇe (5.13.55)—

gopī-kapola-saṁśleṣam abhipatya harer bhujau |

pulakodgama-śasyāya svedāmbu-ghanatāṁ gatau ||6||

yathā vā—

dhruvam ujjvala-candra-kānta-yaṣṭyā

vidhinā mādhava nirmitāsti rādhā |

yad udañcati tāvakāsya-candre

dravatāṁ sveda-bhara-cchalād bibharti ||7||

**bhayād**, yathā—

mā bhūr viśākhe taralā vidūrataḥ

patis tavāsau niviḍā latā-kuṭi |

mahā prayatnena kṛtāḥ kapolayoḥ

svedoda-bindur makarīr vilumpati ||8||

**krodhād**, yathā—

khinnāpi gotra-skhalanena pālī

śālīna-bhāvaṁ chalato vyatānīt |

tathāpi tasyāḥ paṭam ārdrayantī

svedāmbu-vṛṣṭiḥ krudham ācacakṣe ||9||

atha **romāñcaḥ | sa āścaryād**, yathā—

cumbantam ālokya camūru-cakṣuṣāṁ

camūr amūṣāṁ yugapan mura-dviṣam |

vyomāṅgane tatra surāṅganāvalī

romāñcitā vistṛta-dṛṣṭir ābabhau ||10||

**harṣād**, yathā śrī-daśame (10.32.8)—

taṁ kācin netra-randhreṇa hṛdi-kṛtya nimīlya ca |

pulakāṅguly-upaguhyās te yogīvānanda-samplutā ||11||

yathā vā śrī-rukmiṇī-svayaṁvare—

romāṇi sarvāṇy api bāla-bhāvāt

priya-śriyaṁ draṣṭum ivotsukāni |

tasyās tadā korakitāṅga-yaṣṭer

udgrīvikā-dānam ivānvabhūvan ||12||

**bhayād**, yathā—

parimala-caṭule dvirepha-vṛnde

mukham abhi dhāvati kampitāṅga-yaṣṭiḥ |

vipula-pulaka-pālir adya pālī

harim adharīkṛta-hrī-dhurāliliṅga ||13||

atha **svara-bhaṅgaḥ**, sa viṣādād yathā śrī-gīta-govinde (6.10)—

vipula-pulaka-pāliḥ sphīta-sīt-kāram antar-

janita-jaḍimam-kāku-vyākulaṁ vyāharantī |

tava kitava vidhāyāmanda-kandarpa-cintāṁ

rasa-jala-nidhi-magnā dhyāna-lagnā mṛgākṣī ||14||

**vismayād**, yathā—

guru-sambhrama-stimita-kaṇṭhayā mayā

kara-saṁjñayāpi bahudhāvabodhitā |

na punas tvam atra hari-veṇu-vādane

pulakān vilokitavatī latāsv api ||15||

**amarṣād**, yathā—

preyasyaḥ paramādbhutāḥ kati na me dīvyanti goṣṭhāntare

tāsāṁ nojjvala-narma-bhaṅgibhir api prāpto’smi tuṣṭiṁ tathā |

dvitrair adya muhus taraṅgad-adhara-grastārdha-varṇair yathā

rādhāyāḥ sakhi roṣa-gadgada-padair ākṣepa-vāg-bindubhiḥ ||16||

**harṣād,** yathā śrī-rukmiṇī-svayaṁvare—

paśyema taṁ bhūya iti bruvāṇāṁ

sakhīṁ vacobhiḥ kila sā tatarja |

na prīti-karṇe-japatāṁ gatāni

vidāmbabhūva smara-vaikṛtāni ||17||

**bhīter**, yathā—

prathama-saṅgama-narmaṇi sādhvasa-

skhalitayāpi girā sakhi rādhikā |

nava-sudhā-hradinīṁ madirekṣaṇā

śruti-taṭe mama kāñcid avīvahat ||18||

**atha vepathuḥ, sa trāsena**, yathā—

keśavo yuvati-veśa-bhāg ayaṁ

bāliśaḥ kila patis tavāgrataḥ |

rādhike tad api mūrtir adya te

kiṁ pravāta-kadalī-tulāṁ dadhe ||19||

**amarṣeṇa**, yathā—

yadi kupitāsi na padme

kiṁ tanur utkampate prasabham |

vicalati kuto nivāte

dīpa-śikhā nirbhara-snigdhā ||20||

**harṣeṇa**, yathā—

vallava-rāja-kumāre

milite purataḥ kim ātta-kampāsi |

tava peśalāsmi pārśve

laliteyaṁ pariharātaṅkam ||21||

atha **vaivarṇyam, tad viṣādād**, yathā—

madhurima-bharair muktasyālaṁ kalaṅkita-kuṅkumair

dvirada-radana-śyenīm ābhāṁ cirāya vitanvataḥ |

vidhur api tulām āptas tasyā mukhasya bakī-ripo

vada param ataḥ sāraṅgyākṣyāḥ kim asti viḍambanam ||22||

**roṣād**, yathā—

vilasati kila vṛndāraṇya-līlā-vihāre

kathaya katham akāṇḍe tāmra-vaktrāsi vṛttā |

prasarad-udaya-rāga-grasta-pūrṇendu-bimbā

kim iva sakhi niśīthe śāradī jāyate dyauḥ ||23||

**bhīter**, yathā—

krīḍantyās taṭa-bhuvi mādhavena sārdhaṁ

tatrārāt patim avalokya viklavāyāḥ |

rādhāyās tanum anu kālimā tathāsīt

teneyaṁ kim api yathā na paryacāyi ||24||

atha **aśru**, tatra **harṣād**, yathā śrī-gīta-govinde (11.32)—

atikramyāpāṅgaṁ śravaṇa-patha-paryanta-gamana-

prayāsenevākṣṇos taralatara-tāraṁ gamitayoḥ |

idānīṁ rādhāyāḥ priyatama-samāloka-samaye

papāta svedāmbu-prasara iva harṣāśru-nikaraḥ ||25||

**phulla-gaṇḍaṁ sa-romāñcaṁ bāṣpam ānanda-jaṁ matam ||26||**

**roṣād,** yathā—

prātar muradviṣam uraḥ-sphurad-anya-nārī-

patrāṅkura-prakara-lakṣaṇam īkṣamāṇā |

aprocya kiñcid api kuñcita-dṛṣṭir eṣā

roṣāśru-bindu-bharam indumukhī mumoca ||27||

yathā vā bilvamaṅgale—

rādhe’parādhena vinaiva kasmād

asmāsu vācaḥ paruṣā ruṣā te |

aho kathaṁ te kucayoḥ prathante

hārānukārās taralāśru-dhārāḥ ||28||

**śiraḥ-kampi sa-niśvāsaṁ sphurad-oṣṭha-kapolakam |**

**kaṭākṣa-bhrukuṭī-vaktraṁ strīṇām īrṣyottha-rodanam ||29||**

**viṣādād,** yathā padyāvalyām (349)—

malinaṁ nayanāñjanāmbubhir

mukha-candraṁ karabhoru mā kuru |

karuṇā-varuṇālayo haris

tvayi bhūyaḥ karuṇāṁ vidhāsyati ||30||

atha **pralayaḥ, sa sukhena,** yathā—

jaṅghe sthāvaratāṁ gate parihṛta-spandā dvayī netrayoḥ

kaṇṭha kuṇṭhita-nisvano vighaṭita-śvāsā ca nāsā-puṭī |

rādhāyāḥ parama-pramoda-sudhayā dhautaṁ puro mādhave

sākṣātkāram ite mano’pi munivan manye samādhiṁ dadhe ||31||

**duḥkhena**, yathā lalita-mādhave (3.61)—

daṁśaḥ kaṁsa-nṛpasya vakṣasi ruṣā kṛṣṇorageṇārpyatāṁ

dūre goṣṭha-taḍāga-jīvanam ito yenāpajahre hariḥ |

hā dhik kaḥ śaraṇaṁ bhaven mṛdi luṭhad-gātrīyam antaḥ-klamād

ābhīrī-śapharī-tatiḥ śithilita-śvāsormir āmīlati ||32||

atha **eṣu dhūmāyitāḥ—**

surāṅgane sakhi madhurāpur āṅgane

puraḥ purātana-puruṣasya vīkṣayā |

tavākṣiṇī jala-kaṇa-sākṣiṇī kutaḥ

kathaṁ punaḥ pulaki ca gaṇḍa-maṇḍalam ||33||

**jvalitāḥ—**

sakhi stabdhībhāvaṁ bhajati nitarām uru-yugalaṁ

tanujālī harṣaṁ yugam api tavākṣṇoḥ sarasatām |

tad unnītaṁ dhanye rahasi kara-paṅkeruha-talaṁ

prapannas te diṣṭyā nalina-mukhi nīlo nidhir abhūt ||34||

atha **dīptāḥ**, yathā vidagdha-mādhave (1.36)—

kṣauṇiṁ paṅkilayanti paṅkaja-rucor akṣṇoḥ payo-bindavaḥ

śvāsās tāṇḍavayanti pāṇḍu-vadane dūrād urojāṁśukam |

mūrtiṁ danturayanti santatam amī romāñca-puñjāś ca te

manye mādhava-mādhurī-śravaṇayor abhyāsam abhyāyayau ||35||

**uddīptāḥ—**

snātā netraja-nirjhareṇa dadhatī svedāmbu-muktāvaliṁ

romāñcotkara-kañcukena nicitā śrī-khaṇḍa-pāṇḍu-dyutiḥ |

khañjan-mañjula-bhāratī savayasā yuktā sphuratīty asau

sajjā te nava-saṅgamāya lalitā stambhāśritā vartate ||36||

**uddīptānāṁ bhidā eva sūddīptāḥ santi kutracit |**

**sāttvikāḥ paramotkarṣa-koṭim atraiva bibhrati ||37||**

yathā—

svedair darśita-durdinā vidadhatī bāṣpāmbubhir nistṛṣo

vatsīraṅga-ruhālibhir mukulinī-phullābhir āmūlataḥ |

śrutvā te muralīṁ tathābhavad iyaṁ rādhā yathārādhyate

mugdhair mādhava bhāratī-pratikṛtir bhrāntyādya vidyārthibhiḥ ||38||

iti śrī-śrī-ujjvala-nīlamaṇau sāttvika-prakaraṇam

||12||

 —o)0(o—

(13)

# atha vyabhicāri-prakaraṇam

**nirvedādyās trayastriṁśad-bhāvā ye parikīrtitāḥ |**

**augryālasye vinā te’tra vijñeyā vyabhicāriṇaḥ ||1||**

**sakhyādiṣu nija-premāpy atra sañcāritāṁ vrajet ||2||**

**sākṣād-aṅgatyā neṣṭā kintv atra maraṇādayaḥ |**

**vardhyamānās tu yuktyāmī guṇatām upacinvate ||3||**

tatra **nirvedaḥ**, sa **mahārtyā**, yathā vidagdha-mādhave (2.41)—

yasyotsaṅga-sukhāśayā śithilatā gurvī gurubhyas trapā

prāṇebhyo’pi suhṛttamāḥ sakhi tathā yūyaṁ parikleśitāḥ |

dharmaḥ so’pi mahān mayā na gaṇitaḥ sādhvībhir adhyāsito

dhig dhairyaṁ tad-upekṣitāpi yad ahaṁ jīvāmi pāpīyasī ||4||

**viprayogeṇa**, yathā uddhava-sandeśe (81)—

na kṣodīyān api sakhi mama prema-gandho mukunde

krandantīṁ māṁ nija-śubhagatā-khyāpanāya pratīhi |

khelad-vaṁśī-valayinam anālokya taṁ vaktra-bimbaṁ

dhvastālambā yad aham ahaha prāṇa-kīṭam bibharmi ||5||

**īrsyayā**, yathā—

nātmānam ākṣipa tvaṁ mlāyad-vadanā gabhīra-garimāṇam |

sakhi nāntaraṁ kṣitau kaś candrāvali-tārayor vetti ||6||

atha **viṣādaḥ |** sa **iṣṭānavāptito**, yathā vidagdha-mādhave (2.56)—

pītaṁ na vāg-amṛtam adya harer aśaṅkaṁ

nyastaṁ mayādya vadane na dṛg-añcalaṁ ca |

ramye cirād avasare sakhi labdha-mātre

hā durvidhir virurudhe jaratī-cchalena ||7||

yathā va śrī-daśame (10.21.7)—

akṣaṇvatāṁ phalam idaṁ na paraṁ vidāmaḥ

sakhyaḥ paśūn anuviveśatayor vayasyaiḥ |

vaktraṁ vrajeśa-sutayor anu veṇu-juṣṭaṁ

yair vā nipītam anurakta-kaṭākṣa-mokṣam ||8||

**prārabdha-kāryāsiddher,** yathā śrī-gīta-govinde (2.10)—

gaṇayati guṇa-grāmaṁ bhāmaṁ bhramād api nehate

vahati ca paritoṣaṁ doṣaṁ vimuñcati dūrataḥ |

yuvatiṣu valat-tṛṣṇe kṛṣṇe viharati māṁ vinā

punar api mano vāmaṁ kāmaṁ karoti karomi kim ||9||

**vipattito**, yathā lalita-mādhave (3.26)—

nipītā na svairaṁ śruti-puṭikayā narma-bhaṇitir

na dṛṣṭā niḥśaṅkaṁ sumukhi mukha-paṅkeruha-rucaḥ |

harer vakṣaḥ-pīṭhaṁ na kila ghanam āliṅgitam abhūd

iti dhyāyaṁ dhyāyaṁ sphuṭati luṭhad antar mama manaḥ ||10||

**aparādhād**, yathā—

harer vacasi sūnṛte na nihitā śrutir vāmayā

tathā dṛg api nārpitā praṇati-bhāji tasmin puraḥ |

hitoktir api dhik-kṛtā priya-sakhī muhus tena me

jvalaty ahaha murmura-jvalana-jāla-ruddhaṁ manaḥ ||11||

atha **dainyam |** tad **duḥkhena**, yathā bilvamaṅgale**—**

ayi murali mukunda-smera-vaktrāravinda-

śvasana-rasa-rasajñe tvāṁ namaskṛtya yāce |

madhuram adhara-bimbaṁ prāptavatyāṁ bhavatyāṁ

kathaya rahasi karṇe mad-daśāṁ nanda-sūnoḥ ||12||

yathā vā, śrī-daśame (10.29.38)—

tan naḥ prasīda vṛjinārdana te’ṅghrimūlaṁ

prāptā visṛjya vasatīs tvadupāsanāśāḥ |

tvat-sundara-smita-nirīkṣaṇa-tīvra-kāma-

taptātmanāṁ puruṣa-bhūṣaṇa dehi dāsyam ||13||

**trāsena**, yathā—

api kara-dhutibhir mayāpanunno

mukhamayam añcati cañcalo dvirephaḥ |

aghadamana mayi prasīda vande

kuru karuṇām avarundhi duṣṭam enam ||14||

**aparādhena**, yathā—

āli tathyam aparāddham eva te

duṣṭa-māna-phaṇi-daṣṭayā mayā |

piñcha-maulir adhunānumīyatāṁ

māmakīnam anavekṣya dūṣaṇam ||15||

atha **glāniḥ, sā śrameṇa**, yathā—

vyātyukṣīm agha-mathanena paṅkajākṣī

kurvāṇā kim api sakhīṣu sa-smitāsu |

kṣāmāṅgī maṇi-valayaṁ skhalat-karāntāt

kālindī-payasi rurodha nādya rādhā ||16||

**ādhinā**, yathā haṁsadūte (95)—

pratīkārārambha-ślatha-matibhir udyat-pariṇater

vimuktāyā vyakta-smara-kadana-bhājaḥ parijanaiḥ |

amuñcantī saṅgaṁ kuvalaya-dṛśaḥ kevalam asau

balād adya prāṇān avati bhavāśā-sahacarī ||17||

**ratena**, yathā śrī-gīta-govinde (12.12)—

mārāṅke rati-keli-saṅkula-raṇārambhe tayā sāhasa-

prāyaṁ kānta-jayāya kiṁcid upari prārambhi yat-sambhramāt |

niṣpandā jaghana-sthalī śithilitā dor-vallir utkampitaṁ

vakṣo mīlitam akṣi pauruṣa-rasaḥ strīṇāṁ kutaḥ sidhyati ||18||

atha **śramaḥ** | so’**dhvano**, yathā padyāvalyāṁ (211)—

dvi-traiḥ keli-saroruhaṁ tri-caturair dhammilla-mallī-srajaṁ

kaṇṭhān mauktika-mālikāṁ tad anu ca tyaktvā padaiḥ pañca-ṣaiḥ |

kṛṣṇa-prema-vighūrṇitāntaratayā dūrābhisārāturā

tanvaṅgī nirupāyam adhvani paraṁ śroṇī-bharaṁ nindati ||19||

**nṛtyād**, yathā—

śithila-gati-vilāsās tatra hallīśa-raṅge

hari-bhuja-parighāgra-nyasta-hastāravindāḥ |

śrama-lulita-lalāṭa-śliṣṭa-līlālakāntāḥ

pratipadam anavadyāḥ siṣvidur vedi-madhyāḥ ||20||

**ratād**, yathā—

ahaha bhujayor dvandvaṁ mandaṁ babhūva viśākhike

samajani ghana-svedaṁ cedaṁ yugaṁ tava gaṇḍayoḥ |

dhṛta-madhurima-sphūrti-mūrtis tathāpi varānane

pramada-sudhayākrāntaṁ svāntaṁ mama praṇayaty asau ||21||

atha **madaḥ | sa madhu-pānajo**, yathā—

yā hriyā hari-puro mukha-mudrāṁ

bhaṅktum adhyavasasau na kadāpi |

sa papāṭha caṭulaṁ madhu pītvā

śārikeva paśupāla-kiśorī ||22||

atha **garvaḥ | sa saubhāgyena**, yathā—

muñcan mitra-kadamba-saṅgam abhajann apy utsukāḥ preyasīr

eṣa dvāri haris tvad-ānana-taṭī-nyastekṣaṇas tiṣṭhati |

yūthībhir makarākṛti smita-mukhī tvaṁ kurvatī kuṇḍalaṁ

gaṇḍodyat-pulakā dṛśo’pi na kila kṣīve kṣipasy añcalam ||23||

**rūpeṇa**, yathā—

candrāvalī-vadana-candra-marīci-puñjaṁ

kaḥ stotum apy atipaṭuḥ kṣamate kṣamāyām |

yenādya piñcha-mukuṭo’pi niketa-vāṭī-

paryanta-kānana-kuṭira-caraḥ kṛto’yam ||24||

yathā vā vidagdha-mādhave (7.27)—

sahacari vṛṣabhānujayā prādurbhāve vara-tviṣopagate |

candrāvalī-śatāny api bhavanti nirdhūta-kāntīni ||25||

**guṇena,** yathā—

ramayantu tāvad amalair

dhvanibhir gopī-kapotikā kṛṣṇam |

iha lalitā-kala-kaṇṭhī

kalaṁ na yāvat prapañcayati ||26||

**sarvottamāśrayeṇa**, yathā śrī-viṣṇu-purāṇe (5.30.51)

jānāmi te patiṁ śatruṁ jānāmi tridaśeśvaram |

pārijātaṁ tathāpy enaṁ mānuṣī hārayāmi te ||27||

**iṣṭa-lābhena**, yathā—

namrā na bhavatu vaṁśī mukunda-vaktrendu-mādhurī-rasikā |

tvaṁ durlabha-tad-gandhā laguḍi vṛthā stabdhatāṁ vahasi ||28||

yathā vā śrī-daśame (10.83.29)—

unnīya vaktram uru-kuntala-kuṇḍala-tviḍ-

gaṇḍa-sthalaṁ śiśira-hāsa-kaṭākṣa-mokṣaiḥ |

rājño nirīkṣya paritaḥ śanakair murārer

aṁse’nurakta-hṛdayā nidadhe sva-mālām ||29||

atha **śaṅkā, sā cauryeṇa**, yathā—

harantī nidrāṇe madhubhidi karāt keli-muralīṁ

latotsaṅge līnā ghana-tamasi rādhā cakita-dhīḥ |

niśi dhvānte śānte śarada-amala-candra-dyuti-muṣām

asau nirmātāraṁ sva-vadana-rucāṁ nindati vidhim ||30||

**aparādhād,** yathā lalita-mādhave (2.4)—

uttāmyantī viramati tamastoma-sampat-prapañce

nyañcan-mūrdhā sarabhasam asau srasta-veṇīvṛtāṁsā |

manda-spandaṁ diśi diśi dṛśor dvandvam alpaṁ kṣipantī

kuñjād goṣṭhaṁ viśati cakitā vaktram āvṛtya pālī ||31||

**śaṅkā tu pravara-strīṇāṁ bhīrutvād bhaya-kṛd bhavet ||32||**

**para-krauryād**, yathā vidagdha-mādhave (5.23)—

vyaktiṁ gate mama rahasya-vinoda-vṛtte

ruṣṭo laghiṣṭha-hṛdayas tarasābhimanyuḥ |

rādhāṁ niruddhya sadane vinigūhante vā

hā hanta lambhayati vā yadu-rājadhānīm ||33||

atha **trāsaḥ, sa taḍitā**, yathā—

sphūrjite nabhasi bhīrur udyatāṁ

vidyutāṁ dyutim avekṣya kampitā |

sā harer urasi cañcalekṣaṇā

cañcaleva jalade nyalīyata ||34||

**ghora-sattvena**, yathā vidagdha-mādhave (5.44)—

karṇottaṁsita-rakta-paṅkaja-juṣo bhṛṅgīpater jhaṅkriyā

bhrāntenādya dṛgañcalena dadhatī bhṛṅgāvalī-vibhramam |

trāsāndolita-dor-latānta-vilasac-cūḍā-jhaṇat-kāriṇī

rādhe vyākulatāṁ gatāpi bhavati modaṁ mamādhyasyati ||35||

**ugra-nisvanena**, yathā—

tvam asi mama sakheti kiṁvadantī

mudira cirād bhavatā vyadhāyi tathyā |

mad-urasi rasitair nirasya mānaṁ

yad udita-vepathur arpitādya rādhā ||36||

atha **āvegaḥ**, sa **priya-darśanajo**, yathā lalita-mādhave (2.11)—

sahacari nirātaṅkaḥ ko’yaṁ yuvā mudira-dyutir

vraja-bhuvi kutaḥ prāpto mādyan-mataṅgaja-vibhramaḥ |

ahaha caṭulair utsarpadbhir dṛga-aṅcala-taskarair

mama dhṛti-dhanaṁ cetaḥ-koṣād viluṇṭhayatīha yaḥ ||37||

yathā vā tatraiva (6.40)—

upataru lalitāṁ tāṁ pratyabhijñāya sadyaḥ

prakṛti-madhura-rūpāṁ vīkṣya rādhākṛtiṁ ca |

maṇim api paricinvan śaṅkha-cūḍāvataṁsaṁ

muhur aham udghūrṇaṁ bhūriṇā sambhrameṇa ||38||

**priya-śravaṇajo**, yathā lalita-mādhave (1.25)—

dhanye kajjala-mukta-vāma-nayanā padme padoḍhāṅgadā

sāraṅgi dhvanad-eka-nūpura-dharā pāli skhalan-mekhalā |

gaṇḍodyat-tilakā lavaṅgi kamale netrārpitālaktakā

mā dhāvottaralaṁ tvam atra muralī dūre kalaṁ kūjati ||39||

**apriya-darśanajo**, yathā tatraiva (3.18)—

kṣaṇaṁ vikrośantī viluṭhati śatāṅgasya purataḥ

kṣaṇaṁ bāṣpa-grastāṁ kirati kila dṛṣṭiṁ hari-mukhe |
kṣaṇaṁ rāmasyāgre patati daśanottambhita-tṛṇā

na rādheyaṁ kaṁ vā kṣipati karuṇāmbhodhi-kuhare ||40||

**apriya-śravaṇajo**, yathā—

vraja-narapater eṣa kṣattā karoti girā prage

nagara-gataye ghoraṁ ghoṣe ghanāṁ sakhi ghoṣaṇām |

śravaṇa-padavīm ārohantyā yayā kuliśograyā

racitam acirād ābhīrīṇāṁ kulaṁ muhur ākulam ||41||

 —evam anye’py ūhyāḥ |

atha **unmādaḥ, sa prauḍhānandād**, yathā—

prasīda madirākṣi māṁ sakhi milantam āliṅgituṁ

nirundhi mudira-dyutiṁ nava-yuvānam enaṁ puraḥ |

iti bhramarikām api priya-sakhī-bhramād yācate

samīkṣya harim unmada-pramada-viklavā vallavī ||42||

**virahād**, yathā—

kvāpy āndolita-kuntalā viluṭhati kvāpy aṅgulī-bhaṅgatas

tvaṅgad-bhrūr daśanair vidaśya daśanān kaṁsaṁ śapaty uddhūrā |

kutrāpy adya tamālam uttarala-dhīr ālokya dhāvaty alaṁ

rādhā tvad-viraha-jvareṇa pṛthunā dūnā yadūnāṁ pate ||43||

atja **apasmāraḥ**, yathā—

aṅga-kṣepa-vidhāyibhir niviḍatottuṅga-pralāpair alaṁ

gāḍhodvartita-tāra-locana-puṭaiḥ phena-cchaṭodgāribhiḥ |

kṛṣṇa tvad-virahotthitair mama sakhīm antar-vikārormibhir

grastāṁ prekṣya vitarkayanti guravaḥ sampraty apasmāriṇīm ||44||

atha **vyādhiḥ**, sa yathā rasa-sudhākare (2.52)—

śayyā puṣpa-mayī parāga-mayatām aṅgārpaṇād aśnute

tāmyanty antika-tāla-vṛnta-nalinī-patrāṇi gātroṣmaṇā |
nyastaṁ ca stana-maṇḍale malayajaṁ śīrṇāntaraṁ lakṣyate

kvāthād āśu bhavanti phenila-mukhā bhūṣā-mṛṇālāṅkurāḥ ||45||

atha **mohaḥ**, sa **harṣād**, yathā vidagdha-mādhave (2.6)—

daronmīlan nīlotpala-dala-rucas tasya niviḍād

virūḍhānāṁ sadyaḥ kara-sarasija-sparśa-kutukāt |

vahantī kṣobhāṇāṁ nivaham iha nājñāsiṣam idaṁ

kva vāhaṁ kā vāhaṁ cakara kim ahaṁ vā sakhi tadā ||46||

yathā va śrī-daśame (10.21.12)—

kṛṣṇaṁ nirīkṣya vanitotsava-rūpa-śīlaṁ

śrutvā ca tat-kvaṇita-veṇu-vicitra-gītam |

devyo vimāna-gatayaḥ smara-nunna-sārā

bhraśyat prasūna-kavarā mumuhur vinīvyaḥ ||47||

**viśleṣād**, yathā uddhava-sandeśe (117)—

sā palyaṅke kiśalaya-dalaiḥ kalpite tatra suptā

guptā nīra-stavakita-dṛśāṁ cakravālaiḥ sakhīnām |

draṣṭavyā te kraśima-kalitā kaṇṭha-nālopakaṇṭha-

spandenāntar-vapur anumita-prāṇa-saṅgā varāṅgī ||48||

**viṣādād**, yathā śrī-daśame (10.35.16-17)–

nija-padābja-dalair dhvaja-vajra-

nīrajāṅkuśa-vicitra-lalāmaiḥ |

vraja-bhuvaḥ śamayan khura-todaṁ

varṣma-dhurya-gatir īrita-veṇuḥ ||49||

vrajati tena vayaṁ sa-vilāsa-

vīkṣaṇārpita-manobhava-vegāḥ |

kuja-gatiṁ gamitā na vidāmaḥ

kaśmalena kavaraṁ vasanaṁ vā ||50||

atha **mṛtiḥ—**

**mṛter adhyavayāyo’tra varṇyaḥ sākṣād iyaṁ na hi ||51||**

yathā uddhava-sandeśe (69)—

yāvad-vyaktiṁ na kila bhajate gāndineyānubandhas

tāvan natvā sumukhi bhavatīṁ kiṁcid abhyarthayiṣye |

puṣpair yasyā muhur akaravaṁ karṇa-pūrān murāreḥ

seyaṁ phullā gṛha-parisare mālatī pālanīyā ||52||

atha **ālasyam—**

**sākṣād aṅgaṁ na cālasyaṁ bhaṅgyā tena nibadhyate ||53||**

yathā—

niravadhi dadhi-pūrṇāṁ gargarīṁ loḍayitvā

sakhi kṛta-tanu-bhaṅgaṁ kurvatī bhūri jṛmbhām |

bhuvam anu patitā te patyur āste savitrī

viracaya tad aśaṅkaṁ tvaṁ harer mūrdhni cūḍām ||54||

atha **jāḍyaṁ, tad-iṣṭa-śrutyā**, yathā—

gopure ruvati kṛṣṇa-nūpure

niṣkramāya dhṛta-sambhramāpy asau |

kīliteva parimīlitekṣaṇā

sīdati sma sadane manoramā ||55||

**aniṣṭa-śrutyā**, yathā lalita-mādhave (3.10)—

ālī-vyālīka-vacanena muhur vihanto

hantāravinda-vigalad-grathitārdha-mālyā |

hā hanta hanta kim api pratipanna-tandrā

candrāvalī kila daśāntaram āruroha ||56||

**iṣṭekṣaṇena**, yathā vidagdha-mādhave (3.29)—

aho dhanyā gopyaḥ kalita-nava-narmoktibhir alaṁ

vilāsair āmodaṁ dadhati madhurair yā madhubhidaḥ |

dhig astu svaṁ bhāgyaṁ yad iha mama rādhā priya-sakhī

puras tasmin prāpte jaḍima-niviḍāṅgī viluṭhati ||57||

**aniṣṭekṣaṇena**, yathā—

rādhā vanānte hariṇā vihāriṇī

prekṣyābhimanyuṁ stimitābhavat tathā |

kruddhāsya tūrṇaṁ bhajato’pi sannidhiṁ

yathā bhavānī-pratimā-bhramaṁ dadhe ||58||

**viraheṇa**, yathā padyāvalyāṁ (187)—

gṛhītaṁ tāmbūlaṁ parijana-vacobhir na sumukhī

smaraty antaḥ-śūnyā murahara gatāyām api niśi |

tathaivāste hastaḥ kalita-phaṇi-vallī-kisalayas

tathavāsyaṁ tasyāḥ kramuka-phala-phālī-paricitam ||59||

atha **vrīḍā, sā navīna-saṅgamena**, yathā—

vidhumukhi bhaja śayyāṁ vartase kiṁ na tasyā

muhur ayam anuvartī yācate tvāṁ prasīda |

iti caṭubhir analpaiḥ sā mayābhyarthyamānā

vyarucad iha nikuñja-śrīr iva dvāri rādhā ||60||

**akāryeṇa**, yathā—

paṭuḥ kim api bhāgyatas tvam asi putri vittārjane

yad etam atulyaṁ balād apajahartha hāraṁ hareḥ |

gabhīram iti śṛṇvatī gurujanād upālambhanaṁ

maṇi-srag-avalokanān mukham avāñcayan mālatī ||61||

**stavena**, yathā—

saṅkuca na tathya-vacasā

jaganti tava kīrti-kaumudī mārṣṭi |
urasi harer asi rādhe

yad akṣayā kauṅkumī-carcā ||62||

**avajñayā**, yathā śrī-gīta-govinde (8.10)—

tavedaṁ paśyantyāḥ prasarad-anurāgaṁ bahir iva

priya-pādālakta-cchuritam aruṇa-dyoti hṛdayam |

mamādya prakhyāta-praṇaya-bhara-bhaṅgena kitava

tvad-ālokaḥ śokād api kim api lajjāṁ janayati ||63||

atha **avahitthā**, sā **jaihmyena**, yathā śrī-jagannātha-vallabhe—

amuṣyāḥ pronmīlat-kamala-madhu-dhārā iva giro

nipīya kṣībatvaṁ gata iva calan-maulir adhikam |

udañcat-kāmo’pi sva-hṛdaya-kalā-gopana-paro

hariḥ svairaṁ svairaṁ smita-subhagam ūce katham ayam ||64||

**jaihmya-lajjābhyāṁ**, yathā uddhava-sandeśe (52)—

mā bhūyas tvaṁ vada ravisutā-tīra-dhūrtasya vārtāṁ

gantavyā me na khalu tarale dūti sīmāpi tasya |

vikhyātāham jagati kaṭhinā yat pidhatte mad-aṅgaṁ

romāñco’yaṁ sapadi pavano haimanas tatra hetuḥ ||65||

**dākṣiṇyena**, yathā lalita-mādhave (7.38)—

uddhūtā smita-kaumudī na madhurā vaktrendu-bimbāt tayā

mṛdvīnāṁ na nirākṛtā nija-girāṁ mādhurya-lakṣmīr api |

koṣṇair adya durāvarair nija-mano-gūḍha-vyathā-śaṁsibhiḥ

śvāsair eva daroddhūta-stana-paṭais tasyā ruṣaḥ kīrtitāḥ ||66||[[9]](#footnote-10)

**hriyā**, yathā vidagdha-mādhave(2.16)—

bhajantyāḥ sa-vrīḍaṁ katham api tadāḍambara-ghaṭām

apahnotuṁ yatnād api nava-madāmoda-madhurā |
adhīrā kālindī-pulina-kalabhendrasya vijayaṁ

sarojākṣyāḥ sākṣād vadati hṛdi kuñje tanu-vanī ||67||

**hrī-bhayābhyāṁ**, yathā—

hṛdaye tvadīya-rāgaṁ, mādhava dadhatī śamīva sā dahanam |

antarjvalitāpi bahiḥ, sarasā sphurati kṣamā-guṇataḥ ||68||

**bhayena**, yathā—

candrāvalī mandira-maṇḍanāni

patyuḥ purastāc ciram ācarantī |

vaṁśī-ninādena virūḍha-kampā

nininda dhūrtā ghana-garjitāni ||69||

**gaurava-dākṣiṇyābhyāṁ**, yathā—

sva-kara-grathitām avekṣya mālāṁ

viluṭhantīṁ pratipakṣa-keśa-pakṣe |

malināpy aghamardanādarormi-

sthagitā candramukhī babhūva tūṣṇīm ||70||

atha **smṛtiḥ** | **sā sadṛśekṣayā,** yathā haṁsadūte (23)—

tamālasyālokād giri-parisare santi capalāḥ

pulindyo govinda-smaraṇa-rabhasottapta-vapuṣaḥ |

śanais tāsāṁ tāpaṁ kṣaṇam apanayan yāsyati bhavān

avaśyaṁ kālindī-salila-śiśiraiḥ pakṣa-pavanaiḥ ||71||

**dyūtābhyāsena**, yathā—

te pīyūṣi-kirāṁ girāṁ parimalāḥ sā piñcha-cūḍojjvalā

tās tāpiñcha-manoharās tanu-rucas te kelayaḥ peśalāḥ |

tad-vaktraṁ śarad-indu-nindi-nayane te puṇḍarīka-śriṇī

tasyeti kṣaṇam apy avismarad idaṁ ceto mamāghūrṇate ||72||

atha **vitarkaḥ**, sa **vimarśād** yathā vidagdha-mādhave (6.29)—

vighūrṇantaḥ pauṣpaṁ na madhu lihate’mī madhulihaḥ

śuko’yaṁ nādatte kalita-jaḍimā dāḍima-phalam |

vivarṇā parṇāgraṁ carati hariṇīyaṁ na haritaṁ

pathānena svāmī tad ibha-vara-gāmī dhruvam agāt ||73||

**saṁśayād**, yathā lalita-mādhave (3.40)—

vidūre kaṁsārir mukuṭita-śikhaṇḍāvalir asau

pure gaurāṅgībhiḥ kalita-parirambho vilasati |

na kānto’yaṁ śaṅke surapati-dhanur-dhāma-madhuras

taḍil-lekhāhārī girim avalalambe jaladharaḥ ||74||

yathā padyāvalyāṁ (238)—

āhāre viratiḥ samasta-viṣaya-grāme nivṛttiḥ parā

nāsāgre nayanaṁ yad etad aparaṁ yac caika-tānaṁ manaḥ |

maunaṁ cedam idaṁ ca śūnyam akhilaṁ yad viśvam ābhāti te

tad brūyāḥ sakhi yoginī kim asi bhoḥ kiṁ viyoginy api ||75||

yathā vā vidagdha-mādhave (3.4)—

akṣṇor dvandvaṁ prasarati darodghūrṇa-tāraṁ murāreḥ

śvāsāḥ kḷptāṁ kila vicakilair mālikāṁ mlāpayanti |

keyaṁ dhanyā vasati ramaṇī gokule kṣipram etāṁ

nītas tīvrāmayam api yayā kām api dhyāna-niṣṭhām ||76||

**aniṣṭāptyā**—

bālyasyocchiduratayā yathā yathāṅge

rādhāyā madhurima-kaumudī didīpe |

padmāyā mukha-kamalaṁ viśīrṇamantaḥ

santāmyad bhramaram idaṁ tathā tathāsīt ||77||

yathā vā—

mā candrāvali malinā bhava rādhāyāḥ samīkṣya saubhāgyam |

jyotir-vido’pi vidyuḥ kṛṣṇe kila balavatī tārā ||78||

atha **matiḥ,** yathā padyāvalyām (337)—

āśliṣya vā pāda‑ratāṁ pinaṣṭu mām

adarśanān marma‑hatāṁ karotu vā |

yathā tathā vā vidadhātu lampaṭo

mat‑prāṇa‑nāthas tu sa eva nāparaḥ ||79||

yathā vā—

bhavāmbuja-bhavādayas tava padāmbujopāsanā-

muśanti sura-vanditāḥ kim uta manda-puṇyā nṛpāḥ |

atas tava jagatpate madhurimāmbudher mad-vidho

na dāsyam iha vaṣṭi kaḥ puruṣa-ratna kanyā-janaḥ ||80||

atha **dhṛtiḥ** | **sā duḥkhābhāvena,** yathā śrī-daśame (10.32.13)—

tad-darśanāhlāda-vidhūta-hṛd-rujo

manorathāntaṁ śrutayo yathā yayuḥ |

svair uttarīyaiḥ kuca-kuṅkumāṅkitair

acīkḷpann āsanam ātma-bandhave ||81||

**uttamāptyā**, yathā—

navyā yauvana-mañjarī sthiratarā rūpaṁ ca vismāpanaṁ

sarvābhīra-mṛgī-dṛśām iha guṇa-śreṇī ca lokottarā |

svādhīna puruṣottamaś ca nitarāṁ tyaktānyakāntā-spṛho

rādhāyāḥ kim apekṣaṇīyam aparaṁ padme kṣitau vartate ||82||

atha **harṣaḥ** | **so’bhīṣṭekṣaṇena**, yathā śrī-daśame (10.32.3)—

taṁ vilokyāgataṁ preṣṭhaṁ prīty-utphulla-dṛśo’balāḥ |

uttasthur yugapat sarvās tanvaḥ prāṇam ivāgatam ||83||

yathā vā lalita-mādhave (1.53)—

sa eṣa kim u gopikā-kumudinī-sudhā-dīdhitiḥ

sa eṣa kim u gokula-sphurita-yauvarājyotsavaḥ |

sa eṣa kim u man-manaḥ-pika-vinoda-puṣpākaraḥ

kṛśodari dṛśor dvayīm amṛta-vīcibhiḥ siñcati ||84||

**abhīṣṭa-lābhena**, yathā tatraiva (8.11)—

āloke kamaleṣaṇasya sa-jalāsāre dṛśau na kṣame

nāśleṣe kila śakti-bhāg ati-pṛthu-stambhā bhujā-vallarī |

vāṇī gadgada-kuṇṭhitottara-vidhau nālaṁ ciropasthite

vṛttiḥ kāpi babhūva saṅgama-naye vighnaḥ kuraṅgī-dṛśaḥ ||85||

atha **autsukyam | tad-iṣṭekṣā-spṛhayā**, yathā haṁsadūte (36)—

asavyaṁ bibhrāṇā padam adhūta-lākṣā-rasam asau

prayātāhaṁ mugdhe virama mama veśaiḥ kim adhunā |

amandād āśaṅke sakhi pura-purandhri-kala-kalād

alindāgre vṛndāvana-kusuma-dhanvā vijayate ||86||

**iṣṭāpti-spṛhayā**, yathā śrī-gīta-govinde (6.11)—

aṅgeṣv ābharaṇaṁ karoti bahuśaḥ patre’pi sañcāriṇī

prāptaṁ tvāṁ pariśaṅkate vitanute śayyāṁ ciraṁ dhyāyati |

ity ākalpa-vikalpa-talpa-racanā-saṅkalpa-līlā-śata-

vyāsaktāpi vinā tvayā vara-tanur naiṣā niśāṁ neṣyati ||87||

atha **augryam |**

**augryaṁ na sākṣād aṅgaṁ syāt tena vṛddhādiṣūcyate ||88||**

yathā vidagdha-mādhave (4.50)—

navīnāgre naptrī caṭula na hi dharmāt tava bhayaṁ

na me dṛṣṭir madhye-dinam api jaratyāḥ paṭur iyam |

alindāt tvaṁ nandātmaja na yadi re yāsi tarasā

tato’haṁ nirdoṣā pathi kiyati haṁho madhupurī ||89||

atha **amarṣaḥ | so’dhikṣepād**, yathā śrī-daśame (10.60.44)—

tasyāḥ syur acyuta nṛpā bhavatopadiṣṭāḥ

strīṇāṁ gṛheṣu khara-go-śva-viḍāla-bhṛtyāḥ |

yat-karṇa-mūlam ari-karṣaṇa nopayāyād

yuṣmat-kathā mṛḍa-viriñca-sabhāsu gītā ||90||

**apamānād**, yathā vidagdha-mādhave (4.39)—

bāle vallava-yauvata-stana-taṭī-dattārdha-netrād itaḥ

kāmaṁ śyāma-śilā-vilāsi-hṛdayāc cetaḥ parāvartaya |

vidmaḥ kiṁ na hi yad vikṛṣya kulajāḥ kelibhir eṣa striyo

dhūrtaḥ saṅkulayan kalaṅka-tatibhir niḥśaṅkam unmuñcati ||91||

atha **asūyā** | **sā saubhāgyena**, yāthā śrī-daśame (10.30.32)—

imāny adhika-magnāni padāni vahato vadhūm |

gopyaḥ paśyata kṛṣṇasya bhārākrāntasya kāminaḥ ||92||

yāthā vā tatraiva (10.21.9)—

gopyaḥ kim ācarad ayaṁ kuśalaṁ sma veṇur

dāmodarādhara-sudhām api gopikānām |

bhuṅkte svayaṁ yad avaśiṣṭa-rasaṁ hradinyo

hṛṣyat-tvaco’śru mumucus taravo yathāryāḥ ||93||

yathā vā,

kṛṣṇādhara-madhu-mugdhe pibasi sadeti tvam unmadā mā bhūḥ |

muralī-bhukta-vimukte rajyati bhavatīva kā tatra ||94||

**guṇena**, yathā—

tvatto’pi mugdhe madhuraṁ sakhī me

vanya-srajaṁ sraṣṭum asau pravīṇā |

nāsyāḥ karau siñcati ced udīrṇā

nirudhya dṛṣṭiṁ praṇayāśru-dhārā ||95||

atha **cāpalyam | tad rāgeṇa**, yathā—

phullāsu gokula-taḍāga-bhavāsu keliṁ

niḥśaṅkam ācara ciraṁ vara-padminīṣu |

mṛdvīm alabdha-kusumāṁ nalinīṁ tvam enāṁ

mā kṛṣṇa-kuñjara kareṇa parispṛśādya ||96||

yathā vā, śrī-gīta-govinde (1.49)

rāsollāsa-bhareṇa vibhrama-bhṛtām ābhīra-vāma-bhruvām

abhyarṇaṁ parirabhya nirbharam uraḥ premāndhayā rādhayā |

sādhu tvad-vadanaṁ sudhā-mayam iti vyāhṛtya gīta-stuti-

vyājād udbhaṭa-cumbitaḥ smita-manohāri hariḥ pātu vaḥ ||97||

**dveṣeṇa,** yathā—

yātu vakṣasi harer guṇa-saṅga-

projjhitā layam iyaṁ vana-mālā |

yā kadāpy akhila-saukhya-padaṁ naḥ

kaṇṭham asya kuṭilā na jahāti ||98||

atha **nidrā | sā klamena**, yathā—

śvāsa-spandana-bandhurodara-talaṁ puṣpāvalī-srastara-

nyañcan-mauktika-hāra-yaṣṭi kalayan nīvīṁ manāg ākulām |

klāntaḥ keli-bharād uroja-kalasīm ābhīra-vāma-bhruvaḥ

kalyāṇīm upadhāya sāndra-pulakām adrau nidadrau hariḥ ||99||

yathā vā haṁsadūte (115)—

alinde kālindī-kamala-surabhau kuñja-vasater

vasantīṁ vāsantī nava-parimalodgāri-cikurām |

tvad-utsaṅge nidrā-sukha-mukulitākṣīṁ punar imāṁ

kadāhaṁ seviṣye kiśalaya-kalāpa-vyajaninī ||100||

atha **suptir**, yathā—

puraḥ panthānaṁ me tyaja yad amunā yāmi yamunā-

miti vyākṣāṇā cucuka-vicarat-kaustubha-ruciḥ |

hareḥ savyaṁ rādhā bhujam upadadhaty ambuja-mukhī

darī-kroḍe klāntā niviḍam iha nidrā-bharam agāt ||101||

yathā vā—

ābhīrendra-sutasya gaṇḍa-mukure svāpnībhir ullāsitaṁ

līlābhiḥ pulakaṁ vilokya cakitā niścinvatī jāgaram |

sā veṇor haraṇotsave dhṛta-navotkaṇṭhāpi talpāñcale

visrastaṁ karato’pi nādhyavasasau taṁ hartum eṇekṣaṇā ||102||

**prabodhaḥ**, yathā—

nidrā-pramoda-haram apy uru-kaṇṭha-nādaṁ

kaṇṭhī-ravasya śitikaṇṭha-patatra-mauliḥ |

tuṣṭāva satvara-vibuddha-pariplavākṣa

rādhā-payodhara-girindra-nipīḍitāṅgam ||103||

**sakhyāṁ sva-sneho**, yathā—

śaila-mūrdhni hariṇā viharantī

roma-kuḍmala-karmabita-mūrtiḥ |

rādhikā salalitaṁ lalitāyāḥ

paśya mārṣṭi lulitālakam āsyam ||104||

atha **utpattyādi-daśā-catuṣṭayam**, **tatra utpattir**, yathā—

mṛdur iyam iti vādīr mā tvam asyā kuḍuṅge

śaśimukhi tava sakhyāḥ pauruṣaṁ dṛṣṭam asti |

iti bhavad-upakaṇṭhe mad-girā bhugna-dṛṣṭeḥ

sthapuṭita-vadanāyā rādhikāyāḥ smarāmi ||105||

 atrāsūyotpattiḥ |

atha **sandhiḥ | tatra sarūpayor**, yathā—

cirābhīṣṭe prekṣe danuja-damane vindati dṛśoḥ

padaṁ patyau cārdha-sphuṭa-vacasi rakta-tviṣi ruṣā |

iyaṁ nispandāṅgī nimiṣa-kalanonmukta-nayanā

babhūvāvaṣṭambha-pratikṛtir ivāmbhoja-vadanā ||106||

 atreṣṭāniṣṭekṣaṇa-kṛtayor jāḍyayoḥ sandhiḥ |

atha **bhinnayoḥ | tatra eka-hetujayor**, yathā lalita-mādhave (9.39)—

śikhari-bhara-vitarkataḥ prataptaṁ

samaham aharniśam īkṣayā priyasya |

hṛdayam iha samasta-vallavīnāṁ

yugapad apūrva-vidhaṁ dvidhā babhūva ||107||

 atra viṣāda-harṣayoḥ |

**bhinna-hetujayor**, yathā—

sthavayati nava-rāgaṁ mādhave rādhikāyāṁ

giram atha lalitāyāḥ sāvahelāṁ pratītya |

calatara-caraṇāgreṇālikhantī dharitrīṁ

vidhṛta-vadana-padmā tatra siṣveda padmā ||108||

 atra cintāmarṣayoḥ |

atha **śāvalyam**, yathā vidagdha-mādhave (5.7)—

dhanyās tā hariṇī-dṛśaḥ sa ramate yābhir navīno yuvā

svairaṁ cāpalam ākalayya laltā māṁ hanta nindiṣyati |

govindaṁ parirabdhum indu-vadanaṁ hā cittam utkaṇṭhate

dhig vāmaṁ vidhim astu yena garalaṁ mānābhidhaṁ nirmame ||109||

 atra cāpala-śaṅkautsukyāmarṣāṇāṁ śāvalyam |

atha **śāntiḥ**, yathā—

ālī-yukti-kuṭhārikā-paṭimābhir yo na prapede chidāṁ

dūtī-jalpita-nirjhareṇa ca ciraṁ yaḥ kvāpi noccālitaḥ |

vaṁśī-nāda-marul-lavena kamalā-cetas taṭī-veṣṭano

mānākhyaḥ prabalonnatis tarur ayaṁ na kṣipram unmūlyate ||110||

 atrerṣyākhya-bhāvasya śāntiḥ |

iti śrī-śrī-ujjvala-nīlamaṇau

vyabhicāri-prakaraṇam

||13||

 —o)0(o—

(14)

# atha sthāyi-bhāva-prakaraṇam

**sthāyi-bhāvo’tra śṛṅgāre kathyate madhurā ratiḥ ||1||**

**sā,** yathā govinda-vilāse—

kālāhi-vaktra-vilasad-rasanāgrajāgrad-

gopī-dṛg-añcala-camatkṛti-biddha-marmā |

śarmādiśatv aruṇa-ghūrṇita-locanāntaḥ-

sañcāra-cūrṇita-satī-hṛdayo mukundaḥ ||2||

yathā vā dāna-keli-kaumudyām (30)—

govardhana-girim upetya kaṭākṣa-bāṇān

karṇa-sphuran-maṇi-śilopari saṅkṣuvānā |

kā bhrū-dhanur-dhuvana-sūcita-luñcaneyaṁ

vyagrīkaroty ahaha mām api sambhrameṇa ||3||

**abhiyogād viṣayataḥ sambandhād abhimānataḥ |**

**sā tadīya-viśeṣebhya upamātaḥ svabhāvataḥ |**

**ratir āvirbhaved eṣām uttamatvaṁ yathottaram ||4||**

tatra **abhiyogaḥ—**

**abhiyogo bhaved bhāva-vyaktiḥ svena pareṇa ca ||5||**

tatra **svenābhiyogād**, yathā—

mad-adhara-viluṭhad-vilocanāntaṁ

mṛdula-latā-nava-pallavaṁ daśantam |

sakhi harim avalokya bhānujāyā-

staṭa-vipine sphuṭad-antarāsmi jātā ||6||

yathā vā—

kuvalaya-vipināny asau sṛjantī

diśi diśi locana-cāpalāc calākṣī |

harati taraṇijā-taṭe puraḥ kā

subala balān mama citta-cañcarīkam ||7||

**pareṇābhiyogād**, yathā—

tvadīyam āpīya gatāvalambā

saṁvāda-mādhvīkam atīva sādhvī |

āghūrṇamānā vraja-rāja-sūno

nīvīṁ skhalantīṁ na vidāñcakāra ||8||

atha **viṣayāḥ—**

**śabda-sparśādayaḥ pañca viṣayāḥ kila viśrutāḥ ||9||**

tatra **śabdād**, yathā vidagdha-mādhave (1.34)—

nādaḥ kadamba-viṭapāntarato visarpan

ko nāma karṇa-padavīm aviśan na jāne |

hā hā kulīna-gṛhiṇī-gaṇa-garhaṇīyāṁ

yenādya kām api daśāṁ sakhi lambhitāsi ||10||

yathā vā, tatraiva (2.2)—

ekasya śrutam eva lumpati matiṁ kṛṣṇeti nāmākṣaraṁ

sāndronmāda-paramparām apanayaty anyasya vaṁśī-kalaḥ |

eṣa snigdha-ghana-dyutir manasi me lagnā sakṛd-vīkṣaṇāt

kaṣṭaṁ dhik puruṣa-traye ratir abhūn manye mṛtiḥ śreyasī ||11||

**sparśād**, yathā—

vrajaṁ muṣṭi-grāhye tamasi nigiraty aṅgam iha me

sakhi sparśaṁ daivād yad-avadhi paraṁ kasyacid agāt |

gṛhītā jāgaryā tad-avadhi sadaivāṅgaja-gaṇaiḥ

sa-śaṅkair yā paśya kṣaṇam api na sādyāpy uparatā ||12||

**rūpād**, yathā haṁsadūte (77)—

kṛtākṛṣṭi-krīḍaṁ kim api tava rūpaṁ mama sakhī

sakṛd dṛṣṭvā dūrād ahita-hita-bodhojjhita-matiḥ |

hatā seyaṁ premānalam anu viśantī sarabhasaṁ

pataṅgīvātmānaṁ murahara muhur dāhitavatī ||13||

**rasād**, yathā—

pulakayati yad aṅgaṁ sevate gātra-bhaṅgaṁ

vahati hṛdi taraṅgaṁ sadya evādya mugdhā |

tad aghadamana-vaktrodgīrṇa-tāmbūlam alpaṁ

sphuṭam aviditam āsye nyastam asyās tvayāli ||14||

**gandhād**, yathā—

vibhrājante kva sakhi sukhinaḥ śākhino mohanās te

yeṣāṁ puṣpair iyam anupamā vaijayantī kṛtāsti |

paśyākṛṣṭa-bhramara-paṭalā yāta-yāmāpi kāmaṁ

yā bhūyobhir mama parimalaiḥ stambhayaty adya cetaḥ ||15||

**lokottara-padārthānāṁ prabhāvaḥ ko’py anargalaḥ |**

**ratiṁ tad-viṣayaṁ cāsau bhāsayet tūrṇam ekadā ||16||**

atha **sambandhaḥ—**

**sambandhaḥ kula-rūpādi-sāmagrī-gauravaṁ bhavet ||17||**

tato yathā—

vīryaṁ kandukitādri-rūpam akhila-kṣmā-maṇḍalī-maṇḍanaṁ

janmābhīra-purandarasya bhavane pāre-parārdhaṁ guṇāḥ |

līlā kvāpi jagac-camatkṛti-karīty etasya lokottarā

vṛttir veṇu-dharasya durmukhi dhṛtiṁ kasyāḥ kṣaṇaṁ rakṣati ||18||

atha **abhimānaḥ—**

**santu ramyāṇi bhūrīṇi prārthyaṁ syād idam eva me |**

**iti yo nirṇayo dhīrair abhimānaḥ sa ucyate ||19||**

tato yathā—

sphurantu bahavaḥ kṣitau madhurimormi-dhaureyakā

vidagdha-maṇayo guṇāvali-patiṁ-varābhir vṛtāḥ |

na yasya śikhi-candraṁ śirasi naiva veṇur mukhe

na dhātu-racanā tanau sakhi tṛṇāya manye na tam ||20||

atha **tadīya-viśeṣāḥ—**

**tadīyānāṁ viśeṣāḥ syuḥ pada-goṣṭha-priyādayaḥ ||21||**

tatra **padāni—**

**padāny atra padāṅkāḥ syuḥ ||22||**

tato yathā—

sphurati sakhi rathāṅgāmbhoja-dambholi-bhājāṁ

taṭa-bhuvi viśadeyaṁ kasya paṅktiḥ padānām |

hṛdayam aghṛṇa-ghūrṇāghrātam udghāṭayantī

mama tanu-latikāyāṁ kuḍmalaṁ yā tanoti ||23||

**atha goṣṭham—**

**goṣṭhaṁ vṛndāvanāśritam ||24||**

tato, yathā—

madayati hṛdayaṁ sakhi vrajo’yaṁ

madhurimabhiḥ kvacid apy adṛṣṭa-pūrvaiḥ |

iha viharati ko’pi nāgarendaras

tribhuvana-maṇḍala-mūrtir ity avehi ||25||

**atha priya-janaḥ—**

**prauḍha-bhāvānubiddho yas tasya priya-jano’tra saḥ ||26||**

tato, yathā—

gurubhir api niṣiddhā tām ahaṁ yāvad akṣṇoḥ

padam anayam ananta-śreyasāṁ sadma rādhām |

tṛṣitam iva mano me prekṣate tanvi tāvad

diśi diśi viharantīṁ śyāmalāṁ śālabhañjīm ||27||

atha **upamā—**

**yathā kathañcid apy asya sādṛśyam upamoditā ||28||**

tato, yathā—

navāmbudhara-mādhurī sphurati mūrtir urvī-tale

kṛśodari dṛśor iyāt pathi kim īdṛśo vā yuvā |

puraḥ sumukhi gopateḥ sadai sanniviṣṭasya me

pitur vitanute naṭo yam anukṛtya nṛtya-kramam ||29||

yathā vā—

sphuraty eṣa preyān iva nava-ghanas tasya subhage

śikhaṇḍīnāṁ śreṇīṁ tulayati surendrāyudham idam |

asau vāso lakṣmīr iva viharate vidyud iti sā

niśamyodasrākṣī tvayi nihita-buddhir nivasati ||30||

atha **svabhāvaḥ—**

**bhair hetv-anapekṣī tu svabhāvo’rthaḥ prakīrtitaḥ |**

**nisargaś ca svarūpaṁ cety eṣo’pi bhavati dvidhā ||31||**

atra **nisargaḥ—**

**nisargaḥ sudṛḍhābhyāsa-janyaḥ saṁskara ucyate |**

**tad-udbodhasya hetuḥ syād guṇa-rūpa-śrutir manāk ||32||**

tato, yathā—

sa tarjatu batāgrajas tyajatu māṁ suhṛn-maṇḍalaḥ

pitā kila vilajjatāṁ ghana-dṛg-ambur ambāstu me |

manaḥ sakhi samīhate śruta-guṇa-śriyaṁ sarvathā

tam eva yadu-puṅgavaṁ na tu kadāpi caidyaṁ nṛpam ||33||

yathā vā—

asundaraḥ sundara-śekharo vā

guṇair vihīno guṇināṁ varo vā |

dveṣī mayi syāt karuṇāmbudhir vā

śyāmaḥ sa evādya gatir mamāyam ||34||

**atha svarūpam—**

**ajanyas tu svataḥ-siddhaḥ svarūpaṁ bhāva iṣyate |**

**etat tu kṛṣṇa-lalanobhaya-niṣṭhatayā tridhā ||35||**

**atha kṛṣṇa-niṣṭham—**

**kṛṣṇa-niṣṭhaṁ svarūpaṁ syād adaityaiḥ sugamaṁ janaiḥ ||36||**

tato, yathā—

iyaṁ vyaktir gopī na bhavati puraḥ kintu kutukī

harir nārī-veśo yad akhila-sura-strīr dhuvati naḥ |

jagan-netra-śreṇī-timira-haraṇāyāmbara-maṇiṁ

vinā kasyānyasya priya-sakhi bhaved aupayikatā ||37||

**atha lalanā-niṣṭham—**

**svarūpaṁ lalanā-niṣṭhaṁ svayam udbuddhatāṁ vrajet |**

**adṛṣṭe’py aśrute’py uccaiḥ kṛṣṇe kuryād drutaṁ ratim ||38||**

tato, yathā—

jihīte yaḥ kakṣāṁ kvacid alam adṛṣṭāśruta-cara-

trilokyām astīti kṣaṇam api na sambhāvana-mayīm |

ghana-śyāmaṁ pītāmbaram ahaha saṅkalpayad amuṁ

janaṁ kañcid goṣṭhe sakhi mama vṛthā dīryati manaḥ ||39||

atha **ubhaya-niṣṭham—**

**tat syād ubhaya-niṣṭhaṁ yat svarūpaṁ kṛṣṇa-subhruvoḥ ||40||**

tato, yathā lalita-mādhave (2.12)—

sahacari harir eṣa brahma-veśaṁ prapannaḥ

kim ayam itarathā me vidravaty antarātmā |

śaśadhara-maṇi-vedī sveda-dhārāṁ prasūte

na kila kumuda-bandhoḥ kaumudīm antareṇa ||41||

**proktā atrābhiyogādyā vilāsādhikya-hetave |**

**ratiḥ svabhāvajaiva syāt prāyo gokula-subhruvām ||42||**

**sādhāraṇī nigaditā samañjasāsau samarthā ca |**

**kubjādiṣu mahiṣīṣu ca gokula-devīṣṇḍ ca kramataḥ ||43||**

**maṇivac-cintāmaṇivat-kaustubha-maṇivat tridhābhimatā |**

**nātisulabheyam abhitaḥ sudurlabhā syād ananya-labhyā ca ||44||**

tatra **sādhāraṇī—**

**nātisāndrā hareḥ prāyaḥ sākṣād darśana-sambhavā |**

**sambhogecchā-nidāneyaṁ ratiḥ sādhāraṇī matā ||45||**

yathā śrī-daśame (10.48.9)—

sahoṣyatām iha preṣṭha dināni katicin mayā |

ramasva notsahe tyaktuṁ saṅgaṁ te’mburuhekṣaṇa ||46||

**asāndratvād rater asyāḥ sambhogecchā vibhidyate |**

**etasyā hrāsato hrāsas tad-dhetutvād rater api ||47||**

atha **samañjasā—**

**patnī-bhāvābhimānātmā guṇādi-śravaṇādijā |**

**kvacid bhedita-sambhoga-tṛṣṇā sāndrā samañjasā ||48||**

yathā tatraiva (10.52.38)—

kā tvā mukunda mahatī kula-śīla-rūpa-

vidyā-vayo-draviṇa-dhāmabhir ātma-tulyam |

dhīrā patiṁ kulavatī na vṛṇīta kanyā

kāle nṛ-siṁha nara-loka-mano-’bhirāmam ||49||

**samañjasātaḥ sambhoga-spṛhāyā bhinnatā yadā |**

**tadā tad-utthitair bhāvair vaśyatā duṣkarā hariḥ ||50||**

tathā hi tatraiva (10.61.4)—

smāyāvaloka-lava-darśita-bhāva-hāri-

bhrū-maṇḍala-prahita-saurata-mantra-śauṇḍaiḥ |

patnyas tu ṣoḍaśa-sahasram anaṅga-bāṇair

yasyendriyaṁ vimathituṁ karaṇair na śekuḥ ||51||

atha **samarthā—**

**kaṁcid viśeṣam āyantyā sambhogecchā yayābhitaḥ |**

**ratyā tādātmyam āpannā sā samartheti bhaṇyate ||52||**

**sva-svarūpāt tadīyād vā jātā yat-kiṁcid-anvayāt |**

**samarthā sarva-vismāri-gandhā sāndratamā matā ||53||**

yathā—

prekṣyāśeṣe jagati madhurāṁ svāṁ vadhūṁ śaṅkayā te

tasyāḥ pārśve gurubhir abhitas tvat-prasaṅgo nyavāri |

śrutvā dūre tad api bhavataḥ sā tulā-koṭi-nādaṁ

hā kṛṣṇety aśruta-caram api vyāharanty unmadāsīt ||54||

**sarvādbhuta-vilāsormi-camatkāra-kara-śriyaḥ |**

**sambhogecchā-viśeṣo’syā rater jātu na bhidyate |**

**ity asyāṁ kṛṣṇa-saukhyārtham eva kevalam udyamaḥ ||55||**

**pūrvasyāṁ sva-sukhāyāpi kadācit tatra sambhavet ||56||**

**iyam eva ratiḥ prauḍhā mahābhāva-daśāṁ vrajet |**

**yā mṛgyā syād vimuktānāṁ bhaktānāṁ ca varīyasām ||57||**

yathā śrī-daśame (10.47.58)—

etāḥ paraṁ tanu-bhṛto bhuvi gopa-vadhvo

govinda eva nikhilātmani rūḍha-bhāvāḥ |

vāñchanti yad bhava-bhiyo munayo vayaṁ ca

kiṁ brahma-janmabhir ananta-kathārasasya ||58||

**syād dṛḍheyaṁ ratiḥ premā prodyan snehaḥ kramād ayam |**

**syān mānaḥ praṇayo rāgo’nurāgo bhāva ity api ||59||**

**bījam ikṣuḥ sa ca rasaḥ sa guḍaḥ khaṇḍa eva saḥ |**

**sa śarkarā sitā sā ca sā yathā syāt sitopalā ||60||**

**ataḥ prema-vilāsāḥ syur bhāvāḥ snehādayas tu ṣaṭ |**

**prāyo vyavahriyante’mī prema-śabdena sūribhiḥ ||61||**

**yasyā yādṛśa-jātīyaḥ kṛṣṇe premābhyudañcati |**

**tasyāṁ tādṛśa-jātīyaḥ sa kṛṣṇasyāpy udīyate ||62||**

tatra **premā—**

**sarvathā dhvaṁsa-rahitaṁ saty api dhvaṁsa-kāraṇe |**

**yad-bhāva-bandhanaṁ yūnoḥ sa premā parikīrtitaḥ ||63||**

yathā—

śape tubhyaṁ dharma-sthiti-manyu-sarantyā sakhi mayā

viśuddhām ugrābhir muhur api nirasto bhaṇitibhiḥ |

sa mugdhe śyāmātmā tyajati na hi me vartma bata māṁ

jagārāpad-ghorā viracayatu śāstiṁ gṛha-patiḥ ||64||

yathā vā—

rādhāyāḥ sakhi sad-guṇair anudinaṁ rūpānurāgādibhiḥ

sāndrāṁ labdhavator api vyasanitāṁ vyākṣipta-kāntāntaraiḥ |

prāpa kvāpi parasparopari yayor na mlānatāṁ yas tayo-

staṁ candrāvali-candrakābharaṇayoḥ ko vetti bhāva-kramam ||65||

**sa tridhā kathyate prauḍha-madhya-manda-prabhedataḥ ||66||**

tatra **prauḍhaḥ—**

**vilambādibhir ajñāta-citta-vṛttau priye jane |**

**itara-kleśa-kārī yaḥ sa premā prauḍha ucyate ||67||**

yathā—

gatvā brūhi nikuñja-sadmani sakhe khinnāṁ mama preyasīṁ

mā kālātyayam ākalayya kamale mayy apratītiṁ kṛthāḥ |

duṣṭaṁ dānavam atra gokula-śiraḥ-śūlaṁ cikitsann ahaṁ

drāg eṣa praṇayena pallava-mayīṁ labdho’smi śayyāṁ tava ||68||

**atha madhyaḥ—**

**itarānubhavāpekṣāṁ sahate yaḥ sa madhyamaḥ ||69||**

yathā—

sarvārambha-manoharāṁ sapadi me candrāvalīṁ vindato

raṅgaḥ śārada-śarvarī-samucitaḥ paryāptim evāyayau |

tāṁ kandarpa-camū-camatkṛti-kara-krīḍormi-kirmīritāṁ

rādhāṁ hanta tathāpi cittam adhunā sākṣān mamāpekṣate ||70||

**atha mandaḥ—**

**sadā paricitatvādeḥ karoty ātyantikāt tu yaḥ |**

**naivopekṣāṁ na cāpekṣāṁ sa premā manda ucyate ||71||**

yathā—

anunīya rūḍha-mānām ānaya bhāmāṁ sakhīm aśokalatām |

bhavati premavatīnāṁ manāg upekṣāpi doṣāya ||72||

athavā—

**prauḍhaḥ premā sa yatra syād viśleṣasyāsahiṣṇutā ||73||**

yathā uddhava-sandeśe (50)—

nirmāya tvaṁ vitara phalakam hāri kaṁsāri-mūrtyā

vāraṁ vāraṁ diśasi yadi māṁ māna-nirvāhanāya |

yat paśyantī bhavana-kuhare ruddha-karṇāntarāhaṁ

sāhaṁkārā priya-sakhi sukham yāpayiṣyāmi yāmam ||74||

**kṛcchrāt sahiṣṇutā yatra sa tu madhyama ucyate ||75||**

yathā—

avitatham asau kiṁ drāghīyān gamiṣyati vāsaraḥ

sumukhi sa niśārambhaḥ kiṁvā sameṣyati maṅgalaḥ |

smita-mukha-śaśī go-dhūlibhiḥ karambita-kuntalaḥ

kṣapayati dṛśām ārtiṁ yatra vrajeśvara-nandanaḥ ||76||

**sa mandaḥ kathito yatra bhavet kutrāpi vismṛtiḥ ||77||**

yathā—

pratipakṣa-janerṣyayā na me

smṛtir āsīd vana-mālya-gumphane |

sakhi kiṁ karavai gavāṁ puro

ghana-hambā-dhvanir eṣa jṛmbhate ||78||

atha **snehaḥ—**

**āruhya paramāṁ kāṣṭhāṁ premā cid-dīpa-dīpanaḥ |**

**hṛdayaṁ drāvayann eṣa sneha ity abhidhīyate |**

**atrodite bhavej jātu na tṛptir darśanādiṣu ||79||**

yathā krama-dīpikāyām (3.27)—

tad-atimadhura-rūpa-kamra-śobhā-

mṛta-rasa-pāna-vidhāna-lālasābhyām |

praṇaya-salila-pūra-vāhinīnām

alasa-vilola-vilocanāmbujābhyām ||80||

yathā vā—

jyotsnā-śīdhuṁ hari-mukha-vidhor apy analpaṁ pibantau

nāntas tṛptiṁ tava katham api prāpnuto dṛk-cakorau |

āghūrṇantau mada-kalatayā suṣṭhu mugdhau yad etau

bhūyo bhūyas tam iha vamato bāṣpa-pūra-cchalena ||81||

**aṅga-saṅge viloke ca śravaṇādau ca sa kramāt |**

**kaniṣṭho madhyamaḥ śreṣṭhas trividho’yaṁ manodravaḥ ||82||**

**tatra aṅga-saṅge,** yathā—

asi ghana-rasa-rūpas tvaṁ pālī lāvaṇya-sāra-maya-mūrtiḥ |

mādhava bhavad-āśleṣe bhavitā nāsyāḥ kathaṁ dravatā ||83||

**viloke,** yathā—

asyās tvad-vadane saroja-suhṛdi vyaktiṁ purastād gate

nāścaryaṁ dravatām avindata mano-haiyaṅgavīnaṁ yadi |

kintv āścaryam idaṁ mukunda milite śyāmā-mukhendau bhava-

ccetaś candra-maṇir dravan jalatayā bhūyo babhūvācalaḥ ||84||

**śravaṇe,** yathā—

śruti-parisara-kakṣāṁ yāti nāmnas tavārdhe

mura-damana dṛg-ambho-dhārayā dhauta-gātrī |

madana-mada-madhūlī-mugdha-medhā-samṛddhiḥ

skhalati kuvalayākṣī jṛmbhate stambhate ca ||85||

**ādi-śabdena smaraṇe,** yathā—

kṛṣṇa-vartmani kṛtābhiniveśo

sāmprataḥ tvam asi kampita-gātrī |

sneha-pūra-paripāka-mayaṁ te

kiṁ bhaviṣyati mano na vilīnam ||86||

**sa ghṛtaṁ madhu cety uktaṁ sneho dvedhā svarūpataḥ ||87||**

tatra **ghṛta-snehaḥ—**

**ātyantikādara-mayaḥ sneho ghṛtam itīryate ||88||**

**bhāvāntarānvito gacchan svādodrekaṁ na tu svayam |**

**ghanībhaven nisargāti-śītalān mitha ādarāt |**

**gāḍhādara-mayas tena snehaḥ syād ghṛtavad ghṛtam ||89||**

yathā—

abhutthāya vidūrato madhubhidā yāśliṣyate sādaraṁ

yā snehena vaśīkaroti guruṇā pāvitrya-pūrṇena tam |

kṣipraṁ yāti sitopaleva vilayaṁ tat-keli-vṛṣṭyā ca yā

yuktā hanta kayopamātum api sā candrāvalī me sakhī ||90||

yathā vā—

nijam agharipuṇāṁse nyastam ākṛṣya savyaṁ

bhujam iha nidadhānā dakṣam asrokṣitākṣī |

pada-yugam api baṅkaṁ śaṅkayā vikṣipantī

pratiyuvati-vayasyāṁ smerayāmāsa gaurī ||91||

**ādaro gauravotthaḥ syād ity anyonyāśrita-dvayam |**

**raty-ādau sad api snehe suvyaktatvād ihocyate ||92||**

**madīyatātiśaya-bhāk priye sneho bhaven madhu |**

**svayaṁ prakaṭa-mādhuryo nānā-rasa-samāhṛtiḥ ||93||**

**mattatoṣma-dharaḥ sneho madhu-sāmyān madhūcyate ||94||**

yathā—

rādhā snehamayena hanta racitā mādhurya-sāreṇa sā

saudhīva pratimā ghanāpy uru-guṇair bhāvoṣmaṇā vidrutā |

yan-nāmany api dhāmani śravaṇayor yāti prasaṅgena me

sāndrānanda-mayī bhavaty anupamā sadyo jagad-vismṛti ||95||

atha **mānaḥ—**

**snehas tūtkṛṣṭatāvāptyā mādhuryaṁ mānayan navam |**

**yo dhārayaty adākṣiṇyaṁ sa māna iti kīrtyate ||96||**

yathā—

sravad-asra-bhare kṛte dṛśau me

tava godhūlibhir eva gopa-vīra |

adhunā vadanānilaiḥ kim ebhir

virameti bhrukuṭiṁ babhāra subhrūḥ ||97||

**udātto lalitaś ceti māno’yaṁ dvividho mataḥ ||98||**

tatra **udāttaḥ—**

**udāttaḥ syād ghṛta-sneho dhārayan gahana-kramam |**

**dākṣiṇya-bhāg adākṣiṇyaṁ vāmya-gandhaṁ ca kutracit ||99||**

tatra **dākṣiṇyodātto**, yathā—

rādheti skhalitābhidhe mayi haṭhād biddhāntarāpy ārtibhir

mad-vailakṣya-śamāya sā dviguṇayanty āsyāravinde smitam |

jalpe ca mradimānubiddham adhikaṁ mādhuryam ātanvatī

citrāṇīva cakāra mat-priya-suhṛd-vṛndāni candrāvalī ||100||

atha **vāmya-gandhodātto**, yathā śrī-viṣṇu-purāṇe (5.13.45) —

kācid bhrū-bhaṅguraṁ kṛtvā lalāṭa-phalakaṁ harim |

vilokya netra-bhṛṅgābhyāṁ papau tan-mukha-paṅkajam ||101||

yathā vā—

akṣa-saṁsadi jitāpi mṛgākṣī

mādhavena parirambha-paṇena |

bhugna-dṛṣṭir iha vipratipannāṁ

taṁ karaṇe rurudhe pariripsum ||102||

atha **lalitaḥ—**

**madhu-snehas tu kauṭilyaṁ svātantrya-hṛdayaṅgamam |**

**bibhran-narma-viśeṣaṁ ca lalito’yam udīryate ||103||**

tatra **kauṭilya-lalito**, yathā śrī-daśame (10.32.6)—

ekā bhrukuṭim ābaddhya prema-saṁrambha-vihvalā |

ghnatīvaikṣat sandaṣṭa-daśana-cchadā ||104||

yathā vā—

adatta me vartmani manmathonmadā

svayaṁ grahāśleṣam asau sakhī tava |

ity uktavantaṁ kuṭilībhavan mukhī

kṛṣṇaṁ vataṁsena jaghāna maṅgalā ||105||

yathā vā—

citraṁ cira-sparśa-sukhāya cucuke

kurvantam akṣipram iyaṁ calekṣaṇā |

svinnāṅgulīkaṁ pulakāñcita-śriyā

savyena cikṣepa kucena keśavam ||106||

atha **narma-lalito**, yathā dāna-keli-kaumudyām (90)—

mithyā jalpatu te kathaṁ nu rasanā sādhvī-sahasrasya yā

bimboṣṭhāmṛta-sevanād agharipo puṇyā prayatnād abhūt |

kasmād eva balṁt-karotu ca karaḥ soḍhuṁ kṣamaḥ subhruvāṁ

raktaḥ suṣṭhu na nīvi-bandham api yaḥ kā vānya-bandhe kathā ||107||

atha **praṇayaḥ—**

**māno dadhāno viśrambhaṁ praṇayaḥ procyate budhaiḥ ||108||**

yathā—

kucopānte spṛṣṭā mura-vijayinā tad-bhuja-śira-

stiro-nyasta-grīvā bhruvam anṛju-dṛṣṭir vibhujatī |

paṭenāsya mlānīkṛta-puraṭa-bhāsā pulakinī

pramodāsrair dhautaṁ nija-mukham iyaṁ mārṣṭi sumukhī ||109||

**svarūpaṁ praṇayasyāsya viśrambhaḥ kathito budhaiḥ |**

**viśrambho’pi dvidhā maitraṁ sakhyaṁ ceti nigadyate ||110||**

tatra **maitraṁ—**

**bhāvajñaiḥ procyate maitraṁ viśrambho vinayānvitaḥ ||111||**

yathā śrī-daśame (10.32.4)–

kācit karāmbujaṁ śaurer jagṛhe’ñjalināṁ mudā |

kācid dadhāra tad-bāhum aṁse candana-rūṣitam ||112||

yathā vā—

na hi saṅkuca paṅkajekṣaṇaḥ

pādayos te nidadhātu nūpurau |

anayor dhvanibhir vilajjatāṁ

kalahaṁsīva vipakṣa-kāminī ||113||

atha **sakhyam—**

**visrambhaṁ sādhvasonmuktaḥ sakhyaṁ sva-vaśatā-mayaḥ ||114||**

yathā—

sarabhasam adhikaṇṭham arpitābhyāṁ

danuja-ripor nija-bāhu-vallarībhyām |

niṭilam avanamayya tasya karṇe

sakhi kathitaṁ kim iva tvayā rahasyam ||115||

yathā vā śrī-viṣṇu-purāṇe (5.30.34)–

yadi te tad-vacaḥ satyaṁ satyātyarthaṁ priyeti me |

mad-geha-niṣkuṭārthāya tadāyaṁ nīyatāṁ taruḥ ||116||

yathā vā—

vinyasya vakṣoruha-koraka-dvayīṁ

vakṣaḥ-sthale kaṁsa-harasya hāriṇīm |

patrāṅkuraṁ kuṅkuma-bindu-nālike

likhaty asau candra-mukhī sakhī mama ||117||

yathā vā śrī-daśame (10.30.38)—

tato gatvā vanoddeśe dṛptā keśavam abravīt |

na pāraye’haṁ calituṁ naya māṁ yatra te manaḥ ||118||

**janitvā praṇayaḥ snehāt kutracin mānatāṁ vrajet |**

**snehān mānaḥ kvacid bhūtvā praṇayatvam athāśnute ||119||**

**kārya-kāraṇatānyo’nyam ataḥ praṇaya-mānayoḥ |**

**ity atra pṛthag evāsau viśrambhodāhṛtiḥ kṛtā ||120||**

**udātta-lalitābhyāṁ tu maitrya-sakhye susaṅgate |**

**dve sumaitrya-susakhyākhye yathā-saṅkhyam udīrite ||121||**

**tatra sumaitryam—**

ālī-puraḥ kathayituṁ rajanī-rahasyaṁ

tatrodyate madhuripau mṛdulā bhramad-bhrūḥ |

utkṣipya tan mukha-puṭāvaraṇāya hastaṁ

nyañcan-mukhī samavariṣṭa punar varākṣī ||122||

yathā vā—

kṣipte varṇaka-bhājane taraṇijā-pure parīhāsataḥ

kṛṣṇena bhruvam āracayya kuṭilām ālokayantī tiraḥ |

tārā vakṣasi citram ardha-likhitaṁ śrī-vatsa-vibhrājite

kāśmīreṇa ghana-śriyā nija-kucākṛṣṭena pūrṇaṁ vyadhāt ||123||

atha **susakhyam—**

dyūte sakṛt pāna-vidhau paṇī-kṛte

jitvā dviroṣṭhaṁ pibati svam acyute |

babandha kaṇṭhe kuṭilī-kṛtekṣaṇā

taṁ vāmayā dorlatayāsya vallavī ||124||

yathā vā—

āviṣkurvati visphuran navanakhollekhaṁ sva-vakṣas-taṭaṁ

kṛṣṇe pīta-dukūla-saṅkalanayā smitvā sakhīnāṁ puraḥ |

abhraśyāmam uro rurodha valita-bhrūr ānanaṁ dhunvatī

romāñcodgama-kañcukena kucayor dvandvena gāndharvikā ||125||

atha **rāgaḥ—**

**duḥkham apy adhikaṁ citte sukhatvenaiva rajyate |**

**yatas tu praṇayotkarṣāt sa rāga iti kīrtyate ||126||**

yathā—

tīvrārka-dyuti-dīpitair asilatādhārākarālāsribhir

mārtaṇḍopala-maṇḍalaiḥ sthapuṭite’py adres taṭe tasthuṣī |

paśyanti paśupendra-nandanam asāv indīvarair āstṛte

talpe nyasta-padāmbujeva muditā na spandate rādhikā ||127||

yathā vā padyāvalyāṁ (179)—

tārābhisāraka caturtha-niśā-śaśāṅka

kāmāmbu-rāśi-parivardhana deva tubhyam |

argho namo bhavatu me saha tena yūnā

mithyāpavāda-vacasāpy abhimāna-siddhiḥ ||128||

**nīlimā raktimā ceti rāgo’yaṁ dvividho mataḥ ||129||**

**tatra nīlimā—**

**nīlī-śyāmābhavo rāgo nīlimā kathyate budhaiḥ ||130||**

**tatra nīlī-rāgaḥ—**

**vyaya-sambhāvanā-hīno bahir nātiprakāśavān |**

**sva-lagna-bhāvāvaraṇo nīlī-rāgaḥ satāṁ mataḥ |**

**yathāvalokyate caiṣa candrāvali-mukundayoḥ ||131||**

yathā—

prasanna-viśadāśayā vividha-mudrayā nirmitaṁ

pratāraṇam api tvayā guṇatayā sadā gṛhṇatī |

tathā vyavajahāra sā vraja-kulendra candrāvalī

sakhībhir api tarkitā tvayi yathā taṭasthety asau ||132||

atha **śyāmā-rāgaḥ—**

**bhīrutauṣadhi-sekādir ādyāt kiñcit prakāśa-bhāk |**

**yaś cireṇaiva sādhyaḥ syāt sa śyāmā-rāga ucyate ||133||**

yathā—

purā kuñje mañjuny avatamasa-yukte’pi cakitā

murārer yā pārśve na taruṇi divāpy antaram agāt |

tamālaiḥ saivādya dviguṇita-tamisre’pi muditā

tamisrārdhe māniny ahaha bhavatī taṁ mṛgayate ||134||

atha **raktimā—**

**rāgaḥ kusumbha-mañjiṣṭhā-sambhavo raktimā mataḥ ||135||**

tatra **kusumbha-rāgaḥ—**

**kusumbha-rāgaḥ sa jñeyo yaś citte sajjati drutam |**

**anya-rāga-cchavi-vyañjī śobhate ca yathocitam ||136||**

yathā—

tvayy eva śravaṇāvadhi priya-sakhī yā kṛṣṇa-baddhāntarā

yā dṛṣṭe bhujage’pi tāvaka-bhujā-sāmyāt pramodonmadā |

prekṣya tvāṁ purato’dya kām api daśāṁ prāptāsti seyaṁ tathā

na jñāyeta yathā kim eṣa balavān rāgo virāgo’thavā ||137||

**sadādhāra-viśeṣeṣu kausumbho’pi sthiro bhavet |**

**iti kṛṣṇa-praṇayiṣu mlānir asya na yujyate ||138||**

atha **mañjiṣṭha-rāgaḥ—**

**ahāryo’nanya-sāpekṣo yaḥ kāntyā varddhate sadā |**

**bhaven māñjiṣṭha-rāgo’sau rādhā-mādhavayor yathā ||139||**

yathā—

dhatte drāg anupādhi janma vidhinā kenāpi nākampate

sūte’tyāhita-sañcayair api rasaṁ te cen mitho vartmane |

ṛddhiṁ sañcinute camatkṛti-karoddāma-pramodottarāṁ

rādhā-mādhavayor ayaṁ nirupamaḥ premānubandhotsavaḥ ||140||

yathā vā, vidagdha-mādhave (3.17)—

mayā te nirbandhān murajayini rāgaḥ parihṛtya

mayi snigdhe kintu prathaya paramāśīs-tatim imām |

mukhāmododgāra-grahila-matir adyaiva hi yataḥ

pradoṣārambhe syāṁ vimala-vana-mālā-madhu-karī ||141||

**pūrva-pūrvas tu yo bhāvaḥ somābhādau sa rājate |**

**tathā bhīṣma-sutādau ca śrī-harer mahiṣī-gaṇe ||142||**

**ya uttarottaro dviyo rādhikādau sa dīvyati |**

**tathā śrī-satyabhāmāyāṁ lakṣmaṇāyām api kvacit ||143||**

**itthaṁ bhedena bhāvānāṁ sarva-gokula-subhruvām |**

**ātma-pakṣa-vipakṣādi-bhedāḥ pūrvam udīritāḥ ||144||**

**yā bhāvāntara-sambandhāj jāyante vividhā bhidāḥ |**

**aparā api bhāvānāṁ jñeyās tāḥ prajñayā budhaiḥ ||145||**

atha **anurāgaḥ—**

**sadānubhūtam api yaḥ kuryān nava-navaṁ priyam |**

**rāgo bhavan nava-navaḥ so’nurāga itīryate ||146||**

yathā dāna-keli-kaumudyām (28)—

prapannaḥ panthānaṁ harir asakṛd asman-nayanayor

apūrvo’yaṁ pūrvaṁ kvacid api na dṛṣṭo madhurimā |

pratīke’py ekasya sphurati muhur aṅgasya sakhi yā

śriyas tasyāḥ pātuṁ lavam api samarthā na dṛg iyam ||147||

yathā vā—

ko’yaṁ kṛṣṇa iti vyudasyati dhṛtiṁ yas tanvi karṇaṁ viśan

rāgāndhe kim idaṁ sadaiva bhavatī tasyorasi krīḍati |

hāsyaṁ mā kuru mohite tvam adhunā nyastāsya haste mayā

satyaṁ satyam asau dṛg-aṅganam agād adyaiva vidyun-nibhaḥ ||148||

**paraspara-vaśībhāvaḥ prema-vaicittyakaṁ tathā |**

**aprāṇiny api janmāptau lālasā-bhara unnataḥ |**

**vipralambhe’sya visphūrtir ity ādyāḥ syur iha kriyāḥ ||149||**

atra **paraspara-vaśībhāvo,** yathā—

samārambhaṁ pārasparika-vijayāya prathayator

apūrvā keyaṁ vām aghadamana saṁrambha-laharī |

mano-hastī baddhas tava yad anayā rāga-nigaḍais

tvayāpy asyāḥ premotsava-nava-guṇaiś citta-hariṇaḥ ||150||

**prema-vaicittya-saṁjñas tu vipralambhaḥ sa kathyate ||151||**

**aprāṇiny api janma-lālasā-bharo,** yathā dāna-keli-kaumudyām (17)—

tapasyāmah kṣāmodari varayitum venuṣu janur

vareṇyam manyethāḥ sakhi tad akhilānāṁ sujanuṣām |

tapah-stomenoccair yad iyam urarñkṛtya muralī

murārāter bimbādhara-madhurimānam rasayati ||152||

atha **vipralambhe visphūrtir**, yathā—

brūyās tvaṁ mathurādhvanīna mathurānāthaṁ tam ity uccakaiḥ

sandeśaṁ vraja-sundarī kam api te kācin mayā prāhiṇot |

tatra kṣmāpati-pattane yadi gataḥ svacchanda gacchādhunā

kiṁ kliṣṭām api visphuran diśi diśi kliśnāsi hā me sakhīm ||153||

atha **bhāvaḥ—**

**anurāgaḥ sva-saṁvedya-daśāṁ prāpya prakāśitaḥ |**

**yāvad-āśraya-vṛttiś ced bhāva ity abhidhīyate ||154||**

yathā—

**rādhāyā bhavataś ca citta-jatunī svedair vilāpya kramāt**

**yuñjann adri-nikuñja-kuñjara-pate nirdhūta-bheda-bhramam |**

**citrāya svayam anvarañjayad iha brahmāṇḍa-harmyodare**

**bhūyobhir nava-rāga-hiṅgula-bharaiḥ śṛṅgāra-kāruḥ kṛtī ||155||**

**mukunda-mahiṣī-vṛndair apy asāv atidurlabhaḥ |**

**vraja-devy-eka-saṁvedyo mahābhāvākhyayocyate ||156||
varāmṛta-svarūpa-śrīḥ svaṁ svarūpaṁ mano nayet ||157||**

**sa rūḍhaś cādhirūḍhaś cety ucyate dvividho budhaiḥ ||158||**

tatra **rūḍhaḥ—**

**uddīptā sāttvikā yatra sa rūḍha iti bhaṇyate ||159||**

yathā—

unmīlat-kalahaṁsa-gadgada-ravā kampātivikṣobhataḥ

saṅkīrṇā pṛthu-romaharṣa-gatir bāṣpa-cchaṭodgāriṇī |

jāḍyotseka-pariplutā kuvalayollāsaṁ muhur bibhratī

gopīnām anurāgitā-sarid iyaṁ rāse vitene rasam ||160||

**nimeṣāsahatāsanna-janatā-hṛd-viloḍanam |**

**kalpa-kṣaṇatvaṁ khinnatvaṁ tat-saukhye’py ārti-śaṅkayā ||161||**

**mohādy-abhāve’py ātmādi-sarva-vismaraṇaṁ sadā |**

**kṣaṇasya kalpetyādyā yatra yoga-viyogayoḥ ||162||**

tatra **nimeṣāsahatā**, yathā śrī-daśame (10.82.38)—

gopyaś ca kṛṣṇam upalabhya cirād abhīṣṭaṁ

yat-prekṣaṇe dṛśiṣu pakṣma-kṛtaṁ śapanti |

dṛgbhir hṛdī-kṛtam alaṁ parirabhya sarvās

tad-bhāvam āpur api nitya-yujāṁ durāpam ||163||

**āsanna-janatā-hṛd-viloḍanaṁ**, yathā—

**sakhyaḥ prokṣya kurūn guru-kṣiti-bhṛtām āghūrṇayantī śiraḥ**

**svasthā viślathayanty aśeṣa-ramaṇīr āplāvya sarvaṁ janam |**

**gopīnām anurāga-sindhu-laharī satyāntaraṁ vikramair**

**ākramya stimitāṁ vyadhād api parāṁ vaikuṇṭha-kaṇṭha-śriyam ||164||**

**kalpa-kṣaṇatvam**, yathā—

**śaraj-jyotsnī rāse vidhi-rajani-rūpāpi nimiṣād**

**atikṣudrā tāsāṁ yad ajani na tad vismaya-padam |**

**sukhotsekārambhe nimiṣa-lava-kalpām iva daśāṁ**

**mahā-kalpākalpāpy ahaha labhate kāla-kalanā ||165||**

**tat-saukhye’py ārti-śaṅkayā khinnatvam**, yathā śrī-daśame (10.31.19)—

yat te sujāta-caraṇāmbu-ruhaṁ staneṣu

bhītāḥ śanaiḥ priya dadhīmahi karkaśeṣu

tenāṭavīm aṭasi tad vyathate na kiṁ svit

kūrpādibhir bhramati dhīr bhavad-āyuṣāṁ naḥ ||166||

**mohādy-abhāve’pi sarva-vismaraṇaṁ,** yathā ekādaśe (11.12.12)—

tā nāvidan mayy anuṣaṅga-baddha-

dhiyaḥ svam ātmānam adas tathedam

yathā samādhau munayo’bdhi-toye

nadyaḥ praviṣṭā iva nāma-rūpe ||167||

**kṣaṇa-kalpatā,** yathā tatraiva (11.12.11)—

tās tāḥ kṣapāḥ preṣṭha-tamena nītā

mayaiva vṛndāvana-gocareṇa |

kṣaṇārdha-vat tāḥ punar aṅga tāsāṁ

hīnā mayā kalpa-samā babhūvuḥ ||168||

**ādya-śabdād iha proktā kṛṣṇāvirbhāva-kāritā |**

**sambhoga-bhede vispaṣṭaṁ sā purastāt pravakṣyate ||169||**

atha **adhirūḍhaḥ—**

**rūḍhoktebhyo’nubhāvebhyaḥ kām apy āptā viśiṣṭatām |**

**yatrānubhāvā dṛśyante so’dhirūḍho nigadyate ||170||**

yathā śiva-vākyam—

lokātītam ajāṇḍa-koṭigam api traikālikaṁ yat sukhaṁ

duḥkhaṁ ceti pṛthag yadi sphuṭam ubhe te gacchataḥ kuṭatām |

naivābhāsa-tulāṁ śive tad api tat kuṭa-dvayaṁ rādhikā-

premodyat-sukha-duḥkha-sindhu-bhavayor vindeta bindvor api ||171||

**modano mādanaś cāsāv adhirūḍho dvidhocyate ||172||**

tatra **modanaḥ—**

**modanaḥ sa dvayor yatra sāttvikoddīpta-sauṣṭhavam ||173||**

yathā lalita-mādhave (8.9)—

ātanvan kala-kaṇṭha-nādam atulaṁ stambha-śriyojjṛmbhito

bhūyiṣṭhocchalad-aṅkuraḥ phalitavān svedāmbu-muktā-phalaiḥ |

udyad-bāṣpa-maranda-bhāga-vicalo’py utkampavān vibhramai

rādhā-mādhavayor virājati cirād ullāsa-kalpa-drumaḥ ||174||

**harer yatra sa-kāntasya vikṣobha-bhara-kāritā |**

**premoru-sampad-vikhyāta-kāntātiśayitādayaḥ ||175||**

**rādhikā-yūtha evāsau modano na tu sarvataḥ |**

**yaḥ śrīmān hlādinī-śakteḥ suvilāsaḥ priyo varaḥ ||176||**

tatra **sa-kāntasya hareḥ kṣobha-bhara-kāritā**, yathā—

hanta stambha-karambitā bhuvi kuror bhadrā sarasvaty abhūd

bāṣpaṁ bhāskarajā mumoca tarasā satyābhraman narmadā |

bheje bhīṣma-sutā ca varṇa-vikṛtiṁ gāmbhīrya-bhāg apy asau

kṛṣṇodanvati rādhikādbhuta-nadī-premormibhiḥ saṁvṛte ||177||

**premoru-sampadvatī-vṛndātiśayitvaṁ**, yathā—

advaitād girijāṁ harārdha-vapuṣaṁ sakhyāt priyoraḥ-sthitāṁ

lakṣmīm acyuta-citta-bhṛṅga-nalinīṁ satyāṁ ca saubhāgyataḥ |

mādhuryān madhureśa-jīvita-sakhīṁ candrāvalīṁ ca kṣipan

paśyāruddha hariṁ prasārya laharīṁ rādhānurāgāmbudhiḥ ||178||

**modano’yaṁ praviśleṣa-daśāyāṁ mohano bhavet |**

**yasmin viraha-vaivaśyāt sūddīptā eva sāttvikāḥ ||179||**

yathā—

udyad-vepathu-vādyamāna-daśanā kaṇṭha-sthalāntar luṭhaj-

jalpā gokula-maṇḍalaṁ vidadhatī bāṣpair nadī-mātṛkam |

rādhā kaṇṭakitena kaṇṭaki-phalaṁ gātreṇa dhik-kurvatī

citraṁ tad-ghana-rāga-rāśibhir api śvetī-kṛtā vartate ||180||

**atrānubhāvā govinda kāntā-śliṣṭe’pi mūrcchanā |**

**asahya-duḥkha-svīkārād api tat-sukha-kāmatā ||181||**

**brahmāṇḍa-kṣobha-kāritvaṁ tiraścām api rodanam |**

**sva-bhūtair api tat-saṅga-tṛṣṇā mṛtyu-pratiśravāt |**

**divyonmādādayo’py anye vidvadbhir anukīrtitāḥ ||182||**

**prāyo vṛndāvaneśvaryāṁ mohano’yam udañcati |**

**samyag-vilakṣaṇaṁ yasya kāryaṁ sañcāri-mohataḥ ||183||**

tatra **kāntāśliṣṭe’pi harau mūrcchā-kāritvaṁ,** yathā padyāvalyām (371)—

ratna-cchāyā-cchurita-jaladhau mandire dvārakāyā

rukmiṇyāpi prabala-pulakodbhedam āliṅgitasya |

viśvaṁ pāyān masṛṇa-yamunā-tīra-vānīra-kuñje

rādhā-kelī-parimala-bhara-dhyāna-mūrcchā murāreḥ ||184||

**asahya-duḥkha-svīkārāt tat-sukha-kāmatā—**

syān naḥ saukhyaṁ yad api balavad goṣṭham āpte mukunde

yady alpāpi kṣatir udayate tasya māgāt kadāpi |

aprāpte’smin yad api nagarād ārtir ugrā bhaven naḥ

saukhyaṁ tasya sphurati hṛdi cet tatra vāsaṁ karotu ||185||

**brahmāṇḍa-kṣobha-kāritvaṁ**, yathā—

**nāraṁ cukrośa cakraṁ phaṇi-kulam abhavad vyākulaṁ svedam ūhe**

**vṛndaṁ vṛndārakāṇāṁ pracuram udamucann aśru vaikuṇṭha-bhājaḥ |**

**rādhāyāś citram īśa bhramati diśi diśi prema-niḥśvāsa-dhūme**

**pūrṇānande’py uṣitvā bahir idam abahiś cārtam āsīd ajāṇḍam ||186||**

yathā vā—

aurva-stomāt kaṭur api kathaṁ durbalenorasā me

tāpaḥ prauḍho hari-virahajaḥ sahyate tan na jāne |

niṣkrāntā ced bhavati hṛdayād yasya dhūma-cchaṭāpi

brahmāṇḍānāṁ sakhi kulam api jvālayā jājvalīti ||187||

**tiraścām api rodanam,** yathā padyāvalyām (373)—

yāte dvāravatī-puraṁ muraripau tad-vastra-saṁvyānayā

kālindī-taṭa-kuñja-vañjula-latām ālāmbya sotkaṇṭhayā |

udgītaṁ guru-bāṣpa-gadgada-galat-tārasvaraṁ rādhayā

yenāntarjalacāribhir jalacarair apy utkam utkūjitam ||188||

**mṛtyu-svīkārāt svabhūtair api tat-saṅga-tṛṣṇā,** yathā tatraiva (336)—

pañcatvaṁ tanur etu bhūta-nivahāḥ svāṁśe viśantu sphuṭaṁ

dhātāraṁ praṇipatya hanta śirasā tatrāpi yāce varam |

tad-vāpīṣu payas tadīya-mukure jyotis tadīyāṅgana-

vyomni vyoma tadīya-vartmani dharā tat-tāla-vṛnte’nilaḥ ||189||

atha **divyonmādaḥ—**

**etasya mohanākhyasya gatiṁ kāmapy upeyuṣaḥ |**

**bhramābhā kāpi vaicitrī divyonmāda itīryate ||190||**

**udghūrṇā-citra-jalpādyās tad-bhedā bahavo matāḥ ||191||**

tatra **udghūrṇā—**

**syād vilakṣaṇam udghūrṇā nānā-vaivaśya-ceṣṭitam ||192||**

yathā—

śayyāṁ kuñja-gṛhe kvacid vitanute sā vāsa-sajjāyitā

nīlābhraṁ dhṛta-khaṇḍitā vyavahṛtiś caṇḍī kvacit tarjati |

āghūrṇatyabhisāra-sambhramavatī dhvānte kvacid dāruṇe

rādhā te virahodbhrama-pramathitā dhatte na kāṁ vā daśām ||193||

**mathurā-nagaraṁ kṛṣṇe labdhe lalita-mādhave |**

**udghūrṇeyaṁ tṛtīyāṅke rādhāyāḥ sphuṭam īritā ||194||**

atha **citra-jalpaḥ—**

**preṣṭhasya suhṛdāloke gūḍha-roṣābhijṛmbhitaḥ |**

**bhūri-bhāva-mayo jalpo yas tīvrotkaṇṭhitāntimaḥ ||195||**

**citra-jalpo daśāṅgo’yaṁ prajalpaḥ parijalpitam |**

**vijalpojjalpa-saṁjalpā avajalpo’bhijalpitam |**

**ājalpaḥ pratijalpaś ca sujalpaś ceti kīrtitāḥ ||196||**

**eṣa bhramara-gītākhyo daśame prakaṭīkṛtaḥ ||197||**

**asaṅkhya-bhāva-vaicitrī camatkṛti-sudustaraḥ |**

**api cec citrajalpo’yaṁ manāk tad api kathyate ||198||**

tatra **prajalpaḥ—**

**asūyerṣyā-mada-yujā yo’vadhīraṇa-mudrayā |**

**priyasyākauśalodgāraḥ prajalpaḥ sa tu kīrtyate ||199||**

yathā (10.47.12)—

madhupa kitava-bandho mā spṛśāṅghriṁ sapatnyāḥ

kuca-vilulita-mālā-kuṅkuma-śmaśrubhir naḥ |

vahatu madhu-patis tan-māninīnāṁ prasādaṁ

yadu-sadasi viḍambyaṁ yasya dūtas tvam īdṛk ||200||

atha **parijalpitam—**

**prabhor nirdayatā-śāṭhya-cāpalādy-upapādanāt |**

**sva-vicakṣaṇatā-vyaktir bhaṅgyā syāt parijalpitam ||201||**

yathā (10.47.13)—

sakṛd adhara-sudhāṁ svāṁ mohinīṁ pāyayitvā

sumanasa iva sadyas tatyaje’smān bhavādṛk |

paricarati kathaṁ tat-pāda-padmaṁ nu padmā

hy api bata hṛta-cetā hy uttamaḥ-śloka-jalpaiḥ ||202||

atha **vijalpaḥ—**

**vyaktayāsūyayā gūḍha-māna-mudrāntarālayā |**

**aghadviṣi kaṭākṣoktir vijalpo viduṣāṁ mataḥ ||203||**

yathā (10.47.14)—

kim iha bahu ṣaḍaṅghre gāyasi tvaṁ yadūnām

adhipatim agṛhāṇām agrato naḥ purāṇam |

vijaya-sakha-sakhīnāṁ gīyatāṁ tat-prasaṅgaḥ

kṣapita-kuca-rujas te kalpayantīṣṭam iṣṭāḥ ||204||

atha **ujjalpaḥ—**

**hareḥ kuhakatākhyānaṁ garva-garbhitayerṣyayā |**

**sāsūyaś ca tad-ākṣepo dhīrair ujjalpa īryate ||205||**

yathā (10.47.15)—

divi bhuvi ca rasāyāṁ kāḥ striyas tad-durāpāḥ

kapaṭa-rucira-hāsa-bhrū-vijṛmbhasya yāḥ syuḥ |

caraṇa-raja upāste yasya bhūtir vayaṁ kā

api ca kṛpaṇa-pakṣe hy uttamaḥ-śloka-śabdaḥ ||206||

atha **saṁjalpaḥ—**

**solluṇṭhayā gahanayā kayāpy ākṣepa-mudrayā |**

**tasyākṛtajñatādy-uktiḥ saṁjalpaḥ kathito budhaiḥ ||207||**

yathā (10.47.16)—

visṛja śirasi pādaṁ vedmy ahaṁ cāṭu-kārair

anunaya-viduṣas te’bhyetya dautyair mukundāt |

sva-kṛta iha visṛṣṭāpatya-paty-anya-lokā

vyasṛjad akṛta-cetāḥ kiṁ nu sandheyam asmin ||208||

atha **avajalpaḥ—**

**harau kāṭhinya-kāmitva-dhaurtyād āsaktya-yogyatā |**

**yatra serṣyaṁ bhiyevoktā so’vajalpaḥ satāṁ mataḥ ||209||**

yathā (10.47.17)—

mṛgayur iva kapīndraṁ vivyadhe lubdha-dharmā

striyam akṛta virūpāṁ strī-jitaḥ kāma-yānām |

balim api balim attvāveṣṭayad dhvāṅkṣa-vad yas

tad alam asita-sakhyair dustyajas tat-kathārthaḥ ||210||

atha **abhijalpitam—**

**bhaṅgyā tyāgaucitī tasya khagānām api khedanāt |**

**yatra sānuśayaṁ proktā tad bhaved abhijalpitam ||211||**

yathā (10.47.18)—

yad-anucarita-līlā-karṇa-pīyūṣa-vipruṭ-

sakṛd-adana-vidhūta-dvandva-dharmā vinaṣṭāḥ |

sapadi gṛha-kuṭumbaṁ dīnam utsṛjya dīnā

bahava iha vihaṅgā bhikṣu-caryāṁ caranti ||212||

atha **ājalpaḥ—**

**jaihmyaṁ tasyārtidatvaṁ ca nirvedād yatra kīrtitam |**

**bhaṅgyānya-sukhadatvaṁ ca sa ājalpa udīritaḥ ||213||**

yathā (10.47.19)—

vayam ṛtam iva jihma-vyāhṛtaṁ śraddadhānāḥ

kulika-rutam ivājñāḥ kṛṣṇa-vadhvo hariṇyaḥ

dadṛśur asakṛd etat tan-nakha-sparśa-tīvra-

smara-ruja upamantrin bhaṇyatām anya-vārtā ||214||

atha **pratijalpaḥ—**

**dustyaja-dvandva-bhāve’smin prāptir nārhety anuddhatam |**

**dūta-sammānanenoktaṁ yatra sa pratijalpakaḥ ||215||**

yathā (10.47.20)—

priya-sakha punar āgāḥ preyasā preṣitaḥ kiṁ

varaya kim anurundhe mānanīyo’si me’ṅga |

nayasi katham ihāsmān dustyaja-dvandva-pārśvaṁ

satatam urasi saumya śrīr vadhūḥ sākam āste ||216||

atha **sujalpaḥ—**

**yatrārjavāt sa-gāmbhīryaṁ sa-dainyaṁ saha-cāpalam |**

**sotkaṇṭhaṁ ca hariḥ pṛṣṭaḥ sa sujalpo nigadyate ||217||**

yathā (10.47.21)—

api bata madhu-puryām ārya-putro’dhunāste

smarati sa pitṛ-gehān saumya bandhūṁś ca gopān |

kvacid api sa kathāṁ naḥ kiṅkarīṇāṁ gṛṇīte

bhujam aguru-sugandhaṁ mūrdhny adhāsyat kadā nu ||218||

atha **mādanaḥ—**

**sarva-bhāvodgamollāsī mādano’yaṁ parāt paraḥ |**

**rājate hlādinī-sāro rādhāyām eva yaḥ sadā ||219||**

yathā—

āsṛṣṭer akṣayiṣṇuṁ hṛdaya-vidhu-maṇi-drāvaṇaṁ vakrimāṇaṁ

pūrṇatve’py udvahantaṁ nija-ruci-ghaṭayā sādhvasaṁ dhvaṁsayantam |

tanvānaṁ śaṁ pradoṣe dhṛta-nava-navatā-sampadaṁ mādanatvā-

dadvaitaṁ naumi rādhā-danuja-vijayinor adbhutaṁ bhāva-candram ||220||

**atrerṣyāyā ayogye’pi prabalerṣyā-vidhāyitā |
sadā-bhoge’pi tad-gandha-mātrādhāra-stavādayaḥ ||221||**

atha **ayogye’pīrṣyā**, yathā dāna-keli-kaumudyām (92)—

viśuddhābhiḥ sārdhaṁ vraja-hariṇa-netrābhir aniśaṁ

tvam addhā vidveṣaṁ kim iti vanamāle racayasi |

tṛṇīkurvaty asmān vapur agharipor āśikham idaṁ

pariṣvajyāpādaṁ mahati hṛdaye yā viharasi ||222||

**sadā-bhoge’pi tad-gandha-mātrādhāra-stutir**, yathā śrī-daśame (10.21.17)—

pūrṇāḥ pulindya urugāya-padābja-rāga-

śrī-kuṅkumena dayitā-stana-maṇḍitena |

tad-darśana-smara-rujas tṛṇa-rūṣitena

limpantya ānana-kuceṣu juhus tad-ādhim ||223||

yathā vā—

duṣkaraṁ katara-dāli mālatī

komaleyam akarot tapaḥ purā |

hanta goṣṭha-pati-nandanopamaṁ

yā tamālam amalopagūhate ||224||

**yoga eva bhaved eṣa vicitraḥ ko’pi mādanaḥ |**

**yad-vilāsā virājante nitya-līlāḥ sahasradhā ||225||**

**mādanasya gatiḥ suṣṭhu madanasyeva durgamā |**

**na nirvaktuṁ bhavec chakyā tenāsau munināpy alam ||226||**

**kiṁ ca—**

**rāgānurāgatām ādau snehaḥ prāpyaiva satvaram |**

**mānatvaṁ praṇayatvaṁ ca kvacit paścāt prapadyate ||227||**

**ata evātra śāstreṣu śrūyate rādhikādiṣu |**

**pūrva-rāga-prasaṅge’pi prakaṭaṁ rāga-lakṣaṇam ||228||**

**sphuranti vraja-devīṣu parā bhāva-bhidāś ca yāḥ |**

**tās tarkāgocaratayā na samyag iha varṇitāḥ ||229||**

**sādhāraṇyāṁ ratāv eva dhūmāyitatayā matāḥ |**

**jvalitās tu rati-premṇor dīptāḥ snehādi-pañcasu |**

**rūḍhe bhāve tathoddīptāḥ sudīptā mohanādiṣu ||230||**

**iyaṁ prāyikatā kintu śreṣṭha-madhyādi-bhārataḥ |**

**deśa-kāla-janādīnāṁ kvāpy eṣāṁ syād viparyayam ||231||**

**ādyā premāntimāṁ tatrānurāgāntāṁ samañjasā |**

**ratir bhāvāntimāṁ sīmāṁ samarthaiva prapadyante ||232||**

**ratir narma-vayasyānām anurāgāntimāṁ sthitim |**

**teṣv eva subalādīnāṁ bhāvāntām eva gacchati ||233||**

iti śrī-śrī-ujjvala-nīlamaṇau

sthāyi-bhāva-prakaraṇam

||14||

#  —o)0(o—

# (15)

# atha śṛṅgāra-bheda-prakaraṇam

**sa vipralambhaḥ sambhoga iti dvedhojjvalo mataḥ ||1||**

### tatra vipralambhaḥ—

**yūnor ayuktayor bhāvo yuktayor vā tayor mithaḥ |**

**abhīṣṭāliṅganādīnām anavāptau prakṛṣyate |**

**sa vipralambho vijñeyaḥ sambhogonnati-kārakaḥ ||2||**

tathā coktam [sarasvatī-kaṇṭhābharaṇa 5.52]—

na vinā vipralambhena sambhogaḥ puṣṭim aśnute |

kāṣāyite hi vastrādau bhūyān evābhivardhate ||3||

**pūrva-rāgas tathā mānaḥ prema-vaicittyam ity api |**

**pravāsaś ceti kathito vipralambhaś catur-vidhaḥ ||4||**

### tatra pūrva-rāgaḥ—

**ratir yā saṅgamāt pūrvaṁ darśana-śravaṇādi-jā |**

**tayor unmīlati prājñaiḥ pūrva-rāgaḥ sa ucyate ||5||**

tatra **darśanāt—**

**sākṣāt kṛṣṇasya citre ca syāt svapnādau ca darśanam ||6||**

tatra **sākṣāt,** yathā padyāvalyām (159)—

indīvarodara-sahodara-medura-śrī-r

vāso dravat-kanaka-vṛnda-nibhaṁ dadhānaḥ |

āmukta-mauktika-manohara-hāra-vakṣāḥ

ko’yaṁ yuvā jagad-anaṅga-mayaṁ karoti ||7||

**citre**, yathā vidagdha-mādhave (2.23)—

śiśiraya dṛśau dṛṣṭvā divyaṁ kiśoram itīkṣitaḥ

parijalpana-girāṁ viśrambhāt tvaṁ vilāsa-phalāṅkitaḥ |

śiva śiva kathaṁ jānīmas tvām avakra-dhiyo vayaṁ

niviḍa-baḍavā-vahni-jvālā-kalāpa-vikāsinam ||8||

**svapne,** yathā—

svapne dṛṣṭvā sahacari sarit-kāsarī śyāma-nīrā

tīre tasyāḥ kvaṇita-madhupā mādhavī-kuñja-śālā |

tasyāṁ kāntaṁ kapiśa-jaghano dhvānta-rāśiḥ śarīrī

citraṁ candrāvalim api sa māṁ pātum icchann arautsīt ||9||

atha **śravaṇam—**

**vandi-dūtī-sakhī-vaktrād gītādeś ca śrutir bhavet ||10||**

**tato vandi-vaktrāt,** yathā—

paṭhati magadha-rāja-nirjayārthāṁ

sakhi virudāvalim atra vandivarye |

vada katham iva lakṣmaṇe tanute

pulaka-kulena vilakṣaṇā kilāsīt ||11||

**dūtī-vaktrāt,** yathā—

āviṣkṛte tava mukunda mayā prasaṅge

tārāvalī pulakitāṅga-latā natākṣī |

śuśrūṣur apy alaghu-gadgada-ruddha-kaṇṭhī

praṣṭuṁ tavākṣamata sā na kathā-viśeṣam ||12||

**sakhī-vaktrāt,** yathā—

yāvad unmada-cakora-locanā

man-mukhāt tava kathām upāśṛṇot |

tāvad añcati dinaṁ dinaṁ sakhī

kṛṣṇa śārada-nadīva tānavam ||13||

**gītāt,** yathā—

nayane praṇayann udaśruṇī

mama sadyaḥ sadasi kṣitīśituḥ |

upavīṇayati pravīṇa-dhīḥ

kam udaśruḥ sakhi vaiṇiko muniḥ ||14||

**puroktā ye’bhiyogādyā hetavo rati-janmani |**

**atra te pūrva-rāge’pi jñeyā dhīrair yathocitam ||15||**

**api mādhava-rāgasya prāthamye sambhavaty api |**

**ādau rāge mṛgākṣīṇāṁ prokte syāc cārutādhikā ||16||**

**atra sañcāriṇo vyādhiḥ śaṅkāsūyā śramaḥ klamaḥ |**

**nirvedautsukya-dainyāni cintā-nidrā-prabodhanam ||17||**

**viṣādo jaḍatonmado moha-mṛty-ādayaḥ smṛtāḥ |**

**prauḍhaḥ samañjasaḥ sādhāraṇaś ceti sa tu tridhā ||18||**

**tatra prauḍhaḥ—**

**samartha-rati-rūpas tu prauḍha ity abhidhīyate |**

**lālasādir iha prauḍhe maraṇāntā daśā bhavet |**

**tat-tat-sañcāri-bhāvānām utkaṭatvād anekadhā ||19||**

**tathāpi prāktanair asya daśāvasthā samāsataḥ |**

**proktās tad-anurodhena tāsāṁ lakṣaṇam ucyate ||20||**

**lālasodvega-jāgaryās tānavaṁ jaḍimātra tu |**

**vaiyagryaṁ vyādhir unmādo moho mṛtyur daśā daśa ||21||**

**prauḍhatvāt pūrva-rāgasya prauḍhāḥ sarvā daśā api ||22||**

**tatra lālasaḥ—**

**abhīṣṭa-lipsayā gāḍha-gṛdhnutā lālaso mataḥ |**

**atrautsukyaṁ capalatā ghūrṇāśvāsādayas tathā ||23||**

yathā—

tvam udavasitān niṣkrāmantī punaḥ praviśanty asau

jhaṭiti ghaṭikā-madhye vārāñ chataṁ vraja-sīmani |

agaṇita-guru-trāsā śvāsān vimucya vimucya kiṁ

kṣipasi bahuśo nīpāraṇye kiśori dṛśor dvayam ||24||

yathā vā vidagdha-mādhave (3.24)—

dūrād apy anuṣaṅgataḥ śrutim ite tvan-nāma-dheyākṣare

sonmādaṁ madirekṣaṇā viruvatī dhatte muhur vepathum |

āḥ kiṁ vā kathanīyam anyad-asite daivād varāmbhodhare

dṛṣṭe taṁ parirabdhum utsuka-matiḥ pakṣa-dvayīm icchati ||25||

atha **udvegaḥ—**

**udvego manasaḥ kampas tatra niḥśvāsa-cāpale |**

**stambhaś cintāśru-vaivarṇya-svedādaya udīritāḥ ||26||**

yathā vidagdha-mādhave (2.2)—

cintā-santatir adya kṛntati sakhi svāntasya kiṁ te dhṛtiṁ

kiṁvā siñcati tāmram ambaram atisvedāmbhasāṁ ḍambaraḥ |

kampaś campaka-gauri lumpati vapuḥ-sthairyaṁ kathaṁ vā balāt

tathyaṁ brūhi na maṅgalā parijane saṅgopanāṅgīkṛtiḥ ||27||

atha **jāgaryā—**

**nidrākṣayas tu jāgaryā stambha-śoṣa-gadādikṛt ||28||**

yathā—

śyāmaṁ kañcana kāñcanojjvala-paṭaṁ sandarśya nidrā kṣaṇaṁ

mām ājanma sakhī vimucya calitā ruṣṭeva nāvartate |

cintāṁ prohya sakhi prapañcaya matiṁ tasyās tvam āvartane

nānyaḥ svāpnika-taskaropaharaṇe śakto janas tāṁ vinā ||29||

atha **tānavam—**

**tānavaṁ kṛśatā gātre daurbalya-bhramaṇādi-kṛt ||30||**

yathā—

cyute valaya-sañcaye prabala-riktatā-dūṣaṇa-

vyayāya nihitormikāvalir api skhalaty añjasā |

niśamya muralī-kalaṁ sakhi sakṛd viśākhe tanus

tavāsita-caturdaśī-śaśikalā kṛśatvaṁ yayau ||31||

**kaiścit tu tānava-sthāne vilāpaḥ paripaṭhyate ||32||**

yathā—

atrāsīn navanīpa-bhūruha-taṭe kurvan vihāraṁ hariś

cakre tāṇḍavam atra mitra-sahitaś caṇḍāṁśujā-rodhasi |

paśyantī latikāntare kṣaṇam ahaṁ vyagrā nilīya sthitaṁ

sakhyaḥ kiṁ kathayāmi dagdha-vidhinā kṣiptāsmi dāvopari ||33||

atha **jaḍimā—**

**iṣṭāniṣṭā-parijñānaṁ yatra praśneṣv anuttaram |**

**darśana-śravaṇābhāvo jaḍimā so’bhidhīyate |**

**atrākāṇḍe’pi huṅkāra-stambha-śvāsa-bhramādayaḥ ||34||**

yathā—

akāṇḍe huṅkāraṁ racayasi śṛṇoṣi priya-sakhī-

kulānāṁ nālāpaṁ dṛtir iva muhur niḥśvasiṣi ca |

tataḥ śaṅke paṅkeruha-mukhi yayau vaiṇava-kalā-

madhūlī te pāli śruti-caṣakayoḥ prāghūṇikatām ||35||

atha **vaiyāgryam—**

**vaiyāgryaṁ bhāva-gāmbhīrya-vikṣobhāsahatocyate |**

**tatrāviveka-nirveda-khedāsūyādayo matāḥ ||36||**

yathā vidagdha-mādhave (2.17)**—**

pratyāhṛtya muniḥ kṣaṇaṁ viṣayato yasmin mano dhitsate

bālāsau viṣayeṣu dhitsati tataḥ pratyāharantī manaḥ |

yasya sphūrti-lavāya hanta hṛdaye yogī sumutkaṇṭhate

mugdheyaṁ kila tasya paśya hṛdayān niṣkrāntim ākāṅkṣati ||37||

atha **vyādhiḥ—**

**abhīṣṭālābhato vyādhiḥ pāṇḍimottāpa-lakṣaṇaḥ |**

**atra śīta-spṛhā-moha-niḥśvāsa-patanādayaḥ ||38||**

yathā—

dava-damanatayā niśamya bhadrā

madana-dava-jvalitā dadhe hṛdi tvām |

dviguṇita-davathu-vyathā-vidagdhā

murahara bhasmamayīva pāṇḍurāsīt ||39||

atha **unmādaḥ—**

**sarvāvasthāsu sarvatra tan-manaskatayā sadā |**

**atasmiṁs tu tad iti bhrāntir unmāda iti kīrtyate |**

**atreṣṭa-dveṣa-niḥśvāsa-nimeṣa-virahādayaḥ ||40||**

yathā vidagdha-mādhave (2.3)—

vitanvānas tanvā marakata-rucīnāṁ rucivatāṁ

paṭān niṣkrānto’bhūd dhṛta-śikhaṇḍo nava-yuvā |

bhruvaṁ tena kṣiptvā kim api hasatonmādita-mateḥ

śaśī vṛtto vahniḥ param ahaha vahnir mama śaśī ||41||

atha **mohaḥ—**

**moho vicittatā prokto naiścalya-patanādi-kṛt ||42||**

yathā—

nāsā-śvāsa-parāṅ-mukhī vighaṭite dṛṣṭiḥ snuṣāyāḥ kathaṁ

hā dhik kṛṣṇa-tilān mamārpaya kare kuryām apāmārjanam |

ity ārohati karṇayoḥ parisaraṁ kṛṣṇeti varṇa-dvaye

kampenācyuta tatra sūtritavatī[[10]](#footnote-11) tvām eva hetuṁ sakhī ||43||

atha **mṛtyuḥ—**

**tais taiḥ kṛtaiḥ pratīkārair yadi na syāt samāgamaḥ |**

**kandarpa-bāṇa-kadanāt tatra syān maraṇodyamaḥ ||44||**

**tatra svapriya-vastūnāṁ vayasyāsu samarpaṇam |**

**bhṛṅga-mandānila-jyotsnā-kadambānubhavādayaḥ ||45||**

yathā—

rādhā rodhasi ropitāṁ mukulinīm āliṅgya mal-līlatāṁ

hāraṁ hīramayaṁ samarpya lalitā-haste praśasta-śriyam |

mūrcchām āpnuvatī praviśya madhupair gītāṁ kadambāṭavīṁ

nāma vyāharatā hareḥ priya-sakhī-vṛndena sandhukṣitā ||46||

yathā vā vidagdha-mādhave (2.47)**—**

akāruṇyaḥ kṛṣṇo yadi mayi tavāgaḥ katham idaṁ

mudhā mā rodīr me kuru param imām uttara-kṛtim |

tamālasya skandhe vinihita-bhuja-vallarir iyaṁ

yathā vṛndāraṇye ciram avicalā tiṣṭhati tanuḥ ||47||

atha **samañjasaḥ—**

**bhavet samañjasa-rati-svarūpo’yaṁ samañjasaḥ ||48||**

**atrābhilāṣa-cintā-smṛti-guṇa-saṅkīrtanodvegāḥ |**

**savilāpā unmāda-vyādhi-jaḍatā mṛtiś ca tāḥ kramaśaḥ ||49||**

**tatra abhilāṣaḥ—**

**vyavasāyo’bhilāṣaḥ syāt priya-saṅgama-lipsayā |**

**sva-maṇḍanāntika-prāpti-rāga-prakaṭanādi-kṛt ||50||**

yathā—

yad iha sakhi subhadrā-sakhyam ākhyāya dhūrte

vrajasi pitur agārād devekī-mandirāya |

racayasi bata satye maṇḍane ca prayatnaṁ

sphuṭam ajani tad antar vastu gūḍhaṁ tavādya ||51||

atha **cintā—**

**abhīṣṭāvāpty-upāyānāṁ dhyānaṁ cintā prakīrtitā |**

**śayyā-vivṛtti-niḥśvāsa-nirlakṣa-prekṣaṇādi-kṛt ||52||**

yathā—

niḥśvāsas te kamala-vadane mlāpayaty oṣṭha-bimbaṁ

śayyāyāṁ ca kraśima-kalitā ceṣṭate deha-yaṣṭiḥ |

dvandvaṁ cākṣṇor vikirati ciraṁ rukmiṇi śyāma ambho

na śvo-bhāviny upayama-vidhau śobhate vikriyeyam ||53||

atha **smṛtiḥ—**

**anubhūta-priyādīnām arthānāṁ cintanaṁ smṛtiḥ |**

**atra kampāṅga-vaivaśya-bāṣpa-niḥśvasitādayaḥ ||54||**

yathā—

plutaṁ pureṇāpāṁ nayana-kamala-dvandvam abhito

dhṛtotkampaṁ sātrājiti kuca-rathāṅga-dvayam api |

ślathārambhaṁ caitad bhuja-visala-yugaṁ tat tava manas

taḍāge’smin kṛṣṇa-dvirada-patir antar viharati ||55||

atha **guṇa-kīrtanam—**

**saundaryādi-guṇa-ślāghā guṇa-kīrtanam ucyate |**

**atra vepathu-romāñca-kaṇṭha-gadgadikādayaḥ ||56||**

yathā—

yāntyas tṛṣṇāpi yuvatayo yeṣu ghūrṇāṁ bhajante

yāny ācamya svayam api bhavān romaharṣaṁ prayāti |

gandhaṁ teṣāṁ tava madhupate rūpa-sampan-madhūnāṁ

dūre vindan mama na hi dhṛtiḥ citta-bhṛṅgas tanoti ||57||

**ṣaḍ-udvegādayaḥ pūrvaṁ prauḍhe tasminn udāhṛtāḥ |**

**sāmañjasyād rater atra kintu tāḥ syur yathocitam ||58||**

atha **sādhāraṇaḥ—**

**sādhāraṇa-rati-prāyaḥ sādhāraṇa itīritaḥ |**

**atra proktā vilāpāntāḥ ṣaḍ-daśāntāś ca komalāḥ ||59||**

atha **abhilāṣo**, yathā prathama-skandhe (1.10.30)—

etāḥ paraṁ strītvam apāsta-peśalaṁ

nirasta-śaucaṁ bata sādhu kurvate |

yāsāṁ gṛhāt puṣkara-locanaḥ patir

na jātv apaity āhṛtibhir hṛdi spṛśan ||60||

**cintādīnāṁ tathānyāsām ūhyā dhīrair udāhṛtiḥ ||61||**

**pūrva-rāge prahīyeta kāma-lekha-srag-ādikam |**

**vayasyādi-kareṇātra kṛṣṇenāsya ca kāntayā ||62||**

tatra **kāma-lekhaḥ—**

**sa lekhaḥ kāma-lekhaḥ syāt yaḥ sva-prema-prakāśakaḥ |**

**yuvatyā yūni yūnā ca yuvatyāṁ saṁprahīyate ||63||**

**nirakṣaraḥ sākṣaraś ca kāma-lekho dvidhā bhavet ||64||**

tatra **nirakṣaraḥ—**

**surakta-pallava-mayaś candrārdhādi-nakhāṅka-bhāk |**

**varṇa-vinyāsa-rahito bhaved eṣa nirakṣaraḥ ||65||**

yathā—

kisalaya-śikhare viśākhikāyā

nakhara-śikhā-likhito’yam ardha-candraḥ |

dadhad iha madanārdha-candra-bhāvaṁ

hṛdi mama hanta kathaṁ haṭhād viveśa ||66||

atha **sākṣaram—**

**gāthāmayī lipir yatra svahastāṅkaiṣa sākṣaraḥ ||67||**

yathā jagannātha-vallabhe—

suiraṁ vijjhasi hiaaṁ lambha{i} maaṇo kkhu dujjasaḥ baliaṁ |

dīsasi saala-disāsuṁ dīsa{i} maaṇo ṇa kuttābi ||68||[[11]](#footnote-12)

**bandho’bja-tantunā rāgaḥ kiṁ vā kastūrikā-masī |**

**pṛthu-puṣpa-dalaṁ patraḥ mudrā-kṛt kuṅkumair iha ||69||**

atha **mālyārpaṇam—**

suśliṣṭāṁ nija-śilpa-kauśala-bhara-vyāhāriṇīm adbhutāṁ

goṣṭhādhīśvara-nandanaṁ srajam imāṁ tubhyaṁ sakhi prāhiṇot |

ity ākarṇya giraṁ saroruha-dṛśaḥ svedoda-bindūcchalād-

aṅgebhyaḥ kula-dharma-dhairyam abhitaḥ śaṅke bahir niryayau ||70||

kecit tu—

nayana-prītiḥ prathamaṁ cintā-saṅgas tato’tha saṅkalpaḥ |

nidrā-cchedas tanutā viṣaya-nivṛttis trapā-nāśaḥ |

unmādo mūrcchā mṛtir ity etāḥ smara-daśā daśaiva syuḥ ||71|| ity ācakṣate |

**evaṁ krameṇa vijñeyaḥ pūrva-rāgo harer api |**

**nidarśanāya tatraikam udāharaṇam ucyate ||72||**

yathā—

upāraṁsīd vaṁśī-kala-parimalollāsa-rabhasād

visasmāra sphārāṁ vividha-kusumākalpa-racanām |

jahau kṛṣṇas tṛṣṇāṁ sahacara-camū-cāru-carite

sakhi tvad-bhrū-vyālī-culukita-calac-citta-pavanaḥ ||73||

**iti pūrva-rāgaḥ |**

## *atha mānaḥ*

**dampatyor bhāva ekatra sator apy anuraktayoḥ |**

**svābhīṣṭāśleṣa-vīkṣādi-nirodhī māna ucyate ||74||**

**sañcāriṇo’tra nirveda-śaṅkāmarṣāḥ sa-cāpalāḥ |**

**garvāsūyāvahitthāś ca glāniś cintādayo’py amī ||75||**

**ahetor neti nety uker hetor yan māna ucyate |**

**asya praṇaya eva syān mānasya padam uttamam ||76||**

tatra **sa-hetuḥ—**

**hetur īrṣyā-vipakṣāder vaiśiṣṭye preyasā kṛte |**

**bhāvaḥ praṇaya-mukhyo’yam īṛṣā-mānatvam ṛcchati ||77||**

tathā coktam (śṛṅgāra-tilaka 2.53)—

snehaṁ vinā bhayaṁ na syān nerṣyā ca praṇayaṁ vinā |

tasmān māna-prakāro’yaṁ dvayoḥ prema-prakāśakaḥ ||78||

ataeva harivaṁśe (2.66.4, 2.65.50)—

ruṣitām iva tāṁ devīṁ snehāt saṅkalpayann iva |

bhīta-bhīto’tiśanakair viveśa yadu-nandanaḥ ||79||

rūpa-yauvana-sampannā sva-saubhāgyena garvitā |

abhimānavatī devī śrutvaiverṣyā-vaśaṁ gatā ||80|| iti |

**tatrāpi ca susakhyādi hṛdi yasyā virājate |**

**tasyā vipakṣa-vaiśiṣṭye na syād eva sahiṣṇutā ||81||**

**ataḥ satyāṁ vinānyāsāṁ susakhyāder abhāvataḥ |**

**śrute’pi pārijātasya dāne māno na cābhavat ||82||**

**śrutaṁ cānumitaṁ dṛṣṭaṁ tad-vaiśiṣṭyaṁ tridhā matam ||83||**

atha **śravaṇam—**

**śravaṇaṁ tu priya-sakhī-śukādīnāṁ mukhād bhavet ||84||**

tatra **sakhī-mukhāt**, yathā—

śaśimukhi mṛṣā jalpaṁ śrutvā kaṭhora-sakhī-mukhāt

praṇayini harau mā viśrambhaṁ kṛthāḥ śithilaṁ vṛthā |

parihara manaḥ-klāntiṁ devi prasīda manorame

tava mukham anālocya preyān vane’dya viśīryati ||85||

yathā vā—

ahaha gahanā keyaṁ vārtā śrutau patitādya me

viditam anṛtaṁ hāsyād brūṣe vimuñca kadarthanām |

sahacari kuto jīvaty asmin jane’pi janārdano

dyutaru-kusumaṁ tasyai hā dhik kṛtī vitariṣyati ||86||

**śuka-mukhā**, yathā—

āste kācid dayita-kalahā krūra-cetāḥ sakhī te

kīro vanyaḥ sphuṭam iha yayā śyāmale pāṭhito’sti |

atra vyarthe vihaga-lapite suṣṭhu viśrambhamāṇā

mānārambhe na kuru hṛdayaṁ kātaro’smi prasīda ||87||

**anumitiḥ—**

**bhogāṅka-gotra-skhalana-svapnair anumitis tridhā ||88||[[12]](#footnote-13)**

**atra bhogāṅkaḥ—**

**bhogāṅko dṛśyate gātre vipakṣasya priyasya ca ||89||**

tatra **vipakṣa-gātre bhogāṅka-darśanaṁ**, yathā—

kālindī-taṭa-dhūrta cāṭubhir alaṁ nidrātu candrāvalī

khinnākṣī kṣaṇam aṅganād apasara kruddhāsti vṛddhā gṛhe |

kiñcid bimbita-dhātu-patra-makarī-citreṇa tatrādhunā

sarvā te lalitā-lalāṭa-phalakenodghāṭitā cāturī ||90||

**priya-gātre bhogāṅka-darśanaṁ**, yathā vidagdha-mādhave (4.40)—

muktāntar-nimiṣaṁ madīya-padavīm udvīkṣamāṇasya te

jāne keśara-reṇubhir[[13]](#footnote-14) nipatitaiḥ śoṇīkṛte locane |

śītaiḥ kānana-vāyubhir viracito bimbādhare ca vraṇaḥ

saṅkocaṁ tyaja deva daiva-hatayā na tvaṁ mayā dūṣyase ||91||

tatra **gotra-skhalanam—**

**vipakṣa-saṁjñayāhvānam īrṣyātiśaya-kāraṇam |**

**āsāṁ tu gotra-skhalanaṁ duḥkhadaṁ maraṇād api ||92||**

tena yathā bilvamaṅgale—

rādhā-mohana-mandirād upagataś candrāvalīm ūcivān

rādhe kṣemam iheti tasya vacanaṁ śrutvāha candrāvalī |

kaṁsa kṣemam aye vimugdha-hṛdaye kaṁsaḥ kva dṛṣṭas tvayā

rādhā kveti vilajjito nata-mukhaḥ smero hariḥ pātu vaḥ ||93||

yathā vā—

ahaha vilasaty agre candrāvalī vimala-dyutiḥ

kitava kalitā tārā sātra tvayā kva nu ṣoḍaśī |

timira-malinākāra kṣipraṁ vrajāruṇa-maṇḍalā

mama sahacarī yāvan manyu-dyutiṁ na vimuñcati ||94||

atha **svapnaḥ—**

**harer vidūṣakasyāpi svapnaḥ svapnāyitaṁ mataḥ ||95||**

tatra **hareḥ svapnāyitam**, yathā—

śape tubhyaṁ rādhe tvam asi hṛdaye tvaṁ mama bahis

tvam agre tvaṁ pṛṣṭhe tvam iha bhavane tvaṁ giri-vane |

iti svapne jalpaṁ niśi niśamayantī madhuripor

abhūt talpe candrāvalir atha parāvartita-mukhī ||96||

**vidūṣakasya**, yathā—

avañci caṭu-pāṭavair aghabhidādya padmā-sakhī

tatas tvaraya rādhikāṁ kim iti mādhavi dhyāyasi |

niśamya madhumaṅgalād iti giraṁ puraḥ svapnajāṁ

vidūna-vadanā sakhi jvalati paśya candrāvalī ||97||

atha **darśanam**, yathā—

mithyā mā vada kandare mama sakhīṁ hitvā tvam ekākinīṁ

niṣkrāntaḥ pṛthu-sambhrameṇa kim api prakhyāpayan kaitavam |
dūrāt kiñcid udañcitena rasanā-śabdena sātaṅkayā

niṣkramyātha tayā śaṭhendra puline dṛṣṭo’si rādhā-sakhaḥ ||98||

yathā vā—

sahacari parigumphya prātar evārpitāsīd

vraja-pati-suta-kaṇṭhe yā mayotkaṇṭhayādya |

api hṛdi lalitāyās tasthuṣī hanta hṛn me

dahati dahana-dīptiḥ paśya guñjāvalī sā ||99||

atha **nirhetuḥ—**

**akāraṇād dvayor eva kāraṇābhāsatas tathā |**

**prodyan praṇaya evāyaṁ vrajen nirhetu-mānatām ||100||**

**ādyaṁ mānaṁ parīṇāmaṁ praṇayasya jagur budhāḥ |**

**dvitīyaṁ punar asyaiva vilāsa-bhara-vaibhavam |**

**budhaiḥ praṇayamānākhya eṣa eva prakīrtitaḥ ||101||**

tathā coktam (sarasvatī-kaṇṭhābharaṇe 5.48)—

aher iva gatiḥ premṇaḥ svabhāva-kuṭilā bhavet |

ato hetor ahetoś ca yūnor māna udañcati ||102||

**avahitthādayo hy atra vijñeyā vyabhicāriṇaḥ ||103||**

tatra **kṛṣṇasya**, yathā—

avyakta-smita-dṛṣṭim arpaya puraḥ svalpo’pi mantur na me

patyur vañcana-pāṭavād vrajapate jyotsnī-niśārdhaṁ yayau |

śubhrālaṅkṛtibhir drutaṁ pathi mayā dūraṁ tataḥ prasthite

sāndrā cāndram arundha bimbam acirād ākasmikī kālikā ||104||

yathā vā—

puṣpebhyaḥ spṛhayā vilambitavatīm ālokya mām unmanāḥ

kaṁsāriḥ sakhi lambitānana-śaśī tūṣṇīṁ nikuñje sthitaḥ |

ātaṅkena mayā tad-aṅghri-nakhare kṣipte prasūnāñjalau

tasyālīka-ruṣā bhruvaṁ vibhujato’py āvirbabhūva smitam ||105||

**kṛṣṇa-priyāyāḥ**, yathā uddhava-sandeśe (44)—

tiṣṭhan goṣṭhāṅgaṇa-bhuvi muhur locanāntaṁ vidhatte

jātotkaṇṭhas tava sakhi harir dehalī-vedikāyām |

mithyā-mānonnati-kavalite kiṁ gavākṣārpitākṣī

svāntam hanta glapayasi bahiḥ prīṇaya prāṇa-nātham ||106||

yathā vā—

aham iha vicinomi tvad-giraiva prasūnaṁ

kathaya katham akāṇḍe caṇḍi vācaṁ yamāsi |

viditam upadhinālaṁ rādhike śādhi kena

priya-sakhi kusumena śrotram uttaṁsayāmi ||107||

**dvayor eva yugapad**, yathā—

kuñje tuṣṇīm asi nata-śirāḥ kiṁ cirāt tvaṁ murāre

kiṁ vā śyāme tvam api vimukhī mauna-mudrāṁ tanoṣi |

jñātaṁ jñātaṁ smita-vimuṣite kāpi vāmāsti yogyā

krīḍā-vāde balavati yayā na dvayor eva bhaṅgaḥ ||108||

yathā vā—

kuñja-dvāri niviṣṭayos taraṇijā-tīre dvayor eva nau

tatrānyonyam apaśyatoḥ sakhi mudhā nirbandhataḥ klāntayoḥ |

haste drāg atha dāḍimī-phalam abhinyaste mayā nistalaṁ

rādhām udbhidura-smitāṁ parihasan phullāṅgam āliṅgiṣam ||109||

**nirhetukaḥ svayaṁ śāmyet svayaṁgrāha-smitāvidhiḥ ||110||**

yathā—

roṣas tavābhūd yadi rādhike’dhika-

stathāstu gaṇḍaḥ katham ucchvasity asau |

sva-narmaṇetthaṁ durapahnava-smitāṁ

priyām acumbat paśupendra-nandanaḥ ||111||

**hetur yas tu śamaṁ yathāyogyaṁ prakalpitaiḥ |**

**sāma-bheda-kriyā-dāna-naty-upekṣā-rasāntaraiḥ ||112||**

**mānopaśamanasyāṅkā bāṣpa-mokṣa-smitādayaḥ ||113||**

tatra **sāma—**

**priya-vākyasya racanaṁ yat tu tat sāma gīyate ||114||**

yathā—

jātaṁ sundari tathaym eva pṛthunā rādhe’parādhena me

kintu svārasiko mamātra śaraṇaṁ snehas tvadīyo balī |

ity ākarṇya giraṁ harer nata-mukhī bāṣpāmbhasāṁ dhārayā

sānaṅgotsava-raṅga-maṅgala-ghaṭo pūrṇāvakārṣīt kucau ||115||

**atha bhedaḥ—**

**bhedo dvidhā svayaṁ bhaṅgyā sva-māhātmya-prakāśanam |**

**sakhyādibhir upālambha-prayogaś ceti kīrtyate ||116||**

tatra **bhaṅgyā sva-māhātmya-**prakāśanaṁ, yathā vidagdha-mādhave (4.41)—

cañcan-mīna-vilocanāsi kamaṭhotkṛṣṭa-stanī saṅgatā

kroḍena sphuratā tavāyam adharaḥ prahlāda-saṁvardhanaḥ |

madhyo’sau bali-bandhano mukha-rucā rāmās tvayā nirjitā

labdhā śrī-ghanatādya mānini manasy aṅgīkṛtā kalkitā ||117||

**athavedaṁ priyoktitvāt sāmodāharaṇaṁ bhavet |**

**nāyakasya sva-vacasā bhaṅgyāyaṁ bheda īryate ||118||**

yathā—

rūkṣā yan mayi vartase tvam abhitaḥ snigdhe’pi te dūṣaṇaṁ

tatrāste na hi kintu tat kila mamānaucitya-jātaṁ phalam |

yena svastaruṇīr upekṣya caramām apy āśrayantīr daśāṁ

premārtaṁ vraja-yauvataṁ ca sumukhi tvaṁ kevalaṁ sevyase ||119||

**sakhyādibhir upālambha-prayogo**, yathā—

kartuṁ sundari śaṅkhacūḍa-mathane nāsminn upekṣocitā

sarveṣām abhaya-pradāna-padavī-baddha-vrate preyasi |

ity ālībhir alakṣitaṁ murabhidā bhadrāvalī bheditā

nāsāgre vara-mauktika-śriyam adhād asrasya sā bindunā ||120||

atha **dānam—**

**vyājena bhūṣaṇādīnāṁ pradānaṁ dānam ucyate ||121||**

yathā—

kāmo nāma suhṛn mamāsti bhavatīm ākarṇya mat-preyasīṁ

hāras tena tavārpito’yam urasi prāpnotu saṅgotsavam |

ity unnamya karaṁ muradviṣi vadaty udbhinna-sāndra-smitā

padmā māna-vinigrahāt praṇayinā tenodbhaṭaṁ cumbitā ||122||

atha **natiḥ—**

**kevalaṁ dainyam ālambya pāda-pāto natir matā ||123||**

yathā—

kṣiti-luṭhita-śikhaṇḍāpīḍam ārān mukunde

racayati rati-kānta-stoma-kānte praṇāmam |

nayana-jaladharābhyāṁ kurvatī bāṣpa-vṛṣṭiṁ

varatanur iha māna-grīṣma-nāśaṁ śaśaṁsa ||124||

atha **upekṣā—**

**sāmādau tu parikṣīṇe syād upekṣāvadhīraṇam |**

**upekṣā kathyate kaiścit tūṣṇīmbhāvatayā sthitiḥ ||125||**

**tad dvayaṁ**, yathā—

sūnur vallabha eṣa vallavapates tatrāpi vīrāgraṇī-

statrāpi smara-maṇḍalī-vijayinā rūpeṇa vibhrājitaḥ |

sakhyaḥ samprati rūkṣatā pṛthur iyaṁ tenātra na śreyase

dūre paśyata yāti niṣṭhura-manāḥ kā yuktir atrocitā ||126||

māne muhur nitibhir apy atidurnivāre

vācaṁyama-vratam ahaṁ tarasāgrahīṣam |

bāṣpaṁ tato vikiratī nijagāda padmā

pauṣpaṁ rajaḥ patitam atra dṛśor mameti ||127||

athavā—

**prasādana-vidhiṁ muktvā vākyair anyārtha-sūcakaiḥ |**

**prasādanaṁ mṛgākṣīṇām upekṣeti smṛtā budhaiḥ ||128||**

yathā—

dhammille nava-mālatī paricitā savye ca śabda-grahe

mallī sundari dakṣiṇe tu katarat puṣpaṁ tava bhrājate |

āghreyaṁ paricetum ity upahite vyājena nāsā-puṭe

gaṇḍodyat-pulakā vihasya hariṇā candrāvalī cumbitā ||129||

atha **rasāntaram—**

**ākasmika-bhayādīnāṁ prastutiḥ syād rasāntaram |**

**yādṛcchikaṁ buddhi-pūrvam iti dvedhā tad ucyate ||130||**

tatra **yādṛcchikam—**

**upasthitam akasmād yat tad yādṛcchikam ucyate ||131||**

yathā—

api gurubhir upāyair adya sāmādibhir yā

lavam api na mṛgākṣī māna-mudrām abhāṅkṣīt |

harim iha parirebhe sā svayaṁgrāham agre

nava-jaladhara-nādair bhīṣitā paśya bhadrā ||132||

yathā vā—

upāyeṣu vyarthonnatiṣu bata sāmādiṣu sakhe

sakhīnāṁ cāturye gatavati ca sadyaḥ śithilatām |

viśākhāyāḥ kopa-jvara-haraṇa-mantra-pratinidhiṁ

sa-cītkāraṁ rūkṣa-svanitam akarod ukṣa-danujaḥ ||133||

atha **buddhi-pūrvam—**

**buddhi-pūrvaṁ tu kāntena pratyutpanna-dhiyā kṛtam ||134||**

yathā—

pāṇau pañcamukhena duṣṭa-kṛmiṇā daṣṭo’smi roṣād iti

vyājāt kūṇita-locanaṁ vraja-patau vyābhujya vaktraṁ sthite |

sadyaḥ projjhita-roṣa-vṛttir asakṛt kiṁ vṛttam ity ākulā

jalpantī smita-bandhur āsyam amunā gāndharvikā cumbitā ||135||

yathā vā—

nyastaṁ dāma kṛtāgasādya hariṇā dṛṣṭvā puro rādhayā

kṣiptenābhihataḥ sa tena kapaṭī duḥkhīva bhugnānanaḥ |

mīlann eva niṣedivān bhuvi tataḥ sadyas tayā vyagrayā

pāñibhyāṁ dhṛta-kandharaḥ sthita-mukho bimboṣṭham asyāḥ papau ||136||

**deśa-kāla-balenaiva muralī-śravaṇena ca |**

**vināpy upāyaṁ māno’sau līyate vraja-subhruvām ||137||**

tatra **deśa-balena,** yathā—

alaṁ kīrṇaṁ candrāvalir ali-ghaṭā-jhaṅkṛti-bharaiḥ

puro vṛndāraṇyaṁ kim api kalayantī kusumitam |

hariṁ ca smerāsyaṁ priyaka-taru-mūle priyam itaḥ

skhalan-mānā sakhyām adiśata satṛṣṇaṁ dṛśam asau ||138||

**kāla-balena,** yathā—

śaradi madhura-mūrtiḥ paśya kānti-cchaṭābhiḥ

snapayati ravikanyā-tīra-vanyāṁ sudhāṁśuḥ |

iti niśi niśamayya vyāhṛtiṁ dūtikāyāḥ

smita-rucibhir atānīt tatra rādhā prasādam ||139||

**muralī-śabdena,** yathā—

yadi roṣaṁ na hi muñcasi

na muñca mama devi nātra nirbandhaḥ |

phutkṛti-vidhūta-mānaḥ

sa bhavatu vijayī harer veṇuḥ ||140||

yathā vā—

mānasyopādhyāyi prasīda sakhi rundhi me śruti-dvandvam |

ayam uccāṭana-mantraṁ siddho veṇur vane paṭhati ||141||

**tāratamyaṁ tu mānasya hetoḥ syāt tāratamyataḥ |**

**syāl laghur madhyamaś cāsau mahiṣṭhaś cety atas tridhā ||142||**

**susādhyaḥ syāl laghur māno yatna-sādhyasya madhyamaḥ |**

**duḥsādhyaḥ syād upāyena mahiṣṭhaḥ preyasāpy ayam ||143||**

**kṛṣṇe roṣoktayas tāsāṁ vāmo durlīla-śekharaḥ |**

**kitavendro mahā-dhūrtaḥ kaṭhoro nirapatrapaḥ ||144||**

**atidurlalito gopī-bhujaṅgo rata-hiṇḍakaḥ |**

**gopikā-dharma-vidhvaṁsī gopa-sādhvī-viḍambakaḥ ||145||**

**kāmukeśas tamisraughaḥ śyāmātmāmbara-taskaraḥ |**

**govardhana-taṭāraṇya-bāṭa-pāṭac-carādayaḥ ||146||**

**iti mānaḥ |**

## *atha prema-vaicittyam—*

**priyasya sannikarṣe’pi premonmāda-bhramād bhavet |**

**yā viśleṣa-dhiyārtis tat prema-vaicittyam ucyate ||147||**

yathā—

ābhīrendra-sute sphuraty api puras tīvrānurāgotthayā

viśleṣa-jvara-sampadā vivaśa-dhīr atyantam udghūrṇitā |

kāntaṁ me sakhi darśayeti daśanair udghūrṇa-śasyāṅkurā

rādhā hanta tathā vyaceṣṭate yataḥ kṛṣṇo’py abhūd vismitaḥ ||148||

yathā vā, vidagdha-mādhave (5.46)—

samajani davād vitrastānāṁ kim ārta-ravo gavāṁ

mayi kim abhavad vaiguṇyaṁ vā niraṅkuśam īkṣitam |

vyaraci nibhṛtaṁ kiṁ vāhūtiḥ kayācid abhīṣṭayā

yad iha sahasā mām atyākṣīd vane vanajekṣaṇaḥ ||149||

**vilāsam anurāgas tu kutracit kam api vrajam |**

**pārśve santam api preṣṭhaṁ hāritaṁ kurute sphuṭam ||150||**

**suṣṭhūdāharatā paṭṭa-mahiṣī-gīta-vibhramam |**

**spaṣṭaṁ muktā-phale caitad vopadevena varṇitam ||151||**

**iti prema-vaicittyam**

## atha pravāsaḥ

**pūrva-saṅgatayor yūnor bhaved deśāntarādibhiḥ |**

**vyavadhānaṁ tu yat prājñaiḥ sa pravāsa itīryate ||152||**

**taj-janya-vipralambho’yaṁ pravāsatvena kathyate |**

**harṣa-garva-mada-vrīḍā varjayitvā samīritāḥ ||153||**

**śṛṅgāra-yogyāḥ sarve’pi pravāse vyabhicāriṇaḥ |**

**sa dvidhā buddhi-pūrvaḥ syāt tathaivābuddhi-pūrvakaḥ ||154||**

atra **buddhi-pūrvaḥ—**

**dūre kāryānurodhena gamaḥ syād buddhi-pūrvakaḥ |**

**kāryaṁ kṛṣṇasya kathitaṁ svabhakta-prīṇanādikam ||155||**

**kiñcid dūre sudūre ca gamanād apy ayaṁ dvidhā ||156||**

tatra **ādyaḥ—**

dṛṣṭiṁ nidhāya surabhī-nikuramba-vīthyāṁ

kṛṣṇeti varṇa-yugalābhyasena rasajñām |

śuśrūṣaṇe murali-nisvanitasya karṇau

cittaṁ mukhe tava nayaty ahar adya rādhā ||157||

atha **dvitīyaḥ—**

**bhāvī bhavaṁś ca bhūtaś ca tri-vidhaḥ sa tu kīrtyate ||158||**

tatra **bhāvī**, yathā uddhava-sandeśe (67)—

eṣa kṣattā vraja-narapateḥ ājñayā gokule’smin

bāle prāto nagara-gataye ghoṣaṇām ātanoti |

duṣṭam bhūyaḥ sphurati ca balād īkṣaṇaṁ dakṣiṇaṁ me

tena svāntaṁ sphuṭati caṭulam hanta bhāvyaṁ na jāne ||159||

**bhavan**, yathā lalita-mādhave (3.7)—

bhānor bimbe tvaritam udaya-prasthataḥ prasthite’sau

yātrānandīṁ paṭhati muditaḥ syandane gāndineyaḥ |

tāvat tūrṇaṁ sphuṭa khura-puṭaiḥ kṣauṇi-pṛṣṭaṁ khananto

yāvan nāmī hṛdaya bhavato ghoṭakāḥ sphoṭakā syuḥ ||160||

**bhūto**, yathā uddhava-sandeśe (85)—

kāmaṁ dūre sahacari varīvarti yat kaṁsa-vairī

na idam lokottaram api vipad durdinaṁ me dunoti |

āśā-kīlo hṛdi kila vṛtaḥ prāṇa-rodhī tu yo me

so’yaṁ pīḍāṁ niviḍa-vaḍavā-vahni-tīvras tanoti ||161||

**atra śrī-yadu-siṁhena preyasībhir amuṣya ca |**

**preṣaṇaṁ kriyate premṇā sandeśasya parasparam ||162||**

yathā uddhava-sandeśe (115)—

soḍhavyaṁ te kathamapi balāccakṣuṣī mudrayitvā[[14]](#footnote-15)

tīvrottāpam hata-manasijoddāma-vikrānta-cakram |

dvitrair eva priya-sakhi dinaiḥ sevyatāṁ devi śavye

yāsyāmi tvat-praṇaya-caṭula-bhrū-yugāḍambarāṇām ||

tathā padyāvalyām (376)—

kālindyāḥ pulinaṁ pradoṣa-maruto ramyāḥ śaśaṅkāṁśavaḥ

santāpaṁ na harantu nāma nitarāṁ kurvanti kasmāt punaḥ |

sandiṣṭaṁ vraja-yoṣitām iti hareḥ saṁśṛṇvato’ntaḥ-pure

niḥśvāsāḥ prasṛtā jayanti ramaṇī-saubhāgya-garva-cchidaḥ ||164||

atha **abuddhi-pūrvaḥ—**

**pāratantryodbhavo yas tu proktaḥ so’buddhi-pūrvakaḥ |**

**divyādivyādi-janitaṁ pāratantryam anekadhā ||165||**

yathā lalita-mādhave (2.27)—

ānītāsi mayā manoratha-śata-vyagreṇa nirbandhataḥ

pūrṇaṁ śārada-purṇimā-parimalair vṛndāṭavī-maṇḍalam |

sadyaḥ sundari śaṅkhacūḍa-kapaṭa-prāptodayenādhunā

daivenādya virodhinā katham itas tvaṁ hanta dūrīkṛtā ||166||

**cintātra jāgarodvegau tānavaṁ malināṅgatā |**

**pralāpo vyādhir unmādo moho mṛtyur daśā daśa ||167||**

tatra **cintā**, yathā haṁsadūte (2)—

yadā yāto gopī-hṛdaya-madano nanda-sadanān

mukundo gāndinyās tanayam anuvindan madhu-purīm |

tadāmānkṣīc cintā-sariti ghana-ghūrṇā-paricayair

agādhāyāṁ bādhā-maya-payasi rādhā virahiṇī ||168||

atha **jāgaraḥ**, yathā padyāvalyāṁ (322)—

yāḥ paśyanti priyaṁ svapne dhanyāstāḥ sakhi yoṣitaḥ |

asmākaṁ tu gate kṛṣṇe gatā nidrāpi vairiṇī ||169||

atha **udvegaḥ**, yathā haṁsadūte (104)—

mano me hā kaṣṭaṁ jvalati kimahaṁ hanta karavai

na pāraṁ nāvāraṁ kimapi kalayāmy asya jaladheḥ |

iyaṁ vande mūrdhnā sapadi tam upāyaṁ kathaya māṁ

parāmṛṣye yasmād dhṛti-kaṇikayāpe kṣaṇikayā ||170||

atha **tānavaṁ**, yathā—

udañcad-vaktrāmbhoruha-vikṛtir antaḥ-kaluṣitā

sadāhārābhāva-glapita-kuca-kokā yadupate |

viśuṣyantī rādhā tava viraha-tāpād anudinaṁ

nidāghe kulyeva kraśima-paripākaṁ prathayati ||171||

atha **malināṅgatā**—

hima-visara-viśīrṇāmbhoja-tulyānana-śrīḥ

khara-marud-aparajyad-bandhu-jīvopamauṣṭhī |

aghahara śarad-arkottāpitendīvarākṣī

tava viraha-vipatti-mlāpitāsīd viśākhā ||172||

atha **pralāpaḥ**, yathā lalita-mādhave (3.25)—

kva nanda-kula-candramāḥ kva śikhi-candrakālaṅkṛtiḥ

kva mandra-muralī-ravaḥ kva nu surendra-nīla-dyutiḥ

kva rāsa-rasa-tāṇḍavī kva sakhi jīva-rakṣauṣadhir

nidhir mama suhṛttamaḥ kva bata hanta hā dhig-vidhim ||173||

atha **vyādhiḥ**, yathā tatraiva (3.28)—

uttāpī puṭa-pākato’pi garala-grāmād api kṣobhaṇo

dambholer api duḥsahaḥ kaṭur alaṁ hṛn-magna-śūlyād api

tīvraḥ prauḍha-visūcikāni-cayato’py uccair mamāyaṁ balī

marmāṇy adya bhinatti gokula-pater viśleṣa-janmā jvaraḥ ||174||

atha **unmādaḥ—**

bhramati bhavana-garbhe nirnimittaṁ hasantī

prathayati tava vārtāṁ cetanācetaneṣu |

lutḥati ca bhuvi rādhā kampitāṅgī murāre

viṣama-viraha-khedodgāri-vibhrānta-cittā ||175||

yathā vā—

adyākāṇḍikam aṭṭahāsa-paṭalaṁ nirmāti gharmāmbu-bhāk

cītkāraṁ kurute camatkṛti-parā sotkaṇṭham ākasmikam |

ākrandaṁ vitanoti gharghara-ghanodghoṣaṁ kilātarkitaṁ

rādhā mādhava-viprayoga-rabhasād anyeva tīvrād abhūt ||176||

atha **mohaḥ—**

nirundhe dainyābdhiṁ harati guru-cintā paribhavaṁ

vilumpaty unmādaṁ sthagayati balād bāṣpa-laharīm |

idānīṁ kaṁsāre kuvalaya-dṛśaḥ kevalam idaṁ

vidhatte sācivyaṁ tava viraha-mūrcchā-sahacarī ||177||

atha **mṛtyuḥ**, yathā haṁsadūte (96)—

aye rāsa-krīḍā-rasika mama sakhyāṁ nava-navā

purā baddhā yena praṇaya-laharī hanta gahanā |

sa cen muktāpekṣas tvam api dhig imāṁ tula-śakalaṁ

yad etasyā nāsānihitam idam adyāpi calati ||178||

**pravāsa-vipralambhe’smin daśās tās tā harer api |**

**atropalakṣaṇāyaikam udāharaṇam īryate ||179||**

yathā—

krīḍā-ratna-gṛhe viḍambita-payaḥ-phenāvalī-mārdave

talpe necchati kalpa-śākhi-camarī-ramye’pi rājñāṁ sutāḥ |

kintu dvāravatī-patir vraja-giri-droṇī-vilāntaḥ-śilā-

paryaṅkopari rādhikā-rati-kalāṁ dhyāyan muhuḥ klāmyati ||180||

**proktānāṁ prema-bhedānāṁ vividhatvād daśā api |**

**vividhāḥ syur ihety etā bhūma-bhītyā na kīrtitāḥ ||181||**

**etās tu prema-bhedānām anubhāvatayā daśāḥ |**

**sādhāraṇyaḥ samastānāṁ prāyaśaḥ sambhavanty api ||182||**

**kintv atraivādhirūḍhasya mohanatvam upeyuṣaḥ |**

**asādhāraṇa-rūpās tu tat-prasaṅge puroditāḥ ||183||**

**vipralambhaṁ paraṁ kecit karuṇābhidham ucire |**

**sa pravāsa-viśeṣatvān naivātra pṛthag īritaḥ ||184||**

**iti vipralambha-bhedāḥ**

## atha saṁyoga-viyoga-sthitiḥ

**harer līlā-viśeṣasya prakaṭasyānusārataḥ |**

**varṇitā virahāvasthā goṣṭha-vāma-bhruvām asau ||185||**

**vṛndāraṇye viharatā sadā rāsādi-vibhramaiḥ |**

**hariṇā vraja-devīnāṁ viraho’sti na karhicit ||186||**

tathā ca pādme pātāla-khaṇḍe mathurā-māhātmye—

go-gopa-gopikā-saṅge yatra krīḍati kaṁsahā ||187|| iti |

**iti saṁyoga-viyoga-sthitiḥ ||**

## atha sambhogaḥ

**darśanāliṅganādīnāṁ ānukūlyān niṣevayā |**

**yūnor ullāsam ārohan bhāvaḥ sambhoga ucyate ||188]|**

**manīṣibhir ayaṁ mukho gauṇaś ceti dvidhoditaḥ ||189||**

**tatra mukhyaḥ—**

**mukhyo jāgrad-avasthāyāṁ sambhogaḥ sa caturvidhaḥ ||190||**

**tān pūrva-rāgato mānāt pravāsa-dvayataḥ kramāt |**

**jātān saṁkṣipta-saṅkīrṇa-sampanna-rddhimato viduḥ ||191||**

**tatra saṅkṣiptaḥ—**

**yuvānau yatra saṁkṣiptān sādhvasa-vrīḍitādibhiḥ |**

**upacārān niṣevete sa saṁkṣipta itīritaḥ ||192||**

tatra **nāyakena kṛtaḥ**, yathā saptaśatyām—

līlāhitulia-selo rakkha{u} vo rāhiā-tthaṇa-pphaṁse |

hariṇo paḍhama-samāgama-sajjhasa-bebellio hattho ||193||

[*līlābhitulita-śailo rakṣatu vo rādhikā-stana-sparśe |*

*hareḥ prathama-samāgama-sādhvasa-vevellito hastaḥ ||*]

**nāyikāyāḥ**, yathā—

cumbe paṭāvṛta-mukhī nava-saṅgame’bhū-

dāliṅgane kuṭilitāṅga-latā tadāsīt |

avyakta-vāg ajani keli-kathāsu rādhā

modaṁ tathāpi vidadhe madhusūdanasya ||194||

**atha saṅkīrṇaḥ—**

**yatra saṅkīryamāṇāḥ syur vyalīka-smaraṇādibhiḥ |**

**upacārāḥ sa saṅkīrṇaḥ kiñcit taptekṣu-peśalaḥ ||195||**

yathā—

sāsūya-jalpita-sudhāni sa-matsarāṇi

mānoparāma-ramaṇīya-dṛg-iṅgitāni |

kaṁsa-dviṣaḥ sphurad-amanda-mukhāny anaṅga-

vikrīḍitāni saha rādhikayā jayanti ||196||

yathā vā—

vaktraṁ kiñcid avāñcitaṁ vivṛṇute nātiprasādodayaṁ

dṛṣṭir bhugna-taṭā vyanakti śanakair īrṣyāvaśeṣa-cchaṭām |

rādhāyāḥ sakhi sūcayaty aviśadā vāg apy asūyākalāṁ

mānantaṁ bruvatī tathāpi madhurā kṛṣṇaṁ dhinoty ākṛtiḥ ||197||

atha **sampannaḥ—**

**pravāsāt saṅgate kānte bhogaḥ sampanna īritaḥ |**

**dvidhā syād āgatiḥ prādurbhāvaś ceti sa saṅgamaḥ ||198||**

**tatra āgatiḥ—**

**laukika-vyavahāreṇa syād āgamanam āgatiḥ ||199||**

yathā uddhava-sandeśe (40)—

mā mandākṣaṁ kuru guru-janād dehalīṁ geha-madhyād

ehi klāntā divasam akhilam hanta viśleṣato’si |

eṣa smero milati mṛdule vallavī-citta-hārī

hārī guñjāvalibhir alibhir līḍha-gandho mukundaḥ ||200||

atha **prādurbhāvaḥ—**

**preṣṭhānāṁ prema-saṁrambha-vihvalānāṁ puro hariḥ |
āvirbhavaty akasmād yat prādurbhāvaḥ sa ucyate ||201||**

yathā śrī-daśame (10.32.2)—

tāsām āvirabhūc chauriḥ smayamāna-mukhāmbujaḥ |

pītāmbara-dharaḥ sragvī sākṣān manmatha-manmathaḥ ||202||

yathā vā haṁsadūte (107)—

ayi svapno dūre viramatu samakṣaṁ śṛṇu haṭhād

aviśvastā mā bhūr iha sakhi mano-vibhrama-dhiyā |

vayasyas te govardhana-vipinam āsādya kutukād

akāṇḍe yad bhūyaḥ smara-kalaha-pāṇḍityam atanot ||203||

**rūḍhākhya-bhāva-jāto’yaṁ sambhogo vaipralambhikaḥ |**

**nirbharānanda-purāṇāṁ paramāvadhir iṣyate ||204||**

**dviguṇā virahārtiḥ syāt sphuraṇe veṇu-rāgaje |**

**prādurbhāve bhavaty atra sarvābhīṣṭa-sukhotsavaḥ ||205||**

atha **samṛddhimān—**

**durlabhālokayor yūnoḥ pāratantryād viyuktayoḥ |**

**upabhogātireko yaḥ kīrtyate sa samṛddhimān ||206||**

yathā lalita-mādhave (7.18)—

dagdhaṁ hanta dadhānayā vapur idaṁ yasyāvalokāśayā

soḍhā marma-vipāṭane paṭur iyaṁ pīḍātivṛṣṭir mayā |

kālindīya-taṭī-kuṭīra-kuhara-krīḍābhisāra-vratī

so’yaṁ jīvita-bandhur indu-vadane bhūyaḥ samāliṅgitaḥ ||207||

yathā vā (8.10)—

tavātra parimṛgyatā kim api lakṣma sākṣād iyaṁ

mayā tvam upasāditā nikhila-loka-lakṣmīr asi |

yathā jagati cañcatā caṇaka-muṣṭi-sampattaye

janena patitā puraḥ kanaka-vṛṣṭir āsādyate ||208||

**iti madhura-rasa-paripāka-vivekaḥ |**

## atha gauṇa-sambhogaḥ

**channa-prakāśa-bhedena kaiścid eṣāṁ dvirūpatā |**

**iṣṭāpy atra na hi proktā nātyullāsakarī yataḥ ||209||**

atha **gauṇaḥ—**

**svapne prāpti-viśeṣo’sya harer gauṇa itīryate |**

**svapno dvidhātra sāmānya-viśeṣatvena kīrtitaḥ ||210||**

**sāmānyaḥ sa tu yaḥ pūrvaṁ kathito vyabhicāriṣu |**

**viśeṣaḥ khalu jāgaryā nirviśeṣo mahādbhutaḥ ||211||**

**bhāvautkaṇṭhye-mayo hy eṣa caturdhā pūrvavan mataḥ ||212||**

tatra **svapne saṅkṣipto**, yathā—

vihāraṁ kurvāṇas taraṇi-tanayā-tīra-vipine

navāmbhoda-śreṇī-madhurima-viḍambi-dyuti-bharaḥ |

vidagdhānāṁ cūḍāmaṇir anudinaṁ cumbati mukhaṁ

mama svapne ko’pi priya-sakhi balīyān nava-yuvā ||213||

atha **svapne saṅkīrṇo**, yathā—

sakhi kruddhā mā bhūr laghur api na doṣaḥ sumukhi me

na mānāgni-jvālām aśamayam ahaṁ tām asamaye |

sa dhūrtas te svapne rasa-vṛṣṭiṁ mayi tathā

yato vistīrṇāpi svayam iyam ayāsīd upaśamam ||214||

atha **svapne sampannaḥ**, yathā haṁsadūte (105)—

prayāto māṁ hitvā yadi kaṭhina-cūḍāmaṇir asau

paryātu svacchandaṁ mama samaya-dharmaḥ kila gatiḥ |

idaṁ soḍhuṁ kā vā prabhavati yataḥ svapna-kapaṭād

ihāyāto vṛndāvana-bhuvi kalān māṁ ramayati ||215||

atha **svāpna-samṛddhimān**, yathā lalita-mādhave (7.11)—

cirād adya svapne mama vividha-yatnād upagate

prapede govindaḥ sakhi nayanayor akṣaṇabhuvam |

gṛhītvā hā hanta tvaritam atha tasminn api rathaṁ

kathaṁ pratyāsannaḥ sa khalu puruṣo rāja-puruṣaḥ ||216||

**tulya-svarūpa evāyaṁ prodyan yūnor dvayor api |**

**ūṣā-niruddhayor yadvat kvacit svapno’py abādhitaḥ ||217||**

**ataeva hi siddhānāṁ svapne’pi paramādbhute |**

**prāptāni maṇḍanādīni dṛśyante jāgare’pi ca ||218||**

**vyatītya turyām api saṁśritānāṁ**

**tāṁ pañcamīṁ prema-mayīm avasthām |**

**na sambhavaty eva hari-priyāṇāṁ**

**svapno rajo-vṛtti-vijṛmbhito yaḥ ||219||**

**ity eṣa hari-bhāvasya vilāsaḥ ko’pi peśala |**

**citra-svapnam ivātanvan kṛṣṇaḥ saṅgamayaty alam ||220||**

**athaiteṣu nirūpyante tad-viśeṣāḥ supeśalāḥ |**

**ye’nubhāva-daśām asyāḥ prāpnuvanti rateḥ sphuṭam ||221||**

**te tu sandarśanaṁ jalpaḥ sparśanaṁ vartma-rodhanam |**

**rāsa-vṛndāvan-krīḍā-yamunādy-ambu-kelayaḥ ||222||**

**nau-khelā līlayā cauryaṁ ghaṭṭaḥ kuñjādi-līnatā |**

**madhu-pānaṁ vadhū-veśa-dhṛtiḥ kapaṭa-suptatā ||223||**

**dyūta-krīḍā paṭākṛṣṭiś cumbāśleṣau nakhārpaṇam |**

**bimbādhara-sudhā-pānaḥ samprayogādayo matāḥ ||224||**

tatra **sandarśanaṁ**, yathā lalita-mādhave (2.26)

calākṣi-guru-lokataḥ sphurati tāvad antarbhayaṁ

kula-sthitir alaṁ tu me manasi tāvad unmīlati |

calan-makara-kuṇḍala-sphurita-phulla-gaṇḍa-sthalaṁ

na yāvad aparokṣatām idam apaiti vaktrāmbujam ||225||

atha **jalpaḥ—**

**jalpaḥ parasparaṁ goṣṭhī vitathoktiś ca kathyate ||226||**

atra **parasparaḥ goṣṭhī**, yathā dāna-keli-kaumudyām (42-43)

dharṣaṇe nakula-strīṇāṁ bhujaṅgeśaḥ kṣamaḥ katham |

yad etā daśanair eṣa daśan nāpnoti maṅgalam ||227||

aprauḍha-dvija-rāja-rājad-alikā labdhā vibhūtiṁ rucāṁ

navyām ātmani kṛṣṇa-vartma-vilasad-dṛṣṭir viśākhāñcitā |

kandarpasya vidagdhatāṁ vidadhatI netrāñcalasya tviṣā

tvaṁ rādhe śiva-mūrtir ity urasi māṁ bhogīndram aṅgīkuru ||228||

**vitathoktiḥ**, yathā tatraiva (44)—

asminn adrau kati na hi mayā hanta hārādi-vittaṁ

hāraṁ hāraṁ hariṇa-nayanā grāhitā jaina-dīkṣām |

yāḥ kākūkti-sthagita-vadanāḥ patra-dānena dīnās

tūrṇaṁ dūrād anujagṛhire prauḍha-vallī-sakhībhiḥ ||229||

atha **sparśanam**, yathā—

na kuru śapatham asya sparśato dūṣitoccair

asi bhuja-bhujagena tvaṁ bhujaṅgādhipasya |

tanur anupama-kampā svedam abhyudgirantī

kapaṭini paritas te paśya romāñcitāsti ||230||

atha **vartma-rodhanaṁ**, yathā vidagdha-mādhave (6.19)—

parītaṁ śṛṅgeṇa sphuṭatara-śilā-śyāmala-rucaṁ

valad-vetraṁ vaṁśa-vyatikara-lasan-mekhalam amum |

atikramyottuṅgaṁ dharaṇi-dharam agre katham itas

tvayā gantuṁ śakyā taraṇi-duhitus tīra-saraṇī ||231||

atha **rāso**, yathā—

harir nava-ghanākṛtiḥ prati-vadhū-dvayaṁ madhyatas

tad-aṁsa-vilasad-bhujo bhramati citram eko’py asau |

vadhūś ca taḍid-ujjvalā prati-harid vayaṁ madhyataḥ

sakhī-dhṛta-karāmbujā naṭati paśya rāsotsave ||232||

atha **vṛndāvana-krīḍā—**

sthala-kamalam alīnāṁ stauti gītaiḥ padaṁ te

rada-tati-mati-namrā vandate kunda-rājī |

adharam anubhajantī lambate bimba-mālā

vilasati tava vaśyā paśya vṛndāṭavīyam ||233||

**yamunā-jala-keliḥ**, yathā—

vyātyukṣī-yudhi rādhayā ghana-rasaiḥ paryukṣyamāṇasya te

mālyaṁ bhaṅgam avāpa vīra tilako yātaḥ kilādṛśyatām |

vaktrendau pratimā-cchalena śaraṇaṁ labdhaḥ sakhīṁ kaustubhas

tan mā bhūś cakito vimukta-cikuraṁ nārdaty asau tvad-vidham ||234||

yathā vā, padyāvalyāṁ (301)—

jala-keli-tarala-karatala-

mukta-punaḥ-pihita-rādhikā-vadanaḥ |

jagad avatu koka-yūnor

vighaṭana-saṅghaṭana-kautukī kṛṣṇaḥ ||235||

atha naukhelā, yathā padyāvalyāṁ (270)—

muktā taraṅga-nivahena pataṅga-putrī

navyā ca naur iti vacas tava tathyam eva |

śaṅkā-nidānam idam eva mamātimātraṁ

tvaṁ cañcalo yad iha mādhava nāviko’si ||236||

**atha līlā-cauryam—**

**līlā-cauryaṁ bhaved vaṁśī-vastra-puṣpādi-hāritā ||237||**

atha **vaṁśī-cauryam,** yathā padyāvalyāṁ (253)—

nīcair nyāsād atha caraṇayor nūpura mūkayantī

dhṛtvā dhṛtvā kataka-valayāny utkṣipantī bhujānte |

mudrām akṣṇoś cakitaṁ śaśvad ālokayantī

smitvā smitvā harati muralīm aṅkato mādhavasya ||238||

atha **vastra-cauryaṁ**, yathā—

chadāvali-vṛtaiva naḥ sapadi kācid ekā vrajaṁ

praviśya jaratīr ihānayatu ghora-karmoddhatāḥ |

ayaṁ guṇa-nidhis taror upari tābhir abhyarcyatām

umā-vrata-kumārikā-paṭala-cela-pāṭac-caraḥ ||239||

atha **puṣpa-cauryaṁ**, yathā—

ayi jñātaṁ jñātaṁ harasi hariṇākṣi pratidinaṁ

tvam eva pracchannā mama sumanasāṁ mañjarim itaḥ |

cirād diṣṭyā cauri tvam iha vidhṛtādya svayam ato

guhākārām ārāt praviśa vasatiṁ prauḍhibhir alam ||240||

atha **ghaṭṭaḥ**, yathā dāna-keli-kaumudyām (64)—

ghaṭṭādhirājam avamatya vivādam eva

yūyaṁ yad ācaratha śulkam adityamānāḥ |

manye vidhitsatha tad atra gires taṭeṣu

durgeṣu hanta viṣameṣu raṇābhiyogam ||241||

atha **kuñjādi-līnatā**, yathā vidagdha-mādhave (6.25)—

śaṅke saṅkulitāntarādya niviḍa-krīḍānubandhecchayā

kuñje vañjula-śākhinaḥ śaśimukhī līnā varīvarti sā |

no ced eṣa tad-aṅghri-saṅgama-vinābhāvād akāle kathaṁ

puṣpāmoda-nimantritāli-paṭalī-stotrasya pātrībhavet ||242||

atha **madhu-pānaṁ**, yathā—

mukha-vidhum uditaṁ madhu-dviṣo’sau

madhu-caṣake madhuraṁ samīkṣya mugdhā |

adiśata dṛśam eva tatra pātuṁ

na tu vadanaṁ muhur arthitāpi tena ||243||

atha **vadhū-veśa-dhṛtiḥ**, yathā uddhava-sandeśe (64)—

keyaṁ śyāmā sphurati sarale gopa-kanyā kim-arthaṁ

prāptā sakhyaṁ tava mṛgayate nirmitāsau vayasyā |

āliṅgāmūṁ muhur iti tathā kurvatī māṁ viditvā

nārī-veśam hriyam upayayau māninī yatra rādhā ||244||

**kapaṭa-suptatā**, yathā karṇāmṛte (21)—

stoka-stoka-nirudhyamāna-mṛdula-prasyandi-manda-smitaṁ

premodbheda-nirargala-prasṛmara-pravyakta-romodgamam |

śrotuṁ śrotra-manoharaṁ vraja-vadhū-līlā-mitho jalpitaṁ

mithyā-svāpam upāsmahe bhagavataḥ krīḍā-nimīlad-dṛśaḥ ||245||

atha **dyūta-krīḍā—**

jitvā dyūta-paṇaṁ daśaty aghahare gaṇḍaṁ mudā dakṣiṇaṁ

sā vāmaṁ ca daśeti tatra rabhasād akṣaṁ kṣipanty abhyadhāt |

ājñāṁ sundari te yatheti hariṇā vāme ca daṣṭe tataḥ

saṁrambhād iva sā bhujā-latikayā kaṇṭhe babandha priyam ||246||

atha **paṭṭākṛṣṭiḥ**, yathā lalita-mādhave (6.31)—

dhanyaḥ so’yaṁ maṇir avirala-dhvānta-puñje nikuñje

smitvā smitvā mayi kuca-paṭīṁ kṛṣṭavaty unmadena |

gāḍhaṁ gūḍhākṛtir api tayā man-mukhākuta-vedī

niṣṭhīvan yaḥ kiraṇa-laharīṁ hrepayāmāsa rādhām ||247||

atha **cumbo**, yathā—

kapaṭa-caṭulita-bhruvaḥ samantān

mukha-śaśinaḥ rabhasād vidhūyamānam |

danuja-ripur acumbad ambujākṣyāḥ

kamalam ivānila-kampi cañcarīkaḥ ||248||

atha **āśleṣo**, yathā—

nava-jāguḍa-varṇayopagūḍhaḥ

sphurad-abhra-dyutir etayonmadena |

harati sma harir hiraṇya-vallī-

parivītāṅga-tamāla-maṅgalāni ||249||

atha **nakha-kṣataṁ**, yathā—

na kucāv imau gati-jitā tayā hṛtaṁ

gajataḥ prasahya sakhi kumbhayor yugam |

kṣatam atra nāga-damano yad arpaya-

tparamaṅgajāṅkuśa-vareṇa tat-kṣaṇam ||250||

atha **bimbādhara-sudhā-pānaṁ,** yathā—

na hi sudhākara-bimba-mudhākaraṁ

kuru mukhaṁ karabhoru karāvṛtam |

adhara-raṅgaṇam aṅga varāṅgane

pibatu nīpa-vanī-bhramaras tava ||251||

atha **samprayogo**, yathā—

drāg-dor-maṇḍala-pīḍanoddhura-dhiyaḥ proddāma-vaijātyayā

nirbandhād adharāmṛtāni pibataḥ sītkāra-pūrṇāsyayā |

kandarpotsava-paṇḍitasya maṇitair ākrānta-kuñjāntayā

sārdhaṁ rādhikayā harer nidhuvana-krīḍā-vidhir vardhate ||252||

**vidagdhānāṁ mitho līlā-vilāsena yathā sukham |**

**na tathā samprayogeṇa syād evaṁ rasikā viduḥ ||253||**

yathā—

balena parirambhaṇe nakha-śikhābhir ullekhanaṁ

haṭhād adhara-khaṇḍane bhuja-yugena bandha-kriyām |

dukūla-dalane hatiḥ kuvalayena kurvāṇayā

ratād api sukhaṁ harer adhikam ādadhe rādhayā ||254||

yathā vā—

narmotseka-kalādṛgañcala-camatkārī bhruvor vibhramaḥ

saṁvyānasya vikarṣaṇ caṭulatāṁ karṇotpalenāhatiḥ |

krīḍeyaṁ vraja-nāgarī-rati-guror gāndharvikāyās tathā

bhūyiṣṭhaṁ suratotsavād api navāsvādaṁ vitene sukham ||255||

ataeva śrī-gīta-govinde (12.10)—

pratyūha-pulakāṅkureṇa niviḍa-leśa-nimeṣeṇa ca

krīḍākūta-vilokite’dhara-sudhā-pāne kathā-kelibhiḥ |

ānandādhigamena manmatha-kalā-yuddhe’pi yasminn abhud

udbhūtaḥ sa tayor babhūva suratārambhaḥ priyaṁ-bhāvukaḥ ||256||

yathā—

**gokulānanda govinda goṣṭhendra-kula-candramaḥ |**

**prāṇeśa sundarottaṁsa nāgarāṇāṁ śikhāmaṇeḥ ||257||**

**vṛndāvana-vidho goṣṭha-yuva-rāja manohara |**

**ity ādyā vraja-devīnāṁ preyasī praṇayoktayaḥ ||258||**

**atulatvād apāratvād āpto’sau durvigāhatām |**

**spṛṣṭaḥ paraṁ taṭasthena rasābdhir madhuro mayā ||o||**

**ayam ujjvala-nīlamaṇir gahana-mahā-ghoṣa-sāgara-prabhavaḥ |**

**bhajatu tava makara-kuṇḍala-parisara-sevaucitīṁ deva ||o||**

iti sambhoga-bhedāḥ |

iti śrī-śrī-ujjvala-nīlamaṇau śṛṅgāra-bheda-prakaraṇam |

sampūrṇo’yaṁ śrī-śrīla-rūpa-gosvāmi- prabhupāda-praṇīta-

śrī-śrī-ujjvala-nīlamaṇir nāma granthaḥ |

1. This found in Dhaneśvara’s commentary. It is taken from Bhoja-prabandha 302. [↑](#footnote-ref-2)
2. navāmbudhara-maṇḍalī- [↑](#footnote-ref-3)
3. -nandanaḥ [↑](#footnote-ref-4)
4. pati-vratā [↑](#footnote-ref-5)
5. ārdrīkṛtya payodharāñcalam alaṁ sadyaḥ in Padyāvalī. [↑](#footnote-ref-6)
6. vīthī [↑](#footnote-ref-7)
7. Not found in Rasa-sudhākara. [↑](#footnote-ref-8)
8. valayad iti viṣṇudāsasya pāṭhaḥ | [↑](#footnote-ref-9)
9. This verse and the next are given in reversed order in Viṣṇudāsa’s commentary (Haridas Das’s edition). This order is in the Bombay edition and has been accepted, since it follows the order found in *Bhakti-rasāmṛta-sindhu*. [↑](#footnote-ref-10)
10. sūcitavatīty api pāṭhaḥ. [↑](#footnote-ref-11)
11. suciraṁ bidhyasi hṛdayaṁ labhate madanaḥ khalu duryaśo balīyaḥ | dṛśyase sakala-diśāsu dṛśyate madano na kutrāpi || [↑](#footnote-ref-12)
12. iyaṁ śloka-paṅktiḥ nirṇaya-sāgara-saṁskaraṇe nāsty eva. [↑](#footnote-ref-13)
13. keśava-veṇubhiḥ [↑](#footnote-ref-14)
14. mīlayitvā. [↑](#footnote-ref-15)